
Duhu ne mamaye da illahirin dakin ta ko'ina ta yadda ko tafin hannuwanta ba ta iya gani ballantana gefe da gefenta ko kuma tazarar dake a tsakaninta da bangon ginin dakin ko ta samu ta isa gareshi ta jingina bayanta da shi watakila ta yi dace ta samu sassauci da saukin azabar yunwa da ke nukurkusarta a cikin ciki.

Ta kasa gaba ta kasa baya, tana a inda take a zaune shurum a cikin duhuwar dakin wanda tunda ta ɗora kafafunta a cikinsa take ganin masifa da tashin hankali, ta dafe cikinta tare da ɓata fuska, ji ta ke kamar ana luguden wuta a cikin cikinta tsabar yunwa da ke dawainiya da ita, rabonta da abinci tun gayen tuwon da suka wurgo mata jiya da dare wanda ko loma biyar cikakka ba ta yi ba ya ƙare.

Tana durkushe a waje ɗaya hannuwanta dafe da cikinta tana rawar sanyi kamar wacce aka yi wa wanka da kankara a lokacin hunturu.

Ta miƙe zaune tana rarrafe da lalube har ta ƙarasa jikin bangon ginin, ta jingina da shi tana sakin lumfashi cike da wahala da rashin kuzari sai dai ta yi rashin sa'a babu wani abu da hakan ya rage mata na yunwa da wahala da ke addabarta, ta dafe cikinta yunwa tana ragargazarta, tunda suka jefota a dakin sau ukku suka kawo mata abinci; gayen tuwon jiya, sai kosai guda hudu da suka wurgo mata shekaran jiya da safe sai kuma da marece da aka dungure mata shinkafar da ko mai babu ballantana a yi maganar yaji.

Ta sani har da gayya ya saka suke azabtar da ita da yunwa saboda ta hanasu lambar danginta ita kuma ta yi alƙawari idan har sai an basu kuɗin fansa za su saketa to kuwa ta gwammace mutuwarta da rayuwa domin basu kuɗin fansa da ake yi ne ya saka su ke yi.

Abun takaici da haushi satar mutane ya zama ruwan dare a wannan zamanin da muke ciki, sai ka ji an sace waccen a can, sai ka ji an dauke wannan a can, abun babu daɗin ji ko gani, sai ka ji ana cinikin kuɗin fansar mutum kamar ana cinikin tumaturi da tattasai, abun kamar almara.

Babban abun takaici shine kasancewar da na kusa damu ake haɗa kai ana yi mamu ɗauki ɗaya-ɗaya, idan ba haka ba shin ta ina za su samu labarinta ita da ko fita ba damunta ya yi ba koda yake ita nata lamarin ba sharrin informer bane ba, akan hanya masu garkuwa da mutanen suka yi gam da ita shiyasa ko lambar gidansu basu dashi ita kuma ta yi ƙiri da muzu ta hanasu lambar wayar duk da azabar yunwa da zaneta da suke yi duk safiya.

Ta fashe da kuka saboda wahala da ta sha ko sautin kukan ba ya fita, "Wayyo ni Jidderh... Yaa Imran, Ammi, Abbi, Islam... Kuna ina? Ku zo ku kawo min agaji! Ku zo ku ceceni a wannan halin da nike a ciki a hannun waɗannan azzaluman." Ta kwanta a kan daɓen dakin mai sanyi tana mai fitar da lumfashi cike da wahala, fatar cikinta ta laƙume ta yi ƙasa tamkar za ta haɗe da kashin bayanta.

Babu zato babu tsammani dakin ya gauraye da haske, wani radadi ya ziyarci idanunta na wannan hasken da ya mamaye mata idanu a lokacin da ganinta ya saba da wanzuwarsa a duhu, ta rufe idanunta da sauri tare da sakin ƙaramin ihu tana mai juyar da kanta hannunta a daidai fuskarta domin yi wa idanunta kariya daga hasken da ya yi masu yawa har ya saka tana jin radadi a cikinsu.

A lokaci guda ta ji jiri yana kwasarta ganin dakin a bayyane da kuma yadda ko'ina ya gauraye da haske mai karfin gaske. Bayan ɗan lokaci idanunta sun samu nasarar sabawa da hasken ta ɗaga kai tana kallon gabanta, wata rikitacciyar zabura ta yi ganin mutum zaune a kan kujera, ba ta san lokacin da ya shigo ba, ba ta ji alamun shigowarsa ba shiyasa ganin nasa ya zo mata a bazata, bugu da ƙari yadda ya rufe fuskarsa da takunkumi ta yadda idanunsa kawai take iya gani.

Ta haɗe hannayenta a waje guda alamar roko tana zubar da hawaye ta ce, "Please ku mayar da ni wajen ahalina, ku ji tsoron Allah, wannan abun da ku ke yi zalunci ne."

Mutumin ya gyaɗa kai ya ce, "To shikenan babu damuwa ki bamu lambarsu sai mu faɗa masu inda zamu ajiye ki."

A rikice take amma rikicewar bai kai yadda zai yi mata dubara har haka ba, yana gama maganar ta gane inda ya dosa, ta ji a ranta cewa yana sone ta bashi lambar ne da manufar su kira su nemi kuɗin fansa.

"Nawa zaku tambaya kuɗin fansata?" Ta tambaya a lokaci guda tana karantar yanayin mutumin ne wanda yake dogo kakkarfa.

Kanshi tsaye ya ce, "Million ɗari biyu domin koda ganinki ba ki yi kalar yayan talakawa ba."

Ba ta san lokacin da dariyar takaici ta kwace mata ba, million ɗari biyu, ko danginsu baki ɗaya ba za su yi wannan kuɗin ba don haka ba za ta bayar da lambar ba, ba za ta ƙarawa Abbi zafi akan wanda yake a ciki ba, ita shaida ce tunda ya shigo Nigeria hankalinsa bai kwanta ba don haka ba za ta ƙara mashi da tashin hankalin tattara kuɗin da ba zai iya haɗawa ba.

Ta fashe da dariya tana faɗin, "Ka da ka wahalar da kanka, wannan Jiddar dake a gabanka ƴar koko da kosai ce kalar yayan masu kuɗi ne kawai gareni amma ubana mahaifi talaka ne fukut, abun da zamu sakawa kofar salati wahala yake mamu."

Ya kafeta da idanu ya ce, "Ahh haba, to su kuma kayan masu tsaɗa da kike sanye da su fa." Ta ce, "Gidan da mamarmu take wanke-wanke aka bani su kwance."

Ya fashe da dariya ya ce, "Ƙarya kike ko mahaifinki bai kai kudin da muke zato ba amma ba daga gidan tuwo kike ba." Ya daka mata tsawa ya ce, "Ki bamu lambar iyayen ki mu faɗa masu kuɗin fansarki."

Ta shiga girgiza kanta kamar kadangaruwa tana faɗin, "A'a ba zan ba ku lambar kowa ba, saidai ku kasheni."

Ya jinjina kai ya ce, "Da alama baki ladabtu ba ne amma ina da tabbaci abun da zai zo maki a nan gaba zai tilasta maki bamu lambar ta yadda ke da kanki za ki rinƙa kuka kina mamu magiya domin mu amshi lambar mu kirasu ko sun biya kuɗin fansar ki huta da wahalar da za ki gani."

Ya miƙe yana takowa inda take, yadda idanunsa suke yawo a kirjinta ya saka gabanta faɗuwa, ta dunkule a waje ɗaya tana rawar sanyi, ya kama hannuwanta ya mayar baya yana mai tura kanshi a gefen wuyanta yana sakin wani shegen gurnani.

Ta yi iyakar ƙoƙarinta amma ta kasa kwacewa daga rikon da ya yi mata, tana kuka tana karanta dukkanin wata addu'a da ta zo mata a kai a daidai wannan lokacin da ake ƙoƙarin keta mata haddi a mafi koluluwar zalunci.

A daidai lokacin ne kuma wani abun mamaki ya faru domin ya yi iyakar ƙoƙarinsa amma abarsa taki tashi har fiddota ya yi yana kaɗawa amma taki tashi, a fusace ya miƙe daga kusa da ita ya wurgar da ita gefe ya fice ransa a ɓace.

Ta sauke ajiyar zuciya tana mai faɗin, "Alhamdulillahi, Allah Kaine abun godiya, Allah na gode maka akan wannan agaji da Ka kawo min."

*******

A hankali suke fitowa daga katafaren shopping mall din yana riƙe da hannunta yana ba ta labari yana murmushi sai dai hankalinta sam ba ya a kansa yana akan majigin waya kirar samsung fold da ke a ɗaya hannunta, lura da ya yi da hakan sai ya amshi wayar yana mai faɗin, "Rumana miye kike kallo ina maki magana hankalinki ba ya a kaina?"

Ta miƙa hannu da nufin ta amshi wayar, ya mayar da ita bayansa ya kafeta da idanu yana faɗin, "A faɗa min abun da ake kallo a ciki."

Sai da ta murmusa sannan ta ce, "Littafin mutuniyata nike karantawa marubuciya Aysher Angel."

Dafe kansa ya yi ya ce, "Gosh! Na yi mantuwa ki jirani a mota babu jimawa zan dawo." Ta gyaɗa kanta ta ce, "Alright."

Ta miƙa hannu da nufin ya ba ta wayarta, ya lakuci hancinta yayi mata gwalo ya juya ya nufi hanyar komawa cikin katafaren shopping mall din ba tareda ya bata wayar ba.

Ta ɗaga kafafu a nutse ta nufi wajen ajiye motoci, fara ce sosai har yellow fatarta ta ke yi saboda haske, tana sanye da leshe dinkin umbrella gown ta yane kanta da kallabi ta yi mashi daurin da ya matuƙar yi mata kyau, mayafinta a kan kafaɗa, ta zuba sarkokin gold wuya da hannu.

Ta juya tana kallon bayanshi da murmushi kwance  kan fuskarta, tunda mahaifinsu ya rasu yaya Junaid bai bari ta yi kukan rashi ba, ya maye mata gurbin mahaifinsu, wasu hidindimun da yake mata ko a zamanin Abba bata samu hakan ba, da ace haka yayye maza su ke yi wa ƙannansu bayan rashin mahaifi da kuwa zai rage masu wani kaso na raɗaɗin rashin.

******

"Imran ka rage sakawa kanka damuwa In sha Allah za'a samu Jidderh a cikin koshin lafiya," Ahmad ya faɗa yayinda ya ke jan motar akan titin mai cikowar ababen hawa.

Wanda aka kira da Imran ya juyo ya dubi abokin nasa, fuskarsa dauke da tsantsar damuwa ya ce, "Ahmad dole ka ganni a cikin damuwa, kwanaki ukku kenan babu Jidderh babu labarinta, ɓatan ɗiya mace budurwa a wannan zamanin ba ƙaramin tashin hankali ba ne ba musamman ga iyayenta da ƴan uwanta, mu dai fatanmu shine Allah ya tsare mata mutuncinta, ya kareta, ya dawo mamu da ita a cikin koshin lafiya."

Ahmad ya amsa da, "Amin."

Imran ya ce, "Dole kake ganina a cikin damuwa, tunda abun nan ya faru kullum Ammi a cikin kuka take, Abbi kansa daurewa kawai ya ke yi amma kallo ɗaya za ka yi mashi ka fahimci yana a cikin matsanancin tashin hankali da ruɗani. In takaice maka zance babu wanda hankalinsa yake kwance a cikin gidanmu," yana maganar ne yayinda a lokaci guda idanunsa suke kallon waje yana ƙurewa mutanen da suke wucewa kallo yana fatan ganin Jidderh.

A daidai lokacin da suka shawo corner idanuwansa suka sauka a kanta, sai da bugun zuciyarsa ya tsaya na wani lokaci. Ya kalleta ya ƙara kallonta, har muntsular jikinsa ya yi domin tabbatar da abun da idanunsa suke gane masa, tabbas ita ce, Jidderh ce, ya tsaya cak daga maganar da ya ke a sanadin hango Rumana da ya yi.

"Jidderh!!!!" ya ambata da saurinsa.

Ahmad ya kalli inda yake kallo, ya ce, "Wallahi ita ce." Ya gangara da motar ya yi parking a gefen titi, ko parking din kirki baiyi ba Imran ya ɓalle murfin motar ya nufi inda take da saurinsa yana tafiya gudu-gudu, ya rungumeta yana mai sauke ajiyar zuciya, ya ce, "Jidderh! Alhamdulillah mun sameki, Allah shine abun godiya."

A daidai wannan lokacin fushi, haushi da takaici suka cika zuciyar Rumana, shin da miye wannan makaskantancin yake taƙama da da har zai rungumeta?

A fusace ta tureshi tana mashi kallon kaskanci ta ce, "Kai Malam wannan wani irin iskanci ne da rashin mutunci, baka da kunya ne kai ko kuma iskanci ne ya yi maka yawan da baka tantance mutane."

Imran bai damu da furucinta a kansa ba murnar ganinta ya cika mashi zuciya, ya kama hannunta yana faɗin, "Jidderh!"

Rumana ta zagba mashi harara da takaici akan fuskarta, ta fizge hannunta ta ce, "Ba Jidderh ba ce, wannan Rumana ce."

Kansa ya shiga girgizawa yana faɗin, "Jidderh ba na wasa da ke, wuce mu je gida." Ya ƙarasa maganar da kakkausar murya.

Ya ɗora da faɗin, "Iyayenmu sun damu, Ammi da Abbi suna cikin matuƙar tashin hankalin ɓacewarki."

Cikin ranta ta ce, "Ikon Allah." Amma a zahiri murtuke fuska ta yi ta ce, "Na faɗa maka ni ba sunana Jidderh ba sannan kuma ban sanka ba don haka ka wuce ka bani waje tun kafin in tara maka jama'a inyi maka terere."

Har ta fara nadamar sakawa da ta yi sukayi ghosting masu basu tsaro suka fito su kaɗai, da ace sun fito da matakan tsaronsu da wannan ɗan talakawan bai isa ko kusa da motarta ya matso ba ballantana kuma har ya samu damar taɓa mata jiki.

Tsawa ya yi mata a karo farko, "Jidderh!!!" Ya furta sunan da karfi cikin tsawa.

Ta yi baya da sauri, a rayuwarta bata son tsawa ko kaɗan, bata tashi gidan ake yi mata tsawa ba, zuwa wannan lokacin abun ya fara ba ta tsoro, ta juya tana fatan hango Junaid saidai inaa babu shi babu alamarsa.

Muryarta tana rawa ta ce, "Malam ban sanka ba, ban taɓa ganinka ba, sunan da kake kirana da shi ba sunana ba ne ba. My name is Rumana, I'm not Jidderh."

Bai saurareta ba domin ya gama yarda da cewa watakila wani abun sukayi mata wanda ya rikita mata lissafin kai: shin idan ba haka ba ta ya Jidderh za ta kasa ganeshi? Ya kama hannunta saying, "Jidderh shin wani abun ne ya samu kanki da har kika gagara tunawa da yayanki Imran? Ki zo mu je gida, iyayenmu suna cikin tashin hankali da damuwa. Jidderh tun bayan ɓatanki ahalinmu suke a cikin tashin hankali. Ammi tana ta kuka, Abbi ya kasa samun sukuni."

Ta fusata da riƙe mata hannun da ya yi, ta fizge hannunta tare da wanka mashi mari tana mashi kallon kaskanci da raini ta ce, "Kana hauka ne!? Is this some sort of prank!? Na faɗa maka na maimaita cewa sunana ba Jidderh ba, sunana Rumana, kuma ban sanka ba."

Imran ya dafe kuncinsa yana kallonta da mamaki, Ahmad kuwa zaro idanu ya yi waje, lallai abun babba ne Jidderh wacce ko kallon cikin idanun mutum batayi idan tana magana amma yau itace ta shararawa yayanta Imran mari.

Rumana ta juya inda Ahmad yake ta ce, "Kai Malam ka kama abokinka ka wuce dashi tun kafin in saka mutane su yi mashi ɗan banzan duka akan iskancin da yake nunawa a kaina."

Saidai shima abun da ya faɗa babu abun da ya ƙara mata sai takaici domin buɗar bakinsa sai cewa ya yi, "Jidderh ka da ki yi haka."

Ta rasa bakin magana, ta taɓa hannuwa tana dariyar rainin wayo sai abun yake mata kamar wasan kwaikwayo ko kuma ta kirashi da almara, tana ganin rayuwa a wajen nan, ta ce, "Ikon Allah sai kallo, ni Rumana ina ganin rayuwa a wajen nan, da alama dukkaninku ne kuka samu damuwa a kawunanku."

Imran ya daka mata tsawa a karo na biyu, "Jidderh!!!!" Ba tare da ya ƙara furta komai ba ya ja hannunta yana nufar motar da suka ajiye a gefen titi.

Ta yi iyakar ƙoƙarinta amma ta kasa kwace hannunta daga lafiyayyen rikon da ya yi mata, ta zaro idanu yayinda gabanta ya yanke ya faɗi: Miye yake shirin faruwa da ita? Tana jin labarin satar mutane da ake yi, ka da abun ne ya zo kanta, kada dai cinne aka yi mata tun daga Kaduna aka biyota Katsina aka yi ram da ita.

Ta fasa ihu da dukkanin karfinta tana faɗin, "Ka sake ni." Tana ƙoƙarin cire hannunsa daga rikon da ya yi mata sai dai ba rikon wasa ya yi mata ba bugu da kari karfin ba ɗaya ba.

Imran ya dubeta da damuwa ya ce, "Jidderh ba cutar da ke zan yi ba, gida zan kaiki wajen iyayenmu."

Ji ta yi ranta ya ɓaci ta daka mashi tsawa ta ce, "Ka sakeni ko kuma in tara maka mutane, in yi maka ihun ɓarawo, masu satar mutane kawai." Gani ta yi ya ci ga ba da tafiya kamar bai ji abun da ta faɗa ba.

Ganin da gaske yake ta ta taƙarƙare ta fasa ihu da dukkanin muryarta hakan ne ya janyo hankalin mutane zuwa garesu, mutane suka taru a kansu, ganin haka ta fashe da kuka tana faɗa masu abun da ya faru, "Ban sanshi ba ya zo yana kirana da Jidderh yana wasu maganganu this and that..." Imran ya katseta, "Karya take, ƙanwata ce, yau kwana ukku kenan rabonta da gida an nemeta an rasa."

Ta rasa bakin magana ganin yadda a gabanta ake mata ƙarya da haɗin tuggu da kitumurmura, yaushe ta haɗa jini da shi da har hakan ya faru, ita kuwa miye zai saka ta haɗa jini da wannan talakan, babban abun bakin cikin da takaicin shine da iyakar gaskiyarsa yake furta abun da ta san cewa ƙarya ce zallarta.

Bata ƙare wannan tunanin ba muryar wani dattijo ta doki dodon kunnenta yana faɗin, "Ba sai ka rantse ba, dukkanin wanda ya kalleka ya kalleta zai tabbatar da cewa jininka ce." Wani saurayi da ke kusa da shi ya ce, "Haka ne, tabbas."

Ta fasa ihu tana faɗin, "Na faɗa maku ba ni ba ce, ban sanshi ba. Wani haukan ne ya sameku da har zaku dangantani da wannan talakan marar galihu: Mi yasa ku ke yi min haka? Ko kuma kun haɗa baki ne kuka shirya tuggu da makirci domin cutar da ni, torh ko miye wasanku ina mai bakin sanar daku cewa babu nasara a nan domin haƙarku ba za ta cimma ruwa," ta yi nuni wa Imran ta ce, "Da ni da wannan ba mu da alaƙa ta kusa ko ta nesa, ta ina ma zan yi dangantaka da wannan talakan makaskanci, ku dubeshi ku dubeni, suturar jikinmu kanta ta nuna banbancin."

Wani mutum ya ce, "Ke yarinya ki bi duniya a sannu, ki bi yayanki ku wuce, kai yaro ka kamata ku je gida."

Ji ta ke yi kamar ta fasa ƙara, "Na ce maku ba yayana ba ne ba, ban sanshi ba." Mutumin ya ce, "Rayuwa kenan, Allah ya shirya mamu zuri'a."

Ganin abun da gaske ne, ta goya hannuwa a kirji, da gadara ta ce, "Babu inda zan je." Ahmad ya ce, "Don Allah ku taimaka mamu, wallahi ƙanwarshi ce."

Kanta ta dafe cike da haushi da takaici ganin babu wanda ya fahimceta a cikin mutanen, bugu da kari hotuna da Imran yake nuna masu, ta rasa abun cewa.

Karfi da ya ji Imran yake neman daurata a kafaɗa tana gardama tana dukansa da dukkanin karfinta saidai inaa ko gizau bai yi ba.

Ganin suna neman su yi mata daukar kayan wanki zuwa cikin motar ya saka ta tsaya da gadamar da ta ke yi ta ce, "A'a ku tsaya, ku dakata, ƙarya dai fure take bata ƴaƴa ni kuma nasan ƙarya ka ke yi amma mu je gidan naku, idan su mutanen gidan suka duba suka ga ba ita bace dolensu su saka ka maido dani domin idan kai kanka ba ya da seti, to ina fatan su ya kasance kansu garas yake ba ya motsi, ta yadda za su banbance a tsakanin aya da zakuwa, su kuma saka ka maidoni tunda na tabbata sunana ba Jidderh bane, Sunana Rumana sannan kuma ban sanka ba."

Ya kama hannunta ta fizge tana mashi kallon kaskanci ta ce, "Ko a mafarkinka ka da ka ƙara ɗaura wannan kazamin hannun a jikina, ban da hauka da rashin hankali har ka dubeni ƴar huta wacce ta tashi cikin daula da arziki ka ce min ƙanwarka, miye ya haɗa keke da jirgin sama, hanya ko ta kobon sisi bamu haɗa ba amma muje mu samu su mutanen gidan naku su saka ka maido da ni."

Ya yi gaba ta bi bayanshi, Ahmad yana biye da su, Imran ya buɗe mata gidan baya ta shiga yayinda shi da Ahmad suka zauna a gaba, tana ji Imran yana kiran waya yana sanar da cewa ya ga Jidderh yana ta farin ciki da murmushi, ta buga tsaki ta ce, "Aikin banza aikin wofi, sai wannan murna ta koma ciki domin wannan ba Jidderh bace, Rumana ce."

Daga Imran har Ahmad babu wanda ya tankata duk da sun ji abun da ta furta sarai, suna mata uzuri akan watakila wani abun ne ya faru da ita wanda ya sakata mantawa da komai.

A bakin wani madaidaicin gida suka tsaya ya shigar da motar ciki bayan da ya yi horn mai guard ya wangame mashi get, duk da gidan yana da girma amma ita kallon akurkin tsuntsaye ta ke yi mashi duba da inda ta fito, tazarar da ke tsakanin gidan su da wannan gidan tazara ce mai girman gaske, basu ma haɗuwa.

Imran ya juyo da murmushi akan fuskarsa ya ce, "Welcome home." Ta murtuke fuskarta tana mashi kallon kaskanci ta ce, "Na faɗa maka sunana ba Jidderh ba ne," takaici ya zo mata wuya ta daka mashi da tsawa ta ce, "Don't you dare call me with that name again. Damn it, wannan abu da mi ya yi kama, ina faɗa maka gaskiya amma ka rumtse idanu kana bin ƙarya da son zuciyarka domin ka wahalar da ni, wai mi yasa wasu mutanen suke da matsala ne, ga gaskiya kiri-kiri ana gani amma saboda son zuciya da neman suna sai a goyawa ƙarya baya domin a nemi suna," Ta ƙarasa maganar da ƙaraji amma sai ya yi kamar bai ji ba.

Ahmad da ya gama waya ya ce, "Hajiyarmu ta kira." Imran ya ɓalle murfin motar ya fito yana faɗin, "Ka gaida min da ita." Ahmad ya ce, "Za ta ji. Jidderh sai na shigo ko?"

Rumana bata san lokacin da ta daka mashi tsawa ba ta ce, "Kada ka ƙara kirana da sunan da ba sunana ba, damn it."

Ya murmusa ya ce, "Jidderh yau ni ake yi wa tsiwa koda yake babu komai idan na dawo zan tambayi ba'asi kuma sai kin amshi kaye."

Wannan furucin da ya yi ya matuƙar ɓata mata rai musamman cewa da ya yi zata amshi kaye, ta murtuƙe fuska ta ce, "Careful ɗan talakawa, you are praying a dangerous game. Kai da kanka ka san cewa kirana da ka yi da suna Jidderh ƙarya ka ke yi. Wacece Jidderh? Sunana Rumana, kuma a yanzu ba anjima ba za ku mayar da ni inda kuka daukoni, sannan ina mai gargadinka da babbar murya akan koda wasa ka da ka kuskura ka janye wannan gwangwanin motar daga nan har sai ka mayar da ni inda kuka satoni."

Ahmad ya kafeta da na mujiyarsa yana tu'ajjibi da mamakin, yaushe ne har Jidderh ta yi sauyawar da zata rinƙa yaɓa mashi maganganu kanta tsaye, yarinyar da ko iya ɗaga kai ta kalli idanun namiji ba ta iyawa saboda tsantsar kunya da tarbiyya amma yau itace take mashi magana da babbar murya tana kiranshi da talaka, motarsa da yake ji da ita itace take iya kira da gwangwani, to wai tukunna da take kiranshi da talaka, idan har shi takala ne itama ƴar talakawa ce kenan tunda ubanta ba fin ubansa arziki ya yi ba.

Imran ya buɗe murfin motar ta fito tana ƙarewa harabar gidan kallo tana taɓe baki a ranta tana faɗin, "Gida sai ka ce boys quarters kuma a haka wai suna da kuɗi."

Ita fa ba za ta iya kiran masu wannan gidan da masu kudi ba, cikakkiyar hour daya ba za ta iya yi a wannan kuntaccen gidan nan ba wanda ko wadatacciyar iskar da za ta shaka babu, ai idan ta jima a gidan nan sai lumfashinta ya tsaya ta kamu da ciwon MUTUWA A MAKOSHI.

Imran ya ce, "Mu je." Ta taso mashi tana magana a fusace, rashin kunya fal a idanunta, faɗi take tana maimaitawa, "Ai dama dole in shiga ciki ko saboda a yita ta ƙare su saka ka mayar da ni inda ka satoni."

Bai bari maganarta ya dameshi ba, ya yi gaba ta bi bayanshi, tana tafiya tana kallon gidan cikin kaskanci da wulakanci, "Har suke iya rayuwa a wannan akurkin kajin," ta tambayi kanta.

Kamar wacce aka tsikara ta zabura a yayinda ta tuna labaran da ta ke ji na yadda ake satar mutane ana neman kudin fansa.

Tsoro ne ya kamata, ta fara nadamar biyoshi da ta yi. Shin ya za ta yi idan ya ki mayar da ita? Shin ya za ta yi idan ya kasance shiri ne aka yi domin su yi garkuwa da ita? Hakan zai iya faruwa idan ta yi duba da gidan da ta fito da makudan kuɗaɗen da suke da su, Yaa Junaid ta tuna, yana can yana nemanta, ta ja ta yi turus yayinda tsoronta ya ƙaru, tsoro ya bayyana ƙarara a kan fuskarta, Imran ya ɗaga murya yana kwalawa mutanen gidan kira, "Ammi! Abbi! Na samu Jidderh! Na kira baku ɗagawa!."

Wata mata sanye da kayan masu aiki ta fito daga kitchen ta sauke ajiyar zuciya a lokacin da idanunta suka sauka a kan Rumana yayinda hawaye suka zubo a kan fuskarta.

"Jidderh!!!" Ta faɗa tana mai share hawaye ta nufo inda suke da saurinta tana mai jin farin ciki na samunta da aka yi. "Mun damu sosai, hankalin kowa ya tashi musamman Hajiya."

Rumana ta ware idanu tana mata kallon raini da kaskanci, a fusace ta ce, "Ke ƴar aiki back off, I said back off, ka da ki kuskura ƙazaman hannuwanki su taɓa jikina." Matar ta shareta tana ƙara karasowa inda take ta ce, "Uwar dakina."

Rumana ta daka mata tsawa ta ce, "Ke ki shiga hankalinki da ni, wa ya ce maki sunana Jidderh? Sunana Rumana. And I'm warning you to not force me make your life miserable."

Imarn ya yi wa matar alama, kafin ta ankara suka kamata tana fizgewa tana turjewa amma a banza, ta karfin tsiya suka haye da ita saman bene.

Tunda take bata taɓa shan baƙar wahalar da tasha a wannan lokacin ba, tunda ta tashi daga gida sai unguwa sai makaranta, ko karatunta a London ta yi tun daga kindergarten har zuwa wannan bugiren da take shirin shiga jami'a.

Da muryar da take nuni da ta kai koluluwar gajiya da abun da yake faruwa ta ce, "Ku kira masu gidan domin su saka a mayar dani inda aka daukoni tun ban fara maku hauka a wajen nan ba. Ku ji da kyau, you damn sick head and you damn maid."

A daidai lokacin ne, Abbi da Ammi suka bayyana da saurinsu yayinda wata kyakykyawar yarinya ƴar kimanin shekaru shidda ta rugo ta rungumeta tana faɗin, "Adda Jidderh Ina kikaje ne? Ammi tana ta kuka."

Rumana ta ture yarinyar tana faɗin, "This stops now! Ke yarinya matsa min daga jiki, ni sunana Rumana, ba Jidderh ba. Hajiya da Alhaji ku saka ɗanku ya mayar da ni inda ya dauko ni, tun ba'ayi yakin duniya na ukku a tsakiyar gidan nan ba."

Suka dubeta da mamaki, Abbi ya ce, "Lafiyarki kuwa Jidderh, ina tarbiyyar da muka baki."

Takaici yazo ma Rumana wuya a ta ce, "Tun a can nike faɗa mashi ba Jidderh ba ce, sunana Rumana amma ya ki saurarena, Yaa Junaid yana can yana jirana, ku saka ya mayar da ni inda ya sato ni."

Ammi ta kamata tana hawaye ta ce, "Ita ce! Jidderh ce!."

Rumana ta fizge daga jikinta tareda ja da baya tana faɗin, "A'a wannan ba Jidderh ba ce, duba da kyau, hutu da jin dadi da yake a jikina baiyi kama da tasowar wannan akurkin gidan naku ba..."

Ammi ta katseta da faɗin, "Jidderh mi kike cewa haka? Ni ce mahaifiyarki, Ammi ce. Ina kika je tsayin waɗannan kwanakin?"

Rumana ta durkushe tareda fasa ihu da dukkanin karfinta, "Sunana Rumana!!!!" Ta faɗa da muryar dake nuni da ranta ya kai koluluwar ɓaci akan wannan lamari da ya ƙi ci ya ƙi cinye kamar cin ƙwan makauniya.

Imran ya yi saurin faɗin, "Abbi ka kira doctor." Ganin da gaske suke ta fara ihu da dukkanin muryarta tana fasa dukkanin abun da ya tari gabanta, ta koma masu mahaukaciyar karfi da ya ji, tana buga masu ƙaramin hauka a falon, faɗi take tana maimaitawa, "Na boni sun yi garkuwa da ni. Yaa Junaid ka zo ka cece ni, duk ni ce na janyo da na saka mukayi ghosting matakan tsaronmu."

Suka kamata ta karfin tsiya suka sakata a daki, sai da doctor ya yi mata allurar bacci sannan suka samu ta yi shiru ta yi lamo yayinda bacci ya yi awon gaba da ita.

Uwale mai aiki ta zage tana girka abincin da Jidderh tafi so wato tuwon shinkafa da miyar kubewa, ta zage ta girkashi ya yi ɗaɗi domin uwar dakinta taci idan ta farka, tana good time da Jidderh sosai shiyasa duk abun da aka yi bata saka a kanta ba, bayan ta gama ta hauro sama.

Ammi ta ganta da abinci niki-niki ta ce, "Ina guje maki ki shiga a samu damuwa, kinga dai yadda ta ke yi wa mutane." Uwale ta ce, "Kai haba, babu abun da zai faru, ni da uwar dakina ne fa." Ammi ta ce, "To shikenan, ina fatan ku wanye lafiya da ita amma lamarin wannan yarinyar yana bani tsoro, yarinya sai kace wacce aljannu suka shiga saman kanta. Yarinya ta zabure da rashin kunya."

Imran dake gefe ya ce, "Ni da ta saukewa kwandon rashin kunya akan titi ne zan baki labari, duk haƙurin Ahmad amma ɗazu da ta faɗa mashi wata magana sai da ranshi ya ɓaci, imagine ta dubi motarsa ta kirata da gwangwani sannan ta ce mashi ɗan talakawa."

Ammi ta hau taɓa hannuwa tana salati tana faɗin, "A'a lamari ya girmama, Uwale ki dawo da wannan abincin, maganin ka da a yi ka da a fara." Imran ya ce, "A'a ki barta ta kai mata, zama da yunwa babu ɗaɗi."

Ba don Ammi taso ba tabar Uwale ta shiga, tana tsoron abun da za'a zo ayi ta yamudidi da yarinyar domin mutane ba zasu duba halin da ta shiga ba, rashin kunyar za su duba.

A bangaren Uwale kuwa shigarta dakin yayi daidai da farkawar Rumana, ta miƙe tana bin dakin da kallo, Uwani ta ajiye abincin akan table ta ƙarasa domin taimaka mata ta nike zaune, Rumana ta tureta tana sababi, "Ke ƴar aiki kada ki kuskura hannunki ya ƙara taɓa jikina."

Uwale ta washe baki ta ce, "Yi haƙuri uwar dakina abinci na kawo maki." Rumana ta harareta ta ce, "Tunda ance maki daga gidan tsiya da fatara na fito, ai ni abun da zai saka inci abincin wannan gidan saidai idan ance min yana maganin mutuwa ne don haka ki juya ki koma da tsiyarki."

Uwale ba ta yi ƙasa a gwuwa ba ta juya ta ɗauko abincin ta kawo mata, "Gashi uwar dakina na dafa maki tuwon shinkafa da miyar kubewa."

Rumana ta toshe hanci tareda kawar da kanta tana jin amai yana taso mata na kallon tuwo da miyar kubewar, "Back off you damn maid, ki matsa min da wannan dosar tumakan tun kafin ya sakani amai."

Ta ture faranti ya zube a jikin Uwali, Imran da Ammi da suka shigo jin tana magana sama-sama, su ka yi turus suna tu'ajjibin abun da ta yi.

Imran ya daka mata tsawa, "Ke baki da hankali da za ki zubar mata da abinci a jiki, matar da ta yi jika da ke."

Rumana ta daka mashi tsawa ta ce, "Karka sake ka ƙara yi min tsawa, you are on a very thin ice, so I advise you to choose your next move more carefully."

Haƙurinsa ya zo karshe ya nufi inda take gadan-gadan da nufin ya wanketa da mari watakila ta dawo hayyacinta daga wannan haukan da ta ke yi masu.

Fahimtar abun da yake shirin aikatawa, Ammi ta kama hannunsa ta ce, "A'a ka da ka yi haka, Allah kaɗai ne ya san abun da ya faru da ita da ya sakata komawa haka."

Imran ya ce, "Ammi ki barni idan na yi mata dukan tsiya sai ta dawo hayyacinta." Jin ya ambaci duka Rumana ta fashe da dariya tana taɓa hannuwa ta nuna kanta ta ce, "Ai ban yi lalacewar da zaka ɗaura hannunka a kaina ba, ni Rumana banyi lalacewar da kowani shara da bola zai ɗaura hannuwa a kaina ba."

Ya nufo kanta gadan-gadan, sanin bata da karfin ramawa ta yi wufff ta wawuro faranti ta wurga mashi, da sauri ya koma da baya, ta fasa ihu tana wurgo masu dukkanin abun da ya tari gabanta, babu shiri suka yi waje da gudu suka maido kofa.

Ta riƙe kugu tana faɗin, "Sai na yi maku ƙaramin hauka a gidan nan, idan satar mutane halinku ne daga kaina kun gama."

Ta zauna a gefen gado tana maida lumfashi.

Abbi ya dawo daga masallaci suka faɗa mashi abun da ya faru, dama gudun abun zai je ya dawo ne ya saka ya bar Imran a gidan.

Ya ɗaga waya ya kira doctor, tana zaune ta dafe kanta, Abbi ya turo kofa ya shigo, ta ɗago idanu ta ga mai gidan ne, ta kafeshi da na mujiyarta tana jiran ta ji da wacce ya zo.

Fahimtar hakan sai ya yi sauri ya ce, "Saida na faɗa masu ba Jidderh ba ce amma suka yi burus da ni, tafo ku je ya mayar dake inda ya daukoki." Ta sauke ajiyar zuciya ta ce, "Thanksgoodness an samu wanda ya fahimceni."

Ta miƙe ta nufi kofa, Abbi ya shammaceta ya yi mata rikon da ta kasa kwacewa, tana ihu tana fizgewa amma inaa karfin ba ɗaya ba, ya danneta doctor ya yi mata allurar barci, tun tana fizgewa har bacci ya ci karfinta ta sulale a jikin Abbi tana barci.

Shin wacece Jidderh? Shin wacece Rumana? Mi yasa suke Kamanni? Muje zuwa kada dai ku manta sunan Littafin ZANE A KAN RUWA mai wahalar gane kamanni.

*Littafin Zane Akan Ruwa Na Kudi ne, book 1 shine free, book 2 and 3 akan naira dari takwas 800, Vip 1k, pay via 9169472057, Aisha, Opay Digital Service, sai a tura evidence of payment via WhatsApp 09169472057.*

*Taken Labarin Shine ZANE A KAN RUWA (Mai Wahalar Gane Kamanni) Bari Ganin na bayyana komai, akwai wani laujen a cikin nadi, akwai sauran rina a kaba, wasu igiyoyin a baibai suke.*

Taku Har Kullum Aysher Angel (Matar Aliyu)

*ZANE A KAN RUWA*

    _(Mai Wahalar Gane Kamanni)_

                  *NA*

       *AYSHER ANGEL*

Page 2

Free Page

*Littafin Zane Akan Ruwa Na Kudi ne, book 1 shine free, book 2 and 3 akan naira dari takwas 800, Vip 1k, pay via 9169472057, Aisha, Opay Digital Service, sai a tura evidence of payment via WhatsApp 09169472057.*

*Taken Labarin Shine ZANE A KAN RUWA (Mai Wahalar Gane Kamanni) Bari Ganin na bayyana komai, akwai wani laujen a cikin nadi, akwai sauran rina a kaba, wasu igiyoyin a baibai suke.*

Abbi ya dauketa a hannuwansa ya kaita dakin Jidderh da fatan idan ta farka ta tuna komai tunda a tunaninsa ta samu damuwar mantuwa ne.

Ya dawo falo suka yi jigum-jigum, Ammi ta rafka tagumi tana tarababbin wannan lamarin ta ce, "Al'amarin wannan yarinyar yana da matuƙar mamaki da ɗaure kai, kalamanta sunyi tsauri."

Abbi ya ce, "Allah kaɗai ya san abun da su ka yi mata da ya saka ta koma haka, amma lamarin yana da matuƙar ɗaure kai, Jidderh yarinya mai kunya ma'abociyar karatun Alƙur'ani, ita ce ta koma haka, tana magana da tsauraran kalaman da ko ni mahaifinta ba zan iya furtasu ba."

Imran da ya ga abun da ya fi wanda suka shaida ya ce, "Yarinyar nan ta sauya baki ɗaya." Abbi ya ce, "Fatan shine Allah ya sa idan ta farka ta dawo daidai." Suka amsa da, "Amin."

*********

A bangaren Jidderh kuwa, mutumin yana fita babu jimawa katon dake kawo mata abinci ya shigo ya ɗauki kujerar ya fita da ita, mintina biyu a tsakani wutar ta dauke duhu ya mamaye ko'ina na dakin.

Ta wahala matuƙa gaya, a tsorace take, duhun dakin ya haɗu da tsoron al'amarin da ya kusa faruwa da ita na keta mata haddi da wannan mutumin ya so ya yi, ya haifar mata da tsoro har ya saka lumfashinta ɗaukewa jikinta yana rawa, tana kwance akan daɓe mai sanyi tayi lamo, babu abun da ke tashi a dakin sai sautin fitar lumfashinta, motsin motsawarta kansa tsoro yake mata ballantana kuma motsin wani abun daban.

Amma duk da haka ba ta yarda ta yi ihu ko kururuwa ba, ta ɗage ta cigaba da karanta addu'o'in tsari tana rokon Allah akan ya kuɓutar da ita daga hannun waɗannan azzaluman mutane.

Ta ɗaga kai a yayinda ta jiyo sautin buɗe kofa, ta ware idanunta akan katon gardin da ya shigo yana muzurai ya daka mata tsawar da sai da ta razana ta fashe da kuka, ta saka hannu ta rufe idanunta a sanadin yawa da hasken ya yi mata, wani abun mamaki shine Kamannin da ta ke yi da Rumana, kamarsu ɗaya sak kamar kobo da kobo, babu abun da ya banbantasu.

Katon Basamuden gardin ya dungure mata faranti da ke ɗauke da doya da kuli-kuli tare da kofin ruwa.

Yunwa ta ke ji ba kaɗan ba, ta wawuro farantin tana cin doyar da sauri-sauri kamar wacce za'a kwacewa, tana ci tana korawa da ruwa.

Ya daka mata tsawar da sai da ta firgigita ta yi baya da sauri jikinta yana rawa, da muryar tsawa ya ce, "An ce ki bada lambar danginki kin nuna taurin kai, to mu zuba da ni da ke, shege ka fasa ɗan halak sai yanka, ina tabbatar maki da idan ki ka ji wuya da tsananin yunwa da kanki za ki bada lambar kuma dolen dole su bayar da kudin fansarki." Ya fita tare da dannawa dakin makulli.

Duhu ya ƙara mamaye ɗakin da lalube ta wawuro farantin ta rarumi abincin tana turawa da sauri, ba ƙaramar yunwa ta ke ji ba, saboda sauri har kwarewa ta ke yi. Ta dafe cikinta tana kwarara amai.

Sai da ta amaye dukkanin abun da ta ci sannan ta kwanta a ƙasa ta yi lamo tana maida lumfashi, dutse ta ji a kusa da ita ta janyoshi ta rikeshi gam a hannunta ta fara ƙaƙarin amai tana ihun neman agaji hannunta dafe da cikinta tana yi kamar wacce take fama da ciwon MUTUWA A MAKOSHI.

Da gudu ya dawo ya buɗe dakin ya rufa a kanta domin duba abun da yake damunta, ta shammaceshi ta buga mashi dutsen a saman kai, ta ƙara buga mashi ya zube a ƙasa yayi warwas, ta miƙe ta tsallakeshi ta fita da gudu, babu kowa a gidan ta buɗe kuba da ke a kofa ta fita, gida ne da aka ginashi a dokar daji babu makwafta, babu alamar gida a kusa.

Ta hanga gabas ta hanga yamma, ta duba kudu ta duba arewa amma babu alamun mutane a kusa, wannan shi ake kira dokar daji ko kuma ta yi mashi inkiya da ihunka banza.

A lokacin gari ya fara duhu kasancewar gab da almuru ne, tsoro ya kamata ta tattara doguwar rigar da ke jikinta ta fara gudu da dukkanin karfinta, gudu ta ke yi babu ji babu gani, sai da ta shafe lokaci mai tsayi sannan ta samu kanta a bakin titi, jiri ne ya deɓeta ta zube a ƙasa ta suma.

******

Aunty Zaynerb ce tsaye a parlour da waya a hannunta, ta dubi Junaid da ke tsaye kanshi a  ƙasa ta ce, "A shekarunka da gogewar rayuwa da kake dashi amma har kayi irin wannan gangancin, kabar yarinya ita ɗaya a inda kasan babu wanda ta sani. Shin tun asalin farko mi ya saka kuka tafi babu matakan tsaro? Ai ga irinta nan an nemeta an rasa, kuma dole in kira Hajiya Amina in sanar da ita halin da ake ciki, tun ɗazu take kira tana tambaya."

Junaid ya dago da sauri yana rokonta domin ya san turƙa-turƙa tare da baya da kurar da sanar da Umma zai haifar.

"Aunty please ka da ki sanar da ita, sai da ta hana in tafo da Rumana amma muka matsa, a hakan ma sai da ta gindaya min sharudda kafin ta bari na tafo da ita amma duk da ranta bai so ba, idan ta samu labarin abun da ya faru ba za ta yi min da ɗaɗi ba."

Aunty Zaynerb ta yi mashi wani kallo ta ce, "Ka yi min shiru a nan kuma dole in kirata domin ta cancanci da ta san halin da ake ciki, diyarta mace budurwa wacce ba rayuwar ƙasar nan ta iya ba ta ɓace sannan ka dubi tsabar idona ka ce min in rufe mata."

Kamar zai yi kuka ya ce, "Idan kika faɗa mata akwai damuwa, sai da ta yi min gargadi sosai akan idan aka samu damuwa za ta ci min mutunci."

Aunty Zaynerb ta ce, "Then ka shirya cin mutunci da faɗa da zaka kwasa a wajenta domin dole ne ta ji halin da ake ciki, ina ganinka mai hankali ashe baka da shi, yarinyar da hutu ne kawai yake kawota Nigeria amma shine za ka barta a tsakiyar titi a wannan zamanin da satar mutane ya zama ruwan dare, a wannan zamanin da zakaga ana cinikin kuɗin fansar mutum kamar ana cinikin tattasai da attarugu."

Yana mata magiya ta yi banza da shi ta haye saman bene.

Durkushewa ya yi yana mai dafe kansa ya rasa abun da ya ke mashi ɗaɗi. Lamarin ya hade mashi goma da ashirin, ga tashin hankali na batan kanwarsa ma fi soyuwa a gareshi, ga kuma zullumi na ɓacin rai da zai samu a wajen Umma idan ta ji abun da ya faru, ga kuma still damuwa na halin da Umma za ta shiga a lokacin da ta samu labarin ɓatan autarta.

*********

JIHAR KADUNA

Umma tana zaune a kan kujera ta rafka tagumi ta rasa dalilin da ya saka gabanta yake yawan faɗuwa, a haka kira ya shigo wayarta ta dauka ta yi jim tana sauraron abun da ake faɗa mata daga ɗaya bangaren.

Miƙewa ta yi zumbur tare da dafe kirji, a ruɗe ta ce, "Yaushe? Garin ya? Innalillahi wa inna ilaihi raji'um. Ki saka su ƙara bincike, su duba ccvt footage na lokacin da abun ya faru. Ina wayarta? Kuyi tracking wayarta? Ina Junaid yake?"

Lokaci guda ta rikice hankalinta ya tashi ta rasa abun da ya ke mata ɗaɗi, ta zube akan kujera rijib yayinda zufa ta karyo mata tana faɗin, "Wayyo ni Aminene na boni na lalace, shin ina zan saka kaina idan ya kasance sirrin da nike ɓoyewa tsayin shekara da shekaru ne yake shirin fallasa? Rumana akwai sirrin da ba na so ya bayyana shiyasa ba na son zuwanki garin Katsina shine ma dalilin da ya saka ko rayuwa a kasar nan ban barki kinyi ba amma kuka matsa kuka addabi rayuwata har sai da na yarje maku tafiyar da jikina yake bani za ta kawo baya da kura," hawaye suka zubo mata ta ƙara da cewa, "Rumana bana fatan rasaki. Kina ina ne? Where are you Didi?"

******

Junaid yana zaune a mota, hankalinsa a matuƙar tashe domin ya tabbata zuwa wannan lokacin mai afkuwa ta afku, Umma ta riga da ta ji abun da ya faru, ya kalli wayar Rumana wacce take a motarsa yana nadamar amsarta da ya yi daga hannunta, da ace akwai wayar a wajenta sai su kira su ji inda take ko kuma subi diddigin layinta su samu location dinta.

Abun da yake ƙara tada mashi hankali shine yarinyar bata saba rayuwa a kasar nan ba, ga kuma abun da ya faru, yana tsoron ka da a cutar masu da ita.

Kira ya shigo wayarsa yana dubawa ya ga Umma ce ya yi zuru ya kasa ɗaga kiran har ya tsinke, miss call biyu ta ajiye mashi amma ya kasa ɗagawa, ta tura mashi text message, yana gama karantawa hannunsa har rawa yake wajen kiran numbarta, muryarsa tana rawa ya ce, "Umma barka da dare."

Bata amsa mashi ba, ta murtuƙe fuska kamar yana a gabanta, da kakkausar murya ta ce, "Junaid! Junaid!! Junaid!!! Sau ukku ka ji na kira sunanka. Junaid na baka awanni biyar ka nemo min ɗiyata Rumana a dukkanin inda take a cikin garin Katsina, ban damu ba koda za ka bi lungu da sako na garin ne kana kwala mata kira, nidai abun da nike so shine ka maido min ɗiyata a nan Kaduna kamar yadda ka daukota ko kuma ka hadu da fushina, Junaid a kan wannan maganar zan iya yafe wa duniya kai, sai dai ka nemi wata uwar," sai kuma ta fashe da kuka.

Nadama ta kamashi na bujurewa maganarta da suka yi suka tafo, shiyasa a rayuwa idan iyaye suka ce ka da ka yi to ka hakura domin abun da babba ya hango yaro ko ya taka tsani ba zai hangoshi ba, bujurewa maganar iyaye babu abun da ya ke janyowa sai nadama da dana sani, biyayya a garesu kuma ɗaɗi gareshi, mai biyayya ga iyaye rayuwarsa tana kyau da albarka, akwai ganin daidai a tare da biyayyar, iyaye suna da matuƙar muhimmanci da daraja.

Da muryar kuka ya ce, "Ki yi hakuri Umma, ki bar zubar min da hawaye, zan nemeto zan bazama a cikin garin Katsina in nemo ta, nima na damu da ɓatanta, hankalina a tashe yake, nima ina sonta ina jinta a raina a matsayinta na ƙanwata kwaya daya tilo wacce nike daukarta tamkar wani bangare na jikina."

Umma tana mai cigaba da kuka ta ce, "Idan ciwon zuciya ya kamani kun huta, Junaid sai da na nuna maku bana son zuwanta garin nan amma kuka fitineni har da min boren cin abinci har sai da kuka tursasani na yarje maku zuwan. Babu komai idan na mutu kun huta."

Junaid ya yi wurgi da wayar yana nadamar abun da suka aikata na bujurewa maganarta, ya ja motar ya nausata a kan titi ba tare da ya san inda zai dosa ba, yana jan motar fuskarsa dauke da tsantsar damuwa yayinda maganganun Umma suke mashi amsa kuwwa a kwalbatin kunne kamar saukar aradu a lokacin da ake tsaka da ruwa musamman inda take cewa, 'Na baka awanni biyar ka nemo min diyata a dukkanin inda take a cikin garin katsina... A kan wannan maganar zan iya yafe wa duniya kai, sai dai ka nemi wata uwar... Babu komai idan na mutu kun huta...'

Ya fara barin gari kira ya shigo wayarsa ya gangara da motar a gefen titi ya haɗa kansa da sitirayi yana mai sakin ƙaramin ihu, sai da aka ajiye mashi kira har biyar sannan ya ɗaga, kamar wanda aka yi wa dole ya ce, "Abdulmajeed."

Daga ɗaya bangaren Abdulmajeed ya ce, "Kana ina?"

"Na fita ne."

"Yanzu kana ina?"

"Ban san inda nike ba."

"Okay ka ba wani ya yi min bayanin inda kake sai in zo in daukeka."

"A'a babu buƙatar hakan, zan iya maido kaina da kaina."

"Take it easy bro, zamu sameta In sha Allah."

Junaid ya haɗe kansa da sitirayi yana mai zubar da hawaye ya ce, "Dukkanin abun da ya faru da ita nine na janyo mata, da na biye mata muka yi wa Umma ɓore har saida muka tursasata ta yarda da zuwanmu garin nan. Dolena in nemota, komai ya faru laifina ne. Kada ku nemeni domin ba zan dawo ba har sai na samu Rumana."

Ya tsinke kiran tare da kashe wayar baki ɗaya ya yi jifa da ita a backseat, ya kunna motar ya nausa a kan titi, ya yi tafiya sosai sannan ya gangara gefen titi ya ɗaura kanshi a kan sitirayi fuskarsa dauke da tarin damuwa, abun ya haɗe mashi goma da ashirin, damuwar ɓatan Rumana, zullumi na halin da take ciki, da kuma damuwar da yake ji a kan maganganun Umma.

Damuwa da kunci ne suke ragargazarshi a zuciya, ya rasa abun da yake mashi ɗaɗi, ƙanwarsa guda tilo wacce ta kasance mafi soyuwa a gareshi ta ɓata bai san inda take ba, ga kuma kukan da Umma ta yi a kanshi.

The more ya tuna kukan da Umma ta yi a kansa the more ya ke jin hankalinsa ya kai koluluwar maƙurar tashi. Kukan uwaye akan yaransu fitina ne musamman shi da ya san yadda suka tursasata har ta yarda aka yi tafiyar nan.

A hankali ya dago idanunsa ya hango abu kwance kamar mutum, ya yi jim sai kuma ya fito daga motar tare da dosar wajen, mace ce a yashe gashin kanta a barbaje kamar na mahaukaciya, da sauri ya ƙarasa ya durkusa ya dagota, ya zaro idanu a sanadin wacce yayi arba da ita, da karfi ya ce, "Rumana! Rumana!! Didi!!!..."

Amma shiru babu amsa, ya shiga girgizata yana faɗin, "Didi! Didi!! Didi wake up! Rumana ki farka! Mi ya sameki? Mi aka yi maki?"

Da hanzari ya dauketa ya wuce da ita mota ya kwantar da ita a gidan baya, ya zagaya mazaunin direba ya tada motar, hankalinsa ya dugunzuma matuƙa gaya ganin halin da take a ciki, ya rasa inda zai nufa da ita, daga karshe ya yanke shawarar zuwa da ita gidan Aunty Zaynerb, gudu yake sosai kamar wanda yake tseren gudu, ikon Allah ne kaɗai ya kai shi gidan Aunty Zaynerb lafiya, ya yi parking a wajen ajiye motoci ya fito ya sureta ya yi cikin gidan da ita.

Aunty Zaynerb, Abdulmajeed da Maryam suna zaune a parlour sunyi jigum-jigum ya shigo dauke da ita, suka miƙe da sauri suna salati.

Maryam ta ce, "Innalillahi wa inna ilaihi raji'um. Mi ya sameta haka?"

Junaid zai ajiyeta a kan doguwar kujera, Aunty Zaynerb ta ce, "A'a, ka wuce da ita dakina. Abdulmajeed ka dubata ka bata taimakon gaggawa."

Suka dugunzuma zuwa saman bene hankalinsu a matuƙa tashe, Abdulmajeed ya ba ta taimakon gaggawa tare da saka mata karin ruwa ya ce, "Tasha wahala ne ga kuma yunwa sai kuma shatin bulala dake a jikinta amma babu wata damuwa bayan wannan."

Maryam ta zaro idanu ganin yashinta ɗan kaɗan, idanunta a waje ta ce, "Mun boni, Mi ya faru da gashinta? Ko yankeshi sukayi?"

Sai a lokacin hankalinsu ya kai a kan gashin, abun ya matuƙar basu mamaki da ɗaure kai saidai babu wanda ya ce uffan, Rumana ta kasance mai dogon gashi sosai, yadda gashin ya koma a yanzu sai dai idan yankeshi aka yi.

Sai da ta samu barcin sannan hankalin Junaid ya ɗan kwanta, ya ce, "Aunty ki kira Umma ki sanar da ita."

Aunty Zaynerb ta ce, "Okay."

Yana zaune a gefenta ya kama hannunta yana murzawa a hankali yana mai godewa Allah da aka sameta, kanwarsa kwaya ɗaya tilo, ita ce farin cikinsu. Haka suka kwana a zaune, babu wanda ya rumtsa a cikinsu a wannan daren.

**********

A bangaren Rumana kuwa sai gab da sallar asuba sannan ta farka ta dafe kanta ta miƙe zumbur, ta ware idanu tana bin ɗakin da ta ke a ciki da kallo, sannu a hankali komai da ya faru ya ke dawo mata a kai.

SHIN MI YE ZAI FARU IDAN JIDDERH TA FARKA TA TSINCI KANTA A WAJENSU YAYA JUNAID?

Rumana tana gidan su Jidderh,

Jidderh tana tare da su yaya Junaid,

kowanne bangare yana murna ya samo tashi.

SHIN YA ZA TA KAYA A TSAKANINSU?

SHIN MI YE SIRRIN DA KE TATTARE DA KAMANNIN DA SU KE YI?

SHIN YA AKA YI AKA KWANA A RAGAYA?

SHIN MI YE SIRRIN DA UMMA TAKE ƘOƘARIN ƁOYEWA A DANGANE DA RUMANA?

KU BIYONI DOMIN JIN YADDA ZA TA KA YA.

Rumana ta ɗaura hannuwa a saman kai tana mai fasa ihu cikin nadamar biyosu da ta yi gashi sun saceta, "Na boni na faɗa hannu masu sace mutane, shikenan na shiga komar masu garkuwa da mutane."

Ita fa ba kudin biyan fansar ta ke ji, wahalar da za su bata kafin a kawo kudin ne yake tada mata da hankali, tana da labarin tsantsar rashin imani da rashin tausayin da suke nunawa akan mutanen da suka sata shiyasa ko dawowa hutu Nigeria bata so.

Da hanzari ta duro daga saman gadon ta nufi kofa sai dai tana murɗa handle ta ji kofar a kulle, tabbacin sun kulleta daga waje, ta zube a ƙasa tayi zaman daɓaro tana share hawaye tana nadamar biyosu da ta yi ba tare da ta yi gardama a kan su bari yaya Junaid ya fito ba.

Abun da ya kamata ta yi a lokacin shine ta saka a kirashi ya fito ya warware komai amma sai ta bari zuciya ta ɗebeta, ta bari gadara da rashin kunya suka sakata ta biyosu zoƙai-zoƙai ga shi nan sun riƙeta lamari ya lalace mata zuwa abun da za ta iya kira da KITSO DA KWARKWATA mai wuyar sha'ani.

"Wani irin ganganci ne haka ya saka na biyewa rashin kunya da gadara na biyosu gashi sun yi garkuwa da ni, sai da Umma ta hanani zuwa garin nan, sai da Umma ta ja min layi da zuwa garin Katsina amma muka matsa mata. Ga irinta nan tun ba'a je ko'ina ba na fara nadamar zuwana, shiyasa jayayya ko ja in ja da maganar iyaye babu riba ko kaɗan, babu wani haske a cikin aikata hakan."

******

GARIN KADUNA 

SATI BIYU DA SUKA WUCE

Umma tana zaune a parlour tana kallon news Junaid ya sauko ya zauna a kan kujera dake a ɗaya gefen suka cigaba kallon a tare, lokaci zuwa lokaci suna zantawa akan labaran duniyar da suke kallo, Junaid ya miƙe ya fita babu jimawa ya dawo.

Umma ta dubeshi ta ce, "Yaushe ne tafiyarka katsina?"

Ya ce, "Jibi, In sha Allah." Ya ƙarasa maganar yana mai zama akan kujerar da ya tashi.

A daidai lokacin da Rumana take saukowa daga bene ta tsinkayi hirarsu, ta zauna a gefensa ta ce, "Waye zai je Katsina?"

Ya nuna kansa ya ce, "Ni."

Ta kwanta a kan kujerar da ya ke zaune tare da yin pillow da cinyarsa, da yanayinta wanda yake tattare da shagwaɓa da hutu da ya zauna a jikinta da sangarta irin na yara da suka tashi babu kwaɓa babu kyara ta ce, "Nima zan je tun da ban taɓa zuwa ba."

Ya lakuci hancinta ya ce, "To shikenan sai ki shirya mu je tare."

Ta fara murna jin zai tafi da ita garin Katsina, Aunty Zainab ƙanwar mahaifinsu ce take aure a garin amma tunda ta tashi ba ta taɓa zuwa ba.

Ta miƙe zaune tare da rungumeshi ta ce, "Na gode, yeey, za mu je Katsina."

Babu zato babu tsammani Umma ta daka mata tsawa, abu ne wanda bai taɓa faruwa ba, tunda suke Umma bata taɓa ɗaga masu murya ba ballantana kuma ya kai ga tsawa musamman autarta kuma tilon diyarta mace Rumana, daga Rumana har Junaid da mamaki suke kallonta.

Ta haɗe rai ta ce, "Ki yi wa mutane shiru, babu inda za ki je," ta ƙarasa maganar da tsawar da tafi wacce ta yi da farko.

Rumana ta yi baya da sauri a sanadin tsawa da Umma ta yi mata a karo na biyu, hawaye suka cicciko idanuwanta tana bubbuga kafafu ta ce, "Amma yaya Junaid ya ce zai je da ni."

Ita a dole sai ta je tunda Junaid ya ce zai je da ita.

Umma ta yi mata mugun kallo ta ce, "Ni kuma na ce babu inda za ki je."

Rumana ta fashe da kukan shagwaɓa tana buga kafafu faɗi take tana maimaitawa, "Sai na je... Sai na je... Sai na je..."

Ta faɗo a kasa tana murgina tana kukan banza tana faɗin, "Sai naje... Sai naje... Sai naje..."

"Amma Umma..." Junaid ya fara magana sai dai bai ƙarasa maganar ba Umma ta yi mashi kallon da ya saka sauran maganar ta makale a makoshinsa, ta murtuƙe fuska ta ce, "Ka yi min shiru a nan tun kafin in ci maka mutunci a gidan nan, babu inda za ta je, ka ji ni da kyau, babu inda Rumana za ta je, wannan shine abun da na ce kuma ya zama doka a wannan gida." Ta miƙe ta haye bene a fusace tana faɗa sosai, ta inda take shiga bata nan take fita ba.

Junaid ya bita da kallo fuskarsa dauke da tsantsar mamaki, tana matuƙar kaunarsu, tana da kulafuci a kansu, ba ta kaunar dukkanin abun da zai ɓata masu rai, har ya kai koda ba ta son abu idan suka nuna suna so tana masu, amma ya rasa dalilin da ya saka dukkanin lokacin da aka yi maganar zuwan Rumana garin Katsina take rufe idanu ta koma kamar ba ita ba, wannan ya sa Rumana ba ta taɓa zuwa garin ba, ya rasa dalilin da ya saka Umma ta hana Rumana zuwa garin Katsina duk da ƙanwar mahaifinsu ce take aure a garin.

Rumana ta ƙara sautin kukanta, ya durkusa ya kamata ya janyota jikinsa yana rarrashi, ta yi lamo tana sauke ajiyar zuciya, "Kinga har kin ɓata fuskarki, mu je in siya maki ice cream."

Ta maƙe kafaɗa tare da turo baki cike da sangarta ta ce, "Sai dai idan za ka boyani kuma za ka je da ni katsina."

Ya dungure mata hanci ya ce, "Angama Ruma. Didi. Kamota-kamota," ya juya ta ɗane bayanshi ya haye sama yana goye da ita suna dariya.

Kai tsaye ya wuce da ita dakinta, da kanshi ya gyara mata fuska, ya bude closet dinta ya zaro mata doguwar riga kirar kimoni ya ɗaura mata akan riga da wando da ke a jikinta, ta ɗaura hula a saman kanta, ya kama hannunta suka fita, "Za ki yi driving dinmu?" Ya tambayeta. Ta girgiza kai ta ce, "A'a."

Yana tuƙi tana buga game a wayarsa idan ta yi nasara ta yi murmushi idan aka kamata ta ɓata fuska gami da turo baki, kira ne ya shigo wayar yayinda SOULMATE da manyan baƙaƙe ya bayyana ɓaro-ɓaro akan magijin wayar tare da hoton wata kyakykyawar budurwa.

"Waye?" Ya tambaya. Ta ce, "Aunty Leeserh ce." Bai yi yunkurin amsar wayar ba tunda ya san ba bashi za ta yi ba.

Ta ɗaga kiran ta sakashi a amsa kuwwa, daga ɗaya bangaren aka ce, "Salaam alaikum. Helloo." Rumana ta ce, "Didi ce."

Ta ɗaya bangaren Leseerh ta ce, "Didin yaya Junaid, Kin wuni lafiya?"

Rumana ta amsa da, "Lafiya lau."

Ta ce, "Ki bani aron yayanki mana."

Rumana kanta tsaye ta ce, "Ina game da wayar idan na gama zai kira."

"Alright then ƴar gatan yayanta," Leeserh ta ce ta tsinke kiran.

Hajara ƙawar Leeserh da suke tare ta ce, "Kutuma, wacce mai karfin halin ce kika kira wanda zaki aura ta yi maki haka."

Leeserh ta murmusa ta ce, "Laa kee ƙanwarsa ce fa."

"Shine har take da karfin halin da za ta yi maki haka, ni fa har shi sai naji ya ba ni haushi, matar da zaka aura ta kira ƙanwarka ta hana."

"Hajara kenan, Junaid shine wanda zan aura, yana sona ina sonshi, yana yin haka ne saboda ya damu da ƙanwarsa, amma mutum ne mai tausayi, mai hakuri, mai fahimta, ma'abocin ilimin addini, ba zan iya ce maki ga wani halinsa na banza ba, mutum tara yake bai cika goma ba, shi a nan weakness dinsa yake, Rumana ce weakness dinsa ni kuma na saka a raina don kawai ya damu da ƙanwarsa ba zan ce zan rabu da shi ba, idan na rabu da shi akan wannan abun guda ɗaya ban san waye zan faɗamawa ba, kinga kenan nayi kamun kafiyar Baidu, sakin na hannu kamun na dawa."

Hajara ta jinjina kai tace, "Hakane kuma, abinci wani gubar wani, koda yake idan Allah ya yi Zaki zaici gatari sai a siyar da gatarin a sayi akuya."

******

A bangarensu Rumana, sai da ya kaita ta yi shopping ya siya mata ice cream sannan ya dawo da ita gida, da daddare bayan sun gama dinner kowa ya wuce bedroom dinsa.

Umma tana lissafi, Rumana ta sameta, duk da Junaid ya ce zai tafi da ita amma ta san abun ba mai yiyu ba ne idan Umma ta hana. Kamar mai tsoron magana ta ce, "Umma."

Umma ta dubeta ta ce, "Ya aka yi autata?" Jin haka ta turo baki ta ce, "Bake ba ce ba kika yi min tsawa." Umma ta yi dariya ta ce, "Ayyerh torh yi hakuri autata na daina."

Jin haka ta ce, "Katsina..." Tun kafin ta ƙarasa maganar Umma ta sakar mata tsawar da ya sakata fashewa da kuka irin na yara sangartattu, Umma ta murtuke fuska ta ce, "Na ce ba ki zuwa katsina, idan hutu kike son zuwa ki shirya gobe ki bi flight ko train Abuja wajen Hajiya Maamaah, ko kuma ki tattara ki koma London dama a can kika saba rayuwa."

Rumana ta turo baki cike shagwaɓa ta ce, "Ni katsina nike son zuwa."

Umma ta nunata da hannu, da kakkausar murya ta ce, "Ki ɓace min daga gani!" Rumana ta fara kukan shagwaɓa tana bubbuga kafafu, da tsawa Umma ta ce, "Za ki fita ne ko kuma sai na mareki." Kalmar mari kawai da ta ambata ya saka Rumana fasa ihu tana dafe kuncinta kamar wacce aka mara da gaske.

Umma ta fusata ta wanka mata mari. Ta dafe kuncinta tare da fashewa da kuka ta fice da gudu tana kukan da idan mutum ya ji sai yayi tunanin yankata ake yi.

Junaid yana zaune a kan gado yana waya da Leeserh, Rumana ta shiga dakin da gudu ta haye a kanshi tana dukan kirjinsa tana kuka. Hankalinsa a tashe yake tambayarta abun da ya faru, "Didi mi ya faru?"

Ta yi shiru tana kuka ta tada mashi hankali sai da ya tambayeta a karo na ukku sannan ta ce, "Umma ce daga na yi mata maganar zuwa katsina shine ta mareni, da gaske ta mareni, duba ka gani."

Ta nuna mashi kuncinta inda yatsun Umma ya kwanta, ya yi matuƙar mamaki duba da bata taɓa dukanta ba har surutu ake yi mata a kan tana sangartasu da yawa.

Ya ce, "Mari kuma! Jirani ina zuwa." Ya zura jallabiya a kan guntun boxer da ke a jikinsa sannan ya fita, kai tsaye ya wuce dakin Umma, ya ce, "Umma!."

Da kakkausar murya ta ce, "Idan garin ne ba ta son zama ta shirya gobe ta wuce Abuja wurin Hajiya Maamaah ko kuma ta sayi ticket ta koma London."

"Mi yasa sai Abuja ko London? Mi yasa ban da Katsina?" Ya jefa mata tambayoyin fuskarsa dauke da tsantsar mamaki.

Umma ta daka mashi tsawa ta ce, "To ubana tutsuyeni in faɗa maka ba'asi, Junaid ka juya ka fice min daga daki, Junaid ka ɓace min daga gani."

Da sauri ya juya ya nufi kofa a sanadin tsawa da ta ƙara mashi a karo na biyu. Ya samu Rumana har ta yi bacci, hawaye ya bushe a saman fuskarta, shatin yatsu ya fito a kan kuncinta a daidai inda Umma ta mareta, abunka da rashin sabo da hutu da ya zauna a jikinta sai shatin yatsun ya fito ɓaro-ɓaro.

Ya lallaɓa ya dauketa ya wuce da ita bedroom dinta ya kwantar da ita tare da ja mata blanket ya yi mata addu'a tare da kashe haske ya koma bedroom dinsa.

Washegari da asuba suna gama salla suka koma barcin safe, Umma ta shiga kitchen ta zage ta haɗa masu breakfast wanda ya kaita har wajen karfe bakwai, masu aiki suka jera a kan dinning table.

Junaid yana tashi da safe dakin Rumana ya fara leƙawa jin ƙarar ruwa a bathroom ya zauna a gefen gado yana jiranta, yana chatting da Leeserh, har minti biyar ya yi bata fito ba ya miƙe ya fita zuwa dakinsa.

Ta fito ta samu ba ya nan, ta yi mamaki tunda ta ji shigowarsa ta shirya ta fita zuwa dakinsa, yana jin motsinta ya ɗago ya ce, "Zo ki gaisa da Leeserh."

Ya miƙa mata wayar da yake video call da Leeserh ta amsa suna hirar biki yayinda shi kuma ya miƙe ya wuce bathroom ya yi wanka ya shirya, har lokacin hirar tasu bata ƙare ba ya amshi wayar ya ce, "Bye love." Leeserh ta ce, "Take care, love you."

Ya kama hannun Rumana suna tafiya tana mashi hira yana dariya suka nufi staircase.

A tare suka sauko ƙasa zuwa dinning table, kowane ya ja kujera ya zauna bayan da suka gaida Umma, ta amsa babu yabo babu fallasa, mai aiki ta yi serving kowa, Rumana ta tsurawa abincin idanu tana turo baki yayinda Junaid ya yi cokali ɗaya ya lumshe idanu yana jinjina basirar Umma a fagen sarrafa girki.

Rumana ta tsakuri abincin ta kai baki, ta ɓata fuska tare da furzar da shi, ta ture plate din tana yatsine fuska kamar wacce ta ga kashi ta ce, "Ban cin wannan abun, babu ɗaɗi."

Junaid ya kalleta ya ce, "Na'am." Da idanu ta yi mashi inkiya, shima sai ya ture plate din gabansa ya ce, "Nima ɗaurewa kawai ni ke yi amma abincin bai yi ɗaɗi ba."

Umma ta dubesu cike da mamaki ganin sun miƙe, "Ina za ku je?" Ta tambaya. Rumana ta ce, "Restaurant mu yi breakfast, wannan abincin babu dadi, yaji ya yi yawa, mai kadan, babu dadi kamar magani. Ko, Yaa Junaid?" Junaid bai yarda sun haɗa idanu da Umma ba ya ce, "Ehhh haka ne." Umma ta zuba masu idanu kawai, a kan idanunta suka fita.

Junaid ya tsaya a compound ya ce, "Didi ba ki kyauta ba, Umma ba za ta ji ɗaɗi ba." Ta ɓata fuska kamar za ta yi kuka ta ce, "Na ɓata da kai tunda kaima ba ka son farin cikina, ka wuce ka bani waje na tsaneka."

Ya ware idanu ya nuna kansa ya ce, "Kin tsaneni kuma?"

Ta girgiza kai ta ce, "Ni ba haka na ce ba."

Ya tsareta da na mujiyarsa, "Ba ki ce haka ba ko kuma ba haka kike nufi ba, uhmm, you don't say that, or you don't mean that?"

Ta ce, "Ba haka nike nufi ba, bakina ne kawai ya faɗa."

Ya tsareta da idanu ya ce, "Ya faɗi mi?"

Ta ce, "Ya ce ya tsaneka." (Ta yarda ta ce ta tsaneshi amma ta ɗaurawa bakinta laifi shi da ya furta) murmurshi ya yi ya kama kumatunta ya ce, "Amma ni ina sonki didi, want a piggyback ride." Ya juya ta haye bayansa ya yi sama da ita yana gudu da ita a bayansa suna dariya har suka isa wajen motarsa, ta zauna a bangaren mai zaman hakanan yayinda yake jan motar.

Umma tana tsaye daga balcony tana hangosu har motar ta fice daga gidan yayinda convoy na motoci biyu suka mara masu baya.

Da misalin karfe biyu na rana bayan ya dawo daga sallar Zuhr suna zaune a garden tana bashi labari suna dariya, mai aiki ta zo da sakon Umma cewa, 'Abinci ya sauka.'

Junaid ya ce, "Alright, muna zuwa."

Rumana ta yi karaf ta ce, "Mun koshi." Mai aiki ta yi tsaye tana tantama a kan maganar wa za ta faɗa a cikin su.

Junaid ya ce, "But?" Rumana ta kama fuskarsa ta fuskantar dashi zuwa gareta ta ce, "Look at me. Look at me. Trust me, wannan ita kaɗai ce hanyar da za mu bi Umma ta barka ka tafi da ni Katsina."

Ya yi jim yana nazari, ta marairace fuska, ya juya inda mai aiki take tsaye ya ce, "Ki ce mata mun koshi."

Ta juya ta koma ciki, Umma da ke zaune a parlour ganin basu dawo a tare ba ta ce, "Baki gansu ba ne?" Jamila ta rusuna ta ce, "Sun ce sun koshi."

Umma ta rasa bakin magana, ta ce, "Okay, ki je." Ta janyo ta wayarta ta kira numbar Junaid bugu ɗaya ya dauka, da kakkausar murya ta ce, "Junaid ka sameni a parlour yanzu."

Jim kadan ya shigo kansa a kasa yana sosa ƙeya, ta ce, "Ka ɗago ka kalleni da kyau, saboda na ce Rumana ba za ta je katsina ba shine kuka tsiri yin bore a kan abincina, to shikenan babu komai ka je da ita, amma ina san ka sani ina faɗa maka da babbar murya idan har aka samu damuwa ka kuka da kanka domin ba zan yi maka da sauki ba. Junaid idan wani abu faru da ita ka yi kuka da kanka, Junaid idan aka samu damuwa za ka ga ɓacin raina, kuma a lokacin ne za ka tabbatar da baka taɓa ganin ɓacin raina na gaske da gaske ba."

Jikinsa ne ya yi sanyi ya ce, "A'a Umma tunda baki so a bar maganar." Umma ta ɗan kalleta ta ce, "Sai ka je ka faɗa mata hakan." Har ya miƙe ya nufi waje sai kuma ya dawo da baya ya ce, "Zan je da ita."

Ta jinjina kai ba tareda tace kanzil ba, a sanyaye ya haye sama maganganunta suna damunsa, Anya kuwa sunyi mata adalci? Babu abun da ta ragesu da shi a rayuwa, sai yake ji abun da su ka yi mata basu kyauta ba, a haka Rumana ta sameshi tana tsallen murna ta ce, "Umma ta ce ta barni mu je Katsina tare."

Ya yi murmushi wanda iyakarsa a kan labbansa ne kawai, ya ce, "Na tayaki murna, mu je mu ci abinci."

Sai da suka sauko sai kuma ya ji kunyar Umma ta kamashi sun ce sun koshi amma bayan ta yi masu abun da suke so sun sauko su ci, maganarta ta fito kenan akan bore su ka yi wa abincinta.

Umma ta dubesu kamar ba za ta yi maganar ba sai kuma ta ce, "Kuka ce kun koshi." Rumana ta yi karaf ta ce, "Saboda kin ce ban zuwa katsina na yi fushi da abincin shima yaya Junaid na hanashi ya ci."

Ji Junaid ya yi kamar  ƙasa ta tsage ya shige jiki saboda kunya, ya kasa ɗaga idanu ya kalli Umma, yana zaune shurum kamar wanda ruwa ya ci.

Umma ta dubeshi ta girgiza kai kawai ta ce, "Mutane sun yi gaskiya da suka ce na sangartaku da yawa tunda ga shi a yau na zama diyar ku kuma uwayen." Ta mike tabar wajen ranta a ɓace.

Junaid ya mike yabi bayanta yayinda Rumana take zaune tana kwasar gasar girki abunta, ya biye mata ta barshi da kunya.

Ya samu dakin Umma a kulle, ya kwankwasa ta yi mashi banza har ya gaji ya juya ya koma parlour.

Rumana ta yi digging abinci ta kai bakinsa ya amsa yana mata murmushi, ta ce, "Ina ka je?" Ya ce, "Umma na je in ba hakuri." Kanta tsaye ta ce, "Ka rabu da ita, anjima za ka ga ta dawo tana shiri da mu, tana kaunarmu bata iya fushi da mu."

Har washegari da suka tashi tafiya daga Rumana har Junaid babu wanda yaga fara'ar Umma, har Rumana sai da tasha jinin jikinta kamar za ta yi kuka ta ce, "Yaa Junaid tun jiya Umma bata yi mamu fara'a ba, tunda ta tashi yau bata yi murmushi ba, mu je mu bata haƙuri." Ya ce, "Ki bari idan muka dawo sai mu bata haƙurin." Ta fashe da kuka ya yi rarrashi har gaji amma taki matsawa ta shiga mota har sai sun je sun ba Umma hakuri, dakyar ya rarrasheta ta hakura suka tafi.

Suka dauki hanyar garin Katsina, a jirginsa ya yi nufin tafiya amma Rumana ta matsa a kan su tafi a mota tana mararin doguwar tafiya a mota (Ni MATAR ALIYU I was like samun gari, dadi ne ya yi wa Rumana yawa).

Ko da Umma taji labari a wajen shugaban masu bashi tsaro bata ce komai ba, ta dai ce su kula mata da yara.

Mota ce sabuwa dal mai tsadar gaske, Junaid ne yake jan motar yayinda take zaune a bangaren mai zama hakanan tana kallon hanya da garuruwa da suke wucewa tana murmushi wannan shine karon farko da ta yi doguwar tafiya a mota.

Motoci ukku ne sukayi masu convoy idan aka haɗa da motarsu guda hudu kenan, motocin iri ɗaya ne sak ta yadda babu yadda za'ayi mutum ya iya tantance wacce suke ciki.

Sun shigo cikin garin katsina a daidai wajen roundabout na liyafa, Junaid ya yi parking daidai wani katon shagon zamani ya ce, "Didi Ina zuwa?" Ta gyaɗa kai, ya ɓalle murfin motar ya fita zuwa ciki.

Ta fito ta jingina da motar tana kallon garin Katsina wanda wannan shine ƙaro na farko da ta shigo cikinsa, wani saurayi ta hango ya zuba mata idanu ba ya ko kyaftawa, ta turo baki tana gyara mayafi da ke akan kafadarta, gani ta yi ya nufo inda take har ɗaya daga cikin security da suke tare zai dakatar da shi ta yi mashi alama akan ya barshi.

Ta jinjinawa tsaurin idanun saurayin tana so ta ga iyakar tsaurin idonsa duba da yadda ya ke kallonta daga sama har kasa, ta kalli kanta tana sanye ne da tsadadden leshe dinkin umbrella gown, ta rufe kanta da kallabi sai dai jelar gashinta ya fito a waje yana reto a gadon bayanta, ta yafa mayafi a kan kafada yayinda kafafunta suke sanye da takalma masu tsini, powder da kwalli ne kawai a fuskarta kasancewarta ba ma'abociyar chaba adon fuska ba, ta zuba gold wuya da hannu, tana zuba kamshi mai sanyi.

Ta taɓe baki tana kallonshi daga sama har kasa, chocolate ne ɗan duma-duma mai saje yana sanye da brown kaftan, da hula dara a saman kanshi, kafafunsa rufe da takalma slippers, ya ƙaraso inda take yana kallonta da mamaki a kan fuskarsa ya ce, "Jidderh! Jidderh!! Jidderh!!!"

Sai da ya kira sunan sau ukku sannan ta tamka, "Jidderh kuma?" Ta ce tana mashi kallon kaskanci.

Ji ta yi ya ce, "Jidderh mi kikeyi a nan? Garin ya kika saka wadannan kayan kika fito da su?" Rumana ta girgiza kai tana wani shegen murmushi ta ce, "Kai kuma salon da kake amfani da shi kana tsara (toasting) ƴan mata kenan. Daga ganin mace mai kyau har ka zo ka yi badda kama kana kirana da suna Jidderh. To ina mai bakin cikin sanar da kai wasanka bai yi kyau ba a nan don haka ka ƙara gaba tun kafin in saka security dina ya yi maka daukar kayan wanki ya watsar a kwatamin kwatar can."

Da mamaki yake kallonta ya ce, "Jidderh hankalinki ɗaya kuwa?" Idanunta a tsaitsaye ta ce, "Zaka ware ko kuma sai na saka anyi maka da yaren da zaka fi fahimta." Ta ƙarasa maganar tana yafito ɗaya daga cikin securityn ya ƙaraso, ta ce, "Idan ya ƙara dakiku talatin bai ɓace min daga gani ba, ka ɗaurashi a kafaɗa ka watsar a kwatamin kwatar can."

Ya dubeta ya dubi katon da ta kira, juyawa ya yi ya koma wajen motarsa yana tafiya yana waiwayenta fuskarsa dauke da matuƙar mamaki akan abun da ya faru, idanunsa Jidderh suka gani muryarta da komai ita ce amma abun da ta yi mashi ba halinta ba ne ba.

A daidai lokacin ne kuma Junaid ya iso ya kama hannunta ya ce, "Mu je." Ya buɗe mata ɗaya bangaren mai zaman hakanan ta shiga sannan ya zagaya bangaren direba ya ja motar suka wuce, suka bar saurayin sake da baki, ya bi motar da kallo cike da matuƙar mamaki.

Bai yi  ƙasa a gwuwa ba ya zaro wayarshi ya kira wata number ya yi jim sannan ya ce, "Imran. Shin Jidderh tana gida?" Daga ɗaya bangaren Imran ya ce, "Eh tana gida." Mamakinsa ya ƙaru, "Tana kusa da kai?" Ya tambaya domin ya tabbatar da gaske tana nan.

Imran ya ce, "A'a ina balcony tana dakinta." Ya ce, "Ka je ka dubata." Imran ya wuce dakin Jidderh ya sameta zaune a kan darduma tana karatun Alƙur'ani.

Muryarta da ya jiyo a cikin kira'arta mai dadin saurare tana rera karatu a cikin Suratur Rahman ya tabbatar masa da ba ita bace wacce ya gani, kansa ya ɗaure shin idan ba ita bace to wacece ya gani domin kamannin sun yi yawa, tsayinsu, muryarsu, kamannin fuskarsu da komai iri ɗaya ne sak babu banbanci ko kaɗan.

"Uncle In bata wayar?" Muryar Imran ta katse mashi tunani. Ya ce, "A'a ka kyaleta." Ya tsinke kiran yayinda mamaki ya bayyana ƙarara a kan fuskarsa, ta tabbata wacce ya gani ba Jidderh bace. Amma tambayar ita ce tunda ba Jidderh bace, Shin wacece? Mi ya saka take matuƙar kamanni da Jidderh kamar kobo da kobo that har ya kasa banbancesu?

(Wannan kenan, mu koma ainihin labari)

**********

KATSINA

Rumana ta miƙe tsaye tana bin dakin da kallo, hoto dake a kan bedside table ne ya dauki hankalinta ta daukeshi tana kallo, da mamaki kwance akan fuskarta take kallon yarinyar dake cikin hoton ganin kamarsu ɗaya sak kamar kobo da kobo.

Ta ajiyeshi ta dauki hoton da mutanen gidan baki ɗaya suke a ciki, matar da mijin ne, sai mai kama da ita sai kuma wannan ƙaramar yarinyar da kuma wanda ya zo da ita, ta tsura masu idanu tana nazari, dukkanin yaran fuskar mahaifin suka biyo, suna kama da shi sak kamar kobo da kobo, ta ajiye hoton tana mai taɓe baki tana mamakin yadda mutum zai iya kwana a wannan ƙaramin dakin, katon bedroom ne amma ya fi mata kama da akurkin kaji idan aka haɗa da dakinta da kuma gidan da ta fito, ta bude closet tana bin kayan da ke ciki da kallo, rabin kayan hijabs ne sai dogayen riguna, atamfa, shadda, leshe, babu mayafi ko daya, ta taɓe baki duk da tana kama da wacce take da dakin amma rayuwarsu ta bambamta.

"She have weird taste," ta furta tana ƙarewa kayan kallo.

*****

Da misalin karfe bakwai na safe, Abbi, Ammi, Imran da Islam sun yi jigum-jigum a parlour, daƙyar suka samu suka rufeta bayan da suka kai mata abincin safe ta yi masu haukan da ya fi wanda ta yi masu jiya.

Wannan saurayin da ya hadu da Rumana ne ya shigo falon da sallama a kan bakinsa.

Islam ta ruga da gudu ta yi hugging kafafunsa tana faɗin, "Uncle Al'ameen, Jidderh bata gane mu ba, tana ta cewa ba sunanta Jidderh ba, wai sunanta Rumana."

Al'ameen ya dubesu ya ce, "Mi take nufi da Jidderh bata ganeku ba, bata cikin hayyacinta ne ko kuma bugar mata kai sukayi ta rasa tunaninta na baya!?"

Imran ya ware hannuwa ya ce, "Bamu sani ba, but she's acting weird, sai tana abu kamar ba ita ba, tana cewa ita ba Jidderh bace, that sunanta Rumana kuma kalamanta sunyi tsauri kamar wacce ba'a yi wankin bakin jarinta ba."

Islam ta ware idanu ta ce, "Yaa Imran miye wankin bakin jarinta?"

Ya ware hannuwa ya ce, "Nima ban sani ba."

"Tana ina!?" Al'ameen ya tambaya.

Imran ya nuna mashi matakalar bene ya ce, "Tana dakinta."

Al'ameen ya ce, "Okay bari in yi mata magana." Ammi ta ce, "Amma ka kula ka da garin yi mata magana ta ji maka ciwo." Ya jinjina kai ya ce, "Babu damuwa."

Ya nufi matakalar bene, ya zare makulli da ke akan kofar ya shiga, Rumana ta miƙe ba tare da ta kalli wanda ya shigo ba ta ce, "Tun muna shaida juna ku mayar da ni inda kuka daukoni, na faɗa maku ni ba Jidderh bace, sunana Rumana." Maganar ta tsaya cak a sanadin tozali da ta yi da wanda ya shigo dakin ta nunashi da hannu ta ce, "Kai!."

Al'ameen ya tsara tsayuwa ya ce, "Ni ne da kaina ƴar gadara, abu ya yi kyau, na ce yanzu ina katon da kika ce ya daukeni a kafaɗa ya jefar a kwatamin kwata."

Ta ware idanu ta ce, "Ohhh dama kaine ka saka suka satoni?" Ya girgiza kai ya ce, "A'a ko ɗaya bani bane na saka suka daukoki ba, saidai wacce kike kama da ita mamarta cousin dita ce, a ranar da na ganki kin yi min kama da ita ne shiyasa na yi maki magana amma sai kika zaɓi kiyi min rashin kunya. Yanzu wa gari ya waya?"

She was like, "Kana hauka ne?" Ya maida kofa ya rufe ya ce, "Kuma fa da gaskiyarki ina ganin kamar na ci kai," ya yi wani shegen murmushi  ya ce, "Ya ake ciki ƴan mata? Idan kin bani izini ina so in tsaraki kamar yadda saurayi yake idan ya ga budurwa yana so."

Rumana ta ware idanu, ta rasa bakin magana, ji take kamar ta rufeshi da duka, ji take kamar ta cigaba da kwallo da shi a wajen. Ta taɓe baki ta ce, "Koma miye mun hadu da kai tun kafin ɗiyarsu ta ɓace, Jidderh take ko wa, koma miye sunanta ban damu ba, ka je ka faɗa masu komai su kyaleni in tafi."

Duk da ya fahimci inda maganarta ta dosa amma saboda ya kular da ita sai ya ce, "Ban gane ba."

Ganin yana nema ya ɓata mata lokaci ta fasa ihu ta ce, "Suna zaton ni ce diyarsu Jidderh kuma ni da kai mun san ni ba Jidderh ba ce don haka ka je ka faɗa masu gaskiya tun kafin laifin saceni ya rataya a kanku."

Dariya ta bashi sai da ya dara sannan ya ce, "Na san ke ba Jidderh ba ce sai dai su basu sani ba, tambayar ita ce shin waye zai faɗa masu su yarda, ke ko kuma ni."

Ta buga tsaki ta ce, "Malam kana taɓa min lokaci ka je ka faɗa masu tun kafin na fusata raina ya ɓaci."

Al'ameen ya jinjinawa tsaurin idanunta, ya goya hannuwa a kirji ya ce, "Huh... Umarni kike bani?" Ta ce, "Eh umarni nike maka kuma dole kayi, ni Didi walki ce daidai kugun uban kowa." Ya ce, "To shikenan," ya zauna a kan kujera ya daura kafa ɗaya a kan ɗaya yana mai murtuke fuska ya ce, "Ki yi min dole."

Ta dafe kai ji take kamar ta fasa ihu, kamar za ta yi kuka ta ce, "Yaa Junaid da Umma suna cikin tashin hankalin ɓatana, ka je ka sanar dasu ni ba Jidderh bace, ko sun barni in koma wajen dangina."

Ya gyara zama ya ce, "Saboda mi zan yi haka bayan rashin kunya da ki ka yi min a waccen ranar da kuma tsaurin idanu da kika nuna min a yau. Tambaya nike, saboda mi zan yi haka."

Kanta tsaye ta ce, "Saboda shine gaskiya shiyasa za ka je ka faɗa masu." Ji ta yi ya ce, "Idan na ki fa?" Da mamaki ta ce, "Ban gane ba?"

Al'ameen ya ce, "Ranar da muka hadu kika min rashin kunya sannan yau kuma kina ba ni umarni, kina da abun mamaki ƴan mata. Idan kina son in faɗa masu gaskiya to ki rokeni, ki durkusa a kan gwuwowinki ki bani hakuri a kan rashin kunya da kika yi min, a lokacin ne zan yi tunani in gani idan zan iya faɗa masu gaskiyar."

Rumana ta saka dariya tana taɓa hannuwa ta ce, "Ni Rumana ɗiyar Alhaji Abdurrahman Jikar Imran ƙanwar Junaid ni ce zan durkusa in roketa, ashe kuwa za'a shekara a shekare ana abu ɗaya."

Ya ware idanu ya ce, "Kenan kin gwammace in barsu su yi ta daukarki a matsayin Jidderh."

Ta taɓe baki, ji take kamar ta rufeshi da duka, sai dai ba za ta yi wannan kuskuren ba domin babu mai tare mata a kusa, ta murtuke fuska ta ce, "Idan ka gadama ka faɗa masu gaskiya, idan ka gadama kada ka faɗa masu, a je a dawo dolensu su barni in tafi tunda ni ba Jidderh bace. Now, ka bani aron wayarka inyi kira."

Mamaki da dariya take bashi, ta gama gadara ta dawo tana cewa ya ara mata wayarsa, ya murmusa ya ce, "Yanzu kuma wayata kike son in ara maki, ina ce wayata ce torh ban badawa Jidderh." Ya ƙarasa maganar da kiranta da Jidderh domin ya kular da ita. Ta fasa ihu ta ce, "Ni ba Jidderh ba ce, sunana Rumana." Ya ce, "Eh na sani Rumana aww Jidderh." Ya fice yana mata dariya, ji take kamar ta bi shi ta yi ball da shi a wajen 😅 🤣 😂 😅. (Wannan shiga hanci da kudundune haka 😅 🤣 😂 😅 kuce wa Al'ameen ya fita hancin Rumana tun kafin ta saka a watsashi a kwatami 😅 🤣 😂 😅).

Ta taƙarƙare ta fasa ihu tana mai jin takaicin yadda yake mata magana cike da gadara da gatsali, sai dai meyy, tana ɗaga idanu ta ga kofa a buɗe, ba ta yi wata-wata ba ta miƙe ta fice da sauri ta bi ta kofar baya ta bayyana a bayan gidan, a gefe ta hango kofa ta yi sa'a kuba ce kawai aka saka, ta buɗe ta fice ta yanki hanya tana ƙoƙarin tuna sunan unguwar da gidan Aunty Zaynerb ya ke.

Al'ameen yana sauka ƙasa ya ce, "Wannan yarinyar ba Jidderh ba ce ba, sunanta Rumana."

Baki ɗayansu suka zuba mashi idanu cike da tu'ajjibin abun da ya faɗa, sudai idanunsu Jidderh suka gani amma yake ce masu ba ita bace, to idan ba ita bace, to wacece, kuma mi yasa suke matuƙar kamanni, sannan ina Jidderh take.

Da mamaki wanda yake haɗe da rudani Ammi ta ce, "Ban gane ba, Mi kake son sanar da mu?" Al'ameen ya zauna sannan ya ce, "Gaskiya take faɗa maku sunanta Rumana, tana kamanni da Jidderh ne amma ba Jidderh ba ce ba," ya juya ga Imran, ya ce, "Imran ka tuna kwanakin baya lokacin da na kiraka ina tambayarka Jidderh har na ce maka ka je ka tabbata idan tana gida."

Imran ya gyaɗa kai ya ce, "Eh na tuna lokacin." Al'ameen ya lumfasa sannan ya ce, "To lokacin da wannan yarinyar na hadu na yi mata magana ina tunanin Jidderh ce ina mamakin shigar da ta yi."

Imran ya ce, "Then wacece ita? Ina Jidderh take? Mi yasa take kamanni da Jidderh? Mi yasa suke kama kamar kobo da kobo da har mu da muke rayuwa da Jidderh muka  ƙasa tantance ba ita ba ce?" Tambaya ce wacce basu da amsarta sai dai su tambayi ita Rumana.

Baki dayansu suka dugunzuma zuwa sama, sai dai wayam suka tarar da dakin, babu Rumana babu alamarta, ta yi ɓatan dabo, sun duba baki ɗaya gidan amma basu ganta ba, ganin kofar baya a buɗe ya tabbatar masu da a nan ta fita.

Al'ameen, Abbi da Imran suka bi sawu amma ko mai kamanni da ita basu gani ba.

A bangaren Rumana kuwa tana fita bakin titi ta debi hanya ta cigaba da tafiya a lokaci guda tana son tuna sunan unguwarsu Aunty Zaynerb amma ta gagara tunawa, sai da ta yi tafiya mai tazara har kafafunta suka fara ciwo sannan ta yi nasarar tunawa.

Ta tsayar da kekenapep ta ce, "Kofar Ƙaura." Ta shiga har ya fara tafiya sai kuma ya juyo ya ce, "Kudinki naira ɗari biyar." Ta ce, "Babu damuwa idan ka kaini zan shiga gida in amso maka." Yana jin haka ya ja burki, "A'a ba na haka, daga haka wasu suke guduwa." Ta cika da mamaki ta ce, "Na ce maka idan mun je zan shiga gida in amso maka." Ya girgiza kai yace, "A'a."

Duniya juyi-juyi yau ita ce ake yi gardama akan naira ɗari biyar, bata ce komai ba ta zura kafafunta waje ta fita ya sa kai ya wuce.

Ta ƙara tsayar da wani ɗan sahun, a wannan karon sunan unguwar kawai ta faɗa mashi ta kama bakinta ta yi shiru ba tare da ta faɗa mashi sai sun je za ta shiga ta amso kudin ba, coz bata son ta ƙara mintina biyar ba tare da ta ganta a gidan Aunty Zaynerb ba.

********

GIDAN AUNTY ZAYNERB

Sai bayan sallar asuba sannan mutanen gidan suka samu barci yayinda Junaid yake zaune a gabanta hannunsa a cikin hannunta a haka barci ya yi awon gaba da shi.

Cikin barci Jidderh ta fara juye-juye da kanta na mafarkin da ta ke yi tana tsala gudu a dokar daji yayinda wannan gardin katon ya ke biye da ita har ya kusa cimmata, gudu take da dukkanin karfinta amma ta kasa ɓacewa ganinsa shima kuma ya kasa cimmata.

Ta durkushe tare da rufe idanunta tana buɗesu ta tsinci kanta a wani daji mai yawan duhu yayinda wasu muryoyi da ba ta sansu ba suke magana ƙasa-ƙasa.

A daidai lokacin ta farka a firgice lumfashinta yana fita da sauri-sauri, ta tara gumi sai haki take tamkar wacce tayi tseren gudun wuce sa'a.

Abun da ta gani ya ƙara rikitar da ita, daki ne mai kyau da ƙayatuwa, gadon yana da laushi, labulen taga yana motsi na iska da ya ke ƙadawa da shi, amma ba gidansu bane ba, ba gidan Alhaji Baffah bane ba, bai yi mata kama da inda ta sani ba.

Ta miƙe zumbur tana bin dakin da kallo yayinda tsoro ya cika mata zuci. "Ina nike?" Ta tambayi kanta da kanta, ƙwaƙwalwarta na son tuna yadda ta zo wurin sai dai ta kasa tunawa. Abun da ta iya tunawa kawai shine kuɓuta da ta yi daga hannun waɗanda suka yi garkuwa da ita da kuma tsintar kanta da ta yi a bakin titi daga nan bata ƙara tuna komai ba.

Wani motsi ta ji a kusa da ita da saukar lumfashin mutum a dab da ita. Ta kalli inda take jiyo lumfashin, hannu ne riƙe da nata hannun cike da kulawa, ta kalle shi da sauri, idanunta a ware cike da tsoro da fargaba.

Yana zaune akan kujera da ya janyo kusa da gadon, kansa akan gadon yana barci yanayinsa kamar wanda ya shafe dare yana jiran farkawarta.

Ta yi iyakar ƙoƙarinta domin raba hannunta daga rikon da ya yi mata amma ta kasa. Ta kalleshi ta ƙara kallonshi saidai ba ta tuna inda ta sanshi ba, kuma bai yi mata kama da waɗanda suka yi garkuwa da ita ba.

A hankali ya buɗe idanunsa ya saukesu a kanta, ya sakar mata murmushi, "Morning sunshine," ya faɗa a cikin murya mai taushi.

Bata ce dashi ci kanka ba, tana dai zaune shurum tana luguden laɓɓa amma ta gagara furta koda kalma ɗaya yayinda mamaki ya kamata ganin yadda yake mata magana tamkar ya santa bayan ita kuma bata sanshi ba.

Ya ƙara murmusawa yace, "Rumana kin farka kenan, Uhmm Didin yaya Junaid."

Da jin sunan ta shiga ruɗani. Zuciyarta na buga da ƙarfi kamar za ta faso kirjinta. Wannan ba sunanta ba ne. Ta ja hannunta daga nasa, ta matsa baya da sauri tana girgiza kai yayinda tsoro ya mamayeta tunawa da mutanen da sukayi garkuwa da ita da kuma baƙar wahalar da ta sha a hannunsu.

"Waye kai?" ta tambaya cikin rawar murya. Ta zabura tana faɗin, "Ina nike? Kuma ni ba Rumana ba ce."

Fuskarsa ta bayyana mamakin da kalamanta suka saka shi. "Rumana," ya sake faɗa a hankali, "Ni ne yaya Junaid, kina a gidan Aunty Zaynerb, ki kwantar da hankalinki kin kuɓuta. You are safe with me."

Ta kalleshi ta ƙara kallonsa, babu abun da ya yi mata kama da lafiya a nan musamman a wannan yanayin da ta tsinci kanta a inda bata sani ba, da mutumin da ya ke nuna kamar ya santa yana kiranta da sunan da ba sunanta ba.

Tsoron garkuwar da aka yi da ita ya dawo mata sabo. Tunaninta ya fara ayyana mata watakila wannan sabon mafarki ne, ko kuma sabon tarkon da suka dasa mata domin su samu lambar gidansu su kira su amshi kuɗin fansa.

Ta takure a waje guda, idanunta suka cika da hawaye, zuciyarta na tambayarta tambaya guda ɗaya kacal; Shin da ta gudu daga wajensu ta kubuta kuwa, ko kuma ƙara faɗawa ta yi a hannun wasu makwamusan? Saidai kuma wannan mutumin bai yi mata kama da masu garkuwa da mutane ba.

Yana matsota ta taƙarƙare ta fasa ihu, ya yi baya da sauri tare da toshe kunnuwansa saying, "Rumana please mana ka da ki fasa min kunnuwa."

Ta ƙara fasa ihun da ya fi wancen amo, kamar zai yi kuka ya ce, "Don Allah ki kwantar da hankalinki, ba zan cutar da ke ba, na rantse."

Kalamansa ba su saka tsoronta ya ragu ba, a gareta kowace fuska tana iya zama maƙaryaciya duba da ko lokacin da aka saceta da mace ƴar uwarta aka yi amfani.

Ta sauka daga saman gadon da sauri, ta koma kusurwar dakin tana takure a waje guda tana kallonsa cike da tsoro da shakku.

Da muryar kuka tace, "Idan ba kai bane ka saceni, to ya aka yi baka san sunana ba?" Ya dafe kansa da ya fara sarawa ya ce, "Sunanki Rumana Abdurrahman Imran, Ɗiyar Abdurrahman, Jikar Imran, ƙanwar Junaid."

Ta girgiza kanta, ta saka bayan hannunta ta share hawayen da suka zubo mata tana sauke lumfashi da sauri-sauri idanunta cike da tsoro.

"A'a ban manta sunana ba," ta faɗa da murya mai rauni.

Junaid ya tsaya cak yana tu'ajjibin wannan abun mai kama da almara, lamarin ya fara bashi tsoro, kodai ta buge kanta ne ta rasa tunaninta.

Ya lumshe idanu ya buɗe idanunsa a kanta yace, "Rumana mi suka aikata maki da ya sakaki manta sunanki?"

"Na san sunana," ta faɗa da ɗaga murya. "Miye sunanki?" Ya tambaya. Tana sauke ajiyar zuciya da sauri-sauri ta ce, "Sunana Jidderh. Ban taɓa zama Rumana ba."

"Amma Rumana, ke ce, ke ce ƙanwata Rumana," ya ƙarasa maganar kamar zaiyi kuka.

Ta girgiza kai zuciyarta na bugawa da karfi ta ce, "A'a saidai idan kaine ka rasa tunaninka amma wannan ba Rumana ba ce, Sunana Jidderh."

Zuwa wannan lokaci ya gama yarda da watakila ta yi loosing memory dinta ne, ya nufi inda take da zummarsa yana faɗin, "Rumana."

Ihun da tayi ne ya tilasta mashi komawa da baya yaja tunga yana mamakin rashin zuwan mutanen gidan duk da wannan uban ihun da take tsalawa.

Ta fashe da kuka tana mai haɗe hannayenta a waje guda alamar roko ta ce, "Kana tsoratani, Please ka mayar da ni wajen ahalina. Mi ya sa nike a nan? Mi ya sa nike a inda ban sani ba tare da mutumin da ban sani ba amma kuma ya ke yi kamar ya sanni da dadewa?"

Ya ce, "Rumana nine yayanki Junaid." Ta fasa ihu ta ce, "Please ka daina kirana da sunan da ba sunana ba."

Ya sassauta murya da alamar rarrashi ya ce, "To da wani suna kike son in kiraki?" Ta ce, "Sunana." Yace, "Rumana!." Ta fasa ihu ta ce, "Jidderh! Sunana Jidderh! Sunana ba Rumana ba ne! Sunana Jidderh!" Ya ce, "Alright... Jidderh..."

Har kansa ya fara ciwo saboda ihun da ta ke yi. "A ina ka ganni?" Ta tambaya.

Ya ce, "Mun fito daga shopping mall nayi mantuwa na barki a mota na dawo ban tarar dake ba, ina nemanki na sameki a yashe a gefen titi."

Ji ta yi tsoronsa ya ƙara durar mata, a yaushe ta je shopping mall? Akwai alamun tambayoyi da yawa akan wannan mutumin, shin miye manufarsa na nunawa ya santa bayan kuma bai santa ba, shin mi yasa yake kiranta da sunan da ba sunanta ba?

Ya ce, "Rumana," da sauri yayi saurin gyarawa tun kafin ta ƙara fasa mashi ihun ya ce, "Awww Jidderh, calm down Didi."

Ta ce, "Waye Didi? Sunana ba Didi ba ne, sunana Jidderh." Ya ce, "Alright Jidderh."

Ta kafeshi da na mujiyarta tana karantar yanayinsa, bai yi kama da masu cutarwa ba, bugu da ƙari da iyakar gaskiyarsa yake magana, yayinda lokaci zuwa lokaci take hango tsantsar ruɗani a tare da shi.

Hawaye suka wanke mata fuska tana hango zallar ruɗani a kwance akan fuskarsa, itama cike take da ruɗani a wannan dakin da tsinci kanta a cikinsa, tare da mutumin da ba ta sani ba, da sunan da ba sunanta ba.

Tambaya guda biyu suna mata kai kawo a masarrafar tunani; Shin mi yasa ta hango ruɗani a tare da shi? Shin mi ya sa yake magana da iyakar gaskiyarsa?

Ta yi nisa a duniyar tunani har ba ta san lokacin da ya tako inda take ba saidai ɗaga idanu ta yi ta ganshi dab da ita.

Ta taƙarƙare ta fasa ihu muryarta tana rawa na tsoro da ruɗanin da take a ciki. Junaid ya rungumeta yana faɗin, "Rumana ki nutsu! Rumana ki nutsu!!."

Amma inaa bata nutsu ba sai kokowa ta ke yi da iyakar iyawarta. Ba ƙaramin dambe suka sha ba, suka yi wujiga-wujiga, ya yi matuƙar mamakin karfinta har zuciyarsa tana raya masa anya kuwa Rumana ne? Rumana ba ta da wannan karfin domin da hannu ɗaya zai iya handling dinta amma wannan ta zame mashi kadangaren bakin tulu wanda hausawa suka cewa bai fito ba saidai ya shirya, a barshi ya ɓata ruwa, a bugeshi a fasa tulun.

Ta haukace mashi tana jifarshi da dukkanin abun da ya tari gabanta, a tamanin ya fita ya maido kofar ya rufe ya danna key.

Ya leƙa dakin Abdulmajeed ya sameshi yana ta sharara barci da earplug a kunnansa sai a lokacin ya gane dalilin da ya kasa duk ihu da haukan da ta yi mashi mutanen gidan basu tashi ba.

A ruɗe ya sauko parlour, kansa ya ɗaure ya rasa abun yi. Saidai yana sauka falon ya ci karo da Umma wacce shigowarta kenan.

Da mamaki ya ce, "Umma yaushe kika zo?"

Ta ce, "Yanzu, a private jet na tafo. Tana ina?" Ta tambaya.

Ya yi tsuru-tsuru da idanu ya rasa ta inda zai fara mata bayani akan abun da ya faru, ta daka mashi tsawa, "Tambayarka nike! Tana ina!!! Za ka bani amsa ko kuma sai na falla maka mari tukunna!!!!."

Muryarsa tana rawa ya ce, "Tana sama amma tana wasu abubuwa da ban gane masu ba, tana cewa sunanta Jidderh that Rumana ba sunanta ba ne, idan na matsa kusa da ita sai ta yi min ihu tana rokona a kan in mayar da ita gidan su, tana yi kamar ta manta komai."

Umma ta zaro idanu ta ce, "Ni Amina na boni! Mi suka aikata mata da ya sakata mantawa da sunanta?"

Ya ware hannuwa alamar shima bai sani ba, ta nuna mashi hanya ta ce, "Mu je."

Yana gaba suka wuce sama zuwa bedroom din da ta ke, suna shiga Jidderh ta rakube a karshen gado jikinta yana rawa, ta ce, "Please ku maidani a wajen dangina, na rokeku da girman Allah ku mayar da ni gidan mu."

Junaid ya nufi inda take yana faɗin, "Rumana ki nutsu, Junaid ne yayanki." Jidderh ta fasa ihu tana mai takurewa a jikin bango ta ce, "Na faɗa maka ba sunana Rumana ba, sunana Jidderh, ka bar taɓani haramun ne."

Yanayin yarinyar da kuma yadda take magana ya saka Umma a yanayi na tsoro da ruɗani, ta zaro idanu waje yayinda gabanta ya yanke ya faɗi, tana tsoron abun da zai je ya dawo domin kallo ɗaya ta yi wa yarinyar ta gane ba Rumana bace ba.

Ta yi kasa da muryarta ta ce, "Ki kwantar da hankalinki, ba za mu cutar da ke ba, miko min hannunki in gani."

Ji Jidderh tayi ta aminta da matar, ta miƙa mata hannunta, Umma ta ware hannun tana kallo, gabanta ne ya yanke ya fadi ta fara ja da baya tana girgiza kai tana faɗin, "Na boni!! Junaid ka cuceni!! Kun cuceni!!!" Saura kadan ta fadi, ya yi saurin tarota, ta fizge ta juya ta fita, yabi bayanta da sauri.

Umma ta zube a kan kujera hankalinta a matuƙar tashe ta ce, "Ba Rumana ba ce, waccen yarinyar ba Rumana ba ce. Junaid kun cuceni. Ina mutanen gidan!?" Ta tambayeshi da tsawa.

Ya ce, "Suna bacci da ya ke jiya kwana muka yi bamu rumtsa ba."

Umma ta dafe kanta da ya ke juya mata ta ce, "Junaid ka cuce ni, Junaid ka gama da ni, Junaid kawai ka wuce ka bani wuri, koda yake wucewa zakayi kaje ka nemo Rumana domin wancen yarinyar ba Rumana bace."

Junaid ya waro idanu da tsantsar ruɗani ya ce, "Umma, Rumana ce."

Umma ta daka mashi tsawa, "Na ce maka ba ita bace, Junaid ka tashi ka bani waje, ba na son ganinka, Junaid ka ɓace min daga gani tun kafin zuciya ta debeni in yi furucin da ba zai yi mamu ɗaɗi ba."

Jiki a sanyaye ya wuce staircase ya haye sama sai dai yana shiga dakin ya tarar da shi wayam, babu ita babu alamarta, tashin hankali wanda ba'a saka masa rana.

Aunty Zaynerb, Abdulmajeed, Maryam, Umma da shi kansa suka bazama a cikin gidan suna nemanta amma babu ita babu alamarta.

Suna cikin wannan halin ne aka kwankwasa kofar dake a gefen get, Mai guard ya buɗe Rumana ta shigo tana tafiya da sauri-sauri gudu-gudu, tana haki ta ƙarasa inda suke, tana maida lumfashi ta ce, "Yaa Junaid ka ba mai kekenapep kudinsa, Umma yunwa ni ke ji ku bani abinci."

Da mamaki suke kallonta, shin har yaushe ne ta fita daga gidan har ta hau kekenapep, shin ina ta je? Junaid da Umma ne kaɗai suke da wannan amsar sanin waccen ba ita ba ce. Umma ta yi karaf ta ce, "Mu je ta ci abinci. Junaid ka je ka bashi kudin."

Junaid ya juya zuwa bakin titi ya tarar da ɗan sahu har ya gaji da jira, ya zaro dubu goma ya miƙa mashi, ya amsa yana kallonsa da mamaki ya ce, "Kudin sun yi yawa." Junaid ya girgiza kai ya ce, "Ba su yi yawa ba." Ya ce, "Na gode." Junaid ya ce, "Ka gode Allah." Ya juya ya koma ciki yana mai farin cikin bayyanar Rumana saidai tambayoyin da su ka yi mashi katutu a cikin masarrafar kai sune: Shin wacece waccen yarinyar? Me ya sa take matuƙar kamanni da ƙanwarsa Rumana?

BAYAN HOUR DAYA

Rumana, Junaid da Umma ne kaɗai a dakin, Rumana tana zaune akan praying mat tana takurar abincin dake a gabanta, Umma ta dubeshi ta ce, "Junaid ka tashi ka bamu waje." Ya ce, "Na'am."

Ta daka mashi tsawa ta ce, "Na ce ka je parlour kuma koda wasa kada ka sake wani ya ji abun da ya faru ɗazu, idan na ji wannan maganar a wani waje sai na yi mugun saɓa maka."

Ya ce, "Umma ki yi hakuri." Ta ƙara daka mashi tsawa ta ce, "Ka ɓace min daga gani kuma ka ji abun da na faɗa maka." Rumana ta yi rau-rau da idanu ta ce, "Ayyerh Umma ki daina yi mashi tsawa, ba laifinsa ba ne, laifi na ne, ni ce na ce muyi ghosting matakan tsaron mu."

Umma ta yi mata mugun kallo kamar za ta kai mata duka har sai da hantar cikinta ta kaɗa, ta yi baya da sauri tana raba idanu, Umma ta nuna mashi kofa ta ce, "Nace ka ɓace min daga gani, aikin banza aikin wofi, yara kana faɗa masu gaskiya ba su ji, ay ga irinta nan."

Jikinsa a sanyaye ya fita.

Umma ta tsare Rumana da idanu har sai da tasha jinin jikinta tana ƙoƙarin mikewa ta saka hannu ta maido da ita ta zaunar, ta murtuke fuska ta ce, "Ke nike saurare, ki faɗa min abun da ya faru."

Rumana ta ture plate dake gabanta tare da sanar da Umma abun da ya faru tun daga nunawa da Imran yayi ya santa har zuwa kofar da Al'ameen ya bari a buɗe ta gudo.

Umma ta ce, "Jidderh ita ce wadda Junaid ya kawo gidan nan, da safiyar nan muka nemeta muka rasa shine muka fito nemanta kika shigo. Ki saurara ki ji ni da kyau, ka da ki kuskura ki sanar da kowa abun da ya faru, dukkanin wanda ya tambayeki ki ce kin manta komai. Kinga dai abun da rashin jin maganata ya janyo maki, idan kika ƙara aikata makamancin haka zare hannuwana zan yi daga dukkanin abun da ya biyo baya in ce babu ruwana, sai dai ki je can ke da wanda yake daure maki kugu ku ƙarata da shi. Tunda dai ba ku gudun ɓacin raina, tunda dai ba ku sona, idan kuka saka min ciwon zuciya, idan bakin cikin da kuke saka min ya kasheni, kun huta," ta ƙarasa maganar da rauni.

Jin Umma tana kiran mutuwa Rumana ta fashe da kuka tana faɗin, "Umma ki yi hakuri ba zan sake ba, kuma ba zan sanar da kowa abun da ya faru ba."

Umma ta ce, "Da ya fiye maki don idan kika kuskura wani abun ya biyo baya ki kuka da kanki daga ke har wanda yake daure maki kugu kuna min abun da kuka gadama. A yau zamu wuce kaduna ta jet da na zo, daga rana irinta ta yau babu ke babu dawowa garin nan, Rumana ko a mafarki na ji labarin kina maganar abun da ya faru ko kuma kina maganar kina son zuwa garin nan ki kuka da kanki."

Rumana ta yi rau-rau da idanu ta ce, "Ayyerh Umma na faɗa maki ba zan sanar da kowa ba, na gama maganar garin nan daga yau har abada."

Umma ta ce, "Da ya fiye maki."

*******

A GIDANSU JIDDERH

Sun yi jigum a parlour cikin tashin hankali, Jidderh ta faɗo kamar wacce ake jefo, za ta fadi  ƙasa Uncle Al'ameen ya yi saurin tareta yana mai ambatar sunanta, "Jidderh."

Ta buɗe idanunta ta sauke a kansa, da muryar da ba ta fita sosai ta ce, "Uncle Al'ameen!!!"

Daga nan ba ta ƙara cewa komai ba, suna mata magana su ka ji shiru, suna dubawa sukaga ashe suma ta yi.

********

BAYAN WATA DAYA

Tun bayan faruwar wannan al'amari tunanin Rumana da ya kamanni da su ke yi ya tsayawa Jidderh a rai tana ganin cewa watakila suna da alaka, watakila tana da alaka da ahalin Abbi da ya shafe shekara da shekaru yana nema tun bayan da ya baro Morocco ya yi ƙaura ya shigo Nigeria neman su.

Ta samu Ammi da maganar tare da sanar da ita shawarar da ta yanke akan maganar, Ammi ta yi jim tana nazarin maganganun Jidderh sannan ta ce, "To shikenan amma ki je ki samu mahaifinku ki ji ra'ayinsa tukunna."

Jidderh ta gyaɗa kai, "Yana Ina?" Ta tambaya. Ammi ta ce, "Yana dakin karatu." Jidderh ta mike zuwa study room inda ta sameshi yana karanta jarida, ya faɗaɗa fuskarsa da murmurshi ya ce, "Daughter."

Ta zauna tana mai gaishe da shi ta dora da faɗin, "Abbi barka da warhaka." Abbi ya ce, "Barkan mu." Sai da ta yi jim sannan ta ce, "Abbi dama akan wannan yarinyar ne wacce aka kawo a madadina a watan da ya wuce."

Abbi ya ajiye jaridar da ke a hannunsa ya maida hankalinsa kacokam a kanta ya ce, "Miye a kanta?" Ta gyara zama ta ce, "Kamanni da mu ke yi da ita abun dubawa ne, ina ji a jikina kamar za ta iya kasancewa tsanin da za mu bi mu hadu da ahalinka wanda saboda nemansu ne ka baro Morocco ka shigo Nigeria."

Abbi ya lumfasa, shima abun yana ci mashi tuwo a kworya sai dai ba ya da hanyar nemanta shiyasa bai tada maganar ba. "Kin tuna gidan da aka kaiki ne?" Ya tambaya da saka ran watakila ta tuna gidan da aka kaita ne shiyasa ta tado maganar.

Jidderh ta girgiza kanta tabbacin ba ta tuna ba, ya ce, "Idan haka ne babu abun da ya rage mamu da zamu dauka a matsayin madafa da za mu yi amfani da shi domin cimmata."

Jidderh ta ce, "Ba zan iya gane gidan ba saboda lokacin da aka kaini bana a cikin hayyacina sannan lokacin da na fito ina a ruɗe, amma Ammi ta ce min Uncle Al'ameen ya ce ya taɓa haduwa da yarinyar tun kafin faruwar wannan lamarin, ina so in je in sameshi in gani idan zan iya samun karin haske daga gareshi."

Abbi ya yi shiru na tsayin lokaci kafin daga bisani ya ce, "Babu damuwa ki je, Allah ya yi maki albarka, yadda kike ƙoƙarin ganin kin faranta min kema Allah ya baki wadanda za su faranta maki." Jidderh ta amsa da, "Amin." Tana mai jin ɗaɗin wannan addu'a da mahaifinta ya yi mata.

Miƙewa ta yi ta koma dakinta ta yi wanka ta shirya cikin atamfa dinkin riga da zane, ta tattare gashinta ta yi mashi gammo, ta ɗaura kallabi, ta zura doguwar hijab har tana sharar kasa, ta sauko parlour ta samu Ammi tana kallon wa'azi.

Ta ce, "Ammi zan wuce." Ammi ta ce, "Amma direba ba ya nan." Jidderh ta ce, "Babu damuwa sai in hau kekenapep." Ammi ta yi jim sai kuma ta ce, "Alright, Allah ya kiyaye hanya. Ki gaida min da su Hajiya." Jidderh ta ce, "Za su ji."

Tana fita bakin titi ta samu kekenapep ya sauketa a wani katon gida, ta wuce cikin gidan tana tafiya a nutse yayinda dogon hijab da ke a jikinta yake sharar kasa.

Bangare biyar ne a katon gidan, ta shiga bangaren da ke a farko, wata tsohuwa ta samu a zaune a cikin katon falon tana kallon wa'azi, Jidderh ta shiga da sallama, ta zauna tana mai gaishe da ita, "Hajiya, Ina kwana?" Hajiya Attuwa ta amsa da, "Lafiya lau. Ya mutan gidan?" Jidderh ta ce, "Suna lafiya lau. Suna gaidaku."

"Kin shiga sauran sassan kuwa?" Hajiya ta tambaya.

Jidderh ta girgiza kanta ta ce, "A'a, ina so in fara ganin uncle Al'ameen tukunna sai shi shiga gaishe-gaishen ya biyo baya, wai ina yake ne tunda na shigo ban ji duriyarsa ba."

"Yana a haraba ta ɗaya bangaren," Hajiya ta sanar da ita.

Jidderh ta ajiye jikkarta ta fita compound ta sameshi zaune a bayan motarsa hankalinsa kacokam akan wayarsa yana latsawa, ta ƙarasa tare da dafa motar, ya dago da murmushi akan fuskarsa ya ce, "Hauwa kuluwa inji Alhaji, yau ɗaya na ari bakinsa na ci masa albasa na ɗana sunan matar mamman."

A tare su ka yi dariya, ya ce, "Kin ce kina son ganina. Ta samu ne?" Ya karashe maganar da barkwanci.

Ta rausayar da kanta ta ce, "A'a na zo gaisuwa ne da kuma neman iri." Ya ɗan kalleta ya ce, "Na amshi gaisuwar saidai irin ne ban sani ba, na gyaɗa kike so ko masara ko na maiwa."

Ta yi dariya ta ce, "Akan Rumana ne." Ya maimaita sunan da mamaki yana ƙoƙarin tuna wacce take nufi.

Ganin bai gane ba ta ce, "Wacce Yaa Imran ya kawo gida yana zaton ni ce." Tunawa da ita ya saka shi sakin murmushi da bai san dalilinsa ba ya ce, "Mi ye a kanta?" Jidderh ta ce, "Ina tunanin watakila tana da alaka da ahalin Abbi shiyasa nike kamanni da ita kamar kobo da kobo. Kuma na samu labari a wajen Ammi cewa ka hadu da ita tun kafin wannan lamarin ya faru."

Al'ameen ya gyaɗa kansa ya ce, "Tabbas hakane babu shakka sai dai babu wani abu da na sani a kanta da ya wuce wannan. Idan akwai bai wuce kasancewarta diyar masu kudi na sosai da sosai ba domin har matakan tsaro take tare da su a lokacin da na ganta sannan tana da girman kai da gadara."

Jidderh ta ce, "Alright amma please idan ka tuna wani abu ka kirani." Ya ce, "Babu damuwa matar mamman."

Dariya ya ba ta ta ce, "To shikenan kawun matar mamman. Ka gaida min da Fatima." Ya ce, "Za ta ji." Ta juya ta ce, "Na wuce sauran sassan in gaidasu tun kafin in koma ciki Hajiya ta koroni da mita."

A tare su ka yi dariya, tana faɗin, "Wannan tsohuwar rigima ne da ita, daga shigata ko ruwa ba ta ba ni ba ta fara tambayata idan na shiga na gaishe da su." Ta nufi sashen da ke kusa da wannan. Ya bi ta da kallo yana murmushi yana son tuna wani banbanci na kamanni dake tsakaninta da waccen yarinyar saidai babu wani banbanci.

Banbancin da yake tsakaninta da waccen na shigar suruta a bayyane yake, Jidderh ta kasance ma'abociyar saka dogon hijab har yana sharar  ƙasa yayinda waccen mayafi kansa akan kafaɗa take daurashi a yadda da shi da babu duk ɗaya.

Sai da marece sannan ta fara haramar komawa gida ta yi sa'a Uncle Al'ameen yana nan ya sauketa har gida, ya shiga suka gaisa da Ammi, ta ce, "Ka tsaya ka ci abinci." Yace, "A'a na koshi." Jidderh ta ce, "Ko a zuba maka a cooler?" Ya ce, "To shikenan, shukran Matar Mamman." Ya yi wa Ammi sallama ya fita zuwa motarsa.

Har ta mota ta kai mashi cooler ta ce, "A gaida min da Fatima." Ya ce, "Za ta ji." Ta juya ta koma ciki yayinda ya ɗanna horn mai guard ya wangame mashi ya ɗanna motar waje.

*******

A BANGAREN RUMANA

Tun daga ta koma kaduna ta  ƙasa mantawa da abun da Al'ameen ya yi mata ba, musamman inda yake cewa ta durkusa akan kafafunta ta rokeshi idan ta tuna ji take kamar ta fasa ihu, 'How dare him' har ita zai ce ta durkusa ta rokeshi.

Bayan tarin dukiya da gata da take da shi amma har ya dubeta ya yi mata wannan maganar cike da gadara, ji take ba za ta iya hakura ba har sai ta rama sai dai tana tsoron tada maganar tana gudun fushin Umma ya sauka a kanta.

Tsaye take a gaban iccen flower tana tsalle tana son ta tsinko furen amma ta  ƙasa kasancewar tsayinta bai kai ba, Junaid ya duba parlour bai ganta ba ya fito compound nemanta ya hangota, ya yi murmushi yana tako sadaf-sadaf ya nufo inda take kamshinsa ne ya sanar da ita zuwansa sai dai ba ta yi yunkurin ɓata mashi bazatar da ya yi nufin ya yi mata ba.

Ya kama kugunta ya yi sama da ita ta tsinko furen, ya sauketa yana sakar mata murmushi ya ce, "Didi mi za'ayi da fure?" Ta kalleshi sanye yake da yard mai tsaɗa dinkin zamani fitet wanda ya zauna a jikinsa ya yi mashi kyau, yana baza kamshin designer perfumes, ta miƙa mashi furen ta ce, "Ka yi kyau."

Ya amsa ya dora akan hancinsa yana shakar kamshinsa ya lumshe idanu ya bude ya ce, "Kkoch gomawo." (Na gode da furen flower). Ta ware idanu ta ce, "Yau kuma yaren Korea ka koma." Ya gyaɗa kai yana gyara mata gashinta da yake reto yana rufe mata fuska. "Eodi ga?" (Ina zaka je).

Ya ɗan kalleta ta ce, "Hala baka gane ba." Ya dai yi shiru yana murmushi. Ta gyaɗa kai tana gyara mashi hular dara dake a saman kanshi. "Ina zaka je?" Ta tambaya da yaren hausa a wannan karon.

Ya ce, "Na ji abun da kika ce tun farko tun da na fiki iya yaren."

Ta ce, "Na sani naga baka bani amsa bane shiyasa na ƙara tambaya." Ya gyara tsayuwa ya ce, "Gidan granny?" Ta taɓe baki ta ce, "Ban zuwa gidan wannan tsohuwar mai mitar tsiya, haka kawai babu gaira babu dalili ta tusa mutum a gaba da mitarta marar dadi this and that." Ya waro idanu waje ya ce, "Idan Umma ta ji ki babu ruwana." Ta ce, "Gaskiya na furta halinta ne mita kaima ka sani." Ya kama hannunta ya ce, "Muje ki faɗa mata da bakinki." Ta waro idanu waje ta ce, "Wai wa?" Ya ce, "Umma mana." Ta fizge hannunta ta ce, "Wannan salon mugunta ce, idan na yarda muje in hadiye muciya a zaune." Ya goya hannuwansa a kirji ya ce, "Ta ya zaki iya hadiye muciya a zaune, abun ba zai yiyu ba sai dai a tsaye." Ta ware hannuwa ta ce, "Abun da nike ƙoƙarin faɗa maka kenan, abun ba zai yiyu ba, ina zaman zamana in janyo ta daina min fara'a a gidan nan."

Ya ce, "To ba za ki je gidan Hajiya Kaka ba, to ina za ki je?"

Ta yi jim sai kuma ta ce, "Mu je tunda wata ranar idan aka yi sa'a tana da kirki, amma a motata za mu je." Ya ja kujera ya zauna ya ce, "Okay, ki dauko makulli." Ta wuce ciki ta kofar baya jim kadan ta fito ya miƙe suka wuce parking space, shi kanshi parking space ɗin abun kallo ne saboda girmansa da ƙayatuwarsa, ga motoci birjik masu tsada da kyau sai kyalli suke suna ɗaukar idanu.

"Kin faɗawa Umma?" Ya tambaya. Ta girgiza kanta, cike da halin ko in kula ta ce, "A'a amma ko na sanar da ita ba za ta hana ba."

Ya jinjina kansa ya ce, "A wacce motar za mu je a cikin motocinki?" Ta nuna Jeef dake can gefe kaɗan, "Waccen Jeep din tunda ka siya min ita sau ɗaya na fita da ita."

Ji ta yi ya ce, "Ba ki dauko mayafi ba." Ta taɓe baki ta ce, "Rabu da Hajiya Kaka koda na yafa mayafin sai ta yi min korafinta na kin ƙarawa, ita fa tafi so mutum ya zunbula dogon hijab har yana sharar kasa."

Ta zauna a bangaren direba yayinda ya zagaya bangaren mai zaman hakanan, tana jan motar tana mashi hira yana murmushi, ya ce, "Motar da na yi maki order gobe za ta iso." Ta saki murmushi ta ce, "Wow. Na gode sosai." Ya ce, "Babu godiya a tsakaninmu, Rumana idan har ina raye ba zan bari kiyi kukan rashin mahaifinmu ba, ki cigaba da yi min ɗaukar yaya kuma mahaifi."

A wani katon gida ta yi parking suka fito suka dugunzuma zuwa ciki, wata tsohuwa suka samu zaune a kan darduma tana addu'a, suka shiga da sallama, suka zauna suna jiran ta gama, sai da ta shafa addu'a sannan suka gaishe da ita, ta amsa da kulawa.

Rumana ta ce, "Baraka zo ki kawo min ruwa, kishirwa ni ke ji."

Hajiya Kaka ta kalleta sororo ta ce, "Ba ta daukowa, na ce ba za ta dauko ba, lalacin da kika saba yi a gidan Aminar shine kika zo nan kiyi min, to ni ba zan dauka ba. Ina ce kina da kafafu da hannuwa don haka ki tashi ki dauko da kanki ko kuma ki fasa shan ruwan, bana son wannan shegen son jikin da Amina ta koya maki, wannan son yara da Amina take da shi ya yi yawa, ace katuwar budurwa kamarki amma ko ruwan zafi ba ki iya daurawa, ato ni dai nawa idanu."

Rumana was like, "Calm down hajjaju idan kika ce ba zata dauko ba ya wadatar." Hajiya Kaka ta fusata ta yi dakuwa, "Da uwarki kike, ja'ira marar kunya."

Rumana ta turo baki ta ce, "Yaa Junaid ruwa, ina jin kishirwa." Gadararta shine tunda har Hajiya ta hana mai aikinta ta dauko mata, toh tana da yaya Junaid a kusa.

Har ya miƙe Hajiya Kaka ta ce, "Koma ka zauna, na ce bai zuwa, solobiyo kawai, ke kenan jira kake kaji ta ce uhmm ka tashi ka yi mata, ka koma ƙanin ita yayar."

Junaid ya koma ya zauna jiki babu kwari. Rumana ta ɗaga murya ta ce, "Allah ba ya son mai raba zumunci, raba zumunci haramun ne." Hajiya Kaka ta taso mata, "Maganarki gaskiya ce, sai dai ƙarya kike yi min domin ban raba zumunci ba, shegen hali da son jiki da ganda ne na hana."

Rumana ta ɓata fuska kamar za ta yi kuka tana mita Hajiya Kaka ta ce mata makaryaciya, ta ce mata bakin hali.

Junaid ya bata fuska ya ce, "Ke wannan tsohuwar matsalata dake kenan sai mutum yazo da ƙanwarsa ki saka mashi ita kuka. Daga zuwanmu shine har kina neman ki saka min ita kuka, idan baki maraba da mu ne sai mu tashi mu bar maki gida tunda dai ba ki yi murnar ganinmu ba."

Hajiya Kaka ta yi mashi dakuwa tana faɗin, "Ko ubanka Abdurrahman ya yi kadan ballantana kai da aka haifa ina da furfura a kaina, za ta tashi ta dauko ruwan ko kuma sai na yi mata ɗan banzan duka."

Junaid ya yi shiru domin abun ya fi karfinsa, Rumana ta taɓe baki ta ce, "Allah ya ba ki hakuri, da alama kinyi dambe lokacin da kina yarinya, ni ba zaki tuna yarintarki da ni ba." Hajiya Kaka ta cika tayi fam ta yi kwafa tace, "Ya fi maki, idan kina tantama kuma ki yi magana sai in nuna maki samfuri."

Rumana ta mike ta nufi hanyar kitchen tana faɗin, "Aniyar kowa ta bi shi, Allah ka shiryi masu neman fitina, fitina tana kwance a kasa, Allah ya la'anci mai tayar da ita." Hajiya Kaka ta ce, "Miye?" Rumana ta ce, "Ba da ke nike ba, sai shegen son kira kamar tsohuwar zawara."

Saura kadan dariya ta kufcewa Junaid ya fuske ya basar, Hajiya Kaka ta ce, "Da uwarki kike." Ta juya wa Baraka, ta ce, "Baraka ki kawo masu dambun kaza." Rumana ta dauko ruwa ta dawo tana turo baki ita a dole ta yi fushi tunda Hajiya Kaka ta zagar mata uwa.

Hajiya Kaka ta dubeta daga sama har kasa, Rumana cikin ranta ta ce, "Ba ta gama wata mitar ba har ta fara tunanin wata, mutum ba ya da gadonka amma ya nemi gadon maganarka ya saka a bakinshi."

Hajiya Kaka ta juya tana kallon Junaid ta ce, "Junaid da hankalinka da tunaninka ka tusota gaba ku ka zo biyo santa babu mayafi babu hijabi." Rumana ta yi karaf ta ce, "Ba santa muka biyo ba, a motata muka zo."

Hajiya Kaka ta kalleta shekeke ta ce, "Har ni zaki faɗawa mota torh tun kafin a haifi wanda ya siya maki motar nike hawanta."

"A haka kuma nike hawan wadda ta fi ta ki tsaɗa," Rumana ta yi magana ciki-ciki. Junaid ya fashe da dariya na diramar Hajiya Kaka da Rumana.

Hajiya Kaka ta ce, "Ku rinƙa yi wa kanku faɗa, kun tusa yarinya a gaba babu cas babu as sai dai ta yi abun da ranta yake so, idan mutum ya yi magana ace ya cika mita, to dai ɗiya mace take kuma wata rana gidan wani za ta je hakazalika muna rayuwa ne amma bamu san abun da gobe za ta haifar ba."

Rumana ta kalli kanta, riga da wando ne a jikinta, rigar ta sauko har ta wuce kugunta, ta rufe kanta da hula, ta turo baki kawai yayinda Junaid ya ce, "A mota muka zo fa."

Hajiya Kaka ta dubeshi shekeke ta ce, "Ohh, ya yi kyau. Na faɗa kuma a yau zan ƙara faɗa idan ba za ku iya ni ku kawo min ita inyi mata tarbiyya." Junaid ya saka dariya yana hango Rumana a gidan Hajiya Kaka zaman dindindin. Tabbb ko na wuni ɗaya ba zata iya ba, za ta gudu koda kuwa a kafafu ne sai ta nemi hanyar gidan Umma

Baraka ta kawo masu dambun kaza cike da plate, haka suka wuni a gidan, Junaid yana dariyar diramar Hajiya Kaka da Rumana, su yi faɗa su yi ɗaɗi.

Saida marece sannan suka fara haramar komawa gida, Rumana ta murtuƙe fuska ita a dole ta yi fushi tunda Hajiya Kaka ta zagar mata uba wanda yake kwance a kabari.

Hajiya Kaka ta ce, "To uwata yi haƙuri tunda nayi maki laifi, a yafi juna domin nidai ban kullaci kowa a raina ba."

Da murya ciki-ciki Rumana ta ce, "Ai dama dole zaki ce mu yafe tunda kin san baki kyauta ba, tunda muka zo kike tada zaune tsaye, ke a dole sai kin binciko abun magana kin tsoma bakinki a ciki."

Hajiya Kaka ta ce, "Na'am." Rumana ta ce, "Cewa na yi Allah ya yafe mamu baki ɗaya." Hajiya Kaka ta ce, "Amin."

A wannan karon Junaid ne ya amshi ragamar tukin yayinda escorts dinsu sukayi masu convoy, babu kowa a parlour suka leƙa kitchen suka samu Umma tana girkin dare, Rumana ta rungumeta ta ce, "Nayi kewarki Ummana."

Umma ta ce, "Nima nayi kewarki Didi." Junaid ya ce, "Barka da aiki Umma." Umma ta ce, "Barkanmu." Ya ce, "Sakonki na wajen Hajiya Kaka yana a parlour." Ta ce, "Okay, ka wuce min da shi bedroom."

Rumana ba ta yi tunanin kamawa Umma ba ita kuma Umma bata ce mata ta kama mata, ta haura sama ta yi wanka ta kwanta a parlour tana kallo yayinda Junaid ya fita wajen abokansa.

Tunda ta tashi washegari maganganun da Al'ameen ya yi mata suke ci mata tuwo a ƙworya, har ita wannan ɗan tahalikin zai yi wa gadara, ji take kamar ta sameshi ta cigaba da kwallo dashi har sai ta ji fushinta ya ragu, da ace za ta haɗu da shi da babu tantama sai ta saka escort dinta sun yi mashi dukan tsiya.

Ta fito balcony ta ja kujera ta zauna tana turo baki tana kwafa idan ta tuna abun da Al'ameen ya yi mata a garin Katsina sai ta ji kamar ta fasa ihu, tana ta kwafa ita kadai har Umma ta lura ta tambaya, "Miye?"

Zuciya ta kawo mata wuya tabbacin yadda abun yake kona mata rai, ta yi subul da baka tace, "Da mi yake takama da har zai yi min magana da gadara," ta ƙarashe maganar da karaji.

"Waye?" Umma ta tambaya.

Rumana ta yi kwafa a karo na adadin da ita kanta ba ta sani ba sannan ta ce, "Wannan saurayin wanda na hadu da shi a garin katsina, dukkanin lokacin da na tuna abun da ya yi min sai in ji ban iya kyalewa, har yana da karfin halin da zai iya duban tsabar idona ya yi min magana da gadara yana cewa in durkusa a kan kafafuna in rokeshi."

Umma ta daka mata tsawa, "Ke! Ba na hanaki magana a kan dukkanin abun da ya shafi wannan abun ba." Rumana ta yi baya da sauri ta ce, "Amma ya raina min hankali ne, ya yi min magana da gadara." Umma ta fusata ta daka mata tsawa a karo na biyu ta ce, "Ke wacece da ba za'a raina maki hankali ba, ke wacece da ba za'ayi maki magana da gadara ba, kika wuce sakarai, banza, wofi. Idan kika ƙara maganar da ta danganci abun da ya faru a katsina sai na zaneki."

Rumana ta yi rau-rau da idanu kamar za ta yi kuka, Junaid ya fito yasha gayu ya kure kyau yana baza kamshi, yana daura wristwatch ya ce, "Umma, na tafi." Umma ta ce, "Allah ya kiyaye hanya." Ya maida dubansa akan Rumana dake faman taɓe baki ji take kiris ta fashe da kuka, ya ce, "Waye ya taɓa min ke?"

Za ta yi magana, Umma ta daka mata tsawa a karo na ukku ta ce, "Ki yi min shiru a nan tun ban mareki ba, sai in yi kwallo da ke a wajen nan." Junaid ya ce, "Subhanallahi, mari kuma?" Umma ta fusata ta ce, "Ehh ko kana da magana ne, yanzu in fara buga misali a kumatunka ta gani ganin idanunta."

Junaid ya ware idanu, lallai abun babba ne, Umma ta murtuke fuska ta ce, "Ta ƙara yi min maganar ta gani idan ban rufe kofa ba nayi mata ɗan banzan duka na barta a kwance ba, mu gani idan kai da ta ke takama da kai idan ka isa ka yi magana ka gani idan ban haɗa da kai nayi maku shegen duka ba."

Junaid ya yi shiru domin abun ya fi karfinsa, Rumana tayi rau-rau da idanu ta ce, "Yaa Junaid zan bi ka mu tafi tare tun kafin ka barni da Umma ta rufeni da duka tunda ta daina sona, magana kaɗan sai ta ce za ta yi min duka." Junaid ya miƙa mata hannu ya ce, "Ta so mu je dama wajen Leeserh zan je."

Rumana ta warware mayafi dake a saman kanta ta yi lullubi da shi, ya kama hannunta suka fita zuwa parking space, yana tuki yayinda ta kwantar da bayanta a kujera ta lumshe idanu ta yi shiru tana kitsa yadda za ta rama abun da Al'ameen ya yi mata, har suka ƙarasa gidan ba ta sani ba tana can ta lula a duniyar tunani tana tukfa da warwara, sai da ya taɓota sannan tasan sun zo gidan, ta ɓalle murfin motar ta fita ta zauna a kan bayan motar tana buga game, ya tsaya kusa da ita, yana leken wayar yana mata hira suna dariya.

Katon gida ne sosai, wata kyakykyawar budurwa ƴar kimanin shekaru ashirin da hudu ta fito daga cikin gidan, kalar chocolate ce, doguwa mai kyawun jiki samfurin slender, tana sanye da umbrella gown, ta kashe ɗaurin kallabi, mayafinta a kan kafaɗa, tana tafiya tana baza kamshi da kyakykyawan murmushi akan fuskarta, khaleesat kenan wacce Junaid zai aura.

Junaid ya juya tare da kafeta da na mujiyarsa yana kallonta ba ya koda kyaftawa da murmushi kwance akan fuskarsa, yana kallonta tana ƙara yi mashi kyau a idanu har ta ƙaraso tana faɗin, "Rumana ƴar gatan yayanta game kike yi?"

Rumana ta ɗago ta ce, "Ehh Aunty Leeserh, da girman kujerarki amaryar next month." Daga haka ta maida dubanta akan majigin wayarta. Leeserh ta ce, "Yau kin yi mashi rakiya kenan?"

Hankalinta a kan game da take bugawa ta gyaɗa kanta tana faɗin, "Kinga na manta ban gaishe da ke ba. Ina wuni?" Leeserh ta amsa da, "Lafiya lau." Junaid da neman magana ya ce, "Amma da muka tashi da safe ni baki gaidani ba, kuma da sha biyu ya yi baki gaidani ba."

Rumana ta ɗago ta ware manyan idanunta a kansa na tsayin lokaci sannan ta ce, "To ina kwana? Ina wuni?" Daga haka bata ƙara magana ba, ya lakuci hancinta yana faɗin, "Yauwa ta wajena, Didin yaya Junaid, kamota-kamota."

Leeserh ta ce, "Ki shiga wurin Hajjo kusha hirar yaushe gamo." Rumana ta girgiza kanta ta ce, "Kai, a'a gaskiya, don ba ni da gaskiya, ranar ta yi min faɗa a kan saka hijab kuma ban saka ba, ku tafi abunku ina nan ina buga game abuna."

Khaleesat ta girgiza kanta ta ce, "A'a muje." Ta wuce lambun gidan, Junaid ya kama hannun Rumana suka bi bayanta.

A nesa da su ta ja kujera ta zauna, Allah ya kamata Aunty Hajjo ta fito ta ganta aikuwa tasha faɗan da sai ta yi dana sanin biyoshi da ta yi.

Aunty Hajjo ta murtuƙe fuskarta ta ce, "Na ce ina hijabinki, a mota kika mantoshi ko kuma tun daga gida kika fito haka kidigai-kidigai."

Rumana babu bakin magana saida idanu ta yi tsuru-tsuru kamar ka ce kyit ta gudu, Aunty Hajjo ta daka mata tsawa ta ce, "Ba da ke nike magana ba, ko nima gadarar taki zaki nuna min."

Rumana ta ce, "Uhmm."

Aunty Hajjo ta tusata a gaba har falo tana tambayar ba'asi fitowar da tayi babu hijab babu mayafi.

Rumana ta yi rau-rau da idanu tana faɗin, "Ayyerh Aunty Hajjo ki yi haƙuri." Aunty Hajjo ta kwalawa Farida kira ta ce, "Farida zo ki ɗauko min dorina in nuna mata na fi ta taurin kai."

Rumana tana jin zancen bulala ta miƙe zata gudu, Hajjo ta ce, "Dawo ki zauna ko kuma kina fita in hada har da shi Junaid din da yake daure maki kugu in zanneku."

Jin za'a zane Junaid Rumana ta dawo ta zauna tayi tsuru-tsuru da idanu ta ce, "Ayyerh ban dinka ba, waccen da kika bayar ya yi min yawa na baiwa mai aikinmu."

Aunty Hajjo ta cika da al'ajabi, "Saboda ban isa in sakaki kiyi ba shiyasa kika dauki hijaban kika bayar saboda ki nuna min ban isa dake ba."

Rumana ido ya raina fata ganin Farida ta kawo dorina, gashi dai za ta ci duka ga shi babu mai cetonta. Tana yarfe hannuwa tana hawaye ta ce, "Ayyerh na tuba bazan ƙara yawo da ƙaramin mayafi ba."

Aunty Hajjo ta ce, "Ni dake shege ka fasa ɗan halak sai yanka tunda har ita Aminar ba zata iya maki tarbiyyar ba sai ni inyi maki da kaina."

A LAMBU

Tunda Aunty Hajjo ta shiga da Rumana ciki hankalin Junaid kacokam ya koma a can, har Leeserh ta lura ta ce, "Ba fa dukanta za ta yi ba." Ya ce, "Ba dukan ba, idan ta sakata kuka akwai daru." Leeserh ta gumtse dariyar dake neman kufce mata na yadda yayi tsuru-tsuru da idanu kamar shine aka tutsuye, ta ce, "Ko muje in rakaki kayi rescuing dinta." Ya ce, "A'a fa, ranar da na shiga tasowa tayi da bulalarta a hannu zata haɗa da ni ta zanemu."

Leeserh ta fashe da dariya tana faɗin, "Kai Hajiya Hajjo tana shigar maku hanci ta kudundune kuma babu yadda kuka iya da ita, duk garin nan ita da Hajiya Kaka ne kawai suke taɓa Didi a zauna lafiya ba'a yi wallahi tallahi ba."

Ya yi yake ya ce, "To ya muka iya? Faɗan da ya fi karfinmu ai dole muke mayar da shi wasa." Ta gyara zama ta ce, "Amma sun fi ku gaskiya ya kamata ana kwaɓarta ba wai komai ta yi a mayar da shi daidai ba."

Junaid ya ɓata fuska ya ce, "Yarinya ce fa, duka-duka nawa take." Sanin ba amsar shawarar zaiyi ba sai ta ce, "Haka ne kuma, da wannan don wannan."

Daga haka ta sauya hirar tun basuyi bara-baran akan lamarin Rumana ba.

A PARLOUR

Aunty Hajjo ta juya ta mayar da dubanta inda Farida take ta ce, "Farida ɗauko min sabbin hijaban da aka dinko maki." Rumana tana jin haka ta yi karaf ta ce, "Zan yi wa yaya Junaid magana sai a dinka min akan hanyarmu ta komawa gida."

Ita a dole ta yi mata dubara don kada ta amshi hijabin a yi mata faɗan ba ta sanya ba, Aunty Hajjo ta yi mata banza.

Babu jimawa Farida ta kawo leather cike da hijabai wadanda yawansu zai kai goma, Rumana ta amsa tana zuba godiyar dole.

Aunty Hajjo ta ce, "Ba godiya ba, ki ɗauko ɗaya ki saka." Ta yi jim, Aunty Hajjo ta daka mata tsawa, "Zaki saka ko kuma sai tsumagiya ta fasa maki baya tukunna."

Rumana tana jin maganar duka ta fara hawaye, hannunta har rawa yake wajen fiddo hijabi ta warware tana faɗin, "Bai gogu ba sosai."

Da maganar ta kashe Aunty Hajjo ba tace da ita uffan ba, saidai kallon da ta yi mata kansa magana ce mai zaman kanta domin ya isar da sakon da ta ke son isarwa.

Rumana tana hawaye ta zura hijabin, Aunty Hajjo ta ce, "Good kuma daga yau idan kika ƙara zuwar min gida da mayafi akan kafaɗa sai na rufe kofa na zaneki, idan kin gadama kije ki bayar ki ɗagewa gidana kafa inje har gidan naku in zaneki a gaban ita Aminar da Junaidun inga idan a cikinsu akwai wanda ya isa ya tambayi dalili."

Rumana ta miƙe kanta a likafa ta fice tana ɗauke da katuwar leather din, ta wuce ta compound taba ɗaya daga cikin masu basu tsaro ya saka mata a mota har ta shiga mota Farida ta fito ta kirata wai Aunty Hajjo ta ce ta je ta ci abinci, har za ta ce ta koshi ko mi ta tuna sai kuma tabi bayanta, a ranta tana addu'ar Allah ya sa ba tuwo bane ba, don ko tana amai sai Aunty Hajjo ta sakata ta cinyeshi, wannan fitar da ta yi shi ake kira da ba'a rabu da bukar ba an haifi abu, ta yi gudun gara ta faɗa gidan zago, ta yi gudun faɗan Umma ta zo ta tarar da na Aunty Hajjo.

Tana ido hudu da faten doya ta sauke ajiyar zuciya ta zauna tana tsakurar abinci tana danna waya, Aunty Hajjo ta fizge wayar ta ajiye saying, "Idan kin gama cin abinci sai ki yi dannar waya tukunna."

Dole ta haƙura da chat da takeyi har saida ta gama cin abincin, Aunty Hajjo ta zubo mata dambun nama, "Ga shi ke da yayanki." Ta amsa ta yi godiya.

Junaid ya shigo ya gaishe da Aunty Hajjo, tunda Junaid ya shigo yake satar kallonta ya ce, "Aunty Hajjo kuma hijabin ya yi mata kyau, Wow, Masha Allah, Didi you look lovely."

Aunty Hajjo ta ce, "Sai ku rinƙa mata faɗa tana sakawa ba wai mu saka yarinya a gaba ba babu cas babu as saidai komai tayi ku lankwasa ku ce daidai ne." Jin za'a buɗe sabon shafin rattaba mata faɗa ta miƙe za ta fita, Aunty Hajjo ta ce, "Dawo ki zauna, faɗan dai da baki so sai anyi maki, kuma wlh ki shiga taitayinki da ni ko kuma in saka a maido min ke a gidan nan ki yi sati ukku."

Rumana ta zaro idanu waje jin wannan zancen, ai tuni ta nutsu tana gyaɗa kai alamar faɗan yana shigarta har aka gama suka miƙe Leeserh ta yi masu rakiya har wajen mota.

Ta ce, "Didi sai yaushe kenan?" Rumana ta kwalalo idanu ta ce, "Tab, ina jin sai biki domin dai dawowata gidan nan babu rana babu wata, haka kawai inzo Aunty Hajjo ta ce a biyoni da kayana in boni in lalace."

Ta ɓalle murfin mota ta shiga tana jiran Junaid ya gama sallama da Leeserh su wuce, akan hanya ta yi shiru kawai tana ɗanna waya, ya ce, "Ya dai Ƴan mata, wa ya taɓa min ke in tambayi dalili?" Kanta tsaye ta ce, "Hajjo ce, muje ka tambayeta abun da ya saka ta tutsuyeni tana min faɗa."

Ya waro idanu ya ce, "Tab, Aunty Hajjo kotun koli ce saidai muyi hakuri kawai, by the way hijabin ya yi maki kyau."

A takaice ta ce, "Thank you." Ya ce, "Ko mu tsaya in siya maki Ice cream." Ta girgiza kanta ta ce, "A'a kai dai muje gida kawai tunda Allah ya taimakeni Aunty Hajjo ba tayi min ɗurar tuwon dawa ba."

Bai san lokacin da dariya ta kufce masa ba yana hango yadda za'a kwashi ƴan kallo, ta kalleshi ta ce, "Aww dariya ma na baka, to babu damuwa, na gode sosai, Allah ya saka da alheri."

Ya ce, "Ai kece didi kina da abun dariya." Ya kai hannu zai ja kumatunta ta goce tana turo baki, ya saki murmushi yana faɗin, "Didin yaya Junaid, kamota-kamota nan, kamota-kamota nan." Duk yadda ta kai ga fushi saida ya saka ta yi dariya.

Umma tana tsaye a compound motacin suka shigo, aka buɗewa Junaid mota ya fito ya zagaya bangaren da Rumana take ya buɗe ya miƙa mata hannu ta amsa ya taimaka mata ta fito, suka jera tana tafiya dogon hijabin yana sharar kasa.

Yadda yake mata hira da yadda take murmushi ya saka Umma ta saki murmushi tana wani tunanin, ta juya ta sauka zuwa parlour, suna shigowa ta ce, "Wow daughter, hijabin nan ya yi maki kyau."

Rumana ta turo baki ta ce, "A'a fa ban da dungurin uwar miji da muciya, yau kaɗan ya rage Aunty Hajjo bata rufeni da duka, a gode Allah tunda na dawo babu tabo a bayana." Ta haura sama tana turo baki. Ta tattara hijaban ta saka a kasan closet.

Bayan haurawar Rumana bene, Junaid ya zube akan kujera ya zare hular ya ajiye yana duba waya, Umma ta dubeshi ta ce, "Miye ya faru?" Ya ce, "Ba na ce ba amma faɗan ba zai wuce akan mayafin da ta saka ba, ita Aunty Hajjo ta dage a dole sai da ta rinƙa saka dogon hijabi."

Umma ta ce, "Wannan lamari sai dai mutum ya zuba idanu, idan na yi magana sai ace na cika son yara."

Daga haka hirar ta koma akan bikin Junaid da Khaleseert.

Abun da ya faru a gidan Aunty Hajjo ya saka ta fita sha'anin abun da Al'ameen ya yi mata sai bayan sati biyu abun tunkudo mata zuci, ba ta yi maganar ba, ba ta yarda kowa ya gane mata ba, ta zauna ta kitsa ƙaryar da zata yi ta samu taje har garin Katsina ta rama abun da Al'ameen ya yi mata.

Ta gama tsara komai akan yadda za ta yi durar mikiya a birnin Dikko ta rama abun da ya yi mata ba tare da Umma ta gane ba, ta samu Umma a dakinta, "Gobe ne birthday din Beebarh," ta yi mata ƙarya.

Umma ta ce, "To babu damuwa."

Rumana ta yi tsaye ba ta motsa ba, Umma ta ɗago ta dubeta da alamar tambaya akan zama, "Ki buɗe baki kiyi magana, idan kuma baki da abun faɗa ki juya ki fita na gaji da tsayuwa da kike yi min a saman kai," ta faɗa ganin ta tsaya wanda ya nuna akwai wata maganar bayan wannan.

Sai da ta yi jim sannan ta ce, "Umma tunda nan kusa ne da Bello kawai zan fita idan ya zai kaini sai ya tsaya har in gama sannan ya maido da ni." Umma ta yi jim sai kuma ta ce, "Okay." Dadi ya kama Rumana ganin shirinta ya yi aiki, ta juya ta koma dakinta ta faɗa a kan gado tana sakin wani shegen murmushi mai tattare da ma'anoni da yawa yayinda take tufka da warwara a kan abun da za ta yi mashi ta rama abun da ya yi mata, tana kitsa abun da za ta yi mashi ta huce haushi na takaicin da ya kunsa mata a zuci, sai ta tabbatar mashi da cewa ta fi karfin ya yi mata magana da gadara har yana cewa ta duka akan kafafunta ta roƙeshi. 'How dare him'

Tunda safe take fara'a har Junaid ya tambaya, sanin idan ya ji zai hana sai ta ce, "Babu komai." Daga haka ta yi saurin kama kanta tun kafin ta tonawa kanta asiri da kanta, ya ɗan kalleta domin bai gamsu da amsar da ta bashi ba sai dai bai tsawaita maganar ba, indai Rumana ce yana zaune za ta sameshi ta fede mashi daga biri har wutsiya.

Bayan sun gama karin kumallo ta rakashi har wajen motarsa, ta miƙa mashi briefcase dinsa, ya amsa ya ce, "Akan da birthday da zakije zan yi maki transfer."

Sanin ƙarya ta yi babu wani birthday sai ta girgiza kanta ta ce, "A'a." Da mamaki yake kallonta yana karantar yanayinta ya ce, "Mi yake faruwa? Mi kike shiryawa?"

Da sauri ta ce, "Babu komai. Amma mi yasa ka ce haka?"

Ya kafeta da na mujiyarsa yana nazarinta, duk ta gama tsarguwa, ta ce, "Ya da wannan kallon?" Junaid ya ce, "Saboda ba haka kike ba. This is unlike you." Ya tsareta da kallo yana takowa zuwa inda take, tana tako baya, alamomin rashin gaskiya sun bayyana ƙarara a kan fuskarta, muryarta na rawa ta ce, "Babu komai fa."

Ya girgiza kansa ya ce, "A'a akwai komai, ban yarda da ke ba, ki faɗa min gaskiya."

Ta ce, "Gaskiya kuma?" Ya saka hannuwa a aljihun wandonsa yana mata kallon tsaf ya ce, "Eh ki faɗa min gaskiyar abun da kike kullawa, na ce zan yi maki transfer na birthday din ƙawarki kin ce a'a wanda ba haka kike ba, it is really weird, care to explain."

Ganin yana gab da ganota kuma ta san ba zai taɓa goyon bayan abun da ta ke shiryawa na zuwa Katsina ba, ta kalli gefe ta ce, "Awww ina nufin kada ka saka min a wancen, a sabon account dina zaka saka min kuɗin."

Ya ɗan kalleta ya ce, "Okay."

Juyawa ya yi da nufin shiga mota ta sauke ajiyar zuciya, da sauri ya juyo har sai da ta tsorata ya dungure mata goshi yana leken fuskarta kamar wanda yake son gano wani abu ya ce, "Ban yarda da ke ba." Sai kuma ya sakar mata murmushi ya juya ya shige mota, ya leƙo ya ce, "Ki rakani asibiti."

Cikin ranta ta ce, "Ganganci kenan wanka da borkono, ina binka zaka gane gaskiya tunda har ka fara zargin da wani abun a kasa." Amma a zahiri sai ta ce, "Ayi min afuwa na yau, wata ranar sai inyi maka rakiyar."

"Okay kuma sai na gano abun da kike ɓoyewa, da bakinki zaki faɗa."

Idan har ita za ta faɗa mashi ashe kuwa za'a shekara dubu da ɗoriya bai sani ba. Wace ita ta yarda aji mutuwar sarki a bakinta, haka kawai Umma ta rufe gida ta yi mata ɗan banzan duka.

Junaid ya yi wa motarsa key ya fice daga gidan yayinda ta juya ta koma ciki, ta haura sama zuwa bathroom ta yi wanka ta shirya cikin riga da wando english wears ta ja kujera ta zauna tana wani shegen murmushi, cikin ranta ta ce, "Yau zan yi wankan kece raini."

Ta cancara kwalliya marar yawa wacce ta dace da fuskarta, ta zura sarkar diamond mai dogon chain tare da ƴan kunne, awarwaro da agogo mai ɗan karen tsaɗa, ta saki wani mugun murmushi tana kallon kanta ta cikin madubi tana tuna yadda za ta koya mashi hankali sai ya gane ya taɓo wacce ba'a taɓowa a ci bulus.

Ta janyo dogon gashinta da ya sauko har ya wuce gadon bayanta ta yi mashi kitso guda ɗaya, ta daura kimoni a kan kayan da ke jikinta, ta janyo siririn mayafi ta daura akan kafaɗa ta yi wa wanka kanta wanka da designer perfume, ta suri jikka ta fita tana tafiya a nutse tare da ɗaura kowace kafa a inda ta janye dayar.

Ta leƙa dakin Umma ta ce, "Umma na tafi." Umma ta ce, "Tun yanzu?" Rumana ta ƙaƙaro murmushi yayinda gabanta yake dukan tara-tara ta ce, "Mune manyan ƙawaye shiyasa." Umma ta ce, "Okay sai kin dawo."

Ta fito compound ta samu Bello yana tsaye a gefen motar da za su fita da ita wacce ta kasance sabuwa dal kalar ash, mai tsaɗar gaske, yana hangota ya yi sauri ya buɗe mata gidan baya yana kwasar gaisuwa ta shiga ya rufe sannan ya zagaya bangaren direba ya danna horn mai guard ya bude mashi get ya danna motar waje.

Ta kwantar da bayanta tare da lumshe idanunta ta ce, "Katsina za ka kaini." Bello ya ware idanu jin kalamin da ta yi ya ce, "Na'am?" Domin tabbatarwa kansa watakila bai ji daidai ba ne.

Ta buɗe idanunta tana faɗin, "Na ce Katsina zaka kaini, kuma zaɓi biyu gareka, ka kaini ko kuma in kai kaina da kaina, amma kuma ina faɗa maka da babbar murya idan na ji wannan maganar a bakin Umma ko wani a gidan nan, uhmm zamu kwashi ƴan kallo da kai."

Da sauri ya ce, "Zan kai ki." Ta ce, "Da ya fiye maka." Ta saki murmushi tana tuna yadda za ta yi maganin wannan saurayin, yana talaka makaskanci amma har yake da zarar faɗa mata ta durkusa ta bashi hakuri, idan har sunanta Rumana Abdurrahman to kuwa sai ta tabbatar da ta nuna mashi iyakarsa.

Bayan sun shiga garin Katsina a wajen ɗandagoro ta buɗe idanunta ta ce, "Ka samu wuri ka yi parking." Bello ya yi kamar yadda ta umarce shi, ta zaro katin zarar kudi daga handbag dinta ta miƙa mashi, "Zan ja motar daga nan, idan na gama abun da nike zan nemeka, ga katina ka yi siyayya ka kaiwa iyayenka ranar na ji Umma tana cewa kai ɗan garin nan ne amma ka da ka yi nisa, ba zan jima ba za mu wuce."

Furucinta na cewa da ta yi za ta ƙarasa ita ɗaya ya sakashi a ruɗani ya ce, "Na'am."

Ta fusata ganin ya barta da kati a hannu, a fusace ta ce, "Ba zan maimaita ba tunda na tabbatar da ka ji abun da na ce, kuma da hausa na yi maka, ko ba zaka amsa bane ka bar min hannu a sage, kana ɓata min lokaci."

Bayan ya amshi katin ya fito tare da buɗe mata kofa ta fito ta koma gaba ta ja motar ta nausa a kan titi, kai tsaye gidan su Jidderh ta nufa. Hanya bata ɓace mata ba tana tuki tiryan-tiryan har ta isa gidan, ta danna horn mai guard ya bude kofar dake gefen get ya leko domin ganin waye, da mamaki yake kallonta ganin shigar da ta yi domin a tunaninsa Jidderh ce, yana ta mamakin yaushe kuma ta fita, ya bude get ta cilla motarta cikin gidan.

Bayan ta yi parking sai da ta duba fuskarta a mirror da ke wayarta sannan ta fito tare da janyo jikkarta wacce take limited edition, tana tako cike da nutsuwa yayinda iska yake sama da kimoni da ke jikinta, yana kaɗawa da ita, ta yi kyau makurar haɗuwa, dukkanin wanda ya kalleta sai ya ƙara.

Ammi da Abbi suna zaune a parlour, ta kutsa kai ciki, da mamaki suke kallonta, ta zauna tare da ɗaura kafa ɗaya a kan ɗaya ta ce, "Barka da warhaka."

Suka zuba mata idanu suna tu'ajjibin lamarin, ta shigo kanta tsaye babu sallama babu gaisuwa sai dai ce masu da ta yi, 'Barka da warhaka.'

A daidai lokacin Jidderh ta sauko daga bene, suka zubawa juna idanu suna mamakin tsantsar kamannin da su ke yi, Rumana ce ta fara janye idanunta, Jidderh ta ƙaraso falon tana murmushi ta ce, "Rumana. Barka da zuwa."

Rumana ta yatsine fuska tana takaicin kamanni da su ke yi ta ce, "Barkanmu."

Jidderh ta zauna ta fuskanceta sannan ta ce, "Na ji dadin zuwanki, na jima ina neman hanyar da zan sameki."

Da mamaki Rumana ta ce, "Ni kuma? To, Allah ya sa lafiya."

Jidderh ta gyara zama ta ce, "Tun bayan faruwar wannan al'amarin nike fatan haduwa dake."

Da mamaki take kallon yarinyar wacce take rattaba mata zancen kamar wacce ta tambaya.

Kamar wacce aka yi dole ta ce, "Ohh ikon Allah." Jidderh ta lumfasa sannan ta ce, "Mahaifinmu ya shigo Nigeria neman danginsa, ganin kamanni da nikeyi da ke nike ganin idan kika hadamu da danginki zai iya yiyuwa mu samu gano."

Rumana ta katseta da faɗin, "Mafarinku." Jidderh ta girgiza kanta ta ce, "A'a asali ake cewa."

Rumana ta yi mata kallon raini tana takaicin yadda take mata gyaran kalami kamar ta ce mata tana neman agaji, magana ce ta baka idan wanda aka faɗawa ya gane to ai shikenan, duk kurewarta da iya hausa aje a dawo za ta haɗu da wanda ya fita ji da sanin salo da lagon azancin magana.

Ta taɓe baki ta ce, "Babu shakka kinji hausa. Sai dai ba'a katseni idan ina magana da fatan kin gane abun da nike nufi."

Jidderh ta ce, "Ayyerh, Afuwan."

Rumana ta jinjina kanta ta baza idanu domin ganin ta inda zai ɓullo saidai babu shi babu alamarsa.

Jidderh ta miƙe zuwa kitchen ta kawo mata ruwa da snack, Rumana ta kalleta ta kalli abincin ta yatsine fuska ta ce, "A'a ki mayar da abun ki bani da buƙata. Abun da ya kawo ni daban, lokacin da aka kawoni wannan gidan akwai wani saurayin talaka da ya zo wanda bayan fitarsa ne na gudu, shi nike son gani, idan har ya yi min abun da nike so ni kuma zan hadaku da dangina."

Jidderh ta ce, "Uncle Al'ameen ne, bari in kirashi." Rumana ta ce, "Mu yi haka kuma ki faɗa mashi sauri nikeyi in koma inda na fito beside jina nike takure a wannan akurkin gidan."

Maganar ta doki Jidderh amma sai ta taushi kanta ta yi mata uzurin watakila bata faɗa da nufi ba, ta koma sama ta ɗauko wayarta ta kira Uncle Al'ameen ta sanar da shi abun da ya faru, dama yana tsumayin yarinyar, mintina biyar a tsakani motarsa ta yi parking a gidan kasancewar yana kusa.

Lokacin da ya shigo falon Rumana ta yi mashi kallo ɗaya ta watsar tana cika da batsewa tunawa da abun da ya yi mata, cikin ranta ta ce, "Talaka da shi."

Suka gaisa da su Abbi, Jidderh ta gaida shi, Imran ya shigo ya samu kujera ya zauna tare da gaida shi.

Jidderh ta ce, "Rumana ga shi ya zo."

Rumana ta kalleshi ido cikin ido ta saki murmurshin gefen baki sannan ta ce, "Ta ce sunanka Al'ameen, Ko? To Mr Al'ameen na zo daukar fansa ne na ramuwar gayya wacce tafi ta gayya zafi. Jidderh idan har Al'ameen ina nufin Aminu, ehh sunansa Aminu, idan har Aminu ya durkusa a kan gwuwowinsa ya rokeni ya bani haƙuri akan gadarar da ya yi min ni kuma na yi maki alƙawari akan zan hadaku da dangina."

Baki ɗaya mutanen falon kallonta suke da mamaki jin furucin da ta yi, ita mai gayya mai aiki kuwa ko a jikinta, bata damu da kallon da su ke yi mata ba, ta ɗora da faɗin, "Ya da wannan kallon kamar wacce ta yi wani babban sabo, naga ba ni ba ce na fara, shine ya fara kuma sai na rama, har ya isa ya yi min magana da gadara yana talaka," ta faɗa a fusace, ta ɗora da faɗin, "A waccen ranar na ce mashi ya faɗa maku gaskiya akan ni ba Jidderh ba ce amma cike da izza da gadara ya ce har sai na durkusa a kan gwuwowina na rokeshi. Nima a yau zan rama ya ji yadda ake ji. Aminu ka durkusa a kan gwuwowinka ka ba ni hakuri a kan abun da ka yi min, sai in hadasu da dangina."

Imran ya ta so mata, da tsawa ya ce, "Mi! Kina hauka ne!!."

Hankalinta a kwance ta ce, "A'a psychiatric baki ɗayanta ce a sama kaina."

Ya ware idanu ya ce, "Keee!!!"

Bata bari ya rufe baki ba, ta daka mashi tsawar da tafi tashi amo, "Kai har ka isa ina magana kana katseni, ƙaramin alhaki. Ka yi min shiru a nan, da na gaba da kai nike magana, don't you dare provoke me domin idan na dawo kanka sai na tabbata ka yi nadamar haduwarka da ni a waccen ranar."

Ta juya ta fuskanci Al'ameen ta ce, "Mi kake jira? Ka durkusa a kan gwuwowinka ka rokeki ni kuma zan hadasu da dangina."

Jidderh ta girgiza kanta idan har sai anyi haka to kuwa bata buƙatar taimakon.

Ammi da Abbi suka rasa bakin magana, Al'ameen kallon yarinyar yake cike da tsantsar mamaki, bai taɓa tunanin tsaurin idanunta ya kai har haka ba.

Ta ce, "Kai nike jira Aminu idan ba za ka yi ba sai in koma in sake sabon lale."

Jidderh ta ce, "Uncle ka da ka yi, zamu samu wata hanyar, idan har sai ta wulakantaka sannan za ta taimakemu torh ta barshi ba mu da buƙata."

Al'ameen ya ce, "A'a Jidderh babu wata hanyar sai wannan, dama ce wacce bai kamata mu yi wasa da ita ba."

Rumana ta saki murmushi tana kada kafafu, ta kalleshi ta watsar tana faɗin, "Ni Rumana ɗiyar Abdurrahman ƙanwar Junaid guguce daidai da kugun dukkanin wanda ya nemi takani, sai in ɗaga mutum in naa-naa da kasa kuma bai isa ya tambayi dalili ba."

Ta gyara zama tare da sakin shu'umin murmushi ta yi mashi alama da hannu a kan ya durkusa ya roketa, Al'ameen ya zuba mata idanu sai kuma ya fara ƙoƙarin sauka daga saman kujerar da nufin ya durkusa a kan gwuwowinsa.

Jidderh ta kawar da kanta gefe yayinda hawaye suka cicciko idanuwanta ganin cin mutuncin da aka yi wa kawunta.

Rumana ta murmusa, ganin yana ƙoƙarin sauka akan gwuwowinsa, ko a haka ta yi nasara, ranta fes, ta ɗaga mashi hannu ta ce, "Ka dakata, ba sai ka durkusa ba domin ko a nan na nuna maka cewa ruwa ba sa'an kwando ba ne sannan kuma shi ZANE A KAN RUWA wahalar gane kamanni yake da shi, dalili kuwa shine dukkanin yadda kake tunanin ka fuskanceshi idan aka yi wani juyin sai ka fahimci cewa ashe ba ka gane komai ba, koda yake shi ZANE A KAN RUWA dole ya kasance mai wahalar gane kamanni, to ta ina za'a tantance kamanni ballantana a ganeshi. Kake kallona na zama ZANE A KAN RUWA ne kake ƙoƙarin fahimtar KAMANNINA ko kuma kaga mace mai kyau ne kake ƙoƙarin kwada sa'arka, to tun wuri ka yi wa kanka faɗa domin ruwa ba sa'an kwando bane yana shiga yake fita domin babu katanga da za ta tareshi."

Sai kuma ta yafito Islam ta zaro damen dollars ta miƙa mata ta ce, "Ga shi baby girl ki sayi chocolate na manta ban siya maki akan hanya ba."

Ta ɗaga waya ta lalubo lambar Bello ta ce, "Mu hadu daidai inda muka rabu, ka tabbata kayi wa iyayenka siyayya sannan ka yi min takeaway na fried rice."

Daga ɗaya bangaren Bello ya ce, "To Hajiya amma kamar nawa zan kashe masu." Ta murmusa ta ce, "Wacce zasuyi farin ciki da kai." Ya fara zuba godiya, ta ce, "Ka da ka damu yiwa kaine." Suna ajiye wayar ya yi wa iyayensa sallama ya kira ƙaninsa suka fita tare domin ya tafo da siyayyar kayan abinci da zai yi masu duk ba wai babu bane tunda Junaid yana masu biya babba amma tunda har ta nuna tana son ta yi mashi alheri ya kamata ya ba ta wannan damar.

****

Rumana ta maida dubanta akan Jidderh kafin ta ce, "Jidderh ki ce mashi ya biyoni waje zan ba shi adireshin, amma koda ya ce ban bashi ba kada ki yarda, ƙarya yake na ba shi ko kuma kanshi ba ya aiki shiyasa bai gane karatun ba kin san wasu ƙwaƙwalwar kifi ne da su."

Ta miƙe ta nufi ta fita tana tako ɗaya bayan ɗaya cike da nutsuwa, ta jingina da motarta, Jidderh ta fito balcony tana hangota yayinda takaicin abun da ta aikatawa Uncle Al'ameen yake ragargazarta a ciki, ji take kamar ta ce basu so amma ya ta iya, idan ta yi hakan abun da aka yi mashi ya tafi a banza kenan.

Al'ameen ya fito ya ƙarasa inda take ya tsaya gefenta, ya ce, "Ki bani adireshin."

Ta ce, "Sai ka rokeni tukunna, ka wani tsareni kana magana kamar mai bani umarni."

Al'ameen ya ɗage mata gira ya ce, "Ko in durkusa ne," ya yi mata haka ne domin ya nuna mata bai damu ba amma a cikin ransa yana takaicin abun da ta yi mashi, yarinyar da ba za ta wuce sa'ar diyarsa Fatima ba.

Rumana ta kalli agogo da ke a hannunta taga lokaci ya ja ta dafe kanta ta ce, "Gosh," ta miƙa hannu ta ce, "Ba ni wayarka."

Ya zaro wayarsa ya miƙa mata ta yi jim sannan ta miƙa mashi ta ce, "Ka matsa zan wuce." Ya matsa mata, ta buɗe motar ta shiga ta danna horn mai guard ya buɗe mata get ta danna motar waje, saida ta rasa ta inda za ta koma inda suka rabu, sai da ta yi tafiya mai ɗan tazara sannan ta samu waje ta yi parking ta kira numbar Bello babu jimawa ya ƙaraso suka dauki hanyar kaduna.

Ta dauki takeaway da Bello ya ajiye a backseat tana tsakurar abincin tana jin nishadi na ramuwar gayyar da ta yi, Bello ya ɗan juyo da kansa ya ce, "Hajiyarmu ta ce a yi maki godiya, Allah ya ƙara budi." Ta ce, "Amin, ka ce mata na biya mata Umrah ita da mahaifinku."

Farin ciki ya cika Bello yana ta zuba mata godiya, ta ce, "Babu komai yiwa kaine."

Tana komawa Kaduna ta manta da komai ta cigaba da harkokin gabanta. Tuni iyayen Bello suka ɗaga zuwa Umrah da ta biya masu.

******

Al'ameen ya yi tunanin a wayarsa ta rubuta adireshin sai bayan tafiyarta ya tabbatar da bata rubuta ba domin ya bincike wayar babu inda ta ajiye mashi address, ya cika da takaici ganin duk da muzantashi da ta yi amma still ta raina masu hankali ta tafi ba tareda ta bada adireshin ba.

Sai dai abun da bai sani ba shine kamar yadda ta ce za ta bashi adireshin ta bashi sai dai ba ta hanyar da zai gane cikin sauki ba, ranar yana cire cover din wayarsa, ƙaramar takarda ta faɗo, da mamaki yake kallon adireshin dake rubuce a kan takardar, ya yi saurin kiran Jidderh.

Daga ɗaya bangaren ta ce, "Uncle Al'ameen an wuni lafiya?" Ya amsa da, "Lafiya lau, Jidderh naga adireshin ashe a kasan cover din wayata ta sakashi, zuwa anjima zan kawo maki." Farin ciki ya lulluɓe zuciyarta ta ce, "Okay sai ka zo."

Jidderh tayi matuƙar farin ciki da wannan labarin, tana da yakini akan haduwa da dangin Rumana zai iya kasancewa sanadin gane dangin mahaifinta duba da kamanni da ta ke yi da ita.

Akan hanyarsa ta zuwa gidan ya samu kiran gaggawa, bai shiga ciki ba ya gangara da motarsa a gefen titi ya kira numbarta, babu jimawa ta fito tana sanye da doguwar hijab har ƙasa, ya kafeta da na mujiyarsa yana mamakin tsantsar kamannin da ta ke yi da waccen yarinyar.

Jidderh ta ƙarasa inda motar take ta gaida shi ya amsa da sakin fuska ya miƙa mata takardar ta amsa tare da warwareta tana dubawa, "Ba ta rubuta Jiha ba." Ta sanar da shi.

"Eh ba ta rubuta ba amma lambar motarta ta kaduna ce."

Jidderh ta jinjina kai ta ce, "Na gode. Ba zaka shiga ba."

Ya girgiza kai ya ce, "Ina sauri ne shiyasa amma ki gaidasu."

Ta ce, "Za su ji." Ta juya ta koma ciki, kai tsaye ta wuce study room inda take da tabbacin samun Abbi, ta miƙa mashi takardar ta ce, "Abbi mun samu adireshin gidansu yarinyar, a Kaduna take. Yaushe za mu je?"

Abbi ya yi jim sannan ya ce, "Ranar asabar idan Allah ya kaimu." Jidderh ta jinjina kanta ta ce, "Allah ya kaimu." Ya amsa da, "Amin." Ya ƙara da faɗin, "Allah ya yi maki albarka." Ta amsa da, "Amin."

**********

RANAR ASABAR, JIHAR KADUNA.

Rumana ta yi turus tana kallon mutanen da ke falon, ta cika da matuƙar mamaki ganin damuwa da tashin hankali a kan fuskar Umma a yayinda take sauraron mutanen.

Abbi ya ce, "Wannan shine abun da ya faru na shigo Nigeria domin neman asalina."

Umma ta dubeshi ta yi shiru na ɗan lokaci kafin daga bisani ta ce, "Tabbas kuna da alaka da Rumana sai dai ba ta yadda kuke tunani ba. Shekarun Jidderh nawa?" Umma ta tambayi Ammi.

Ammi ta ce, "Shekarunta sha bakwai a wannan shekarar take gama makarantar sekondire."

Umma ta yi jim kafin daga bisani ta ce, "Kafin ki haifi Jidderh kin haifi wata diyar a asibiti amma daga baya ta rasu. To Rumana ita ce diyar da kika haifa, Rumana jininku ce."

Jikin Rumana ya fara rawa jin kalaman da Umma take faɗa, ta yi tsaye shurum ita ba ta yi gaba ba ita ba ta yi baya ba, tana tsaye shurum kamar butum butumi yayinda tashin hankali da ruɗani suka cikata suna ragargazarta a zuci tamkar guguwa mai tsananin gaske.

Falon ya yi shiru, a cikin wannan shirun zuciyarta take bugawa da karfin gaske. Ta kalli Umma ta juya ta kalli su Ammi ta dafe kanta da ya fara juyawa tana mai tambayar kanta da kanta; Shin a mafarki take ko kuma zahiriyya na wannan lamarin wanda zai iya juya rayuwarta daga sama zuwa kasa, na wannan bankaɗar da za ta iya juye rayuwarta zuwa upside of down, masu iya magana sun yi gaskiya da su ka ce a wajen tone-tone kaza take tono abun da zai sha mata kai gashi dai ita rashin jinta ya tunkudo tarnakin da yake bazanar saka mata takunkumi a wuya da ka iya juya mata rayuwa zuwa mahangar da ba ta sani ba.

Hannunta suka fara rawa kamar suna neman wani abu da za su iya riƙewa saidai ba abun riƙewar take nema ba, tsabar tashin hankali da ruɗani ne na abun da kunnuwanta suka jiyo mata.

Zuciyarta ta yi nauyi, kafafunta suka yi mata nauyi kamar ana janye su ne a ƙasar da take tsaye. Idanunta sun yi ja, tana kallon komai cike da mamaki da rashin tabbas, ta ƙure wa falon kallo tamkar wacce take ƙoƙarin gane gaskiyar da ke ɓoye a cikin sa.

Jinta take kamar tana a cikin wani mugun mafarki, jikinta yana karkarwa, hannunta da kafafunta suna motsa kansu da kansu, idanunta suna kallon waje guda saidai babu abun da take ganewa sai zallar maganar Umma da ta ke mata amsa kuwwa a masarrafar tunani.

Bugun zuciya yana ƙaruwa da kowane dakika, ta fara ja da baya tana girgiza kanta, tana sosa kai kamar wacce aka yi wa KITSO DA KWARKWATA, jikinta da kwakwalwarta sun kasa tantance a tsakanin gaskiya ko mafarki na wannan lamari da yake shirin faruwa a rayuwarta.

Kafafunta sun gagara ɗaukarta ta fasa ihu ta zube a ƙasa bata motsi, Junaid ya rufa a kanta yana jijjigata yana kiran sunanta, "Rumana! Rumana wake up! Rumana ki tashi!." Amma inaa, ba ta motsa ba.

Ya ƙarasa falo da gudunsa ya dauko ruwa masu sanyi yana yayyafa mata saidai bata motsa ba saida ya kwaraya mata ruwan gaba ɗaya sannan ta damki lumfashi ta buɗe idanunta ta saukesu a kansa, da muryarta da bata fita sosai ta ce, "Yaa Junaid ka ce min mafarki nikeyi, kace min abun da nike jin Umma tana faɗa ba gaskiya bane ba."

Junaid ya kasa furta mata komai yayinda yake kallonta cike da tausayi, shima kansa yana cikin kwatankwacin ruɗanin da take a ciki na wannan abun mai kamar almara. Rumana ƙanwarsa ita ce ake faɗin ba ƴar gidan ba ce.

Tana cin karo dasu Ammi ta yi luu, yana dubawa yaga wani suman ta ƙara yi, ya ɗauketa ya wuce da ita dakinsa, koda ta farka babu abun da take sai kuka da sabbatu saida ya yi mata allura ta samu barci sannan abun ya lafa.

Yayi jigum yayinda tsantsar tashin hankali da ruɗani ya bayyana akan fuskarsa. A falo Umma dasu Ammi sun yi jigum-jigum an rasa wanda zai cewa wani uffan, Umma ta miƙe ta ce, "Masu aiki zasu kawo maku abinci, idan ta farka sai in baku labari tiryan-tiryan akan abun da ya faru."

Bata jira amsarsu ba ta haura sama, ta faɗa bedroom dinta ta zauna a gefen gado ta dafe kanta da ya ke sara mata yayinda damuwa da tashin hankali ya bayyana akan fuskarta na rabuwa da za ta yi da Rumana, a gefe guda tana tuna ɗiyarta Meemah da aka rabata da ita cike da zalunci.

Saida marece sannan Rumana ta farka Junaid ya ba ta abinci ta ki ci, sai da ya matsa mata ya yi mata dubara akan mafarki ne ya faru sannan ta yarda ta amsa ta ci.

Ya miƙe zuwa dakin Umma ya sameta tsaye a balcony tana kallon waje yayinda tsantsar damuwa ta bayyana akan fuskarta, ya ce, "Umma mu je mu kori mutanen nan tun kafin su yi sanadin mutuwar yarinyar nan, kina gani sau ukku tana suma, koda na kaita daki sai da ta ƙara wani suman."

Umma ta share hawayen dake akan fuskarta ta ce, "Ba za su koru ba domin Rumana diyarsu ce halak malak." Ya ce, "Amma muna da kuɗin da za mu amsheta kuma babu abun da suka isa su yi." Umma ta ce, "Kaico, shi kuma hakkin su sai muyi ya da shi, Junaid na gaji da dakon hakkin mutanen nan a saman kaina, a yau zan bayyana komai in ba su haƙuri in nemi yafiyarsu sannan in basu diyarsu su tafi da ita."

Ji Junaid ya yi kafafunsa ba za su iya daukarsa ba, ya yi zaman daɓaro a ƙasa yana faɗin, "Amma Umma ya aka yi kika ce Rumana ba diyarki ba ce bayan ni nasan kece kika haife ta?" Ta ce, "Saboda hakan shine gaskiya." Ya shiga girgiza kansa yana faɗin, "No, hakan ba zai taɓa faruwa ba, bazan yarda da wadannan zantukan ba domin babu abun da ya bada ma'ana a wannan lamarin."

Umma ta girgiza kai ta ce, "Dama shi ZANE AKAN RUWA wahalar gane kamanni gareshi kamar HAWAYE AKAN RUWA ne idanun da suke fitar da shi ne kawai suka san raɗaɗi da kunci da ya ke fita da fitarsa."

Ya girgiza kai ya ce, "Shima wannan ban gane ba, nifa bana jin zan iya gane dukkanin wani zancen da ya shafi batun cewa Rumana ba diyarki ba ce ba."

Umma ta ce, "Gaskiyar kenan sai ka amsa da haƙuri, dama a rayuwa ba komai ba ne ya ke ɗorewa haka zalika ba komai ba ne mutum yake nema yana samu." Daga haka ta nufi kofa tana faɗin, "Ka sameni a parlour in faɗi komai a gabanka domin ba na son ko bayan raina a zo a na wallahi tallahi da kai akan wannan maganar. Daga yau zan saka narkakken dutse in yi wa wannan lamarin togaciyar da babu wanda zai nemi ba'asi ko tada zaune tsaye, a yau yarinya za ta koma hannun iyayenta na asali."

Daga haka ta fice ta barshi zaune shurum yana luguden laɓɓa.

Kai tsaye dakinsa ta nufa inda take kyautata zaton za ta samu Rumana, ta sameta zaune a gefen gado ta yi tagumi tana karanta wasikar jaki, Rumana tana ganin Umma ta yi tsuru-tsuru da idanu yayinda bugun zuciyarta ya ƙaru, hannunta suka fara karkarwa.

Umma ta ce, "Ka da ki kuskura ki ƙara sumar min a nan domin ban shirya ɗaukar wani alhakin na daban ba, masu iya magana sun ce a wajen tone-tone kaza take tono ajalinta to ke kuma tashin hankali kika tono na abun da na yi shekera da shekaru ina ɓoyewa don haka sai ki amsa da haƙuri."

Rumana ta fashe da kuka tana faɗin, "Please Umma ka da ki yi min haka, na tuba ba zan ƙara ba." Umma ta ce, "Rumana ki daina ɓata yawun bakinki domin bakin alkalami ya riga ya bushe," ta nuna kanta ta ce, "Ni da kike gani ba ni ba ce na haifeki, waccen matar dake zaune a parlour ita ce ta haifeki, ki biyoni a parlour domin ki ji yadda aka yi aka kwana a ragaya."

Rumana ta fasa ihu tana girgiza kanta ta ce, "A'a na yafe kwanan ragayar." Umma ta girgiza kanta ta ce, "Kaico sai dai kin yi rashin sa'a domin ta inda aka hau ta nan ake sauka." Rumana ta ce, "Amma ba za'a rasa ɓoyayyar hanya ba." Umma ta ce, "Shi kuma hakkinsu fa." Rumana ta ce, "Ni ban san su ba, ba ni da alaƙa da su, ke ce na sani, ke ce kika haifeni."

Umma ta saka hannu ta share hawayen da suka zubo mata ta ce, "Kayya, sai dai ba komai ba ne ya ke ɗorewa ba." Ta juya ta fita zuwa falon ƙasa ta samu su Ammi zaune ta ce, "Ku yi haƙuri na barku ku kaɗai, ta farka, yanzu za ta sauko sai in fede maku daga biri har wutsiya akan abun da ya faru."

Babu wanda ya ce mata uffan a cikinsu, suma suna cikin tsantsar mamaki da ruɗani domin a iya saninsu yarinyar da suka haifa ta mutu bayan haihuwa, hakazalika Abbi da Ƴan uwan Ammi ne suka sadata da makwancinta, kenan idan har Rumana ɗiyarsu ce, to wacece waccen yarinyar? Jin zantukan Umma suke kamar almara, sun zo da saka ran samun labari akan dangin Abbi sai dai abun da suka tarar ya kiɗima masu tunani.

Har mintina goma sha biyar suka shuɗe babu Rumana babu Junaid, Umma tana kiran lambar Junaid ba ya ɗagawa ta miƙe ta haura sama ta samu wayam babu Junaid babu Rumana.

Ta fita ta samu mai guard inda ya tabbatar mata da sun fita, hankalinta ya tashi tana kiran lambarsa ba ya ɗagawa, ta dafe kanta ta rasa wani tunanin za ta yi, shin mi ya sa suka yi haka bayan ita dasu sun san da cewa shure-shure ba ya hana mutuwa haka zalika ranar wanka ba'a ɓoyon cibi.

Ta koma falon inda Ammi da Abbi suke, ta rasa abun da za ta ce masu daga baya ta karfafi kanta ta ce, "Ku yi haƙuri amma yaran nan sun tafi kuma ina kyautata zaton London za su wuce, watakila ku ga kamar na yi amai na lashe sai dai lamarin ba haka yake ba, kamar yadda na faɗa a ɗazu Rumana diyarku ce, tabbas haka zancen yake, Rumana diyarku ce, kuma zan maido maku da ita sannan zan sanar da ku yadda aka yi, amma ina son ku bani lokaci in daidaita komai sannan in je har London in tafo da su sai mu zo har nan gidanku a Katsina in kawo maku ita kuma in baku labari akan YADDA ABUN YAKE."

Abbi ya jinjina kai ya ce, "To shikenan babu damuwa." Ta ce, "Amma ku bari ku kwana a nan washegari sai ku wuce." Ammi ta ce, "A'a duk dare nafi son in gani a Katsina." Saida Umma tayi insisting sannan suka yarda suka kwana, washegari suka dauki hanyar Katsina, Umma taso ta saka direba ya kaisu amma suka ƙiya.

Ammi da Abbi suka sauka Katsina basu zame ko'ina ba sai gidansu Ammi wajen Alhaji Baffah, suka taru a falon Alhaji Baffah, ita, Abbi, da kuma Hajiyarsu Ammi wato Hajiya Attuwa.

Ammi ta kwashe dukkanin abun da ya faru ta sanar da iyayen nata, Hajiya Atuwa ta cika da tsantsar mamaki ta rasa bakin magana saidai jinjina kai kawai da ta ke yi.

Alhaji Baffah ya ce, "Allah mai iko, kenan ita yarinyar diyarku ce." Ammi ta jinjina kanta ta ce, "Eh haka ta ce." Sai a lokacin Hajiya Attuwa ta saka baki ta ce, "Idan haka ne, ya aka yi ban ganku kun tafo da ita ba."

Abbi ya gyara zama ya ce, "Ko labarin yadda aka yi yarinyar ta zama ɗiyarmu bata faɗa mamu ba saboda yayan yarinyar ya dauketa sun gudu ta tabbatar mamu da babu shakka London zai wuce da ita amma za ta je ta tafo da su tazo har nan Katsina ta sanar damu komai sannan kuma ta damka mamu diyarmu."

Alhaji Baffah ya jinjina kai ya ce, "Na gane amma kai baka ganin kamar akwai rashin gaskiya a lamarinta, sai nikega kamar tana so ne ta yi amai ta lashe, ma'ana ta hadiye maganarta ta hanaku yarinyar."

Hajiya Attuwa ta ɗora da faɗin, "Idan kuwa haka ne ya kamata hukuma ta shiga lamarin, ai babu wanda ya fi karfin hukuma."

Ammi ta yi saurin faɗin, "A'a ba na jin hakan take nufi, ina ganin tunda har ta nemi mu bata dama to mu bata damar mu gani idan ya so idan daga baya ta nuna alamun rashin gaskiya sai mu saka hukuma a ciki."

Abbi ya jinjina kai ya ce, "Nima abun da nike ganin ya kamata muyi kenan, a yadda na fahimta ita kanta bata jin ɗaɗin abun da yaran suka yi ba, ta nuna damuwa ƙarara akan lamarin."

Alhaji Baffah ya ce, "To shikenan sai mu bata damar mu gani abun da za ta yi." Suka cigaba da tattaunawa akan lamarin sai wajen karfe biyu sannan Ammi da Abbi suka koma gida.

****************

Tunda suka ɗauki hanyar Abuja Rumana take kuka, ba irin kukan shagwaɓa da sangarta da ta saba ba, kuka ne mai ɗauke da tsoro da damuwa da kuma wani irin ƙunci da ya cika zuciyarta har ya kasa samun mafita. Lumfashinta yana fita a hankali, idanunta sun kumbura sun yi ja saboda tsabar kukan da tasha, hannayenta suna rawa kamar wacce aka tsorata da wani abu mai firgitarwa.

"Bazan iya rayuwa a wani gidan da ba gidanmu ba," ta faɗa cikin rawar murya, tana riƙe hannun Junaid kamar wacce take jin tsoron kada ya kuɓuce.

Ta ƙara sautin kukanta tana faɗin, "Bazan iya rayuwa da wasu ahalin da ba kai da Umma ba... bazan iya ba... wallahi bazan iya ba..."

Ta girgiza kai tana sake fashewa da kuka, hawaye na zuba daga idanunta kamar ruwan sama, tana jin kamar an cire ta daga duniyar da ta sani aka jefa ta cikin wata sabuwa mai cike da duhu da rashin tabbas.

"Mu gudu daga Nigeria tun kafin Umma ta tilasta min rayuwa dasu," ta ƙara cewa, muryarta na rawa.

Junaid ya juyo ya kalleta yanayinsa cike da tausayi da damuwa, kalamanta bana wasa ba ne, tsoro ne yake ragargazarta a zuci har ta kasa shiru.

A hankali ya matsa kusa da ita, ya ɗora hannunsa a kafaɗarta yana ƙoƙarin kwantar mata da hankali.

"Ki kwantar da hankalinki," ya faɗa cikin sanyin murya, yana kallon idanunta kai tsaye domin ta fahimci gaskiyarsa.

Ya ce, "Didi ki kwantar da hankalinki bazan taɓa bari hakan ya faru ba. Ina tare da ke kuma ba zan taɓa jefa ki cikin wani hali da ba ki so ba."

For once kalamansa sun saka taji sanyi amma tuna cakwakiya da turka-turkar dake cikin lamarin ya saka ta koma gidan jiya, damuwarta ta koma sabuwa yayinda kalamansa suka zame mata tamkar iskar da ta ratsa kunnuwanta ba tare da ta zauna a zuciya ba, tsoron da take ji a wannan lokacin ya fi karfin kalamansa su kwantar mata da hankali.

Motar na ci gaba da tafiya yayinda hanya take ja kamar ba ta da ƙarshe. Gari yana sauyawa a gefensu daga ƙananan kauyuka zuwa manyan gine-gine.

Ta yi shiru ba don ta daina kukan ba sai don kawai lumfashinta ya gaji. Sai kuma ta sake fashewa da wani sabon kuka, mai ƙarfi fiye da na baya.

Tana share hawaye da bayan hannunta tana faɗin, "Ba zaka fahimta ba. Ni ban saba da su ba... ban san su ba... ni ina son zama daku ne kawai... ni ina son mu zauna mu uku ne kawai... Ni, da kai da kuma Umma."

Junaid ya ja lumfashi a hankali yana jin kalamanta suna dukan zuciyarsa. Wannan ba ƙaramin abu ba ne a gareta, wannan canjin rayuwa da ake son tilasta mata kamar ana so ne ta manta da duk wani abun da ta sani ta fara wani sabon shafin rayuwa ba tare da shiri ba.

Ya ce, "Zaki iya amma ba ta tilas ba. Zamu yi komai a hankali. Ba zan bar ki kisha wahala a rayuwa ba hakazakila ba zan barki ki rayu a inda baki so ba."

Ba ta amsa shi ba, ta juyar da kanta gefe tana kallon waje amma saidai ba ta ganin komai, hawayen da suka cika idanunta sun rufe mata magannan.

Lokaci na wucewa daga seconds zuwa minutes zuwa hour amma halin da take ciki bai sauya ba. Kukan zuci da na zahiri ya zame mata tamkar abokin tafiya, yana bin ta a duk inda motar ta dosa.

Har suka fara shiga birnin tarayya Abuja kogin hawayenta bai kafe ba, shigowarsu Abuja bai ɗauke mata hankali ba. A gare ta, komai sabo ne, kuma duk abun da yake sabo a wannan lokacin yana ƙara mata tsoro ne.

Har ya kama hanyar gidansa yayinda take faman share hawaye da sauri-sauri, can kuma kamar wacce ta tuna da wani abun tsoro, sai ta ɗago kai da gaggawa tace, "A’a, a’a, zata iya binmu har can gidan naka ta amsheni ta mayar masu... don Allah muje hotel... don Allah..."

Muryarta a wannan karon ba kuka kawai ba ne, akwai roƙo a ciki, akwai firgici na wanda yake neman mafita. Ta ƙara matsawa jikinsa, tana riƙe shi da ƙarfi.

Junaid ya ja lumfashi yana kallonta da mamaki. "Hotel kuma?" ya maimaita cikin ƴar ƙaramin murya a lokaci guda kuma yana ƙoƙarin rabata da jikinsa domin yadda take shige masa da yadda take manne masa yana jefa shi cikin wani yanayi da bai taɓa tsintar kansa a ciki ba, wani yanayi mai rikitarwa tsakanin tausayi, kulawa, da kuma wani abu da yake ƙoƙarin dannewa a zuciyarsa.

Amma duk ƙoƙarinsa na son ja baya, sai ta ƙara matsowa kamar ƙaramin yaro da ke neman mafaka daga abin da yake tsoro.

"Eh... hotel..." ta sake faɗa, tana girgiza kai. "Don Allah... kada ka kai ni can... bana jin zan iya rayuwa da wadancen mutanen... don Allah mu gudu..."

Ya yi shiru yana kallon fuskarta da ta cika da hawaye da tsoro da kuma wani irin rashin tabbas da ya saka zuciyarsa take jin tausayinta.

A hankali ya juya idonsa ya kalli hanya yana tunani cikin sauri. Bai shiryawa wannan lamarin ba, koda ya biye mata suka gudu bai shirya abun yayi tsawo har haka ba, bai yi tsammanin abubuwa zasu juya haka ba. Amma a wannan lokacin, abun da ya fi muhimmanci a gareshi shi ne yadda zata samu nutsuwa, ko da kuwa na ɗan lokaci ne.

Ya sauke numfashi a hankali, ya ɗan jinjina kai.

"Okay," ya faɗa a taƙaice.

Ya sauya akalar motar zuwa hotel mafi kusa da su, Rumana ta sassauta riƙon da ta yi masa, amma har lokacin tana manne da shi, kamar yaron da ake ƙoƙarin rabawa da Innarsa.

A hankali kukan nata ya ragu, amma ba duka ba, saidai ya koma irin kukan nan ne na shiru mai ɗauke da ajiyar zuciya da lumfarfashi.

Yayinda suke ci gaba da tafiya, kan Junaid ya cunkushe da tunani: shin me ke jiransu a nan gaba? Shin wannan shawarar ta hotel ɗin zata zama mafita... ko kuma wata sabuwar matsala ce zata buɗe ƙofa?

But for now ya ajiye komai a gefe. Abun da kawai yake ji shi ne rawar lumfashinta a jikinsa da kuma yadda ta riƙe shi kamar shi ne kaɗai mafakarta a wannan duniya.

Da muryarta wacce take tsinkewa saboda kukan da tasha tace, "Ina... Ina son... Ina son muje hotel... ne.... saboda Umma zata iya samunmu a can gidan naka ta daukeni ta kaiwa waɗancan mutanen."

Ta faɗi hakan ne tana kuka, kukan da yake fita hade da sheshsheƙa, lumfashinta yana tangal-tangal kamar wacce ta dauko ruwa a robar da ta fi karfin kanta. Kowace kalma tana fitowa ne a wahale, cikin tsananun kuka da rawar murya, ta zama abun tausayi ƙwarai da gaske.

Ya kutsa motar cikin harabar hotel ɗin ya yi parking, motar ta tsaya, Rumana bata motsa ba, sai da ya buɗe ƙofar sannan itama ta buɗe kofar bangaren, amma tana fitowa waje sai tsoro ya rufeta, ta manne masa, ta riƙe shi da ƙarfi.

Ba ta saba da irin waɗannan wurare ba, komai a gareta ya zama sabo, hayaniyar wajen, shige da ficen mutane, har ma da yadda ake kallonsu, wannan ya ƙara mata tsoro, ta ƙara shige masa sosai.

A tare suka taka zuwa cikin hotel din tana manne da shi yayinda yake jin wani irin yanayi mai rikitarwa. Ba wai don komai ba sai don yadda take jingina da shi.

Yadda take riƙe shi yana motsa masa abubuwa da yake ƙoƙarin dannewa. Duk da haka ya daure, ya mayar da hankali kan taimaka mata.

A wajen reception, tunda suka shiga wani mutum yake kallonsu, kallon tuhuma da zargi na irin wanda ya gama yanke hukunci akan baɗala ce ta kawosu.

Wannan kallon ya saka Junaid jin babu daɗi. Ya gyara tsayuwarsa, yana baza tazara akan yadda take manne da shi, amma tace sam bata san wannan zancen ba, ta ƙara riƙe shi, ba tare da ta damu da komai ba.

Mutumin ya ɗaga gira yana kallonsu da wani irin murmushi mai ɓoye ma'ana.

Junaid ya murtuƙe fuska yace, "Ƙanwata ce."

Ya faɗi hakan ne domin kare kansa daga zargi, da kuma tunanin da bai so a ɗora musu.

Mutumin ya jinjina kai kawai, amma kallon da yake musu bai sauya ba.

Rumana bata gane komai a lokacin, hankalinta gaba ɗaya yana akan tsoron lamarin da ke tunkarar rayuwarta na rasa Umma da Junaid a matsayin ahali tareda maye gurbinsu da wasu mutanen na daban.

Ta ƙara matse hannunsa, tana jin kamar ko nan din ba cikakkiyar mafaka ba ce amma dai ta fi jin sauƙi fiye da tunanin zuwa gidan da take gudu daga gare shi.

Junaid amshi fom yana ƙoƙarin cikewa yana magana da receptionist, zuciyarsa na bugawa a hankali, tun a nan ya fahimci wannan tafiyar da suka fara ba ƙarama ba ce, kuma abun da yake gaba, zai iya sauya komai a rayuwarsu.

Daurewa kawai yake amma deep inside dana sanin guduwa da ita yake yi.

"Dakuna biyu," ya faɗa.

Amma kafin maganar tasa ta kammala, sai ta fashe da kuka, kuka mai ƙarfi da ya sa har mutumin wajen ya ɗaga kai ya sake kallonsu.

"A’a!" ta faɗa cikin firgici, tana girgiza kai da sauri. "Daki ɗaya ya ishemu... don Allah... kada kana can dakinka tazo ta daukeni ta mayar masu..."

Ta ƙara manne masa da ƙarfi, hannunta na rawa, tana hangen abun da bai faru ba amma yake mata kamar zai faru a kowanne lokaci.

Yadda take cakumarsa yana sakasa a yanayin da ba ya san ji ko kaɗan musamman daga gareta, ya ce, "Amma ba zamu iya kwana a daki ɗaya ba."

Ta ɗago kai da sauri, idanunta cike da hawaye, "Yaushe ne abun ya koma haka?" ta tambaya cikin rawar murya.

Ta fashe da kuka tana faɗin, "Ni dai nasan nasha kwana a dakinka."

Maganarta ta tsaya masa a rai har ya ya rasa abun cewa domin gaskiya ne amma ba irin gaskiyar da ta dace da halin da suke ciki a wannan lokacin ba.

"Amma yanzu komai ya sauya," ya faɗa cikin nauyi, yana kawar da kai kaɗan yana gudun kallon idanunta.

Wannan kalmar ce ta fi komai ɗaga mata hankali, kenan shima ya yarda da sabon lamarin da aka zo masu dashi, ta sake fashewa da kuka, wannan karon ya fi na baya sauti.

“Kenan kaima ka yarda da karyar da suke yadawa," ta faɗa cikin rauni, muryarta na karyewa, raunin zuciyarta na bayyana a cikin kowace kalma.

Maganarta ta tsaya masa a rai fiye da komai. Ya yi shiru yana kallon yadda take kuka ba tare da ƙoƙarin ɓoye komai ba, tsoro, rauni, rashin yarda duk sun bayyana.

Ya yi zuru yana gwagwarmaya da tunaninsa. Idanunsa suka sauka a kanta, yadda take riƙeshi kamar shi ne kaɗai abin da ya rage mata a duniya.

Ya sauke ajiyar zuciya yace, "To shikenan zamu ɗauki daki ɗaya."

Duk da yasan hakan zai iya kawo masa wani sabon yanayi amma a wannan lokacin, damuwarta ce tafi komai muhimmanci a gareshi.

Jin abun da ya faɗa ta sassauta kukanta, ba don ta daina ba, sai dai saboda ta samu abin da take nema ko da kuwa na ɗan lokaci ne.

Ya amshi makullin, sannan suka hau elevator zuwa benen da ɗakinsu yake, bayan sun tsaya sun yi siyayya.

Ya zauna akan kujera.

Rumana ta rakube a gefen gado, tace, "Yaya kayi wanka."

Yace, "A’a, ke kiyi."

Bai kalleta sosai ba lokacin da yake magana, yana ƙoƙarin kaucewa wani yanayi da bai gama fahimta ba a zuciyarsa.

Ba tare da wata gardama ba, ta miƙe ta nufi banɗaki. Tafiyarta a sanyaye kamar wacce kwai ya fashemawa a ciki.

Ta shiga bathroom, ɗakin ya yi shiru, Junaid ya zauna a gefen gadon, ya jingina da bango, yana kallon ƙofar banɗakin kamar mai jiran wani abu. Zuciyarsa cike take da abubuwa masu yawa, tambayoyi, damuwa, da kuma wani irin nauyin da bai saba ji ba.

Bai daɗe ba, sai gata ga fito daga ita sai guntun towel, gashinta jikakke ya sauka a saman kafaɗunta. Fatar jikinta na ɗigar ruwa, alamar wankan da ta yi.

Kallo ɗaya ya yi mata ya kawar da kansa da sauri, ya gyara zama tareda mayar da hankalinsa gefe, yana ƙoƙarin danne duk wani tunani da zai iya tasowa.

Ita kuwa hankalinta a kwance ta nufi inda kayan da ya siya mata suke, ta ɗauka ta sakasu, bayan ta gama, ta zo ta zauna a gefen gado, ta yi tagumi, idonta na kallon wani wuri amma a zahiri tana can cikin duniyar tunani.

Shiru ya sake ratsa ɗakin.

Shi yana jira ne ta yi barci, domin ya samu damar shiga wanka ya kuma samu hutu daga wannan yanayin da take sakashi amma saidai babu alamar barci ko kaɗan a idanunta.

Tana zaune shurum tayi tagumi ta ƙurawa waje ɗaya idanu tana kallon wajen kamar wacce take kallon abun da ba kowa yake gani ba. Ta yi shiru kamar wacce take karanta wasiƙa a zuciyarta, wasiƙar dake cike da tsoro, damuwa, da kuma abubuwan da suka faru da ita a baya.

Tun da yake bai taɓa ganinta a wannan yanayin ba, sai yaji zuciyarsa ta ƙara raunana. Wannan ba ita bace Rumana da ya sani ba, mai dariya, mai walwala, mai sa kowa farin ciki. Wannan abun da ya faru ya saka ta koma wata sabuwa.

A hankali ya kalleta, ba tare da ta lura ba. Sai ya ji wani abu ya motsa a zuciyarsa, wata irin ƙiyayya mai dafi, ya ji ya tsani waɗannan mutanen waɗanda suka zo da ƙarya, suka jefasu cikin wannan hali, suna neman rabashi da kanwarsa kwaya ɗaya tilo a rayuwa.

Sai da ta kai ƙarfe ukun dare sannan barawon barci ya saceta. Ba barci bane na daɗi, barci ne na gajiya da kuka da tunani, irin barcin da jiki yake nema dole, ko da zuciya ba ta shirya ba.

Lumfashinta ya fara sauyawa, jikinta ya sassauta, hannunta da ke manne da gefen gadon ya saki kaɗan. A nan ne ya tabbatar cewa ta yi barci.

A hankali ya miƙe, ba tare da ya bari ya yi motsi mai ƙarfi ba, yana tsoron ka da ya tashe ta. Ya tsaya yana kallonta na lokaci fuskarta dauke da damuwa take barcin ga hawaye da suka bushe a kai.

Ya juya ya nufi banɗaki, ya sakarwa kansa shower ruwa yana sauka a jikinsa amma bai rage masa tunanin da ke kansa ba. Bayan ya gama ya zura jallabiya ya fito ɗakin.

Bai kuskura ya koma gadon ba sai ya nufi sofa, ya zauna a kai ya jingina baya, yana kallon ɗakin, tunani ya sake cika kansa: shin me zai faru gobe? Shin ta yaya zai kareta? Kuma shin wannan abin da suke ciki zai ƙare lafiya?

Gajiyar jiki da tunani sun rinjaye shi babu ɓata barci yayi awon gaba da shi ba tareda ya shirya ba.

A haka suka kwana ita a kan gado, shi a kan sofa amma dukkaninsu suna cikin yanayi ɗaya na damuwa da rashin tabbas.

Dashi da ita, yunwa ce a cikinsu sosai. Tun daga rana ba su ci komai ba amma tashin hankalin da suke ciki ya danne komai har yunwar da ke ragargazarsu a ciki.

Zuciya idan ta cika da damuwa, jiki kan manta da buƙatunsa na yau da kullum.

Rumana ko kafin tayi barcin tayi nadamar komawar garin Katsina da tayi yafi sau shurum masaki, ta yi nadama sosai, nadama mai cike da 'da na sani'

Ta tuna da yadda rayuwarta take kafin wannan rikici, gashi nan rashin jin maganarta da gadara ya kaita ya baro ya rinjayeta ta saka kanta a halin ƙaƙani ka yi.

Barci take marar daɗi ba irin wanda yake kawo hutu ba, sai dai irin wanda yake ƙara wahala. A cikin barcin nata, ta tsinci kanta a wani wuri mai duhu, tana riƙe da hannunsa da ƙarfi amma a hankali aka fara rabasu.

Ta ji ana jansa daga gare ta.

Ta ƙara riƙe shi gam tana ƙoƙarin hana a raba su, amma ƙarfin da ke janshi ya fi nata. Hannunsa ya sulale daga cikin nata, aka miƙata ga waɗancan mutanen.

A nan ne tsoro ya mamaye zuciyarta, ta buɗe baki ta taƙarƙare ta fasa ihu, ta farka cikin firgici, tana mai fasa ƙara mai ƙarfi da ta cika ɗakin gaba ɗaya.

"Wayyo! Na boni na lalace zasu rabani da gatana."

Ihunta ne ya farkar da shi daga barcinsa da baiyi nauyi ba. A sukwane ya miƙe, bai ma san lokacin da ya haye gadon ba. Ya rungumeta da ƙarfi, yana riƙe ta kamar wacce za ta kuɓuce.

"Shhh... shhh... Gani a nan... Gani a nan..." ya faɗa yana shafa bayanta, yana ƙoƙarin kwantar mata da hankali.

Ta ƙara matse shi tana jin kamar za'a ƙwace mata shi, jikinta yana rawa, numfashinta yana fita da sauri, hawaye suna zuba babu ƙaƙƙautawa.

Muryarta na karyewa cikin kuka tace, "Zasu rabamu... rabamu suke son suyi... kaine kaɗai gata a rayuwa... Tunda Umma ma ta gaji dani... so take ta basu ni..."

Ta ƙara rukunkumeshi da hannuwanta kamar ƙaramin yaron da ke neman mafaka. Kalaman nata sun fito ne daga zuciya mai cike da tsoro da rashin tabbas, na wacce ta daina ganin haske.

Junaid ya ja lumfashi a hankali, ya ƙara rungumota sosai, yana shafa bayanta yana ƙoƙarin kwantar da guguwar tsoro da firgicin da ke tasowa a ranta. Ya sunkuyar da kansa kusa da nata, yace, "Shhh, ki kwantar da hankalinki. Babu wani abu da zai faru. Kina jina? Babu wanda zai rabamu."

Ya janye kaɗan ya share mata hawaye da tafin hannunsa. Idanunsa cike da tausayawa da kuma ƙuduri mai ƙarfi ya ce, "Yayanki Junaid yana tare dake daga yau har ƙarshen lumfashi, ba zan bari wani ya cutar dake ba, balle a rabamu, ki yarda dani."

Ya daɗe yana rarrashinta, yana magana a hankali, yana shafa kanta da bayanta, kafin ihun nata ya ragu ya koma sheshsheƙa.

Ta ɗago idanuwanta da hawaye suka cika su ta kalleshi, ta girgiza kai tana son gaskata kalamansa amma tsoron dake zuciyarta yana janta da baya.

A hankali lumfashinta ya fara daidaita, kukan ya ragu, sai ajiyar zuciya mai nauyi da take saukewa, kalamansa suka ci gaba da yawo a kunnenta, kalamai masu cike da tabbaci, waɗanda suka zama tamkar garkuwa ga zuciyarta da ke neman mafaka.

Da ya yi yunƙurin ja baya, sai ta ƙara riƙe shi da sauri, tana girgiza kai tana magana da rauni da rawar murya, "A’a... don Allah...Kada ka barni... don Allah..."

Haka ya zauna akan gadon tana like da shi, hannunta ya riƙe shi, kanta akan ƙirjinsa, nan ne kaɗai inda take jin tsaro.

A hankali barci ya sake ɗaukarta yana ƙoƙarin kwantar da ita ya koma kan sofa sai ta miƙe zumbur za ta fasa ihu, ya ce, "Shhh babu inda zan je ina tare da ke."

Ya rasa yadda zai yi, jinsa yake a wani yanayi, yanayin da bazai iya jurewa ba. Zuciyarsa tana bugawa da sauri, tunaninsa na rikicewa. Yadda take manne da shi, yadda take neman mafaka a wajensa, yana jefa shi cikin wani yanayi mai wahala.

A hankali ya miƙa hannunsa ɗaya da yake da ƴanci ya ɗauki wayarsa.

Yatsunsa suka tsaya a kan sunan Umma. Ya yi shirin kiranta sai kuma wani tunani ya fado masa na abun da zai biyo baya.

Idan ya kira... me zai faru? Za a zo a ɗauke ta? Za a tilasta mata komawa Katsina da zama? Shin zai iya jure ganin hakan? Shin zai iya jure ganin tana rayuwa ba tare da su ba? Shin zai iya jure ganinta a cikin damuwa?

Hannunsa ya tsaya cak, zuciyarsa ta yi nauyi, da sauri ya tsinke kiran, ya ajiye wayar a gefe. Ya lumshe idanu yana jin nauyin lamarin yana sauka a kansa.

Junaid ya daɗe a haka zaune, jikinsa a ɗaure, zuciyarsa tana bugawa da wani irin sauri da bai saba da shi ba. Hannunsa akan bayanta, yana jin yadda lumfashinta yake hawa da sauka a ƙirjinsa, tunani ya yi masa yawa na kiran da ya so yi da kuma abun da zai biyo baya idan ya kira, da kuma abin da zai iya faruwa idan bai kira ba, hukunci ne a tsakanin alhaki da tausayi, a tsakanin gaskiya da kariya.

A hankali gajiyar jiki da ta zuciya suka fara rinjayarshi, idanunsa suka fara nauyi, ya yi ƙoƙarin buɗe su domin ya ci gaba da zama a farke amma barci ba ya sauraron ƙoƙari a irin wannan lokaci.

A hankali kansa ya karkata gefe, a haka bacci ya yi awon gaba da shi.

Da asuba saida ya tasheta sannan ya fice ya nufi masallacin da ke cikin hotel ɗin domin yin Sallar Asuna. Bayan ya idar da sallar ya kamo hanyar dawowa.

A hanya ya tsaya domin siya musu abin da za su yi karin kumallo har zai bada Atm a zare kuɗin sai kuma ya tuna Umma zata iya tracking dinsu da shi, sai ya biya da cash ya amshi ledojin ya wuce ciki.

Ya buɗe ƙofar a hankali ya shiga ya samu ta koma barcin safe amma yadda take barcin kawai zai tabbatar da bana dadi bane ba, ya ajiye kayan akan tebur ba tare da ya tayar da ita ba.

Suna gama breakfast ya hau tattara kayan da ya siya musu. Ta dubeshi cikin mamaki ta ce, "Ina zamuje?"

Ya yi murmushi yana ƙara ƙarfafa riƙon jakar dake hannunsa ya ce, "Gidan abokina."

Ta zaro idanu tana mai jin fargabarta ta ƙaru ta ce, "Amma Umma zata iya tarar damu a can ta ɗaukeni ta kai masu."

Ya girgiza kai, "Gidan abokina ne, inda ba zata taba tunanin samunmu ba. Ke ba ki ga irin kallon da mutumin nan ya yi mamu jiya a reception ba, zamanmu a nan ya ƙare."

Ba tare da ɓata lokaci ba, ya tattara duk abin da ya siya musu, ya kama hannunta suka nufi waje.

Suka fito zuwa compound inda ya ajiye motarsa. Ya buɗe mata ƙofar gefen fasinja ta shiga zuciyarta cike da tunani iri-iri. Ya zagaya ya zauna a gefen direba, ya saka key, motar ta yi ƙara ya dannata waje.

Throughout the journey bata yi magana ba, Idanunta suna manne da hanya, jikinta ya yi sanyi, ta yi shiru tamkar kazar da aka fasa mata kwai a ciki, ba motsi, ba magana, sai lumfashi mai nauyi da take saukewa.

Junaid yana tukin cikin nutsuwa, yana satar kallonta lokaci-lokaci, zuciyarsa cike da tambayoyi da damuwa. Yasan halin da take ciki, amma bai san ta inda zai fara lallashinta ba.

Da suka iso bakin get ɗin gidan, ya rage gudu ya tsaya. Mai gadi yana hangosu tun daga nesa, ya gane motar tasa, da sauri ya taso ya buɗe get ɗin cikin girmamawa. Da motar ta shiga ciki, mai gadin ya tsaya yana binsu da kallo, ganin ba shi kaɗai ba ne a motar akwai mace tare da shi. Ya girgiza kai a ransa ya ce, "Allah ya kyauta."

Junaid ya ja motar zuwa wajen parking ya ajiye ta. Ya kashe engine ɗin sannan ya fito, ya zagaya zuwa ɓangaren da take ya buɗe mata ƙofa ta fito, yana gaba tana biye da shi har kofar shiga parlour.

Ya saka key ya buɗe ƙofar, ya matsa ta shiga sannan yabi bayanta, kai tsaye ta nufi sofa ta zauna ta yi tagumi tana jin duniya ta yi mata zafi.

Junaid ya tsaya yana kallonta na ɗan lokaci kafin cikin sanyin murya ya ce, "Za ki ci abinci?"

Ta girgiza kai kawai, ba tare da ta ɗago kai ba.

Ya lumfasa, ya ce, "Okay, ki zauna, ina zuwa."

Yana shirin juyawa ya fita ta miƙe da sauri kamar wacce aka tsorata. Idanunta suka cika taf da hawaye, zuciyarta ta kasa ɗaukar wannan tafiyar da ya ce zai yi. Ta girgiza kai cikin rawar murya, ta ce, "A’a... please... ka da ka tafi..."

Ta matsa kusa da shi tana kallonsa kallon magiya da roko, "Please ka da ka barni. Please ka da ka mayar da ni wajensu."

Muryarta ta karye a ƙarshen maganar, hawaye suka zubo a fuskarta. A wannan karon ba ta yi ƙoƙarin ɓoye damuwarta, tsoron da ke ranta ya fito fili.

Ya tsaya cak, ya kasa motsi yana kallonta. Maganganunta sun shiga zuciyarsa kai tsaye. Ya fahimci cewa ba yunwa ta ke ji ba, tsoro ta ke ji. Tsoron komawa inda aka ƙoƙarin tilasta mata zama.

Ya kama hannunta, murya a tausashe ya ce, "Shhh, ki kwantar da hankalinki, babu wanda zai mayar dake inda baki so."

Ya ɗaga hannu da nufin share mata hawaye, amma sai hannun ya tsaya a sarari, yana jin damuwar halin da take ciki.

Ya ce, "Kin tsira yanzu, kina tare da ni."

Ta lumshe idanunta tana jin kalamansa, amma hawayenta ba su tsaya ba. A hankali ta kama gefen rigarsa kamar ƙaramar yarinyar dake neman tabbacin ba za'a bar ta a baya ba.

Falon ya yi shiru, amma wannan karon shiru ne da ke ɗauke da wani sabon yanayi na ɗan ƙanƙanin kwanciyar hankali da ke kokarin shigowa cikin zuciyarta, duk da cewa tsoron bai gama gushewa ba.

Ya tsaya yana kallonta da tausayi sannan cikin murya mai kwantar da hankali ya ce, "Babu abun da zai faru, Umma bata san kina nan ba."

Sai dai kalamansa ba su isa su kwantar da wutar tsoron da ke ruri a ranta ba. Ya juya zai fita, ta bi bayansa har zuwa compound tana kuka mai sauti, kuka take mai tsuma rai tamkar zuciyarta zata fito waje.

Junaid ya juyo da sauri, ya riketa hannunta yana ƙoƙarin rarrashinta.

"Don Allah ki kwantar da hankalinki, ki koma ciki," ya faɗa cikin murya mai taushi, yana shafa bayanta a hankali.

Ta girgiza kai tana ƙoƙarin ƙin yarda, hawaye na ci gaba da gangarowa a fuskarta.

"Don... Don Allah... kada ka tafi..." ta faɗa cikin rawar murya.

Ya rumtse idanu yana jin yadda kalamanta suke shiga zuciyarsa. Amma dole ya fita saboda passport dinsu da wasu muhimman documenta da zai dauko a kamfani.

Ya kama hannunta yana murzawa a hankali yana lallashinta, yana mata alkawari, "Ba zan daɗe ba zan dawo. Babu abun da zai sameki a nan, kin ji."

Da ƙyar bayan dogon rarrashi da tausasawa, ta amince ta koma ciki. Ta riƙe ƙofar na lokaci tana kallonsa tana son ƙara tabbatar da cewa ba zai ɓace ba. Ya tsaya yana kallonta har sai da ta shige ciki gaba ɗaya.

Ya juya ya nufi motarsa, ya shiga ya ja motar zuwa bakin get, ya tsaya daidai inda mai gadi yake. Ya sauke gilashi ya ce, "Ƙanwata ce idan tana buƙatar wani abu, a taimaka mata."

Mai gadi ya ɗaga kai cikin girmamawa, ya ce, "Angama, ranka ya daɗe."

Junaid ya zaro kuɗi ya miƙa masa. Mai gadin ya karɓa da godiya.

Junaid ya ɗaga gilashin, ya ja motar ya fice daga gidan.

Kai tsaye ya nufi kamfaninsa, wani katafaren gini mai tsayi da kyan gani, wanda tun daga nesa mutum zai hango ƙayatuwarsa da dukiyar da ke cikinsa. Bai bi ta ƙofar gaba ba, ya zagaya ta baya, ya shiga ta backdoor cikin sauri saboda baya son wani ya lura da shigowarsa.

Ya wuce kai tsaye zuwa private elevator ɗinsa, wanda aka tanada domin shi kaɗai. Yana shiga, ƙofar ta rufe a hankali, ta ɗauke shi kai tsaye zuwa saman ginin inda ofishinsa yake, ofishin CEO.

A cikin mintuna kaɗan, ya gama abin da ya zo yi. Ba tare da ɓata lokaci ba, ya fita kamar yadda ya shigo ba tare da kowa ya lura ba, sai ƙalilan daga cikin waɗanda suka saba da irin wannan shigowarsa ta ɓoye.

Sai bayan fitarsa ne labari ya kai kunnen Umma cewa ya shigo kamfani.

Hankalinta ya tashi matuƙa, cikin gaggawa ta ba da umarni a rufe kamfanin gaba ɗaya, ba shiga, ba fita har sai ta zo.

Ta hau private jet ɗinta ta nufo Abuja kai tsaye, da fatan zata same shi kafin ya aiwatar da abun da take zargi. Amma saidai ta makaro domin kuwa tun kafin a rufe shiga da fita ya fice.

Ta shiga ofishinsa da sauri, idanunta na yawo tana neman wata shaida ko madafa da za ta yi mata nuni da abun da ya ɗauka.

Ta buɗe drawer ɗinsa tana bincike a nan ne tq fahimci passport ɗinsu ne ya ɗauka.

Lumfashinta ya tsaya na wucin gadi.

"Kenan shirya ficewa yake da Rumana daga ƙasar nan," ta furta a hankali, fuskarta ɗauke da tashin hankali.

Wani sanyi mai haɗe da tsoro ya ratsa jikinta. Wannan ba ƙaramin al'amari ba ne domin ba tafiya ba ce, tserewa ne daga abun da ba zasu taɓa iya kaucemawa ba.

A kan hanya wayarsa ta fara ringing. Ya ɗaga kai kaɗan ya kalli screen, Umar ne. Da sauri ya ɗauka.

"Hello."

Daga ɗaya bangaren Umar ya ce, "Yallabai, Hajiya ta zo kamfani."

Junaid ya lumshe idanu dama ya yi zaton haka. Abu ne mai wuya ya shiga kamfani ya fita ba tareda ta sani ba, "Na gode Umar da ƙoƙarin da ka yi min na shiga da fitata ba tare da ta sani ba."

Umar ya yi ƙaramin dariya mai ɗauke da girmamawa ya ce, "A'a, babu komai. Amma fa ka tsallake rijiya da baya-baya domin kana fita ta saka aka toshe hanya, ba shiga, ba fita."

Junaid ya ware idanu ya ce, "Tab... da tayi ram dani akwai damuwa."

Umar ya yi shiru kafin ya tambaya cikin son fahimta, "Amma mi yake faruwa ne?"

Junaid ya sauke ajiyar zuciya idanunsa a kan hanya yace, "Nothing big... matsala ce ta cikin gida. And it has something to do with my sister. Ka san kuma... ba na wasa da lamarin Rumana."

A wannan lokacin ne Umar dake zaune a ofis, ya ɗago kai ya yi arba da Umma tsaye a gabansa. Fuskarta ɗauke da ɓacin rai. Ba tare da ɓata lokaci ba, ta miƙa hannu alamar ya bata wayar.

Umar ya ɗan yi jinkiri, amma kallon da tayi masa ya isa ya sa ya miƙa mata.

A can gefen wayar, Junaid ya ji shiru ya ce, "Hello? Hello? Umar are you there?"

Umma ta ce, "Ba Umar bane."

Zuciyarsa ta buga jin muryar Umma.

Umma ta ce, "Ba Umar bane, Hajiya Amina ce mahaifiyarka wacce ka mayar ba'a bakin komai ba."

Ta dakata, sannan ta ci ga ba da murya mai nuni da ranta ya kai kololuwar ɓaci, "Na ce na gode da abun da ka yi min Allah ya saka da alheri, ka saka mutane suna ganin kamar yarinyar ce ba ni san in basu."

Ya ja numfashi, yana ƙoƙarin daidaita kansa, ya ce, "Umma yarinyar nan tana cikin damuwa. Just denied everything, idan suka kai magana kotu mune da nasara. Tunda ta wuce shekara goma sha takwas, kuma idan aka bata zaɓi, mu zata zaɓa."

Umma ta ce, "Idan mun yi zalunci a nan duniya, lahira fa?"

Junaid ya ce, "Amma tana ta kuka..." Umma ta katse shi da faɗin, "Ina ruwana da kukanta? Ai sai da na ce ka da ta je amma ta bujure min ta je."

Shiru ya biyo baya, da kakkausar murya Umma ta ce, "Junaid ina jiranku a Kaduna. Ko dai ka kawo min ita ko kuma ranku ya yi mummunan ɓaci. Na yi muku gata a rayuwa amma sakayyar da za ku yi min kenan, ku saka ni zaryar kotu ana wallahi tallahi da ni, ana terere da ni a gari ana cewa na saci jaririya."

Muryarta ta ɗan karye, amma ba ta dakata ba, "Kun yi min adalci kenan? Ni na haife ka, na raina ka har ka girma. Ita kuma tun tana zanen goyo na ɗauke ta kamar tawa. Haihuwarta ne kawai ban yi ba."

Kalamanta sun sauka a kansa da nauyi. Ya riƙe steering da ƙarfi, idanunsa a kan hanya amma zuciyarsa na wani wuri dabam.

"Amma... sai kuka take yi," ya faɗa a hankali, yana neman wata hanya ta rage wannan rikicin.

Umma ta yi shiru kafin ta ce, "To na ji. Ka faɗa min inda kuke sai in zo in yi magana da ita."

Ya girgiza kai, duk da ba ta ganinsa, "To amma kina iya tursasata zuwa garesu."

Ta ce, "Na yarda. Idan na nemi tursasata ka ɗauketa ku gudu."

Yayi shiru sai kuma ya ce, "Okay bari in kira sai muyi magana."

****

Tun da Junaid ya fita daga gidan, Rumana take zaune a parlour kamar mutum-mutumi, ta yi tagumi, zuciyarta cike da tunani marasa iyaka. Ba ta motsa ba ko kaɗan, kamar idan ta motsa komai zai rushe. Lokaci yana ja a hankali, amma a gareta kamar ya tsaya ne cak.

Sau da yawa takan ɗaga kai ta leƙa ta window, tana fatan ganin motarsa ko jin ƙarar dawowarsa, amma shiru babu shi, babu alamarsa. Rashin dawowarsa ya fara tada mata hankali.

"Ko Umma ta kamashi?" ta furta a ranta, zuciyarta na bugawa da ƙarfi.

Ba ta iya zama ba ta miƙe da sauri ta fita zuwa compound, zuciyarta cike da fargaba. Ta nufi wajen mai gadi, muryarta a raunane amma cike da gaggawa, ta ce, "Yayana fa?"

Mai gadi ya ɗago ya kalleta cikin ladabi, ya ce, "Ya fita."

Ta haɗiye wani abu mai ɗaci a makogwaronta, ta sake tambaya, "Ya faɗa maka inda zai je?"

Ya girgiza kai saying, "A’a."

Ta tsaya na lokaci, kamar wacce aka cire mata ƙarfin jiki. Daga ƙarshe ta juya a hankali, tana tafiya cikin sanyin jiki kamar wacce ba ta jin ƙafafunta. Ta koma cikin gidan, ta zauna shurum ta yi tagumi.

Mintuna suka koma sa’o’i. Kusan awa biyu tana zaune a haka, ba motsi, ba magana. Idanunta sun kumbura da kuka, zuciyarta ta kasa samun nutsuwa.

Mai gadi ya shigo da abinci ya ajiye mata a gabanta, ya ce, "Ga abinci."

Amma ko kallon inda ya ajiye abincin ba ta yi ba. Tana zaune tana kuka, hawaye na zubo mata ba tare da ta iya tsayar da su ba. Ba yunwa ce damuwarta ba, damuwarta tsoro ne da kadaici, da kuma rashin sanin abun da ke faruwa.

Kwatsam ta ji ƙarar motarsa ta dawo ta miƙe da sauri ta nufi ƙofar, tana jiran ya shigo.

Da ya buɗe ƙofar ya shigo, bata jira komai ba ta ƙarasa gareshi ta rungume shi gam, jikinta yana rawa.

Da murya mai cike da tsoro ta ce, "Tunda ka tafi nike cikin damuwa na ɗauka Umma ta kamaka." 

Ya riƙeta, yana shafa bayanta kamar jaririya, "A'a babu abun da ya faru sai alheri."

Ya janyeta daga jikinsa yayinda idanunsa suka sauka akan abincin da ke ajiye a gefe yadda aka kawo shi haka yake. Ya ɗago ya kalleta, "Mi yasa baki ci abincin ba?" Ya tambaya.

Da sanyin murya ta ce, "Na koshi."

"Idan na dafa za ki ci?" Ya tambaya.

Da sauri ta girgiza kai, ba ta da ƙarfin cin komai amma hango yadda fuskarsa ta sauya, sai ta gyara da gaggawa, ta ce, "Ehh zan ci."

Bai ce komai ba. Ya ɗauki takeaway ɗin ya fita zuwa wajen mai gadi ya ba shi, sannan ya dawo cikin gidan. Kai tsaye ya wuce kitchen. Ya fara shirya kayan girki cikin nutsuwa, ba wai yunwa yake nema ya magance ba, damuwarta yake son ragewa.

Ba da jimawa ba, ƙamshin miya ya fara tashi a falon, yana cika iska da wani irin kamshi mai daɗi. Ya girka mata abincin da ta fi so pounded yam da miya wato tuwon doya da miya ko ince sakwara da miya.

A parlour kuwa, tana zaune tana sauraron motsinsa daga kitchen. Kowanne motsi da yake yi yana saka mata kwanciyar hankali. Ta share hawayenta a hankali, zuciyarta na sauƙaƙa kaɗan-kaɗan. Kasancewarta a tare da shi ya rage mata kaso mai yawa na damuwar dake ragargazarta a zuciya.

Sai da ya matsa mata sosai sannan ta ɗan ci abincin, ba don tana jin yunwa ba sai don kada ta ɓata mashi rai. Yana kallonta har ta gama, ya miƙe ya nuna mata wani ɗaki a gefen parlour ya ce, "Ki shiga ki yi wanka sai mu wuce Lagos."

Ta ɗago kai ta kalleshi da mamaki, ta ce, "Lagos kuma?" Ya amsa a taƙaice, "Eh."

Ba ta ƙara tambaya ba. Ta jinjina kai kawai, ta nufi ɗakin. Ta shiga bathroom ta yi wanka, amma zuciyarta ba ta da nutsuwa. Tunani iri-iri ne yake yawo a ranta. Me yasa Lagos? Me yake shiryawa? Shin zai kai ta wani wuri ne ko kuwa wani abu ne daban?

Ta sauya kayan da ya siya mata, tana sake-sake a ranta, zuciyarta cike da shakku.

Da ta fito taga baya parlour ta nufi ɗaya daga cikin ɗakunan. A nan ta jiyo ƙarar ruwa daga bathroom, yana ciki yana wanka.

Idanunta suka sauka akan wayarsa da ke ajiye akan bedside table, ta ɗan yi jinkiri kafin daga bisani ta miƙa hannu ta ɗauka. Ba don tayi mashi bincike ba sai dai tana son ta tabbatar da wani abu. Mistenkly ta danna hannunta akan call log.

Nan take screen ya haska mata lambar Umma wanda ita ce lambar karshe da ya yi waya da ita a ƙasa kuma lambar Umar.

Zuciyarta ta buga da ƙarfi, wani sanyi ya ratsa jikinta.

"Kenan Yaya Junaid ya haɗa kai da Umma?" ta furta a ranta, idanunta suka cika da hawaye.

Ta saki wayar akan gado, lumfashinta ya fara rikicewa. Abubuwan da take ƙoƙarin dannewa sun dawo mata lokaci guda, tsoro, shakku, da kuma wani sabon rauni.

Ba ta sake tunani ba, ta juya da sauri ta fita daga ɗakin, zuciyarta na bugawa kamar zata faso kirjinta. Lokacin da ta fito compound, mai gadi ya zagaya, wannan ne ya ba ta damar fita, ta buɗe ƙofar get ɗin a hankali, ta leƙa taga babu kowa sannan ta fita.

Ta yanki hanya ta cigaba da tafiya ba tareda tasan inda zata dosa ba, hawaye suna zuba a fuskarta ba tare da ta iya tsayar da su ba. Tana tafiya tana kuka, zuciyarta cike da ɓacin rai da ciwo.

"Yaya Junaid ya daina sona..." ta furta cikin kuka.

"Yaya Junaid ya daina sona tunda har ya haɗa kai da Umma za su mayar da ni Katsina."

Kowanne tako da takeyi yana cike da ruɗani. Ba ta san inda zata dosa ba, amma abu ɗaya da take da tabbaci a kansa shine ba zata koma ba.

Amma a zahiri ba ta san cewa abin da ta gani ba lallai ne ya zama gaskiyar da take tunani ba. Amma a wannan lokacin, zuciyarta ta riga ta yanke hukunci, hukuncin da zai iya sauya komai.

*******

Junaid ya fito daga bathroom yana goge ruwa a jikinsa, ya samu shiru bata nan bayan kuma yaji shigowarta ɗakin. Da farko ya ɗauka ta shiga wani ɗaki ne, sai ya fara kiran sunanta, "Rumana!! Rumana!!! Didi!!! Ina kike?"

Amma shiru, yana daure da towel ya fito parlour yana kwala mata kira amma shiru, ya duba ya sake dubawa cikin gidan amma babu ita babu alamarta.

Da sauri ya koma dakin da ya fito ya zura jallabiya da sauri, ya nufi balcony yana dubawa amma bata nan. Ya sauka compound da sauri ya duba babu ita babu alamarta.

A lokacin ne hankalinsa ya ƙara tashi sosai. Ya juya cikin gaggawa ya nufi mai gadi. "Ka ga ƙanwata?" ya tambaya cikin sauri.

Mai gadin ya yi jim sannan ya ce, "A'a amma ɗazu na ga kamar an buɗe ƙofa. Na zo na tarar da get ɗin a buɗe."

Junaid ya waro idanu waje, lumfashinsa ya tsaya na wucin gado, zuciyarsa na bugawa da sauri. Ya koma ciki da sauri, hannunsa na rawa ya ɗauki wayarsa yana buɗewa sai kawai ya ganshi a call log, idanunsa suka sauka akan lambar Umma.

Nan take ya dafe kai saying, "Shit! Damn it!"

Ya kira lambarta switch off.

Yana fitowa parlour ya hango wayarta akan table, wani abu ya tsinke masa a ciki. Ya dafe kai saying, "Shikenan ta fita da fushi ba tare da ta fahimci abun da ta gani ba."

Da sauri ya fita waje, ya shiga mota, ya kunna ta cikin tashin hankali. Ya fice daga gidan da gudu, idanunsa na neman ko da inuwa ce da zata nuna masa inda ta dosa.

Yana jan motar a hankali yana dubawa amma babu ita babu dalilinta, zuciyarsa ta cika da damuwa.

Wayarsa na ta ringing ya duba yaga Umma ce, ya kasa ɗagawa.

Har dare ya yi sosai yana yawo cikin garin Abuja yana nemanta amma babu ita babu labarinta, babu alamar inda ta dosa.

Jikinsa ya yi sanyi, gajiya ta kama shi, amma zuciyarsa ta fi jikin rauni. Yayi wujiga-wujiga da shi kamar wanda aka cire daga bakin kura.

Da ya tabbatar cewa lamarin ya zama gaskiya, ya ɗauki waya cikin sanyin jiki ya kira Umma.

"Rumana daga taga kiran da muka yi da ke, shikenan ta gudu. Tun ɗazu nike nemanta ban sameta ba..."

Umma ta dafe kai tana faɗin, "Innalillahi wa inna ilaihi raji'un... Junaid ka kasheni..."

Shiru ya ratsa wayar tkafin kiran ya katse.

Daga baya, ya gano Umma tana gidansu da ke Abuja. Ba tare da ɓata lokaci ba, ya nufi can gabansa yana luguden faduwa yayinda yake tafiya zuwa hukunci.

Ya shiga falon kansa a ƙasa, cike da gajiya da nadama.

Umma ta kalleshi da mugun kallo, muryarta cike da fushi ta ce, "Dagowa zaka yi ka kalleni kuma sai ka nemo min yarinya tunda bani bace na ce ka ɗaukota ka gudu da ita ba, koda yake ba gudu bane, sata ce!."

Ta matso kusa da shi, ta nunashi ta ce, "Don haka ka nemo yarinya ko kuma in yi kararka akan ka sace min ɗiya."

Hawaye suka cika idanuwansa. Ya durƙusa, murya tana rawa ya ce, "Umma... ki yi hakuri... tausayi ne ya sa ni..."

Ta katse shi da sauri, ba tare da jin hujjarsa ba, "Ko meye ne sai ka nemota."

Ya sunkuyar da kai sosai, hawaye na zuba a ƙasa. Yana mai jin nauyin abin da ya faru YA FI KARFIN KANSA.

Cikin fushi da tashin hankali Umma take faɗin, "Duk wata damuwarka da kukanka ba zai saka in tausaya maka ba. Ka je ka nemo min diyata, ko kuma yanzu in damƙaka a hannun hukuma. Babu inda zan je, zan zauna nan ina jira, yadda ka tafi da ita, haka za ka je ka nemota ka dawo min da ita."

Hankalinsa ya tashi ƙwarai. Ya fita da sauri yana ta sintiri da kallo ko zai hango ta, amma babu ita, babu ko alamar inda ta nufa.

Yana fita, Umma ta ɗauki waya ta yi kira.

"Ku nemeta sosai, ka da ku bari ta tsallaka ƙasar nan," ta faɗa cikin muryar da ke cike da damuwa da tsoro.

Daga can ɓangaren aka amsa cikin girmamawa, "An gama, ranki ya daɗe. Za mu yi duk mai yiwuwa."

Saboda tashin hankali hannunta har rawa yake, ta ajiye wayar, zuciyarta cike da zafi da fargaba, ba ta san inda Rumana take ba, wannan tunanin ne yake ƙara mata damuwa.

A gefe guda, Juanid yana ta yawo cikin garin cikin rudani, ya duba kasuwa, tituna, har ma da wuraren da bai taba zuwa ba amma babu ko alamarta. Kowane minti da ke wucewa yana ƙara masa firgici, zuciyarsa na bugawa da ƙarfi.

*****

Umma kuwa ba ta zauna lafiya ba. Duk motsin da ta ji a kusa da gidan sai ta yi zaton labarin dawowar Rumana ne. Amma shiru kakeji kamar an aiki loma zagayen makoshi. Wannan shirun yana ƙara mata damuwa fiye da yadda kalmomi za su iya bayani.

A karshe, ta sake ɗaga waya domin tabbatar da cewa an ci gaba da bincike. Ta ce, "Ku ƙara ƙoƙari."

Daga ɗaya ɓangaren aka tabbatar mata da za a ci ga ba da bincike da gaggawa.

Ta zauna a gefen gado, ta lumshe idanu na ɗan lokaci. Amma ko ta lumshe, hoton Rumana bai gushe daga zuciyarta ba yana yawo kamar ba zai tsaya ba. Duniya ta yi mata duhu a wannan lokaci, sai addu’a kawai take maimaitawa a zuciyarta.

*****

Junaid a wannan daren a mota ya kwana cike da tashin hankali da zullumi, idanuwansa a lumshe amma bacci ya ƙi zuwa. Tashin hankali ya yi masa yawa, zuciyarsa na bugawa kamar za ta faso kirjinsa. Duk lokacin da ya rufe ido, sai hotonta ya bayyanar masa, abun da ya ƙara masa firgici.

Haka ya kwana a mota, cikin damuwa da gajiya, yana jin duniya ta yi masa kunci. Babu ci, babu kwanciyar hankali, sai tunanin 'Ina Rumana take?'

Kwana biyar suka shuɗe babu ita, babu ko sawunta. Ya rame, fuskarsa ta faɗa, idanunsa sun nutse cikin damuwa.

A gefe guda, Umma ba ta sassauta masa ba. Ta tsaya akan bakanta akan dole sai ya nemo mata yarinya ya maido mata ita Kaduna ko kuma ta ci mutuncinsa.

Faɗi take tana maimaita, "Tunda kai ka fita da ita, kaine zata nemo ta. Ba zan yarda da wata magana ba sai ka dawo min da ita. Zance ɗaya zan gane shine inga Rumana a gidan nan, inje in damkata ga ahalinta sannan in faɗa masu yadda aka yi aka kwana a ragaya."

Wannan magana tana masa nauyi fiye da komai. Ya ji kamar an ɗaura masa dutse a kirji. Ya fita hayyacinsa har a wasu lokuta yana magana shi kaɗai, yana bin hanyoyi ba tare da ya san inda zai nufa ba.

Duk inda ya je sai ya ga kamar tana nan, amma idan ya matsa kusa sai yaga babu komai. Zuciyarsa ta cika da nadama, tsoro da ruɗani, har ya kai ga yana jin kamar zai faɗi warwas ya kasa tashi.

Amma duk da haka, ya ci gaba da yawo domin a zuciyarsa babu wata rayuwa da ta rage masa face ya samu Rumana, ko da kuwa a ƙarshe zai rasa kansa gaba ɗaya.

Umma ta taho da shi har Katsina gidan Ammi wanda basu san wainar da ake toyawa ba. Tunda suka shiga gidan gaban Junaid yake faduwa domin bai san yadda zasu dauki lamarin ba.

Ammi, Abbi da Jidderh suka cika da mamaki ganin babu Rumana.

Cikin muryar kuka Umma ta ce, "Gashi nan, shine ya gudu da ita don haka na zare hannuna daga lamarin. Ku yi shari’a da shi har sai ya faɗa muku inda diyarku take."

Junaid ta fashe da kuka ya ce, "Ban san inda take ba, tausayi ta bani na yadda take kuka, zuciyata ta karye. Na shaku da ita sosai, ban iya jure ganin tana cikin damuwa shi ne na ɗauke ta muka fita tare. Amma da ta ga kiran Umma a wayata, ta fara zargin zan maidota, shi ne ta tsere. Wallahi ban san inda take ba."

Falon yayi shiru. Ammi da Abbi suka kalli juna suna ƙoƙarin fahimtar abun da ya ke faruwa.

Umma ta sake magana cikin fushi tana faɗin, "Ni na gama nawa tunda na kawo wanda ya ɗauke ta. Ku riƙe shi har sai ya faɗi inda take."

Ta juya ta fita, fuskarta cike da ɓacin rai.

Ya zauna a falon kamar wanda aka zare masa lakka. Bai iya ɗaga kai ya kalli kowa ba. Shiru ya ratsa falon, kowa na kallonsa da tausayi da shakku.

Ammi ta juya ga Jidderh ta ce, "Ki kawo mashi abinci."

Jidderh ta kawo abinci ta ajiye a gabansa. Ya kalle shi kawai, ya girgiza kai ya ce, "Na koshi."

Ammi ta dube shi da kulawa ta ce, "A’a Ɗana ka ci."

Kiransa da tayi 'Ɗana' ya sakashi kallon da sauri. Idanunsa suka haɗu da nata, sai ya ji wani ɗan sanyi a zuciyarsa. Ta sake jinjina kai cikin taushi ta ce, "Eat. Ka ci."

A hankali ya fara cin abincin kuma cikin ikon Allah, ya ci sosai domin rabonsa da abinci lafiyayye har manta, rabonsa da abinci lafiyayye tun kafin wannan rikicin ya fara.

Tunda wannan abun ya faru bai samu ya ci abinci sosai saidai idan yaji yunwa tana neman sannan yake ci 'Ci kar ka mutu'

A cikin wannan lokacin jikinsa ya fara samun kuzari amma tunanin inda take har yanzu bai bar shi ba.

Junaid ya dafe kansa da ke ciwo kamar zai tsage. Fuskar nan tasa ta nuna matuƙar gajiya da wahalar da ya sha na kwanaki da ya shafe yana yawo babu hutawa.

Ammi ta kalle shi da tausayi ta ce, "Ya dai?"

Ya ɗago kai a hankali, murya ƙasa-ƙasa ya ce, "Kaina..."

Ba tare da ɓata lokaci ba, ta juya ta ce da Jidderh, "Kawo masa magani."

Jidderh ta kawo masa magani, ya sha sannan aka nuna masa daki domin ya samu ya huta. Dakin Imran ne, amma Imran ɗin ba ya nan yana Morocco. Ya kwanta akan gado ya yi shiru idanuwansa a lumshe, zuciyarsa cike da nauyin abun da ke damunsa.

Babu jimawa barci mai nauyi ya ɗauke shi, barcin da ya daɗe bai samu irinsa ba. Yayi barci cikin nutsuwa har zuwa wajen ƙarfe shida na marece kafin ya farka.

Da ya tashi, jikinsa ya yi sauƙi ko da yake zuciyarsa har lokacin tana ɗauke da damuwa. Ya fito da niyyar tafiya zuwa Kaduna, amma Ammi ta dakatar da shi, "A'a, ka tsaya ka ƙara hutawa. Sai gobe ka wuce."

Ba zai iya yi mata musu ba. A hankali ya jinjina kai ya ce, "To, Ammi."

Ta kalle shi da sanyin zuciya ta ce, "Allah ya yi albarka." Ya amsa cikin ladabi, "Amin."

A wannan lokaci duk da nauyin da ke zuciyarsa bai gushe ba amma ya samu nutsuwa, ya samu hutu kafin sabuwar gwagwarmaya domin shi da kansa yasan da cewa tsugunne bata ƙare ba har sai anga Rumana.

A wannan daren ya kwana cikin natsuwa a gidan Ammi. Washegari ya yi breakfast tare da su. Duk da nauyin da ke zuciyarsa amma kulawar da suka nuna mashi ya saka ya ji sauƙi.

Bayan sun gama, suka raka shi har compound. Ammi ta kalle shi cikin tausayawa ta ce, "Ka da ka damu kanka. Ka ci gaba da addu’a, Allah ya bayyanata." Ya jinjina kai cikin ladabi ya ce, "Amin, na gode, Ammi."

Ya shiga mota, ya ja ya kama hanyar Kaduna shi kaɗai, ba convoy, ba rakiya. Shiru ne ya cika motarsa, sai tunani da nadama da sukayi mashi nauyi a zuciya.

Da ya isa gida ya shiga parlour ya samu Umma zaune a parlour, tana ganinsa ta murtuƙe fuska. Ya yi sallama, ta amsa ba tareda ta kalli inda yake ba.

"Umma," ya ambata da muryar kuka.

Ta ɗago ta kalle shi, sannan ta juya gefe ta yi kamar ba ta ji ba. Hakan ya saka zuciyarsa ta karye. Nan take hawaye suka fara zubo masa.

Ya durƙushe a ƙasa yana faɗin, "Umma, ki yi haƙuri."

Umma ta ce, "Ohh, lokacin da kuke min taurin kai bakayi wannan tunanin ba, sai yanzu? To ba zan haƙura ba."

Ta miƙe ba tare da sake kallonsa ba ta nufi dakinta, ta bar shi a durƙushe a tsakiyar parlour, hawaye na bin fuskarsa.

Yana durƙushe zuciyarsa cike da damuwa da nadama. Duk kalmomin da zai iya faɗa sun makale masa a makogwaro. Shiru ya ratsa falon, sai ƙarar zuciyarsa kawai yake ji, zuciyar da ke roƙon gafara da kuma neman mafita.

Ya bi Umma har cikin ɗakinta, Idanunsa sun cika da hawaye, muryarsa ta yi ƙasa sosai, "Umma ki yi haƙuri don Allah," ya furta yana mai durƙusawa a bakin ƙofa. "Ban yi niyyar cutar da ke ba, wallahi ban san inda take ba."

Amma Umma ba ta ko kalle shi ba. Ta zauna gefen gado, ta juya masa baya, zuciyarta cike da ɓacin rai, ta yi mashi banza kamar ba ta jin abun da yake faɗa.

Ya matso da rarrafe yana ƙoƙarin ganin fuskarta, "Umma ki yi min magana ko da fushi ne, ki ce min komai, amma ki daina shiru. Wannan shiru yana kashe ni."

Umma ta motsa kai kawai amma ba ta amsa ba. Wannan rashin kulawar ya ƙara karya masa zuciya. Ya tsaya a wajen yana rawar jiki, hawaye na ci gaba da zubo masa.

"Na rasa yadda zan yi ki yarda da ni, amma wlh Umma ba zan daina neman ta ba har sai na same ta."

Amma har lokacin Umma ta ƙi amsawa. Tana zaune a duniyar damuwarta, zuciyarta cike da ɓacin ran da ta ƙi sassautawa. Saida aka ce mata tana sangarta yaran da yawa amma bata ji ba, ga shi yanzu suna caza mata kai.

Junaid ya fita daga ɗakin yana tako a sanyaye kamar wanda aka cire masa ƙarfinasa gaba ɗaya. Kowane tako da yake yi yana ɗauke da nauyin nadama da rashin tabbas.

Ya ƙuduri aniyar ci gaba da nemanta, ko da kuwa duniya za ta juya masa baya.

Tun daga ranar da ya sauka Kaduna, babu wani abu da ya ƙara masa daɗi a gidan Umma, bai sake ganin fara'arta ba. Fuskarta kullum ɗauke take da damuwa.

Mafi munin labarin shine har lokacin babu labarin Rumana, babu sawu, babu alama, babu wanda ya ce ya ganta.

Da garin Kaduna yayi masa zafi sai ya tattara kayansa ya wuce Abuja, zuciyarsa dauke ƙaramin fatan watakila ya samu labarinta ko wata alama da za ta kai shi gareta. Amma ko da ya isa Abuja, shiru ne ya tarbe shi. Gidan yana nan kamar yadda ya bar shi.

Ya buɗe wayarta ya kira ƙawayenta na Nigeria da na London amma babu wacce take da labarin inda take.

Junaid ya shiga damuwa sosai kowace rana tana wuce mashi kamar jinkiri mara ƙarshe. Yana fita yana dawowa, amma komai ya ci gaba da zama duhu, babu Rumana babu dalilinta kamar an aika loma zagayar makoshi. Babu ita babu labarinta sai dai jiran da yake cinye masa zuciya a hankali.

Ya ɗauki waya da hannunsa da ke rawa, ya buɗe gallery ɗinsa, hotunanta ne suka fara bayyana, murmushinta, idanunta masu haske da kuma lokutan da suka ɗauka tare kafin komai ya rikice. Duk hoton da ya kalla sai ya ƙara masa nauyi a ƙirji, kamar ana danna masa wani abu a ciki.

Ya daɗe yana kallon hotunan ba tare da ya motsa ba. Idanunsa sun yi ja, zuciyarsa tana masa zafi.

"A ina kike yanzu?" ya faɗa a hankali, muryarsa ta makale a makogwaro.

Ya rufe wayar da sauri ganin babu abun da hoton yake ƙara masa sai damuwa amma bayan mintuna kaɗan sai ya sake buɗewa, damuwa ta zame masa abokin yau da kullum. Hotunanta kuma suka zame masa abun dubawa domin tunawa da abun da ya rasa da kuma abun da yake ci gaba da nema ba tare da sanin inda zai fara ba.

*******

*SOMEWHERE IN ABUJA*

Rumana tana zaune a dakin tayi tagumi ranta a dagule, Sultana ta kawo mata abinci. Bayan ta ajiye mata farantin, ta ce, "Ƙawata, yaushe za ki wuce London?"

Runana ta kalleta ta gyara zamanta sannan ta amsa a hankali ta ce, "Sai nan da sati guda."

Da jin haka, Sultana ta jinjina kai, zuwa yanzu ta fara shakku musamman yadda Rumana take sauya magana kullum. Ta juya ta fice daga ɗakin cike da tunani da shakku.

Kai tsaye ta wuce dakin mahaifiyarsu wacce suke kira da Nene, ta zauna kusa da ita, ta ce, "Nene lamarin ƙawar nan tawa yana bani mamaki sosai, ina tsoron ka da mu saka kanmu a abun da daga baya za a zo ana wallahi summa tallahi damu. Yarinyar nan ƴar masu kuɗi ce sosai, kuma ba ƙawata ba ce, ko a makaranta ba magana muke yi sosai da ita ba, sai dai gaisuwa daga nesa, gashi sai sauya magana takeyi, yau take kaza, gobe kuma ta ce wani abun daban."

Ta miƙe tsaye tana kallon Nene, ta ce, "Bari in kira ƙawarta Jasmine, in sanar da ita halin da ake ciki. Wataƙila ita ta fi fahimtar abun da ke faruwa."

Ta fice ta koma dakinta, ta zauna akan gado, ta ɗauki wayarta tana jujjuyawa a hannu kamar mai neman tabbaci. Tana ji a ranta akwai wani abu da Rumana ba ta bayyana mata ba dangane da wannan zuwan duk da cewa ba ta da hujja kai tsaye.

Nan take ta kira Jasmine.

Bayan ringing, Jasmine ta ɗaga ta ce, "Hello Sultana?"

Sultana ta gyara zama, ta rage murya kamar tana tsoron a ji ta tace, "Jasmine, kina jina?"

Daga ɗaya bangaren Jasmine ta ce, "Eh ina sauraron ki, lafiya?"

Sultana ta ce, "Ƙawarki ce muka haɗu a nan Abuja ta ce za ta wuce London nan da sati guda amma har satin ya wuce babu magana kullum sai sauya zance ta ke yi."

Jasmine ta yi dariya ta ce, "Sai kuma aka yi mey Sultana? Ke dai bakya son mutane ne kawai."

Sultana ta ce da sauri, "Ba haka bane. Ki ji ni da kyau. Ta sauya magana sau da yawa, yau sai ta ce this nan da gobe sai ta ce that."

Jasmine ta yi jim kafin daga bisani ta ce, "Anya ba kina overthinking bane ba?"

Sultana ta amsa da sauri, "A’a Jasmine. Na san abun da gani, tabbas akwai abun da take ɓoyewa."

Sultana ta cigaba da magana cikin damuwa, "Damuwa ce bana so, bana son daga baya muce da ace mun sani."

Jasmine ta sauke ajiyar zuciya ta ce, "Nasreem ba ta da damuwa fa, ki kwantar da hankalinki."

Sultana ta katseta da sauri, "A'a Jasmine, ba Nasreem nike magana ba. Rumana nike nufi."

Jasmine ta zaro idanu ta ce, "What?! Dama duk neman da ake yi mata tana nan? To ya aka yi har ta san gidanku?"

Sultana ta ce, "Wallahi haduwa muka yi na ganta tana tafiya a hanya."

Da sauri Jasmine ta ce, "To ki saurare ni da kyau. Rumana family issue suka samu ta baro gida, for all those days nemanta ake yi sosai, zan faɗawa Ummarta cewa tana nan gidanku amma ki kwantar da hankalinki, kada ki nuna mata komai ko ki bari ta fahimci wani abu."

Ta ɗan dakata kafin ta ƙara faɗin, "Yanzu zan kira gidansu a zo a ɗauke ta amma ki yi taka tsantsan, ka da ta gane wani abu yana faruwa."

Sultana ta yi shiru, sannan ta amsa a hankali, "Toh..."

Ta kashe wayar cike da tambayoyi da ruɗani.

A hankali ta koma ɗakin Mom, ta zauna tana fuskantarta ta ce, "Mom, ashe Rumana baro gida tayi ana ta nemanta, yanzu Jasmine ta ke faɗa min ta ce zata kira gidansu su zo su ɗauke ta."

Mom ta ce, "Dama na yi zargin haka, Allah ya kawo su lafiya."

Sultana ta amsa da, "Amin."

A bangaren Jasmine tana gama waya da Sultana, ta yi gaggawar kiran Umma ta bayyana mata dukkanin abun da Sultana ta gaya mata na cewa Rumana tana can, ta kuma faɗa mata adireshin gidansu Sultana.

Umma ta ce, "Alhamdulillah, mun gode, yayanta yana Abujar bara in kirashi sai ya sameni a Airport mu wuce gidan."

Ta kira Junaid.

Junaid yana zaune a balcony na gidansa dake Abuja ya samu kiran Umma, yayi zuru yana kallon wayar yana mamakin dalilin kiran tunda a kwanakin nan ko ya kira bata ɗagawa.

Yana ɗagawa, ta fara magana cikin gaggawa, "An samu Rumana a Abuja, tana gidan wata ƙawar ƙawarta don haka ina nan zuwa Abuja, ka sameni a Airport sai mu wuce gidan da take."

Junaid ya sauke ajiyar zuciya ya ce, "Alhamdulillah, Allah shine abun godiya."

Umma ta kashe wayar ta miƙe ta shirya da sauri, zuciyarta cike da gaurayayyen jin dadi da kuma damuwa, dadin samun labarin Rumana, da kuma damuwar yadda yarinyar za ta tsinci kanta a rayuwa inda bata saba ba.

Flight dinsu Umma yana landing ta samu convoy na motocin da za su je tare da Junaid suna jiranta.

"Barka da zuwa," Junaid ya faɗa.

Ta yi murmushi ta ce, "Yauwa, Allah yayi albarka." Rabon da tayi mashi magana ko murmushi har ya manta, ya share hawayen da suka zubo mashi ya ce, "Amin."

Motoci suka ratsa hanya cikin sauri suka nufi gidansu Sultana kamar yadda Jasmine ta faɗawa Umma adireshin.

A lokacin da suka isa gidan, Rumana tana jin ƙarar motoci sun tunkaro harabar gidan, gabanta ya yanke ya faɗi, ba ta tsaya tunani ba ta fice ta nufi backdoor domin neman hanyar tserewa.

Amma kafin ta kai, ta tarar da security a hanya. Nan take suka dakatar da ita, babu wata hanya da ta rage mata face ta juya ta koma ciki a cikin ruɗani.

Mom ta ganta tana dawowa ta nuna mata hanya ta ce, "Mu je parlour, Ummarki da yayanki sun zo."

Rumana ta tsaya tana kallon Mom cike da tsoro, hawaye suna neman zubo mata ta ce, "Zasu mayar da ni Katsina ne."

Nene ta daka mata tsawa ta ce, "Na ce mu je!."

Rumana ta yi shiru tana raba idanu ta bi bayan Mom har zuwa parlour.

Tana shiga falon, Umma ta miƙe tsaye, takaici, sauƙin lumfashi da farin ciki duk sun gauraye a fuskarta. Ta ce, "To mu zamu tafi. Mun gode sosai."

Mom ta ce, "Babu komai. Allah ya ƙara tsarewa."

Rumana tana tsaye gefe, zuciyarta cike da ruɗani domin ta tabbatar daga nan sai Katsina. ta ƙarasa inda Junaid yake da gudu tana hawaye, ta rungume shi sosai, tana roko tana magiya da rawar murya, "Please ka da ka bari a mayar da ni wajensu."

Junaid ya ja da baya da sauri, ya cire hannunta daga jikinsa, fuskarsa cike da takaici ya ce, "Ka da ki ƙara min magana, kin yi min abun da ban taɓa zato daga gareki ba. Ba zan ƙara yarda dake ba."

Wadannan kalaman nasa sun sakata a ruɗani. Kafin ta ce wani abu, ya juya ya fice daga falon. Nan take ta durƙushe ta fashe da kuka mai tsuma rai, kuka mai cike da sheshsheka da kiran sunansa, amma ko juyowa bai yi ba.

Umma ta daka mata tsawa, "Zaki tashi mu wuce ko kuma sai na lakaɗa maki ɗan banzan duka tukunna."

Rumana tana kuka ta miƙe suka fita. Sukayi boarding flight zuwa Katsina ta Dikko Dakin Kara Kunya Gareku Ba Dai Tsoro Ba.

Ko a cikin jirgin Rumana ba ta daina kuka ba. Hawayenta sun gagara tsayawa, zuciyarta cike da tsoro, nadama da rashin tabbas. Lumfashinta yana fitowa da wahala, amma babu wanda ya yi mata magana a tsakanin Umma da Junaid.

Umma ko murmushi taki tayi yayinda Junaid yake danna waya ya basar kamar bai san da wanzuwarta a jirgin ba.

Babu wanda yayi magana throughout the journey har suka sauka a Birnin Dikko, convoy na motocin alfarma suka ɗaukesu zuwa gidan Ammi.

Rumana tana rakube a mota tayi tagumi, idanunta sunyi ja, zuciyarta ta cika da fargabar abun da zai biyo baya na barinta da za su yi a nan.

Ammi ta tarbesu da fara'arta aka saukesu a babban parlour yayinda matakan tsaronsu suke a compound.

Junaid ya zauna yana mai gaishe da Ammi, "Ammi ina wuni?" Ammi ta amsa da, "Lafiya lau ɗana, kunzo lafiya?" Ya ce, "Lafiya lau." Ta ce, "Allah yayi albarka." Ya amsa da, "Amin."

A sanyaye Rumana ta shiga falon ta rakube a kasan carpet hawaye suna ci ga ba da zuba daga idanunta.

Jidderh ta zuba mata ido tana kallonta da mamaki. Tana tuna yadda watanni biyu da suke wuce ta shigo gidan da izza da gadara amma gashi yanzu tana zaune a ƙasa cikin kuka, tana kallon kowa da idanu cike da tsoro tana neman hanyar tsira.

Jidderh ta yi shiru tana bin ta da kallo daga sama har ƙasa. A ranta ta ce, "Duniya abin tsoro."

Shiru ya ratsa falon, babu sautin da yake tashi sai sautin sheshshekar kukan da Rumana take yi.

Umma ta ja dogon lumfashi, ta gyara zamanta zuciyarta cike da nauyin shekaru da abubuwan da suka faru. Ta dubi mutanen falon, kowa shiru, suna jiran abun da za ta ce.

Ta fara magana cikin sanyi murya, "Ga Rumana, Allah ya bayyanata..."

Ta dakata tana tattaro ƙarfin zuciya sannan ta ci ga ba, "Don haka a yanzu zan faɗa muku abun da ya faru, zan baku labarin tarihin rayuwata domin ku fahimci lamarin sosai ku kuma gane dalilin da ya sa na tsinci kaina a cikin wannan hali."

Rumana ta ɗago kai a hankali, hawaye sun wanke fuskarta tana kallon Umma tamkar wacce take neman amsa tun kafin a fara. Tana kallonta tana girgiza kai alamar kada tayi mata haka.

Umma ta sauke ajiyar zuciya sannan ta cigaba da magana, "Abun da zan faɗa maku ba yau ne ya fara ba, akwai tarihi mai tsawo a bayansa. Tarihin da na yi ƙoƙarin boyewa tsawon shekaru, amma yau lokaci ya yi da dole ya fito fili..."

Ta dakata, idanuwanta suka yi ja amma ta daure ta ci ga ba, "Rumana wannan lamarin ba akan batun tafiya ko rashin biyayya ba ne, akwai abun da ya fi haka girma a baya wanda akan rayuwata ne, da taskon da na shiga, da kuma dalilin da ya sa komai ya zo har nan."

Dukkan mutanen ɗakin suka yi shiru suna jiran kalma ta gaba domin labarin ya fara buɗewa, kuma gaskiyar da ke ɓoye ta kusa bayyana. Amma shin wacce gaskiya ce wannan?

Umma taja fasali sannan ta ce, "Sunana Amina Muhammad...."

******** 

Shin Wacece Umma?

Sunanta Amina Muhammad, iyayenta fulani ƴan asalin ƙaramar hukumar Bali dake a Jihar Tarabar Nigeria, mahaifiyarsu Nene ita kaɗai ce a wajen mahaifinsu Baffa, auren zumunci ne sukayi, su hudu iyayensu suka haifa, maza biyu mata biyu, Gaje, Ibrahim, Jibril sai kuma auta Amina, duk a cikinsu Amina ce kaɗai Baffa ya saka a makarantar boko, Gaje tuni aka yi mata aure hakanan babban ƴaƴansu.

Baffa da Nene suna matuƙar son Amina, Amina ba ta san miye damuwa ba har sai da rudani ya shiga a cikin rayuwata a sanadin ƙanwar mahaifinta wacce suke kira da Baabaa Hadiza, tunda Amina ta tashi ta lura da tsanar da Baabaa Hadiza ta ke yi wa Nene. Al'amarin da ya saka ta damuwa da tashin hankali ya faru ne bayan da ta kammala makarantar firamare.

Amina da Nene suna zaune a tsakar gida, Baabaa Hadiza ta shigo, Amina ta gaidata, Nene ta kawo mata ruwa da abinci, Baabaa Hadiza tana ta taɓe baki.

Baffa ne ya shigo bayan sun gaisa ta ce, "Dama maganar bikin Habiba ne, duk dai nasan matarka ba son zuwa wajen sabgata ta ke yi ba ballanatana ta nunawa yaranku." Nene ta ce, "In sha Allah zamu zo, wancen karon ma ba ni da lafiya ne ita kuma tana jarabawa."

Baabaa Hadiza ta ce, "A yadda kika ce ba."

Wannan shine sanadin zuwan Amina bikin diyar Baabaa Hadiza, Baabaa Hadiza tana aure ne Garbasheɗe.

Biki saura sati guda suka shirya ita da Nene suka wuce wajen bikin, Adda Gaje sai saura kwana ɗaya daurin aure za ta je, ba su samu tarbar arziki daga wajen Baabaa Hadiza ba amma yaranta sun tarbesu cike da mutuntawa da ya ke ba halinta su ka yi ba, amaryar sa'ar Amina ce, Amina ta shige cikin ƳAN MATA.

Ranar daren biki an aiketa ta dawo kenan taci karo dashi, ya sha gabanta ta yi turus tana kallonsa da mamaki, saurayi ne kyakykyawa, ba zai wuce shekaru ashirin da biyar ba, dogo farin buzu kyakykyawa kamar balarabe, sumar kanshi a kwance take mai yalwa, kallo ɗaya ta yi mashi ta fahimci ba ɗan kasar ba ne ba, buzun Nijar ne, tana ta kallonshi da mamaki, ji ta yi ya ce, "Sannu ƳAN MATA."

Kamar ba za ta yi magana ba sai kuma ta ce, "Sannunmu." ya ce, "Ina da tambaya?" Duk da ta gaji da tsayuwar amma sai ta daure ta ce, "Ina jinka, Allah yasa na sani." Ya yi mata murmushi ya ce, "A wani gida kike, ban sanki ba."

Ji ta yi ya ba ta haushi ta jefeshi da mugun kallo ta raba ta gefenshi ta ci ga ba da tafiya tana gani yana bina ta yi mashi banza.

Washegari aka daure aure, da daddare aka raka amarya dakin mijinta, washe garin ranar suna zaune a gidan Baabaa Hadiza, wani yaro ya shigo ya ce, "Ana kiran Amina."

Da mamaki Amina take kallonshi jin ya ambaci sunanta a matsayin wadda ake sallama da ita. "Waye?" Baabaa Hadiza ta tambaya. Yaron ya ce, "Sule Buzu."

Baabaa Hadiza ta ce, "Je ka ce gata nan zuwa." Amina ta dubeta da mamaki jin abun da ta faɗa, ta ce, "Amma ban sanshi ba." Baabaa Hadiza ta ce, "Ni nan na sanshi, ki je saboda ni."

Da mamaki take kallonta, matar da tunda take da ita bata taɓa yi mata maganar arziki ba amma ita ce yau ta ke yi mata fara'a tana lallaɓata, tun a nan jikinta ya bata da wata a kasa, ba ta ja maganar da tsayi ba ta miƙe ta fita ba don ranta yaso ba, sanye yake da shigarsu ta buzaye ya lullube kanshi da rawani, ya sakar mata murmushi ya ce, "Sannu da fitowa."

"Wa ya faɗa maka sunana?" Ta tambaya murya babu walwala. Da murmushi akan fuskarsa ya ce, "Na tambaya ne?" Kanta tsaye ta ce, "Daga yau kada ka ƙara zuwa inda nike, ba garin nan nike ba, kuma karatu nike." Ta juya na koma ciki.

Baabaa Hadiza ta ce, "Ki rinƙa fita idan ya aiko, idan kin fita ki rinƙa yi mashi fara'a kin ji ɗiyata." Da mamaki take kallonta ganin wannan sabon salo, bata rufe baki ba ya aiko yaro da leather cike da balangu, sai a lokacin ta gane inda matsalar take, Baabaa Hadiza tana da son abun duniya, ganin leather cike da balangu ya saka kwadayin kudinta ya tashi ta fara fara'a tana yabon sule.

Abun ya damu Amina sosai amma da ta tuna washegari za su koma gida sai ta manta da komai ta ci ga ba da harkokinta.

Bayan sun koma gida ta manta da komai ta ci ga ba da harkokinta, wata rana ita da Jibril sun dawo daga kiwo ta ci karo da Suleiman Buzu tare da Baffa, sai da gabanta ya yanke ya fadi, ta wuce ciki inda ta tarar Baabaa Hadiza, Baabaa Hadiza tana ganinta ta soma fara'a, suna tunkararta da maganar Suleiman ta fara kuka saying, "Ni karatu zan yi kuma ba ni shiri da shi."

Baabaa Hadiza ta ce, "Yanzu in tafo da yaron nan ina ganin na isa dake amma shine za ki nemi watsa min ƙasa a idanu, koda yake na tabbata uwarki ce take zugaki amma miye aibun suleiman, yaron nan ba shi da damuwa, a rayuwata ba zan taɓa iya cutar da Amina ba, Amina amanata ce. A ganina ina da iko da ita, idan na zartar da abu a kanta ya zauna amma shine za'a nuna min iyakata, idan akan karatunta mun yi maganar ya ce zai barta ta cigaba." Tana magana tana matsar kwolla.

Tun da aka fara maganar Nene ba ta saka bakinta ba, tashin hankali aka yi sosai, Amina ta tada hankalinta, dukkanin abun da ya faru Baabaa Hadiza za ta fara zagin Nene tana cewa ita ce take zuga Amina, danginsu basu goyon bayan auren dole shiyasa abun yaki yiyuwa.

Wata rana Amina tana zaune a bukkarta, Nene ta shiga ta sameta wannan shine karo na farko da ta saka bakinta akan maganar, ta ce, "Amina na rokeki da girman Allah ki yarda da auren nan ko na huta abun da ake yi min a sanadinshi. Baabaarku ta ce yana da sana'a sannan kuma ba ya da damuwa kuma ya ce zai barki ki yi karatunki, auren sai ya fiye maki zama hakanan."

Tun lokacin da ta fara ganinshi akwai wani abu da take gani a tattare da shi da yake sakata a cikin shakku a kansa, gani take akwai abun da Baabaa Hadiza take ɓoyewa a tare da shi sai ai ba ta da zaɓin da ya wuce ta amince ko don saboda Nene ta huta da bakaken maganganu da Baabaa Hadiza ta ke yaɓa mata a kan maganar auren.

Ta ce, "To shikenan Nene na amince zan aureshi ki sanar da Baffa."

Nene ta samu Baffa da maganar, duk da Baabaa Hadiza ta ji labari akan Nene ce ta shawo kan Amina ta yarda da auren amma wannan bai saka ta yaba mata ba saidai habaici da ta tsiri yi mata, "Aure ne koda mutum zai mutu sai anyi, idan mutum ya matsa rabo ya kasheshi." Sai dai Nene ta girgiza kai kawai.

Bayan auren Amina da Suleiman, ya sakata a makarantar sekondire ta ci ga ba da karatu, yana ba ta kowane taimako da goyon baya da take buƙata, shima ya yi karatu sai dai su France ne, yana bata kulawa sosai, ya wadatata da abinci, sutura da sauransu, kullum shine yake dauko ruwan da suke amfani da shi.

Mafi yawan lokutta idan ta dawo makaranta za ta tarar ya siya masu abinci ya ajiye duk da kudin da ya ke ba ta a kullum idan za ta je, damuwar da ta fara fuskanta da Suleiman shine shaye-shaye da ya ke yi, idan yasha yazo gida ya hauta da duka kamar wanda aka aiko, ba ƙaramin duka take sha a hannunsa ba, tun tana daurewa har ta gagara ta yi yaji zuwa gidan su amma sai Baabaa Hadiza ta faɗa masu ƙarya da gaskiya ta bada misali da cewa ai dama bata son auren shiyasa, da wannan ta yi amfani ta saka Baffa ya fatattaki Amina ta koma gidan Suleiman.

Amina tana kuka ta tattara kayanta ta koma, tana ji tana gani da gaskiyarta kuma wahala take sha amma Baabaa Hadiza ta ƙaryata ta saka aka tilasta mata komawa, Baabaa Hadiza ta san komai tunda gidanta Amina ta fara zuwa ta kai mata korafi amma sai ta ce mata za ta yi mashi magana saidai babu wani cigaba domin ba ta sauya zani ba, ta ƙara mata korafi amma sai ta rufe idanu tana mata faɗa a kan cewa bata da hakuri ne.

Baabaa Hadiza ta tusata a gaba har gidan Suleiman, Suleiman ya ba ta hakuri sai dai kamar lokuttan baya ba ta sauya zani ba, tana jin dadin zama da shi, damuwarta da shi ita ce shaye-shaye da ya ke yi kuma idan yasha sai ya doketa saidai idan bai shigo gidan ba ko kuma ta samu nasarar ɓoyewa, sau ukku tana yaji Baabaa Hadiza tana zuwa ta dawo da ita bayan ta zayyana masu ƙarya da gaskiya ta nuna masu Amina ce ba ta da gaskiya.

Ta kan ce, "Zaman auren ne bata so shiyasa take nema ta kasheshi ta dawo ta yi zaman zawarci abun uwarta take kitsa mata kenan, Suleiman mutum ne mai fara'a da son mutane." Gaskiya ne abun da ta faɗa Suleiman mutum ne mai fara'a da son mutane, sai dai tana ɓoye ɗaya gaskiyar saboda Suleiman mutum ne mai kyauta yana mata hidima.

Daga karshe ta yi nasara, Baffa ya koro Amina tare da ja mata kunne da gargadi, "Amina idan har kika kashe aurenki sai dai ki nemi wani gidan amma ba gidana ba, sai dai ki sauya wasu iyayen domin yafeki zan yi wa duniya koda dangina kika nufa ba zan yafe maki ba."

Wannan furucin ya tada hankalin Nene matuƙa, tana son ta yi gyara a kan kuskuren da yake tattare da furucinsa sai dai idan ta yi magana za ta kwabe komai ne musamman da ya kasance a kullum maganar Baabaa Hadiza shine Nene ce take zuga Amina ta kashe aurenta saboda suna ganin ita ce ta kawo mijin.

Nene ta zaunar da Amina ta yi mata nasiha sosai, "Amina dukkanin abun da zai yi maki kiyi hakuri, ki ƙara hakuri, ki ci ga ba da hakuri, wata sai labari, a kwana a tashi wata rana gaskiya za ta yi halinta, shi ramin ƙarya kurarre ne."

Tun daga wannan lokacin komai Suleiman zai yi wa Amina ba ta faɗi sai dai ta bar abun a ranta, tana lura da ya sha abar za ta janye jikinta ta gudu  ɗaki ta kulle sai dai idan tsautsayi ya rutsata, a lokacin ne za ta sha duka, daga baya ya zo yana nadama da kansa yake gasa mata jiki yana kuka yana bata hakuri, yana kuka, "Amina ki yi hakuri kada ki gujeni nima ba laifina ba ne ba, janyo mashi aka yi, SUNE SUKA JANYO MIN."

Sai dai ba a dadewa za su koma gidan jiya, ya kumbura mata jiki, ya kumbura mata fuska, ya ƙarya mata hannu, ya ƙarya ɗaya hannun kuma Baabaa Hadiza tana da labari amma ta kawar da kai saboda hidima da yake mata, dukkanin abun da yake bata ganin laifinsa, kishiyoyinta da mutanen gari suna yawan nusar da ita gaskiya amma sai ta bisu da fitina, "Mutum ba ya da gadonka amma saboda fitina sai ya dauki gadon maganarka ya daura a saman kanshi, ina ce diyar yayana ne don haka dukkanin abun da zan yi kada wata mata ta ƙara saka min baki, ehe."

Kishiyarta Marka ta ce, "Mun san diyar yayanki ce shiyasa muke nusar da ke gaskiya, gaskiya ɗaya ne mahaifinta ya yarda da ke amma sai kika zaɓi kici amana a kan kudade da Suleiman yake baki."

Baabaa Hadiza ta taso mata da bala'i, "Sai kuma aka ce abun ya shafeki naga baki da alaka da ita."

Marka ta shiga matuƙar al'ajabi na furucin Baabaa Hadiza mutum ana faɗa mashi gaskiya yana gocewa saboda kudi sun rufe mashi idanu, "Gaskiya ne ba zan gaji da faɗa maki ba," ta faɗa a takaice.

Baabaa Hadiza ta taɓe baki tana tsikara kallabi akan goshi tana sakace kazar da ta gama ci wadda Suleiman ya kawo mata ta ce, "A'a cewa za ki yi gulma ne bazan gaji da yi ba, magulmaciyar banza, magulmaciyar wofi, aikin banza aikin wofi."

Marka tana jinta amma sai ta zaɓi ta rabu da ita tunda ta lura da ita gaskiyar ce bata so ba, idan ta biye mata sai abun ya koma tujara.

Ana cikin haka ne ya doketa tana da ƙaramin ciki cikin ya zube, ya haɗa baki da Baabaa Hadiza suka yi ƙarya akan sanadin zubewar cikin, tasha wahala ba kaɗan ba, sai da ta yanke tsammani da rayuwa.

Shekara ɗaya a tsakani ta ƙara samun wani cikin, har ciki ya girma ta santalo diyarta mace mai kama da shi sak kamar kobo da kobo, yarinya ta ci suna Maryam amma bata san dalilinsa na hana kiran sunan ba saidai suka sakaya suna kiranta da Meemah.

Meemah ta tashi cikin so da kulawa na iyayenta, Suleiman bai daina halin ba, a wasu lokuttan a gaban Meemah yake dukanta, jinjina yarinyar idan taji hayaniya sai ta yi ta kuka, yana yawan tafiya ya yi sati ɗaya sati biyu amma Amina ba ta damu ba, ba ta kawo komai a ranta ba kasancewar tun da ta aureshi yake tafiye-tafiyen.

Tana son haihuwar ɗiya mace wannan ya saka ta dauki son duniya ta ɗaurawa Meemah ta yi mata wanka ta yi mata kwalliya, kaya kala da kala take siya mata, ta gyara mata sumar kanta wacce take da baki da yalwa irin na buzaye.

Zuciya tana son mai kyautata mata idan Amina ta ce ba ta son Suleiman ta yi ƙarya, tana sonshi, shaye-shayen da ya ke yi ne damuwarta da shi.

Mutum ne mai saukin kai, yana da dadin zama, ba ya da hayaniya sai dai idan yasha abar, shekarata uku tare da shi, a cikin hakane kaddara ta zo mata na mutuwar aure a lokacin ko zama Meemah bata fara ba, mutuwar auren ya juyar da rayuwar Amina daga sama zuwa kasa, ƙasa zuwa sama.

A lokacin da ta kammala ƙaramar makarantar sekondire har sakomakonsu ya fito, kwanansa ukku ba ya gari, tana zaune a tsakar gida ya shigo.

Kallo ɗaya ta yi mashi ta san akwai damuwa wannan ya saka ta kama kanta a tunaninta watakila ya sha abar ne, duk da ba ta taɓa ganinsa a wannan yanayin ba, yana shiga daki ta miƙe ta shiga madafa ta fito ta tarar da ya fita, ya dawo ya ƙara shiga ɗaki ya tattara dukkanin wani abu da ya ke mallakinsa ya fito, da mamaki take kallonsa har ya gotata sai kuma ya dawo ya dauki jikkarta ta makaranta da ke akan tabarma ya fiddo littafi ya yagi takarda ya yi rubutu, ya miƙa mata, da damuwa akan fuskarsa ya ce, "Amina na sakeki saki ɗaya."

Hawaye suka zubo mata tana kallon takardar da ya ajiye mata, ya juya ya fice ba tare da ya waiwayo ba, Suleiman yana matuƙar sonta ta yarda da hakan domin shine gaskiya, tana mamakin dalilin da ya sa ka ya saketa.

Tana kuka ta shiga  ɗaki ta zaro idanu ganin wayam babu Baby Meemah babu dalilinta, ta tabbatar da a ɗaki ta barota tana barci, hankalinta ya tashi ta fita makota tana tambaya ko yara sun shigo sun daukota amsar ita ce a'a, tashin hankali wanda ba'a saka masa rana mutanen da suke a waje sun tabbatar mata da cewa sun ga lokacin da Suleiman ya fito da yarinyar ya bayar da ita riƙo ya koma gida ya fito ya amsheta ya wuce.

Kafafaunta suka kasa daukarta, ta yi zaman durshen a zama tana kuka kamar ranta zai fita daga gangar jikinta.

Baabaa Hadiza tana jin abun da ya faru ta suri mayafi ta wuce ruggarsu ta kwashe ƙarya da tuggu ta sanar da Baffa, ta yi haka ne domin ta fitar da kanta tana gudun tonuwar asirinta na rufeshi da ta yi ya aurar da Amina wa Suleiman da kuma abubuwan da suka faru ta ɓoye gaskiya ta saka aka tilastawa Amina komawa gidan Suleiman duk da wahala da take sha na dukanta da ya ke yi mata.

Amina ta sha kuka ta gaji, jikkarta ta hannu kawai ta dauka ta fita ta nufi Bali ganin zaman nata babu amfani tunda yarinya ce ya riga da ya tafi da ita.

Babu abun da ta ke yi sai kuka tana tafiya tana faduwa tana tashi.

Maganar Baffa ce ta dawo mata na gargadi da ya yi mata a yajin da ta yi na karshe, ta yi turus tana raba idanu, abubuwa suka hade mata, sakinta da Suleiman ya yi, tafiyarsa da diyarsu Maryam wacce ta matuƙar shaku da ita da kuma abun da zata tarar a wajen Baffa.

Hango Baabaa Hadiza tana dawowa daga Bali a mashin ya saka gabanta faduwa ta tabbata zuwa ta yi ta haɗa tuggu da makirci domin ta rufe laifinta akan dukkanin abubuwan da suka faru, Baffa ya yarda da Baabaa Hadiza yana ganin ƴar uwarshi ce ba za ta cutar da jininsa ba sai dai abun da bai sani ba shine Baabaa Hadiza ba ta haɗa kudi da komai ba.

A kofar gida Amina ta ci karo da Baffa, muryarta tana rawa ta ce, "Suleiman ya sakeni." Ta sanar da shi duk da tana da tabbaci akan Baabaa Hadiza ta sanar da shi maganar sakin.

Baffa ya murtuke fuska ya ce, "Kin san yadda mu ka yi da ke, tunda kin nuna taurin kai kin kashe auren sai kije ki nemi wasu uwayen, na yafekiwa duniya, babu ni babu ke, ko dangina kika nufa ban yafe ba."

Amina ta fashe da kuka tana ƙoƙarin sanar da shi gaskiyar abun da ya faru, ya katseta, "Kwara ki juya ki wuce idan ki ka janyo min hankalin mutane zan yi mummunan furuci a kanki."

Tana zubar da hawaye ta juya ta fara tafiya, lokacin wajen karfe sha ɗaya na safe ne. Ta yi tafiya sosai har ta gaji sannan ta samu achaba ta hau, ya fiddota bakin titi, "Ina zan saukeki?" Ya tambaya. A hankali ta ce, "Ka kai ni tasha."

Yana sauketa tasha ta bashi kudinsa ta shiga ciki ta samu waje ta zauna tana tunanin inda za ta dosa, kudin mota ba damuwa ba ne, kudin da Suleiman yake ba ta idan za ta je makaranta tana kashe wasu ne tana ajiye wasu don haka tana da kuɗaɗe, miƙewa ta yi ta toshi wata mota da taga ta kusa cika ta ba tare da ta damu da garin da motar za ta je ba, dama saura mutum biyu suka rage, jim kadan wani mutum ya shigo, suka hau hanya.

Sun yi tafiya sosai, tana kallon hanya cike da damuwa, tana kallon yadda take ƙara nisantar danginta da asalinta, gudu motar ta ke yi sosai, tafiya su ke yi kamar ba zamu kai inda za su je ba, daga karshe suka shiga wani gari mai yawan gine-gine tare da ci ga ba, motar tana parking a tasha mutane suka fara fitowa, itama Amina ta bi ayarin mutanen, ta fito bakin titi ta yi tsaye ta rasa inda za ta dosa, addu'o'i ta fara karantawa tare da neman agaji a wajen Allah madaukakin sarki.

Daga bayanta ta ji muryar mace tana kiran sunanta, "Amina." Da sauri ta juya tana kallonta da mamaki, Hajjo ce ƴar asalin ruggarsu wacce take auren wani mai kudi a ɗaya daga cikin jihohin arewa, itama da mamaki take kallonta ta ce, "Kuma ita ce. Tare da wa kike?" Ta tambaya.

Amina ta rasa bakin magana sai kuka da ta fashe da shi, Hajjo ta yi shiru tana kallonta kawai, wata katuwar mota ce ta tsaya a kusa da su, direba ya fito yana kwasar gaisuwa ya buɗe baya, Hajjo ta dubeta ta ce, "Ki shiga."

Katon gida ne sosai, ta yi sororo tana kallon katon falon da suka shiga, ta ce, "Ki zauna bari in saka a kawo maki abinci." Mai aiki ce ta kawo mata abinci ta ci ta koshi ta yi wanka ta huta.

Hajjo ta sameta, "Amina ki faɗa min gaskiyar abun da ya baroki daga gida?" Amina ta fashe da kuka tana kuka ta mai sanar da ita komai akan abubuwan da suka faru.

Hajjo ta girgiza kai ranta ya ɓaci sosai ta ce, "Banda abun Malam Muhammad ina aka taɓa yin haka, wani satin za mu je in mayar da ke." Amina ta fashe da kuka tana girgiza kai, "A'a, idan na koma zai iya faɗar mummunar magana a kaina, ban son komawa har sai gaskiya ta bayyana. Baabaa Hadiza ta haɗa tuggu da makirci ta yi asiri ta hana kowa magana."

Hajjo ta ce, "Torh shikenan, nima dazu na je amso sako ne a tasha, daga can aka aiko min sakon."

Daga nan zaman Amina ya dawo gidan Hajjo, tana jin dadin zama gidan sosai, tana da ɗiya guda ɗaya sunanta Ramlerh sa'ar Amina, cikin ƙanƙanin lokaci shakuwa ta shiga tsakanin Amina da Ramlerh, Amina ta waye ta koma ƴar birni (lols😅), ta yi kiba ta ƙara haske ta yi bulbul abunta hutu ya zauna a jikinta.

Wata rana suna zaune a compound, Hajjo ta yi kiran Amina ta sameta a parlour, ta ce, "Na yi maganarki da mai gidana, zamanki haka ba zai yiyu ba, zan sakaki a makarantar boko da Islamiyya sai ki rinƙa zuwa tare da Ramlerh."

Ji ta yi hawaye sun zubo mata ta ce, "Na gode sosai, Allah ya saka da alkhairi." Ta ce, "Amin, ta shi kije, wani satin sai ki fara zuwa makarantar."

Ranar litinin Amina ta fara zuwa makarantar boko tare da Ramlerh, makarantar masu kudi ne sosai, aka sakata aji biyar that's Ss2 two a ajinsu Ramlerh, Ramlerh ta gabatar da Amina a wajen ƙawayenta a matsayin ƴar uwarsu da ta zo daga Taraba, a wajenta Amina ta san Zainab (Aunty Zaynerb) wacce ita ce babbar ƙawar Ramlerh kuma ɗiya a wajen Hajiya Kaka abokiyar kasuwancin Hajjo.

Amina ta kammala sekondire da sakamako mai kyau kasancewar tana maida hankali sosai akan karatunta sosai, ita da Ramlerh suka jona school of nursing yayinda Zainab ta wuce london a can ta hadu da Omar wanda ɗan Nigeria ne kuma ɗan asalin jihar katsina.

Hajjo ta aikesu gidan su Zainab su kaiwa Hajiya Maryam sako, sun fito daga mota za su shiga ciki, Abdurrahman yana zaune a compound, Ramlerh ta gaida shi ya amsa da fara'arsa, Amina ta dan kalleshi ta ce, "Ina wuni?" Yana kallonta ya ce, "Lafiya lau."

Suka shiga ciki ya dan juya yana kallonsu musamman Amina wacce kallo ɗaya ya yi mata ta tafi da shi, su ukku ne a wajen mahaifiyarsu Abdurrahman, Zainab sai autarsu Husnah, tun daga lokacin Abdurrahman ya fara bibiyarta tun bata kulashi tana ganin ba sa'an aurenta bane, that ya fi karfinta, that soyayyarsa YA FI KARFIN ZUCIYARTA, har ya yi nasarar cusa mata soyayyarsa, ba ta ɓoye mashi komai ba, ya yarda zai aureta a hakan, bayan sun kammala school of nursing aka yi auren, a rana ɗaya aka daura auren Amina da Abdurrahman, na Ramlerh da kuma na Zainab.

Zaman lafiya suke cike da farin ciki, Abdurrahman ya hanata aikin gwamnati amma ya bata jari tana kasuwanci, a takaice bayan shekara biyu ta haifi Junaid wanda kamarshi ɗaya sak da mahaifinshi kamar kobo da kobo, yaro ya ci suna Junaid, Junaid yana shekara biyu Abdurrahman ya matsawa Amina har sai da ta yarda da tafiyarsu Taraba, suka shirya sukaje ruggarmu ita da Abdurrahman tare da Hajjo.

Baffa ya yi nadamar korar Amina da ya yi, sun nemeta sosai, bayan ta baro garin gaskiya ta bayyana wanda hakan ne ya yi sanadin mutuwar auren Baabaa Hadiza gashi tana matuƙar son mijinta tana fama da rayuwa, ga ciwo ta koma wata iri, tana kuka tana ba Amina hakuri.

Tana kuka tana faɗin, "Amina kiyi hakuri ki yafe min, na zalunceki na cutar da ke, nasan waye Suleiman da halinsa na shaye-shaye amma son kudi ya rufe min idanu na saka aka aurar mashi da ke, kika sha wahala amma ban tausaya maki ba, a karshe ya gudu da diyarku, na dauki alhakinki na cutar da ke, ki yafe min."

Sai da Amina ta yi mata kuka ganin yadda rayuwa ta mayar da ita, ta koma abun tausayi, "Na yafe maki, Allah ya yafe mamu."

Sai da suka kwana biyar a Bali suka zaga dangi sosai sannan suka juyo zuwa kaduna, tun daga haihuwar Junaid haihuwa ta tsayawa Amina ga shi tana matuƙar sha'awar haihuwar ɗiya mace tana kewar diyarta Maryam, idan ta tuna da ita sai dai ta ji hawaye suna zubar mata, tana son haihuwar ɗiya mace ta yi mata kwalliya, ta tabbata dukkanin lokacin da ta samu haihuwar ɗiya mace za ta ga gata a rayuwarta.

Sai da Junaid ya shekara sha biyar a duniya sannan ta ƙara samun wani cikin, a koda yaushe fatanta shine ta haifi ɗiya mace, gab da lokacin haihuwarta rashin lafiya ya samu Zainab sun je Katsina dubiya haihuwa ta kamata, ta haihu a asibiti ta haifi ɗiya mace sai dai yarinyar ta koma, bayan ta fahimci hakan ne ta yi musayar ɗiyar da ta haifa da wata.

Ranar suna yarinya ta ci suna Rumana amma Junaid yana kiranta da Didi, sun tashi cikin shakuwa da son juna, komai Rumana za ta ce Yaa Junaid, tana samun gata babu abun da ta nema ta rasa, suna kiran Amina da Umma yayinda suke kiran Abdurrahman da Abba, shekaru ukku da su ka wuce Allah ya yi mashi rasuwa a sanadin hatsari, kafin rasuwarshi ta sanar da shi komai akan Rumana.

Junaid ya yi karatun likitanci a London bayan kammala karatunsa mahaifinshi ya buɗe mashi private hospital, saidai soyayyarsa da kasuwanci ya saka yake cigaba da kula da kamfanonin da mahaifinsa ya bar masa.

Satuttuka kadan ne suke rage aurenshi da Khaleseert Jikar Hajjo, Rumana kuma a London ta fara karatunta tun daga kindergarten har zuwa Jami'a da zata fara."

**************

Umma ta dubesu hawaye na kwaranya akan fuskarta yayinda muryarta ta dusashe ta ce, "Abun da na yi muku ban cancanci a yafe min ba amma duk da haka ina roƙonku da girman Allah ku yafe min. Alfarma ɗaya ce kawai nike nema a wajenku wata mai zuwa ne auren Junaid. Don Allah ku barta ta zo. Bayan an gama bikin sai ta dawo.”

Rumana ta zaro idanu da firgici. Ta kalli Umma ta kalli Junaid, cikin rawar murya, ta ce, "What? Umma kika ce in tsaya a nan? A'a ba zan zauna ba, I can't survive here."

Umma ta girgiza kai hawaye na ci ga ba da zubo mata ta ce, "Rumana dole ki zauna tare da iyayenki."

Rumana ji ta yi kamar an caka mata wuƙa a zuciya, ta fasa ƙara. Da sauri ta miƙe ta shige jikin Junaid, ta makalkale shi da ƙarfi tamkar rayuwarta ta rataye ne a kansa. Kuka ta ke yi sosai har lumfashinta yana yankewa.

"A'a babu mai rabani da ku! Yaya Junaid don Allah karka bari ku tafi ku barni. I can’t survive here, ba zan iya rayuwa a cikin wannan akurkin gidan nasu ba, ba zan iya ba."

Hannunta na rawa tana riƙe da shi kamar wacce take tsoron kada ya ɓace daga gareta.

Junaid bai ce da ita komai ba, ya saka hannu ya banbareta daga jikinsa, ya juya ya nufi hanyar fita.

Ta durƙushe a wajen jikinta yana rawa, tana kuka mai tsuma rai, tana kallon bayansa yana nesa da ita tana jin tamkar ana ɗauke mata komai na rayuwarta ne a lokaci guda.

Har ya kai bakin ƙofa, sai kuma ya tsaya cak, ya juyo. Idanunsa suka sauka a kanta, ya kafeta da na mujiyarsa yana jin sautin kukanta har cikin zuciyarsa. Lebensa suka motsa kaɗan amma kalmomin da yake son furtawa suka makale. Daga ƙarshe ya haɗiye su ya juya aka buɗe masa ƙofa ya fita.

Convoy na motocin suka fice daga gidan suka kama hanya cikin yanayi na shiru.

Ya jingina da kujerar mota, ya lumshe idanu yana neman mafaka daga tunaninsa. Tun daga lokacin da suka bar gidan ya kasa samun nutsuwa.

Rumana ƙanwarsa wacce ya ke ji da ita, wacce yayi rainonta cikin kulawa da gata da so irin wanda bai taɓa ƙarewa ba, wacce bai taɓa barinta ta rasa komai ba amma ita ce yanzu aka miƙa, za ta rayu a wani wuri daban, tare da mutanen da bai san su ba. Mutanen da zuciyarsa take gaya masa ba za su fahimce ta ba. Ba za su kula da ita kamar yadda yake kula da ita ba.

Ta tashi a rayuwar jin dadi, cike da kulawa, inda kalma ɗaya kawai daga gareta take da muhimmanci, inda jira kawai ake ta faɗa ayi mata amma yanzu an tura ta zuwa rayuwar da ta bambanta da wadda ta sani.

Banbacin rayuwarta ta London da wacce za ta yi a nan a bayyane yake.

Ya buɗe idanu a hankali, ya kalli hanya da yadda jirgin yake ratsa gajimare, zuciyarsa tana hasko masa Rumana a wurin da ya bar ta durkushe tana kuka.

***********

A ɓangaren Rumana kuwa, da ƙyar ta iya miƙewa daga inda take durƙushe. Idanunta sun kumbura, hawaye na ci gaba da zubowa akan fuskarta. Ta fito da sauri, zuciyarta cike da buri guda ɗaya ta same shi kafin ya tafi.

Convoy ɗin motocinsu ya riga ya ɓace, babu ko ƙurarsu da ta rage.

Wani irin kuka ne ya kuɓuce mata, kuka mai cike kunci da raɗaɗi. Kafafunta sun kasa ɗaukarta, ta durƙushe a ƙasa a tsakiyar harabar gidan, ta riƙe kai da hannu, ta yi tagumi, tana kallon ƙaramin gidan da take a cikinsa. Ƙarami ne ƙwarai idan aka kwatanta da nasu wanda ya linka wannan sau ashirin da ɗoriya.

"Ta yaya..." ta furta cikin kuka.

"Ta ya ya zan rayu a wannan akurkin gidan nasu?"

Ta girgiza kai da ƙarfi, hawaye na ƙara kwaranya akan fuskarta, "A'a, ba zan iya ba, kawai ku mayar da ni gida wajen Umma da Yaya Junaid."

Amma babu wanda ya amsa mata. Sai ita kaɗai a harabar gidan, zuciyarta cike da ƙin amincewa, tsoro da kuma rashin sanin makoma.

Ta daɗe a durƙushe a harabar gidan, Jidderh tazo kiranta taki zuwa, Islam tazo shima taki zuwa.

A daidai lokacin ne Imran ya dawo daga Morocco wanda kawo Rumana ne ya saka mutanen gidan suka shafa'a daga daukosa daga Airport, yana ta kallonta saidai baice komai ba, ya shige ciki. Jim kaɗan ya fito ya dubeta ya ce, "Ammi ta ce ki shigo ciki."

Kanta tsaye ta ce, "Ban shigowa, kuma a yau ba gobe ba sai kun mayar da ni gidan mu wajen Ummana da yaya Junaid nafi karfin in zauna a wannan akurkin kajin."

Bata ƙarasa maganar ba ta ji saukar mari akan fuskarta, marin da ya gigitata ta fasa ihu hannunta dafe da kuncinta, jikinta har rawa yake ta kira lambar yaya Junaid ta fashe mashi da kuka tana faɗin, "Na boni na lalace za su kasheni da mugunta."

Hankalinsa ya tashi yana tambayarta amma ta kasa magana sai dai kuka kawai, karshe ta tsinke wayar ta durkushe a wajen tana cigaba da kuka.

Hankali a tashe ya sauko parlour inda Umma take ta rafka uban tagumi damuwa kwance akan fuskarta, ka raini yaro tun yana jinjiri har ya girma sannan rana tsaka ya rabu da kai abu ne mai wahalar sha'ani musamman da take da kulafucin yara da kuma tabbaci da take da shi na gidan ba kamar wannan yake ba, tana jiyewa kanta, anya kuwa Rumana za ta iya jure rayuwa tare da waɗannan mutanen, koda yake koma miye bata da ta cewa, sune ahalinta sun fita iko a kanta.

Maganar Junaid ta katse mata tunani yana faɗin, "Umma akwai damuwa, yanzu Didi ta kirani tana ta kuka, tana cikin damuwa, a tsorace take, ba za ta iya rayuwa tare da su ba, muje mu tafo da ita."

Daga inda take zaune ta girgiza kai ta ce, "Junaid babu abun da zamu iya yi a kai, sun fimu iko a kanta, jininsu ce, ƴarsu ce, mu kuma bamu da wata dangantaka da ita sai ta zama da ta yi damu tun tana jinjira."

Junaid ya dafe kansa yana tunanin mafita, ba zai iya jure ganinta a damuwa ba gwara suje su tafo da ita kawai. "Amma Umma, Rumana tafi sabawa da mu, yau ko tambayarta aka yi da wa take son ta yi rayuwa mu za ta zaɓa don haka mu makasu kotu kawai ay shekarunta sun kai sai a bata zaɓi ta zaɓa a tsakaninmu."

Umma ta girgiza kai ta ce, "Kayya, zalunci kenan, idan mukayi haka mu kanmu bamu yiwa kanmu adalci ba, na sace masu yarinya na kawota ta rayuwa damu, sunan abun da nayi a nan zalunci, sannan a yanzu kake maganar mu makasu kotu mu amsheta, bamu ɗauki darasi akan abun da ya faru ba kenan, ban zaci zakayi wannan maganar ba not after what happened."

Ya zauna fuskarsa dauke da damuwa ya ce, "Kuka ta ke yi sosai, kukanta yana sakani a cikin damuwa, kukanta yana damuna a zuciya, idan na tuna kukan da ta ke yi a lokacin da ta kirani sai inji na kuntata, ya kamata mu maido da ita ta rayu a cikinmu tunda ba zamu rasa mafita ba."

Umma ta yi jim tana nazari sannan ta ce, "Ta hanya ɗaya ce kawai Rumana za ta iya dawowa ta rayu tare damu sai dai bakin alkalami ya riga ya bushe, lokaci ya riga ya ƙure domin mun makara, kawo maganar a yanzu babu abun da zai haifa face ƙara rikita al'amurra ne."

Jin ta ambaci mafita bakinsa har rawa yake wajen jera mata tambayoyi a kan wacce mafita ce.

A shirye yake da aikata komai domin dawo da farin cikinsu a gidan, Rumana ita ce farin cikinsu a gidan, ita suke kallo suji sanyi a ransu, rabata da gidan daidai yake da fatali da farin ciki da walwala da yake wanzuwa a gidan.

"Umma wacce hanya ce wannan? Wace mafita ce? Please ki faɗa min inje in dawo mamu da ita."

Umma ta yi wani murmushi mai ciwo sannan ta ce, "Junaid wannan mafitar tana tare da kai sai dai kamar yadda na faɗa maka a ɗazu, lokaci ya riga da ya ƙure."

Ya hade hannaye a waje guda alamar roko ya ce, "Please Umma ki faɗa min, a shirye nike in aikata."

Tausayinsa ya kamata, ita shaida ce a kan shakuwa da ke tsakaninsa da Rumana, ita kanta daurewa kawai ta ke yi, ita kenan da daman can tasan komai daren dadewa akwai ranar da maganar za ta fita ballantana kuma shi da abun ya rutsa da shi kwatsam babu zato babu tsammani.

Ta ce, "Zan faɗa maka amma sai idan na dawo daga Dubai tukunna."

Junaid ya ce, "Umma bayan bikin kenan, lokacin ya yi yawa please ki tausaya ki faɗa min a yanzu inje in tafo da ita, ba za ta iya rayuwa a gidan nan ba, kinga yadda gidan yake kamar akurkin ka ji, ina tantama idan suna da Ac, ba za ta iya rayuwa a gidan ba, ka da wani ciwo ya zo ya sameta."

Ganin ba zai rabu da ita da maganar ba ta murtuƙe fuska ta ce, "Dole ta haƙura ta rayu dasu sune dolenta, Junaid ka koyi haƙuri da dukkanin yadda rayuwa ta zo maka, ba komai ba ne mutum yake so yake samu, wata rana a kwana a gado wata rana a kwana a turɓaya haka rayuwa take, ita kuma kaddara tana zuwarma ɗan Adam ne ta inda bai taɓa tsammani ba."

Ya miƙe ya nufi hanyar fita ta tsayar da shi, "Ina za ka je?" Ta tambaya.

"Wajenta zan je idan ban ganta ba bazan iya rumtsawa ba."

Da mamaki take kallonsa jin abun da ya ce, ba mamakin zuwan ta ke yi ba, mamakinta shine ta ina zai je Katsina da tsohon daren nan.

"Ta ina za ka je domin kasan yadda rayuwa ta ɓaci da sace-sacen mutane ba zan barka ka ɗauki hanya a mota a wannan yanayin ba, na rasa ƙanwarka ba zan iya jure rasaka kaima ba."

Yadda ta yi magana da damuwa ya saka jikinsa ya yi sanyi, ya dawo ya zauna a kusa da mahaifiyar tasa ya rungumeta, kukan da take ta dauriya tana rikewa ya kufce mata, ta fashe da kuka.

Shima ji yake kamar ya yi kukan amma ya ɗaure ya share kwolla da ta zubo mashi ya ce, "Umma itama baki rasata ba, nan ne gidan zamanta kuma ina mai tabbatar maki da zan dawo maki da ita da hannuna."

Daga haka ya mike ya haura saman bene zuwa bedroom dinsa, kaya kala biyu ya saka a lugagge tare da abubuwan da zai buƙata ya dauki kwamfutarsa da waya ya sauko kasa ya ce, "Umma na tafi, zan bi Private jet dina."

Ta gyaɗa kai ta ce, "To shikenan, ka gaida min da ita." Ya ce, "Ko ki shirya sai mu tafi tare." Ta girgiza kai ita kuwa idan akwai kunya ai bai kamata su ganta a gidan su ba. "A'a sai ka dawo, Allah ya kiyaye hanya, Allah ya tsare." Ya amsa da, "Amin." Ya juya ya fita.

Karfe goma ya sauka a garin Katsina, rabon a yi ya sakashi fara zuwa gidan Aunty Zaynerb da nufin ya ajiye kayansa kafin ya wuce wajen Rumana.

Aunty Zainab ta yi sororo tana kallonsa, "Karfe goman daren za ka je gidan mutane, to ba dani ba, maza juya ka koma inda ka fito." Ya sosa ƙeya ya ce, "Taki cin komai ne, ya kamata inje ko don kada ta kwana da yunwa ko kuma ta kasa barci, bata saba da mutanen ba, a tsorace take, damuwa ta yi mata yawa."

Aunty Zainab ta nuna mashi matakalar bene ta ce, "Babu inda za ka je ita kuma ya rage mata ta ɗauki kaddara ta zauna da ahalinta lafiya ko kuma taci baƙar wahala ta zauna da su ta dole ai a irin tarbiyyar da Hajiya Amina ta yi wa Rumana na tabbatar da dole sai an samu damuwa, babu wacce nike ji sai ita wacce aka baiwa aiki a yanzu, tarbiyyar yarinya kamar wannan a yadda ta girma babu kwaɓa babu ƙyara ai dole akwai kabulabe babba, yarinya ta girma amma kun zuba mata idanu ko ruwan zafi bata iya dafawa ba, wani namijin ne zai juri zama da ita da wannan lalacin da kuka koya mata."

Har ya kai matakalar bene sai kuma ya dawo da baya ya ce, "Ayyerh Aunty suya zan sawo." Ta koma ta zauna tana faɗin, "Okay babu damuwa." Har ya fara murna zai je wajen Rumana sai ji ya yi ta kira waya tana sanar da direba ya siyo suya ya kawo masu.

Ta dubeshi ta ce, "Ina ce baka san wajen masu siyar da suya na garin nan ba don haka na hutar da kai fitar, direba zai siyo ya kawo maka idan kuma zaman gidan ne ya isheka kaje compound ka jirashi idan ya kawo sai ka shigo."

Daga haka ta rabu da shi ta kunna TV tana kallon wa'azi ya karaci tsayuwarsa ya fita compound ya ja kujera ya zauna ya kira numbar Rumana.

Daga ɗaya bangaren ta saka mashi kuka tana faɗin, "Wayyo cikina, yunwa za ta kashe maka ni."

Fuskarsa ta cika da damuwa yana tarabbabin halin da ƙanwar tasa ta tsinci kanta a ciki na rayuwa da wasu mutane daban a rana tsaka ba tare da ta shiryawa hakan ba.

"Basu baki abinci ba ne?" Ya tambaya.

Daga ɗaya bangaren ta taɓe baki tana hararen kofa ta ce, "Sun bani nace na koshi kuma ni gaskiya ba zan je ince su bani a yanzu ba."

Yasan za'a rina shiyasa hankalinsa yake tashi akan zamanta a wannan gidan, ba haka ya tsara rayuwar ƙanwarsa kwaya ɗaya tilo ba, ya tsara ne sai ya nemo mijin da zai yarda da sharuddansu kafin ya aura mata, wanda zai kula da ita kamar yadda suke bata kulawa saidai kafin aje ko'ina rayuwa ta yi masu juyin waina ta kaita inda yana ji yana gani bata jin dadin zaman amma babu yadda ya iya domin wadanda take tare da su sun fishi iko a kanta.

Ta ɗaya bangaren ya ce, "Ki kaiwa Jidderh wayar." Ta yatsine fuska tana son ta tuna waye Jidderh sai kuma ta tuna ashe macece, ta yatsine fuska ta ce, "Waye Jidderh kuma?" ta yi maganar da murya irin ta shagwaɓaɓɓun yaran da suka tashi basu san komai ba sai abun da ransu yake so.

Ya murmusa ya ce, "Wacce kuke kamanni?" Ta turo baki ta ce, "Cewa zaka yi wannan mai saka dogon hijab kamar matar Malam, ɗazu fa makota za ta shiga amma haka ta zuba dogon hijabi kamar wata mai takaba, ƴar kauye ce nike gaya maka."

Junaid ya ce, "Rumana." Ta rausayar da kai ta ce, "Na'am." Da murya da ke nuni da rarrashi ya ce, "Kije ki kai mata wayar kinji." Ta ɗan waro idanu tana faɗin, "A wani dalilin zan kai mata wayar ai sai dai tazo da kanta ta amsa, ajina da matsayina ya wuce inje inda take in kai mata waya salon su rainani su ɗauka ɗaya nike da su don kawai sun yi garkuwa da ni, kuma gobe tunda safe zan je police station in shigar da korafin kidnapping domin babu makawa kidnapping dina su ka yi."

Juniad ya yi dariya yana jinjina wautarta, "Didi ban da ke da abunki ta ina za ta san ina son magana da ita har tazo ta amshi wayar kuma kinga ba ni da numbarta amma idan kina da ita ki bani." Sarai yasan bata da numbar, ya yi maganar ne domin ya lallaɓata ta yarda ta kai wayar domin ya yi maganin damuwar da yake fuskanta na magance yunwar da ke nukurkusarta.

Ta taɓe baki kamar yana gabanta ta ce, "Numbarta a wayata kuma? Ni kuwa miye zai saka in ajiye numbarta a wayata, kawai ka haƙura da maganar da za ku yi."

Ya ce, "A'a, please kin ji, ki je ki bata wayar ki yi domin ni."

Ta ture wayar tana tura kafafu na shagwaɓa, "Oh Oh sai dai ta zo da kanta ta amsa." Ya murmusa ya ce, "Didi tawa ni kaɗai kije ki kai mata wayar sai ki dawo abunki zan saka ta maido maki wayar har inda kike kinga shikenan bata rainaki ba."

Sai da ta gama daru kafin ya lallaɓata daƙyar ya samu ta fita ta sauka parlour ta samesu suna kallon wa'azi, babu wanda ta kula ta isa inda Jidderh take ta dungure mata waya ta juya ta haura sama ba tare da ta ce komai ba, suka bita da kallo.

Yadda ta shigo falon da gadara da yadda ta fita da gadara ya saka jikin Ammi ya yi sanyi, tabbas akwai aiki babba a gabanta na yi wa yarinyar irin tarbiyyar da yaranta suka tashi da shi, icce tun yana danye ake tankwarashi, a lamarin Rumana iccen ya riga ya giga don haka abun ba mai sauki ba ne ba.

Jidderh ta kalli wayar da aka dungure mata taga kamar kira ne da aka yi saving numbar da MY LIFELINE 🥰 ta saka hannu ta ɗauki wayar ta kanga a kunne tana mai faɗin, "Barka da dare. Ina wuni?"

Daga ɗaya bangaren ya ce, "Lafiya lau Jidderh. Ya gida yasu Ammi?"

Ta amsa da, "Suna nan lafiya lau."

Junaid ya ja fasali sannan ya ce, "Junaid ne yayan Rumana wanda ya daukoki daga daji da kika gudo daga wajen masu garkuwa da mutane."

Jidderh ta ce, "Na gane, na gode sosai da taimakona da kayi min, a wancen lokacin ruɗanin kirana da ka yi rinkayi da Rumana ya saka a lokacin ban samu zarafin yi maka godiya ba."

Ya ce, "Babu komai, dama taimako nike son kiyi min."

Ta yi jim tana tunanin wani taimako kuma sai kuma ta ce, "Ina jinka yaya Junaid, Allah yasa bai fi karfina ba."

Ya ji dadin kiransa da ta yi yaya Junaid da kuma girma da ta bashi, ya tuna da mutuniyarsa Rumana wacce idan taɓarar ta tashi gatsarai take kiran sunansa kuma idan ya yi korafi ta hau fushi tana kukan babu gaira babu dalili, Rumana akwai daru, shagwaɓaɓɓiyar kanwarsa mai abun ban dariya.

Junaid ya ce, "Jidderh please ki zuba abinci ki kai mata dakinta kada ta kwana da yunwa."

Jidderh ta yi jim sai kuma ta ce, "Amma da bakinta ta ce ba za ta ci ba har tambayarta nayi idan akwai abun da take so in dafa mata amma sai ta kada baki ta ce ita tafi karfin taci abun da aka girka a wannan akurkin kajin."

Yasan za'a runa, an ari zanen mahaukaciya ya ɓata aikuwa dole a siyo mata irinsa idan anyi sa'a ta amsa sai kuma ta kahe ta ce sam bata san zancen ba sai dai a nemo mata nata a nan kuwa aiki ya samu wanda ya yi gigin aron zanin.

Ya ce, "Sai haƙuri."

Ta ce, "Duk da haka ya kamata ka faɗa mata gaskiya duk da take ganin inda ta fito yafi nan arziki amma nan ne dolenta, Abbi da Ammi uwayenta ne ya kamata ta yi masu biyayya ba wai ta ɗauki gaba da kowa ba, tana mamu kallon kaskanci tana kiran gidanmu akurkin kaji, haba, ai koda take gadarar ta fito daga gidan masu arziki na gaske da gaske amma ai gidan nan yafi karfin a kirashi da akurkin kaji."

Maimakon ya bata amsa sai cewa ya yi, "Waye ya mareta ɗazu?" Jidderh ta bashi amsa da, "Yaya Imran ne ta yi wa rashin ya yi mata hukunci." Da sauri ya ce, "Kuma shine har da mari, bai lura da yanayinta ba ne, bata saba da wahala ba, babu mai dukanta ko faɗa ba'a yi mata."

Jidderh ta cika da al'ajabi, ta rasa bakin magana tana zaune shurum tana tu'ajjibin wannan lamari, daƙyar ta iya magana ta ce, "Amma ace mutum ya tashi babu kwaɓa babu ƙyara komai ya yi daidai ne, anya kuwa an ɗauki hanyar daidai a wannan lamari."

Ya ce, "Yadda ta taso kenan sai kuyi haƙuri da ita a haka."

Jidderh ta yi murmushi mai ciwo kafin ta ce, "Idan akan marin ne Ammi ta tsawatar mashi ta ce ka da ya ƙara marinta."

Ya sauke ajiyar zuciya jin an tsawatar a kan marin sai dai maganar da ta yi a gaba ce ta warware wacce ta fara, ya ware idanu jin ƙarashen zancenta, "...ta ce idan ta yi laifi kada ya ƙara marinta ya ɗauki wayar wuta ya zaneta."

Lamari ya lalace ba'a rabu da karyewa ba anyi targade, ciwo akan ciwo kunama ta hau gyembo, ya ce, "Ana nan dai." ta ce, "To idan mutum ya yi laifi ai dolensa ya amshi hukunci ba za'a saka mashi idanu komai ya yi daidai ba, macece wata ranar gidan wani za ta je, kaga ya kamata ta samu tarbiyya domin ta zauna lafiya a gidan aurenta."

Bai ja maganar da tsawo ba ya ce, "Please ki yi min alfarma ki kai mata abincin zan lallaɓata ta ci bana so ta kwana da yunwa."

Tausayinsa ya kamata jin damuwa a yanayin maganarsa ta ce, "Okay babu damuwa zan kai mata amma saboda kai." Ya ce, "Thank you." Ta ce, "You are welcome." Sukayi sallama ta ajiye wayar tana maida dubanta a inda Ammi take ta ce, "Yayanta ne ya kira ya ce in kai mata abinci zai lallaɓata ta ci."

Ammi ta jinjina kai ta ce, "Okay ki je ki kai mata, nikam aiki ya sameni, wannan wacce irin halayya ce mutanenmu suke sakawa kansu na kulafucin yara fiye da kima, yarinya kamar waccen amma ace ko ruwan zafi bata iya dafawa ba, babu ladabin magana, babu girmama na gaba, ita komai ta yi daidai ne, ina hangowa kaina aiki ja da ke a gabana, ji nike kamar in tattarata in mayar dasu su ƙarata sai dai idan na tuna hakkin tarbiyyarta yana a hannuna ne a matsayina na mahaifiyarta sai inji jikina ya yi sanyi."

Jidderh ta dubi mahaifiyartata da damuwa ta ce, "Ka da ki damu Ammi, In sha Allah komai zaizo da sauki."

Ta miƙe ta shiga kitchen ta zuba abinci a plate ta haɗa da gorar ruwa da kofi ta haura sama zuwa dakin da aka warewa Rumana, ta dungure mata akan bedside drawer ta ajiye mata wayar a gefen abincin ta juya ta fita.

Rumana ta ɗauki wayarta tana taɓe baki ta kira numbarsa.

"Har ta kawo abincin ne?" Ya tambaya. Ta taɓe baki ta ce, "Ehh ta kawo ta dungure ta juya ta fita, nidai ban kulata ba." Ya ce, "To ki ci." Ta ɗan yatsine fuska tana kallon abincin duk da kamshinsa ya ɗauki hankalinta amma taurin kai da gadararta ya motsa ta taɓe baki ta ce, "Nifa ba zan ci wancen jagwalgwalon ba, da inci gwara in kwana da yunwa."

Lalle ta tabbata Rumana bata san miye kwana da yunwa ba, koda yake da ya barta ta kwana da yunwa da ta basu labari, wa ya gaya mata Borno gabas take.

Da ƙyar ya samu ta ɗauki abincin tana ci suna video call yana mata hira yana mata dubara har ya samu ta cinye abincin ta kora da ruwa suka dasa hira har sai da direba ya kawo mashi kazar ya amsa ya wuce ciki.

Yana ci suna hira har barci ya yi awon gaba da ita, Ammi ta shigo ta gyara mata kwanciya ta tofeta da addu'a ta kashe wuta ta fita zuwa dakinta, a wannan daren bata rumtsa ba, barci ya kauracewa idanunta tana tuna kalubale da ke a gabanta na tarbiyyar Rumana wacce ta tashi a inda komai ta yi daidai ne.

Ta ɗauro alwalla ta fara jera nafila tana mai rokon Allah ya kawo mata sauki a wannan al'amari.

A wannan dare Umma, Junaid, Abbi da Ammi babu wanda iya rumtsawa.

Washegari, Ƙarfe tara na safe a gidan su Jidderh ta yi wa Junaid, ya danna horn mai gadi ya leƙo ya ce, "Masu gidan sun san da zuwanka?" Junaid ya girgiza kai ya ce, "A'a amma ka ce masu Junaid ne, yayan Rumana."

Mai gadi ya rufe kofar jim kadan ya dawo ya buɗe mashi get, ya danna motar ciki ya ajiyeta a wajen ajiye motocin yana bin wajen da kallo motocinta kansu wajen ya yi masu kaɗan, ya fito daga motar ya jingina da ita yana ƙarewa gidan kallo babu laifi suna da kuɗi sai dai banbancinsu da su tazara ce mai yawa, sanye yake da dakakkiyar shadda dinkin zamani wacce ta yi mashi kyau ya murza hula dara yana baza kamshi ya yi kyau abunsa.

Ya jima a tsaye yana kallon kofar shiga falon  kafin ya ɗaga kafafu yana tafiya a nutse ya kutsa kai ciki da sallama.

Ammi ce kaɗai zaune a falon ta amsa da sakin fuska, ya zauna a ɗaya daga cikin kujerun da ke falon ya yi kasa da kai yana faɗin, "Ina kwana Ma?" Ta amsa da, "Lafiya lau. Kazo lafiya? Ya mutan gidan?" Ya amsa da, "Lafiya lau."

Jidda ce ta fito daga kitchen tana sanye da karamin hijab, da murmushi a kan fuskarta ta ce, "Yaa Junaid ina kwana?" Ya amsa da, "Lafiya lau Jiddatulkhair." Idanunsa a kanta yana ƙara gasgata matuƙar Kamanni da ta ke yi da Rumana tamkar kobo da kobo.

Ganin yana ta kallonta ta yi dariya ta ce, "Ba Rumana bace, Jidderh ce." Ya ɗan matsa da idanunsa daga kallonta ya ce, "Haka ne, Please ki yi min magana da ita."

Ta gyaɗa kai ta ce, "Okay babu damuwa." Ya miƙe yana faɗin, "Zan jirata a compound Ma'am." Ammi ta ce, "Ka saki jikinka, nan gidanku ne, nima mahaifiya ce, ka kirani da Ammi." Junaid ya ji dadin wannan karamci da ta yi mashi, mutanen Katsina akwai karanci da karrama bako, ya ce, "Ammi."

Ya juya ya fita, ya juyawa falon baya tare da zura hannuwansa a aljihun wandonsa yana kallon bishiyoyin da ke a lambun gidan. Motsi ya jiyo a bayanshi, Rumana ce, ta rugo da gudu, ya buɗe hannayensa yana mata murmushi, ta faɗa jikinshi tare da rungumesa, ji ya yi baki ɗaya jikinsa ya dauki wani yanayi wanda bai taɓa jin irinsa a baya ba.

Ta fashe da kuka, ya zaro hankerchief yana share mata hawayen, "Ki daina kuka Didi. Ki faɗa min abun da kike so in yi maki." Da muryar kuka ta ce, "Ni kawai ka fitar da ni daga wannan akurkin kajin."

Ya ce, "To kije ki faɗawa Ammi."

Ta turo baki ta ce, "Ni bazan koma waccen gidan ba, muje na tura mata text message." Ya kama hannunta suka wuce inda motarsa take ya buɗe mata bangaren mai zaman hakanan ta shiga kafin ya zagaya bangaren direba, sai da suka dauki hanya sannan ta turawa Ammi text message shima sai da Junaid ya matsa ta dungure mashi wayar sai dai shi ya tura text message din a zuwan ita ta tura tunda wayarta ce.

*********

Da mamaki Ammi take kallon majigin wayarta, har Jidderh ta lura ta tambaya, "Ammi wani abu?"

Ammi ta ce, "Rumana ce ta turo min sakon message tana faɗa min ta fita tare da Junaid."

Jidderh ta cika da mamaki ta ce, "Lalle akwai aiki babba, kenan ba tambayarki ta yi ba, sanar maki ta yi kuma ƙaramin mayafin ne a kanta kamar ma a kan kafaɗa yake ba'a saman kanta ba."

Ammi ta ware hannuwa tana faɗin, "Na ma rasa bakin magana."

Sukayi jigum-jigum suna al'ajabin wannan lamari.

A bangaren Rumana kuwa sai da Junaid ya biya da ita wani katafaren wajen cin abinci na ƴan gayu sukayi karin kumallo suka biya shopping ya siya mata kaya sannan ya wuce da ita gidan Aunty Zainab.

Da mamaki Aunty Zainab take kallonsu, Junaid ya yi kasa da kai. Ita kuwa Rumana ko a jikinta, ita ba kallo ta sani ba, ko idanun mutum za su zazzago akan kallo ba ganewa ta ke yi ba, hankalinta a kwance ta ce, "Yaa Junaid bari inyi wanka in samu inyi barci, jiya kasa barci nayi a wannan akurkin kajin gidan wanda ko aiki Ac dinsu bata yi."

Da maganar ta kashe Aunty Zainab bata ce uffan ba sai dai ta bita da idanu kawai yayinda Junaid ya kama hannunta suna haurawa bene, ta girgiza kai tana al'ajabi tasan Amina tana da kulafucin yara amma ranta bai taɓa bata abun ya kai har haka ba, da har yarinya za ta kira gidan mahaifinta da akurkin kaji, gidan da bana takalawa ba, gida ne na masu kudi, lalle da ace talakawa ne futuk watakila sai dai ta kirashi kufai.

Dakin da ya sauka ya wuce da ita ya zauna akan kujera yana danna waya yayinda ta shiga bandaki tana wanka tana korafin ba za ta koma wannan akurkin gidan ba, "Gida sai kankanta sai ka ce gidan kiwon kaji."

Har ta gama wankan tana mita ta gama ta fito Tana daure da towel daidai kugu, kallo ɗaya ya yi mata ya ji wani yanayi wanda bai taɓa samun kansa a ciki ba, babu shiri ya miƙe ya fice da sauri har yana tuntube.

Ta gama shiryawa ta zura doguwar rigar da ya siya mata, ta zauna a kan gadon kamar za ta yi kuka ta ce, "Yaa Junaid."

Baiyi nisa ba, ya dawo yana kallonta da kulawa ya ce, "Miye didi?" Ta kama hannunsa tana faɗin, "Barci." A shagwaɓe ta yi maganar kai ka ce shine zai yi mata barcin. Ya kama hannunta yana murzawa yana mata hira ta lumshe idanu babu jimawa bacci ya yi awon gaba da ita.

Wuni ta yi tare da shi a gidan Aunty Zainab fita masallaci ce kawai take rabasu, misalin karfe hudu Aunty Zainab ta fara maganar ya mayar da ita gida, ai tana jin haka ta jashi suka fita gidan da basu koma ba kenan, ya yi ta yawo da ita a gari daga can wajen zuwa can wajen sukayi siyayya ya siya mata ice cream tana sha tana mashi shagwaɓa.

Da magrib ya barta a mota ya shiga masallaci, bayan ya gama ya fito suka ɗauki hanyar gidan Aunty Zainab, tana zaune a falo sai dai ganinsu ta yi sun dawo. Fitarsu ta ɗazu ta ɗauka kaita gida ya yi shi kuma ya shiga gari ashe yawo suka dasa a gari, da abun ya kasheta bata ce komai ba har sai da ya dawo daga sallar Isha'i.

Tare da Abdulmajid suka dawo, ta murtuke fuska tana nuna mashi kofa ta ce, "Tsaya a nan, ke tashi ku wuce ya saukeki gida kuma gobe idan na ganki a gidana sai naci maki mutunci, tunda ku baku da hankali toni ba za'ayi wannan rashin tunanin da ni ba, yarinya budurwa ka daukota daga gaban iyayenta tunda safe har dare baka mayar da ita ba."

Rumana tana jin haka ta fara kukan shawagaɓa tana yarfe hannuwa tana faɗin, "Ayyerh, Ayyerh, anan zan kwana ni ba zan koma wancen akurkin gidan ba mai kama da kejin kaji, zan kwana a ɗakin Aunty Maryam idan ta dawo daga azaren sai muna kwana a tare."

Aunty Zainab ta miƙe za ta kai mata duka, ai wani tsalle da Rumana ta yi sai a bayan yaya Junaid, tun bata sha dukan ba ta fara kuka kamar wacce aka yi wa dukan tsiya.

Aunty Zainab ta koma ta zauna tana kwafa ta wurgawa Junaid kallo ta ce, "Na baka awa ɗaya kaje ka mayar da ita ka dawo gidan nan ko mintina biyu ka ƙara akan awa ɗaya da na baka sai na saɓa maka a garin nan."

Junaid ya kama hannunta Rumana suka fita tana ta kuka sai da ya tsaya ya rarrasheta ya samu ta yi shiru sannan ya kama hanya, ta fashe da sabon kuka tana faɗin, "Allah ba zan koma wancen gidan da ake marina ba sai dai ka kaini gidanka na garin nan inyi zama a nan ko kuma mu kama hanyar Kaduna idan sun bini muyi ƙararsu ince ban sansu ba."

Shi kanshi yasan koda giyar wake ya sha ba zai yi gigin maidata kaduna ba sai dai gidan nashi da haka ya juyar da kan motarsa ya kama hanyar gidansa da ke a Ƙofar Durbi.

Kamar Aunty Zainab tasan abun za su yi yana fita ta kira mai gadin gidansa ta sanar da shi cewa idan Junaid yaje gidan ya kirata, tasan mai gadin ne kasancewar ita ce ta saka Junaid ya sayi gidan a lokacin da mai gidan yake neman wanda zai siyarmawa saboda zai bar garin zuwa kasar waje.

Mintina biyar a tsakani mai guard ya kirata yana sanar da ita Junaid yaje tare da ƙanwarsa, da abun ya kasheta uffan bata ce ba, har za ta kira sai kuma ta fasa tana faɗawa kanta ta barshi taga iyakar rashin hankalinsu.

********

AMMI

Ganin har karfe tara babu Rumana babu alamarta gashi Abbi ya kusa dawowa daga unguwar da ya fita gabanin almuru kuma ta tabbata idan ya dawo bai samu Rumana ba a kanta laifin zai kare.

Ta kira Lambar Rumana bata shiga, dama shi Junaid shine yake da lambarta ita bata da lambarsa.

Tana da lambar Umma da ta amsa a lokacin da sukaje Kaduna, ta ɗauki wayarta ta kira bugu ɗaya ta amsa suka gaisa a mutunce, Ammi ta ce, "Ɗazu da safe sai ga ɗana Junaid yazo gaishe da ni, na gode sosai."

Umma ta ji ɗaɗi sosai na yadda Ammi ta nuna Junaid kamar ɗa yake a wajenta, ta ɗauka za su dauki zafi da ita akan musayar diya da ta yi masu amma sai taga su a wajensu ba haka ba ne ba.

Umma ta ce, "Haka ne."

Daga ɗaya bangaren Ammi ta ce, "Dama numbarsa za'a turo min."

Umma ta ce, "Babu damuwa bari in kira in saka ya kiraki."

Ammi ta ce, "Okay na gode, Allah yabar zumunci." Umma ta amsa da, "Amin." Tana mamakin mutunci da karamci na waɗannan mutanen da duk da laifin da ta aikata masu amma basu ɗauki zafi ba.

Har Rumana ta fara barci Umma ta kira Junaid hankalinsa a tashe ya amsa a tunaninsa tasan abun da ya faru sai dai ga mamakinsa cewa ta yi, "Mahaifiyar Rumana ta kira tana tambayar numbarka ka duba na turo maka numbarta ka kirata."

Junaid ya ce, "Ina da Lambar zan kira."

Umma ta ce, "Alright ka tabbata ka kira yanzu." Ya ce, "Sure."

Rumana tana ji yana waya da Umma tayi lamo ko kwakwakwaran motsi bata yi ba domin ta tabbata idan tasan suna tare sakawa zata yi ya mayar da ita.

Jiki a sanyaye ya kira lambar Ammi sanin kiran ba zai wuce a kan Rumana ba.

A kunya ce ya ce, "Ammi barka da warhaka." Ya ƙarasa maganar yana sosa kai kamar tana a gabansa, kunyarta ta kamashi na abun da su ka yi.

Daga ɗaya bangaren Ammi ta amsa da, "Barkanmu." Ta ja fasali kafin ta ce, "Kuna ina ne?"

Ya yi jim kafin ya ce, "Muna gidana da ke a kofar durbi." Ta ce, "Dare ya yi ka maidota gida ka da Abbansu ya dawo ya tarar bata nan." Ya ce, "To Ammi." Sukayi sallama ya ajiye wayar.

Ta dubi Rumana da ta yi likimo kamar tana barci ya ce, "Ammi ta kira ki tashi muje in mayar da ke gida, gobe zan zo in ƙara daukar ki."

Rumana tana jinsa amma bata motsa ba, ta yi mashi banza kamar wacce take bacci, kallo ɗaya ya yi mata ya gane ba barci take ba, ya kama hannunta yana faɗin, "Kamota-kamota, ƴar gidan yayanta Junaid."

Ta buɗe idanu tana kukan shawagaɓa ita a dole tana barci ya tayar da ita sai dai suka sha durga sannan ta yarda da komawa gidan Ammi shima sai da yasha fama.

Har suka kai gidan bata kalli inda yake ba, tana fushi ya sakata komawa gidan bayan ta gama shirya gobe za ta wuce kaduna, sanin laifinsa a wajen Ammi ya saka bai shiga gidan ba yayi parking a harabar gidan yana sallama da Rumana wacce ta yi rau-rau da idanu ta kama hannunsa ta riƙe gam akan babu inda zai je ya barta a wannan gidan da ake cin zalinta ana marinta.

Imran da ya shigo gidan a lokacin ya hango Rumana riƙe da hannun wani kato, ranshi a ɓace ya ƙarasa wajen ya fizge hannunsa yana faɗin, "Ke."

Dama a cike take da shi na marin da ya yi mata jiya, ga bikin zuwa ga kuma zanin goyawa, yau ba gobe ba sai ta saka Yaya Junaid ya rama marinta.

Itama da tsawa ta ce mashi, "Kai," tana mashi kallon rashin kunya da kaskanci.

Imran ya fusata ya ɗaga hannu da nufin ya mareta Junaid ya riƙe hannu yana buga mashi gargaɗi, "Kada ka sake hannunka ya kai a kan jikinta."

Da rashin kunya Rumana ta dubi Imran ta ce, "Wato kai mai karfi ka ɗaga hannuwa zaka mareni to a gidanmu akwai wanda ya fika karfi, kana taɓani zai yi ƙasa-ƙasa da kai kuma duk cikar gidan nan da batsewa babu wanda ya isa ya tambayi dalili."

A fusace Imran yake kallon Junaid da ya hanashi marinta ya ce, "Da wani iskancin ne kake takama da har kake riƙe mata hannuwa."

Kafin Junaid ya yi magana suka jiyo muryar Abbi a bayansu yana faɗin, "Imran miye haka, yayanta ne Junaid."

Sai a lokacin Junaid ya sakar mashi hannu, Imran ya ce, "Ban san shi ba ne shiyasa."

Abbi ya murtuke fuska yana faɗin, "Junaid matsayin yayanka yake don haka ba zan lamunci ka yi mashi rashin kunya ba."

Imran aka yi maganar amma jikin Junaid ne ya yi sanyi, a gabansa Rumana ta yi wa Imran rashin kunya ya goya mata baya amma gashi shi ana yi wa Imran faɗa a kan abun da ya yi mashi. Muryar Abbi ta tsinke mashi tunani a yayinda yake furta, "Junaid ɗana muje ciki."

A tare suka shiga ciki, Ammi tana zaune a parlour suna haɗa idanu ya yi kasa da kai, ya zauna yana gaishe da ita yayinda Rumana take manne da shi kamar aljihu.

"Ammi barka da dare."

Ta ce, "Barkanmu ɗazu sai dai kawai naji ƙarar fitarku sai kuma text message wanda na kasa gane tambayar izini ne ko kuma kuna sanar da ni ne kawai."

Ya sosa kai ya ce, "A gafarcemu za'a kiyaye gaba." Ta jinjina kai ta ce, "Ya kamata domin sai ku tadawa mutum hankali, kai ba sanin gari ka yi ba, ita kuma ɗiya macece, kaga dole hankalina ya tashi a matsayina na uwa."

A duk lokacin da ta nuna mashi shi ɗane a wajenta girmanta ƙaruwa yake a idanunsa. Ya jinjina kai ya ce, "Hakane."

Ta kalli Rumana da ke makale da shi sai kuma ta murtuƙe fuska ta ce, "Me nace maki a kan yawo da mayafi? Tunda kikazo gidan nan kinga Jidderh ta fita ba tare da dogon hijabi ba."

Rumana ta turo baki ba tare da ta ce komai ba, Junaid ya ce, "A gafarcemu zamu kiyaye." Ammi ta jinjina kai ta ce, "Idan wadanda na bata ne bata so kaje da ita kasuwa ka dinka mata kuma kaja mata kunnuwa, ta shiga taitayinta da ni domin ƙaramin aikina ne in kiraka daga Kaduna kazo ka hukunta min ita."

Ya waro idanu yana faɗin, "Na'am." Rumana ko motsawa ba ta yi ba domin maganar ta yi mata kama da almara, tunda take bai taɓa dukanta ba ballantana wata wacce ba Umma ta ce za ta saka ya doke ta.

Junaid ya yi tsuru-tsuru da idanu, dukkanin ranar da aka sakashi hukunta Rumana ai an bashi babban aiki, abun da kamar wuya wai guguwa da auren nesa.

Ammi ta ce, "Naji baka amsa ba ko a matsayina na uwa ban isa in saka ka hukunta ƙanwarka ba, ko kuma ka fi gane in saka kaninka Imran ya yi mata hukuncin."

Da sauri ya ɗago idanunsa a waje ya ce, "A'a zan yi mata hukuncin da kaina." Ammi ta ce, "To madallah."

Ta yi mashi hakane sanin ba zai iya hukuncin ba, kenan idan ba ya son ya yi mata gardama dolensa ya takawa Rumana burki akan wasu abubuwan da ta ke yi.

Ta miƙe ta wuce sama tana faɗin, "Ka tsaya muci abincin dare." Ta haura bene.

Rumana ta turo baki ta ce, "Kenan ka yarda zaka hukuntani." Ya kama kumatunta yana ja yana mata dariya ya ce, "Ba zan dokeki ba sai dai inyi faɗa da wanda yake shirin saka hannuwansa a kanki."

Rumana da samun waje ta ce, "So nike ka ajiye takalma waccen Imran din yana tsallakewa kayi mashi dukan tsiya ka rama min dukan da yayi min, matar gidan tana da kirki ba za ta yi magana ba." (Ohh Rumana ashe kin san Ammi tana da kirki).

Dariya ya yi jin wautarta bai bata amsa ba sai cewa ya yi, "Tunda tana da kirki ki rinƙa girmamata ko kuma idan na koma Kaduna ba zan dawo ba, tunda tana da kirki kema ki rinƙa yi masu kirki."

Ta taɓe baki ta ce, "Tab! Naji ɗazu ka yarda zakaci abincin da suka yi, to ina gaya maka da safe na ji matar gidan tana cewa tuwo miyar kuka za'ayi."

Idan ta ce matar gidan tana nufin Ammi, tun a nan ya fara gyaran gudun saka kanshi a tsulla-tsulla, gudun Ammi ta sakashi hukuncin da zai yi mashi wahalar aiwatarwa kuma kunyar da ke tsakaninsa da ita bai isa ya yi gardama ba.

Ya ce, "Ba matar gidan zaki ce ba, Ammi zaki ce, mahaifiyarki ce nima mahaifiya take a wajena."

Ta turo baki tana faɗin, "Kai haba, a'a gaskiya, Ammi kuma sai dai ince mata Mama, gwaggo ko Inna haka naji irinsu ƴan gidan akurki suna kiran uwayensu."

Ya ɗan bata fuska ya ce, "Ke wai mi yasa baki jin magana." Ta ɓata fuska tana kukan shawagaɓa, kukan da babu hawaye.

A take ya murtuƙe fuska ganin wankin hula yana neman ya kaishi tsakiyar dare, ya shareta yana danna wayarsa, itama ta yi fushi taki kulashi, saida taga da gaske yake sannan ta fara rarrashi ya yi kamar bai san tana yi ba, ta kama gemunsa tana ja tana dariya tana faɗin, "Kamoshi-Kamoshi."

A haka Ammi suka sauko suka samesu, ji ya yi kunya ta kamashi ya kama hannunta yana faɗin, "Ya isa haka."

Ammi ta nuna masu hanyar dinning table ta ce, "Muje." Rumana ta ce, "To Yadikko." Junaid ya girgiza kai kawai wato Ammi din ne ba za ta kira shine ta buge da cewa yadikko shima wannan babu damuwa tunda ta daina cewa matar gidan, atleast idan ta ce Yadikko ba za a kirashi a ce ya yi hukunci ba.

Ya kama hannunta suka wuce teburin abinci, tuwo ne da miyar kuka da tasha naman rago ga man shanu da ya jin daddawa, tun kafin ya fara aikawa cikinsa yawunsa ya fara tsinkewa, loma ɗaya ya yi ya lumshe idanu yana jinjina kai ɗaɗin abincin yana kai mashi har tsakiyar kai, ya ce, "Waye ya girka?" Jidderh ta ce, "Nice na girka." Ya murmusa yana mamaki ya ce, "Godiya dubu, Allah ya ƙara zakin hannu."

Rumana ji ta yi kamar ta fasa ihu jin yana yabon wannan abun da yake nema ya sakata amai, ta ture farantin gabanta tana turo baki ta ce, "Ban cin wannan abun."

Imran ya daka mata tsawa sai da ta tsorata ta riƙe hannun Junaid gam, Junaid ya rumtse idanu ya ce, "Imran ka daina mata tsawa, kana tsoratata, bata saba da hayaniya ba, ko a gida bata cin tuwo."

Imran ya ce, "Shine kuma sai ta yi wa mutane magana da gadara, waye sa'anta a nan."

A take Ammi ta tsawatar, "Kai Imran ban san rashin kunya, yayan naka kake faɗawa magana, ina ce a gabansa ta yi maganar kuma shine sama da kai, sai ka barshi ya yi hukunci ba wai ka hayayyako ba, kada in kuma ji, kada in kuma gani, daga yau idan yana nan sukayi laifi a gabansa ban so ka ce uffan shine zai yi hukuncin ai babban wa uba."

Daga haka bata ce uffan ba, Junaid ya yi tsuru-tsuru ta ɗaure shi da jijiyoyin jikinsa, ya fi karfin mintina biyu bai motsa ba, Rumana za ta yi magana ya kama hannunta yana mata magana a hankali tun kafin ta ɓallo mashi ɓallin da zai sakashi a tsulla-tsulla wai dungurin uwar miji da muciya.

Ya juya inda Jidderh take ya ce, "Jidderh a taimaka a girka mata wani abun mana." Kafin Jidderh ta yi magana Ammi ta rigata da faɗin, "Taje da kanta ta girka." Junaid ya waro idanu yana fadin, "Ai bata iya girka komai ba." Ammi ta ce, "Wannan yarinyar da yau zan iya yi mata aure ta zauna gidan miji ita ce kake faɗa min ba ta iya girki ba, to kafin ka tafi ka nema mata makarantar koyon girki ko kuma ta koya a wajen ƴar uwarta."

Rumana ta kwashe da dariya, wai ita ce za ta koyi girki, miye amfanin amfanin ƴan aikin da za'a daukar mata a gida, shi kanshi tasan kunyar Ammi ce ta saka ya amsa da to.

Ta juya inda Jidderh take ta ce, "Jeka ki girka mata farar shinkafa sai taci da miya." Jidderh ta miƙe ta wuce kicin, Junaid ya bada himma yana kwasar lagwadar girki, ya manta a inda yake, da tsokana ya yanko loma ya nufi bakinta ta kawar da kai tana turo baki ya saki dariya.

Bayan sun gama kowa ya wuce parlour ya rage Junaid da Rumana ne kawai a zaune a teburin abinci, Jidderh ta gama ta kawo Rumana bata ce uffan ba ta dauki cokali tana tsakurar abincin kamar wacce take cin magani. Sai Junaid ne ya yi godiya, "Mun gode sister, Allah ya biya." Jidderh ta amsa da, "Amin."

Ta koma kitchen domin wanke abubuwan da suka ɓata, Ammi ta ɗaga murya tana faɗin, "Idan ta gama ta taya Jidderh wanke-wanke." Junaid ya ce, "Ammi shima bata iya ba."

Ammi ta jinjina kai ta ce, "Wannan kuma laifinka ne sai kayi a maimakonta."

Ya ce, "To," ya kama hannun Rumana suka wuce kitchen, tana cin abinci yayinda shi kuma yake taya Jidderh da daurayewa kayan idan ta wanke.

Jidderh ta ce, "A'a ka barshi." Ya waro idanu ya ce, "A'a barni inyi tunda Ammi ce ta saka." Bayan sun gama ya fito da shirin wucewa Ammi ta hana, ya ce, "Ba gidana zan koma ba, gidan kanwar babana zan je in kwana." Sai a lokacin Abbi ya saka baki ya ce, "Da nan da can duk ɗaya ne ka kwana a dakin Imran."

Babu damar ya yi musu da su, ya kama hannun Rumana da ke biye da shi kamar bindi suka koma ɗaya bangaren suna kallo a wayarsa.

Sai da ya lallaɓata ta yi bacci dakinta sannan ya wuce dakin Imran da nufin ya kwanta, ko mintina ukku cikakku baiyi ba ta biyo bayansa, Imran ya murtuƙe fuska ya ce, "Ke koma inda kika fito bacci zan yi."

Ta turo baki tana faɗin, "Ban fita." Maganar Ammi a kan idan Junaid yana waje kada ya ƙara hukunci ne ya hanashi marinta amma ya shaka ba kaɗan ba.

Yana jiran ya ji Junaid ya yi hukunci amma sai ya ji lukus kamar an watsa fulawa a kwararo, ya ɗan dubeshi ya ce, "Kamar rashin kunya ta yi min yanzu amma ba ka ce komai ba." A takaice Junaid ya ce, "Ka yi haƙuri yarinta ne."

Rumana da samun waje ta ce, "Wai kai nan fanfo kake so kayi mashi ya dokeni, to ba zai dokeni ba sai dai in saka ya yi kasa-kasa da kai ya rama min marin da ka yi min. Kuma gobe zan saka ya ajiye takalma kana tsallakewa ya ɗagaka ya nana da ƙasa."

Imran bai san lokacin da ya durfafi inda take ba zuciyarsa tana tafarfasa ya ɗaga hannu ya wanketa da mari, bai sauke hannunsa ba Junaid ya wanka mashi mari (lukutar tsiya).

Sai da Junaid ya yi marin sannan nadama ta kamashi, a fusace Imran ya fita zuwa dakin Ammi.

Junaid ya yi tsuru-tsuru da idanu yana ji kamar ya yi tsuntsuwa ya bar gidan, sai zufa yake kamar tsohon munafuki.

Imran ya zayyanawa Ammi komai, a fusace ta ce, "Kai a ganinka kaine akan daidai shine kazo kana faɗa min ba'asi, da bakina na ce maka idan yana a waje ka da ka yi hukunci amma shine ka yi, marinka da ya yi ya yi min daidai ai rashin kunya ka yi mashi."

Imran ya ce, "Amma Ammi sai a zuba mata idanu tana yi wa mutane rashin kunya, shifa ba iya yi mata hukunci zai yi ba."

Ammi ta ce, "Sai kuma aka ce maka zai iya musu da ni, da na yanke hukunci sai ka zuba idanu kaga mi nike nufi, ai ina da hankali nasan abun da nike kuma ina gani ba zan bari a yi ba daidai ba, amma da yake kunnen kashi gareka sai ka je ka yi abun da na hanaka."

Kanshi a ƙasa ya ce, "A yi haƙuri." Bata ce komai ba ta nufi hanyar fita yabi bayanta, Junaid yana ganin shigowarta ya yi tsuru-tsuru zai fara magana ta katseshi da faɗin, "Marinsa da ka yi kayi daidai, gobe ma idan ka ƙara hukunci ya kalubalenka ka yi mashi wanda ya fi na yau." Junaid ya rasa bakin magana ko haɗa idanu bai iya da ita sanin shine ba ya da gaskiya.

Ta kalli Rumana da ke zaune a kan gado, ta murtuƙe fuskarta ta ce, "Zaki tashi ki wuce dakinki ko kuma sai na saka Junaid ya zane min ke."

Rumana ta murmusa tana mamakin karfin halin Ammi da take faɗin za ta saka ya zaneta aikuwa a yau za ta nuna mata iyakarta. Ta yi zamanta bata motsa ba, Ammi ta dubi Imran ta ce, "Dauko wancen cable din ka bashi idan ta ƙara mintina biyu bata motsa ba ya zane min ita a wajen."

Da gayya Imran ya nemo katon cable ya ba Junaid, Junaid yana kokarin ya yi wa Rumana magana Ammi ta murtuƙe fuska ta ce, "Kada ka kuskure ka yi mata magana, idan ta gadama ta tashi ta wuce idan ta gadama ta tsaya jikinta ya gaya mata."

Murmushi Rumana ta ƙara saki a yau za ta nunawa mutanen gidan nan matsayinta a wajensa, mintina biyu suna cika Ammi ta ce, "Junaid tunda ta saka taurin kai sauke mata shi, ka zane min ita."

Junaid zai yi musu Ammi ta daka mashi tsawa, babu zato babu tsammani Rumana ta ji saukar cable a gadon bayanta, cable din ya shigeta sosai ta gantsare tana sakin ihu ta juya domin ganewa idanunta waye, sai dai ga mamakinta Junaid ta gani, bata gama fita daga wannan mamakin ba, Ammi ta ce, "Ka ƙara mata."

Ji yake kamar ya fasa ihu amma ba ya da mafitar da ta wuce ya yi kamar yadda ta buƙata, aikuwa ya ƙara tsulawa Rumana cable ta fashe da kuka tana kallonsa, sai da ya jera mata guda hudu ta ji a jikinta sannan ta arta a guje tana kuka, zaibi bayanta, Ammi ta dakatar da shi, "Barta ya isa haka."

Duk da tasan ba binta zai yi ya ƙara mata ba, tasan binta zai yi ya yi rarrashi shiyasa ta hanashi fitar, ya koma ya zauna, ta ce, "Allah ya yi albarka." Ya amsa da, "Amin."

A daren bai rumtsa yana tunanin Rumana da kuma dukan da Ammi ta saka ya yi mata. Tana kuka ta kira lambar Umma ta kai mata rohoton abun da aka yi mata sai dai bata ɗaga ba, a lokacin ita kanta Umma bata san inda wayarta take ba saboda damuwa da ta yi mata yawa.

Rumana ta yi lamo tana hawaye a haka barci ya yi awon gaba da ita, kafin wayewa gari har ta manta kasancewar ba fushi take iya yi da shi ba, a tare sukayi karin kumallo suka fita ya dinko mata hijabai tana botsarewa yana rarrashinta har ya samu ta yarda aka dinko abayoyin.

A harabar gidan ya tsaya ta kama hannunsa ta ce, "Mu je." Ya girgiza kai ya ce, "Ki je zan biyo bayanki." Ashe dubara ya yi mata tana shiga ya saka masu aiki suka fitar da kayan daga mota ya ja motar ya wuce kai tsaye ya kama hanyar gidan Aunty Zainab saukinsa ɗaya ya kirata ya yi mata bayanin yadda sukayi da Ammi akan cewa da ta yi ya kwana.

Yana gidan Aunty Zainab ya kira Ammi ya bata haƙuri a kan rashin sallama da baiyi mata ba, ya ɗora da faɗin, "Za ta yi kuka idan ta ji zan tafi shiyasa na yi mata dubara." Daga ɗaya bangaren Ammi ta ce, "Babu komai, Allah ya kiyaye hanya."

"Amin."

"Ka gaishe da mutanen gidan."

"Za su ji."

Bai ƙara awa a garin Katsina ba yabi private jet dinsa ya wuce Kaduna, zaman garin Katsina ya fi karfinsa domin Rumana ba za ta daina taurin kai ba, hakanan idan Ammi ta ce ya yi hukunci ba zai iya mata musu ba koda kuwa zuciyarsa bata son ya yi dole ya yi.

******

Ammi ta kira masu aiki ta saka su kaiwa Rumana kayan daki, sai dai gani ta yi suna shigowa da kaya, ta leka bata ga motarsa ba, ta dauka yana parlour ta fito taga wayam.

Ga mutane a parlour amma da ta tambaye su ta gwammace ta kirashi, ta koma daki ta kira lambarsa yana ɗaga ta ce, "Yaa Junaid kana ina? Na duba baka parlour baka compound."

Ji ta yi ya ce, "Ina akan hanyar komawa Kaduna?" Ta fashe da kuka tana faɗin, "Na tsaneka tunda ka daina sona haka jiya matar gidan nan ta saka ka dokeni abun da tunda na tashi bai taɓa faruwa ba, shine kuma yau zaka wuce ka barni a wannan akurkin kajin gidan, tunda ka nuna sun fi maka ni shikenan na bar masu kai gaka gasu."

Ta ajiye wayar tana mai fashewa da kuka. Ya rumtse idanu yana jin sautin kukanta yana ragargazarsa a zuci.

Yana komawa gida ya kirata babu jimawa suka shirya bayan da ya faɗa mata kwana kusa zaizo, taki kwantar da hankalinta, kullum sai ta kirashi ta yi mashi kuka, shi a damuwa, ita a damuwa, shirye-shiryen bikinsa ake yi amma ji yake komai ya fita kanshi, ƙanwarsa kwaya ɗaya tilo tana cikin damuwa, abun yana ci masa tuwo a ƙworya.

Rumana ta yi lamo akan gado tana kuka, sai da ta yi mai isarta ta gaji don kanta sannan ta miƙe zuwa bandaki ta yi wanka ta shirya cikin doguwar riga marar nauyi, ta sauko ƙasa ta zauna a parlor ta yi tagumi, ɗaya daga cikin masu aiki ta ƙaraso ta ce, "Ranki ya ɗaɗe breakfast dinki yana akan dinning table."

Ta dubeta sororo ta ce, "Ke! Kina a hankalinki kuwa! Ke ko a mafarki kin taɓa ganin naci abincin da ya yi sanyi, ai ko abincin gidan nan ba kowane nike ci ba ballantana kuma wanda ya yi sanyi, ki mayar masu da abun su idan ina so nasan hanyar inda ake siyarwa."

Ammi da shigowarta falon kenan, ta ce, "Rumana ba'a kawo abincin siyarwa a gidan nan, idan baki cin abun da aka girka sai ki bi ƴar uwarki madafa ta nuna maki yadda ake girkawa ku yi tare."

Rumana ta ɗan dubeta ta ce, "Koda da kuɗin mutum zai siya."

Ammi ta ce, "Kwarai kuwa koda kudin mutum zai iya siya, mun isa da ke ballantana kuma kuɗinki da har kike kallona ni mahaifiyarki kina faɗa min da kudinki zaki siya, Rumana ki shiga hankalinki da ni ko yanzu in kira Junaid ya yi min ƙasa-ƙasa da ke."

Rumana cikin ranta ta ce, "Zai aika." Domin ta lura yanzu yafi basu muhimmanci a kanta tunda har matar gidan ta sakashi dukanta kuma ya doketa.

Kanta tsaye ta ce, "Bana iya cin abun da kuka girka, idan ba za'a barni in siya ba sai in zauna da yunwata tunda shi aka zaɓar min."

Ammi ta girgiza kai tana al'ajabi yadda aka yi sakaci da yarinya har ta girma haka ba tare da tasan lafazin da ya kamata ta fitar ba, ba tare da ta kalli inda take ba ta ce, "Kije ki girka da kanki."

Rumana ta ce, "Ko ruwan shayi ban iya ba, beside ban yi kama da ƴar kitchen ba, koda yake ta kwana gidan sauki tunda gidan ne ba'a shigowa da abincin saye sai mutum ya fita ya siya."

Imran da ya shigo parlorn ya ce, "Babu inda za ki je, idan yunwar ta yi maki illa kin ci." Ta kalleshi ta watsar tana faɗin, "Amma naga da kudina zan siya."

Imran ya ce, "What!."

Sai dai ji ta yi ya kwasheta da mari, ta fasa ƙara tana faɗin, "Mi nayi maka kake cin zalina?"

Ya murtuke fuska yana nuna mata kitchen, "Ki tashi ki wuce kitchen wurin ƴar uwarki ki tayata aiki."

Duk da marin ya shigeta amma taurin kai ya hana bakinta mutuwa, ta taɓe baki ta ce, "Idan kuma na ce ba zan yi ba fa, to bari ka ji ko a gidan mu ban shiga kitchen ba ballantana a gidan nan."

Imran ya ɗaga hannu zai ƙara mata wani marin, da gudu ta yi hanyar kitchen, ya ce, "Ammi idan ki ka yi mata da wasa raina kowa za ta yi a gidan nan."

Abbi da ke tsaye a kan matakalar bene wanda akan idanunsa komai ya faru, ya ce, "Hajiya Balki daga yau Jidderh da Rumana ne za su rinƙa girki a gidan nan. Kai kuma Imran ka rinƙa yi mata da sauki, ta tashi ne babu kwaɓa shiyasa ta ke yin haka."

Rumana ta shiga madafar tana turo baki a lokaci guda tana share hawayen da ke akan kumatunta, Jidderh ta juyo ta ce, "Adda Rumana ke da wa?"

Sai da ta juya ta harari kofar madafar sannan ta ce, "Wannan mugun yayan naki ne azzulumi macuci, ya mareni wai inzo in koyi girki."

Maganar ba ta yi Jidderh ɗaɗi ba amma sai share ta ce, "Kinga ni kuma ina matuƙar son girki. In tambayeki mana, wasu iri kalolin abinci ne yaya Junaid ya fi so?"

Sai da ta yi jim sannan ta ce, "Wainar shinkafa, dambu, sunasir da zobo sannan kuma yana son kunun gero, sai kuma wannan abun da kukayi jiya da dare."

Jidderh ta yi dariya ta ce, "Wai tuwo." Rumana ta harareta ta ce, "Ke kuma miye na faɗin sunan ai nasan sunan naki faɗa saboda jinsa kawai yana tayar min da zuciya."

Jidderh ta ce, "Ba wannan ba, duk wadannan girke-girke da kika lissafa na iya sarrafasu, ki rinƙa tayani girki, ni kuma zan koya maki yadda zaki girkasu, kinga idan kikaje kaduna sai ki bashi mamaki ki girka mashi yana ci yana maki santi."

Rumana ta ware idanu ta ce, "Kina nufin idan na koya na girka mashi zai yi dadi har ya yi sati." Jidderh ta ce, "Sosai ma, idan har kika kware a girki kowa ma idan ya ɗanɗana sai ya yi santi."

Rumana ta yi jim tana nazari, ba koyon girkin ba, ita wahalar girkin ne ba za ta iya ba, can sai ta ce, "That's good idea. Mi zan yi maki yanzu?"

Jidderh ta nuna mata kayan lambu da ke a gefe ta ce, "Bari in nuna maki yadda zaki wanke min su."

Tana wankesu tana mita a ranta, don ta baiwa yaya Junaid mamaki ne kawai shiyasa ta hakura za ta koya.

Ji ta yi Jidderh ta ce, "Uncle."

Tana juyawa taga Al'ameen ne, kallo ɗaya ta yi mashi ta kawar da kai ta cigaba da wanke kayan lambun kamar yadda Jidderh ta nuna mata, tana ji Jidderh tana gaida shi.

Ya dubeta ya ce, "Ke baki iya gaisuwa ba."

Ta ɗago tare da sakin wani shegen murmushi ta ce, "Na iya gaisuwa amma sai dai inda kayi rashin sa'a shine wanda ya dace na iya gaidawa, don haka ka fita harkata, ni ba sa'ar yinka bace ba."

Al'ameen ya shafa gemunsa ya ce, "Kai, Haba."

Takaicinsa ya kawota makoshi, ta harari inda yake ta ce, "Bani da lokacinka domin kai kanka idan aka yi maka kudi sai in siyeka da duk wani abu da ka mallaka ba tare da na girgiza ba don haka idan wani abu ne a ranka a kaina shiyasa kake shige min to kayi ta kanka domin na fi karfinka."

Daga haka bata ƙara cewa komai ba ta ci ga ba da abun da ta ke yi, ji ta yi ya ce, "Kadangare."

Bata san lokacin da ta fasa ihu ba ta daka tsalle ta yi baya, ya fashe da dariya yana faɗin, "Wasa nike, matsoraciyar yarinya." Kafin ta yi magana ya juya ya fice.

Ta rasa bakin magana, takaici ya kawo mata wuya, tana tsaye kawai tana luguden laɓɓa ta kasa furta kalma ko ɗaya, ta yi kwafa tana ayyana sai ta rama.

Jidderh ta yi dariya ta ce, "Ke da uncle kuna drama."

Rumana ta yi kwafa tana faɗin, "Sai ya yi nadamar shiga hurumina sai na rama abun da ya yi min, yadda ya razanani nima sai na razanashi."

Har ya fita basu sake haduwa ba, suna gamawa Rumana ta wuce sama ta yi wanka ta sauya kaya ta kwanta a kan gado tana jin baki daya jikinta yana mata ciwo.

Da dare tana kwance a dakinta ita ɗaya, ta janyo wayarta ta yi wa yaya Junaid video call, ta fashe da kuka ta ce, "Shine ka wuce ka barni a gidan nan bayan ka san ba kaunata su ke yi ba, tun a gabanka ake barazanar dukana, shine don nace zan sayi abinci aka hanani kuma wannan mugun macucin ya ce dole sai na shiga kitchen na koyi girki."

Kukanta yana sakashi a damuwa, ya ce, "Didi kiyi hakuri kinji, ki daina kukan kada kanki ya yi ciwo, kina tada min hankali."

Tana cigaba da kuka ta ƙara kawo wani ba'asin, "Kuma Abbi ya ce ni da Jidderh zamu rinƙa girkin gidan, ka ji wani danyen hukunci, a yaushe ne na zama kalar shiga kitchen." Sai kuma ta ja fasali tana goge hawayen da ke a fuskarta ta ce, "Amma ka san mi?"

Junaid ya yi murmushi ganin ta saki fuska ya ce, "A'a sai kin faɗa min."

Da fara'arta ta ce, "Jidderh ta ce za ta koya min kalolin girkin da kafi so idan nazo Kaduna in yi maka."

Ji ya yi ranshi ya yi sanyi ganin babu damuwa a ranta, ya ce, "Ah haba, kice in shirya cin girkin Rumana mai ɗan karen ɗaɗi."

Ta saki dariya tana faɗin, "Kuma ta ce idan kaci sai kayi santi."

Ya ware idanu ya ce, "Ahh, haba."

Ta ce, "Haka dai ta ce." Sai kuma ta yi rau-rau da idanu ta ce, "Na gaji da zama gidan nan ka dubi dakin da suka bani kamar akurkin kaji, mutane sai zuwa suke ganina, kuma naji suna cewa gobe za mu je gidansu matar gidan, nifa na gaji da gidan nan." Ta ƙarasa maganar tana mai fashewa da kuka.

Damuwa ta bayyana a kan fuskarsa ya ce, "Rumana babu yadda zan yi saboda sun fini iko a kanki. Rumana ke kaɗai ce ƙanwa da nike ita. Ina cikin damuwar rabani da ke da aka yi, idan ina ganinki a damuwa ƙara min zafi kikeyi, Didi ina kike so in saka kaina ne. Ɗazu na ce zan zo in daukeki saidai komai zai faru ya faru amma Umma ta hanani."

Shi kanshi da ya yi maganar yasan ƙarya yake domin kunyar da ke tsakaninsa da Ammi ba zai iya zuwa ya ce zai dauketa ba.

Ya ɗora da faɗin, "Amma ki bari bayan biki Umma za ta je Dubai idan ta dawo zanzo in rabaki da gidan nan, kiyi haƙurin zama da su kafin cikar lokacin."

Ranta bai so ba amma babu yadda ta iya, ta gyaɗa kanta ta ce, "To shikenan."

Islam ta shigo ta ce, "Adda Rumana zan yi bacci." Rumana ta nuna mata kusa da ita ta ce, "Okay zo kiyi bacci abunki."

Washegari, Ammi, Jidderh, Islam, da Imran ne tsaye a harabar gidan suna jiran Rumana, Jidderh tana jingine da mota sanye take da dogon hijab har kasa, Rumana ta fito tana sanye da atamfa dinkin half gown da skirt, ta ɗaura mayafi a kan kafaɗa.

Ammi ta murtuke fuska ta ce, "Koma ki ajiye wannan mayafin ki saka ɗaya daga cikin hijaban da kuka dinko." Ta juya inda Jidderh take ta ce, "Jidderh ki jirata ta fito sai direba ya kaiku."

Rumana ta kalli kanta tana ƙoƙarin fahimtar miye illar shigarta da har za'a ce ta koma ta saka hijab, tana tsaye turus tana al'ajabi.

Ammi da Islam suka shiga mota Imran ya jasu ya rage daga ita sai Jidderh, ranta a ɓace ta koma ciki ta faɗa a kan gado tana turo baki tana ayyana ta fasa fitar baki ɗaya, wayarta ta yi ringing alamar shigowar kira koda bata duba ba tasan waye kasancewar ringing dinsa na daban ne, ta ɗaga kiran ta kanga a kunne ta ce, "Yaa Junaid."

Daga daya bangaren ya ce, "Didi har kun tafi?"

Ta girgiza kanta kamar yana a gabanta ta ce, "A'a." Ya ce, "Mi ya faru naji muryarki wani iri?"

Ta taɓe baki ta ce, "Ammi ce na shirya na fita ta ce in koma in saka hijab kuma atamfa na saka half gown da skirt."

"Sai aka yi ya?"

Ta harari kofar dakin ta ce, "Sun tafi bayan da ta ce direba ya kaimu tare da Jidderh ni sai dai inje da motata."

Yana ji yasan akwai wani abun da bata faɗa ba, ya tabbata hakanan kawai Ammi ba za ta ce ta saka hijab ba ta ce, "Amma hala da kayan kawai kika fita babu mayafi."

"Da mayafina na fita."

"A kan kafaɗa?" Ya tambaya. Ta ce, "Ehh..." Dama yasan za'a runa, ya ce, "Ki sauya wasu kayan."

Ta taɓe baki tana faɗin, "Nifa na fasa tafiyar itama Jiddar idan ta gaji da zaman jira tasan inda dare ya yi mata, ai bari ba shegiya bace ba da ubanta."

Ya sassauta murya da lafazin rarrashi ya ce, "Amma kin ce tana da kirki." Ta ce, "Haka ne, to shikenan zan je amma babu hijabin da zan saka."

Ya ce, "To shikenan amma ni da kaina zan zaɓa maki abun da zaki saka."

Sanin yasan sirrin kayan da suke mata kyau ya saka ta yarda domin idan har zai ce mata ki saka wancen kayan zai yi maki kyau to kuwa tana sakawa zai yi mata kyan, amma duk da haka sai da ta gitta sharadi ta ce, "Kuma komai da komai zaka zaɓa min."

"Ki dauko wannan doguwar rigar wacce aka yi maki kamar jallabiya aka ratsa atamfa. Takalman nan flat da na siya maki, sarkar gold mai dogon zare tare da ɗan kunnenta da komai na ciki har da abun hanci. Ki yane mayafi a kanki, kiyi hoto ki turo min."

Tun kafin ta saka kayan take da tabbaci a kan za su yi mata kyau ba, ta shirya cikin kayan kamar yadda ya buƙata tare da yane mayafin, sarkar ta fito da yake mai zare ce, abun hanci da ta saka ya yi wa fuskarta kyau ba kaɗan ba, bata son sakawa amma ta lura yana san ta saka, ta feshe jikinta da turaruka masu saukin kamshi ta fice, ta tarar da Jidderh zaune a balcony ta miƙa mata waya ta ce, "Ki daukeni hoto, zan turawa yaya Junaid."

Sai da ta tura mashi hotunan sannan ta ce, "Muje a motata kawai sai ki rinƙa nuna min hanya."

Suka wuce a sabuwar motarta wacce bata taɓa hawanta ba.

Tana jan motar Jidderh tana nuna mata hanya har suka ƙarasa gidan, ta yi parking suka fito suka wuce bangaren Hajiya Attuwa wacce ita ce kakarsu, suka tarar da Al'ameen tare da Hajiya, kallo ɗaya ta yi mashi ta kawar da kai suka ƙarasa suka zauna a tare suka gaidata, Jidderh ta gaida shi amma Rumana ta yi mursisi da idanu ta yi kamar bata san yana wajen ba.

Har sai da Hajiya ta magantu ta ce, "Baki gaida shi ba."

Ta ɗan kalli inda yake ta ce, "Ban lura da shi ba ne." Kuma still taki gaida shi, ya ce, "Hajiya ki rabu da ita, ta rainani ne."

Hajiya ta ce, "Ina ka ganta har ta rainaka." Ya kalli Rumana ta kalleshi saidai bata ce komai ba, sai taɓe baki da tayi ta kawar da kai.

Wasu ƴan mata ne jikokin gidan suka shigo wannan ya saka Hajiya ta rabu da ita, Rumana ta yi shiru tana kitsa yadda za ta rama abun da ya yi mata jiya a madafa, sai da kusa dariya tuna abun da za ta shirya mashi, ta ce, "Jidderh ina mageta da muka zo da ita gidan nan, ban ganta ba."

Jidderh ta dubeta da mamaki sanin bata da mage.

Al'ameen da ta yi maganar don shi ya dubeta da sauri idanunsa a waje ya ce, "Kika zo da mage gidan nan."

Sai kuma ya fara duba hannuwansa, ta ɗage gira tana wani shegen murmushi ta ce, "Kai, Haba, har ka tsorata ne, to wasa nike, matsoracin yaro kawai."

Duk wanda yake falon sai da ya kalleta, ta ce, "Jiya kaje wancen gidan ka kira min kadangare ka tsoratani, nima na rama ka ji yadda ake ji."

Al'ameen ya zuba mata idanu kawai yana zaune shurum ya rasa bakin magana.

Falon ya yi shiru, Hajiya da ke kitsa wani abun a ranta ta ce, "Ku je ku zuba abinci."

Jidderh ta ce, "Tukunna bari mu fara gaida Alhaji mu shiga sauran sassan."

Daga haka suka mike zuwa sashen Alhaji, suka tarar da shi a kishingide yana duba littafin azkar, Rumana har ta ɗane akan kujera sai kuma ta koma a kan carpet ganin a nan Jidderh ta zauna, Al'ameen ya shigo yana amsa waya shima ya zauna a kasan carpet.

Rumana ta yi mashi kallo daya ta kawar da kai, tana ta mamaki yadda suke zaune a kasan carpet bayan ita a Kaduna ko waye a waje yadda yake zaune akan kujera itama a kujera za ta zauna abunta amma gwara ta yi yadda sukayi tun ba'a wuni ana maimaita mata magana guda ɗaya ba.

Alhaji ya dubesu yana faɗin, "Su waye?" Jidderh ta ce, "Hauwa'u da Rumana."

Ya ce, "Ohh Hauwa ce ta wurin Balki da ƴar uwarta da aka sace a asibiti."

A take yanayin Rumana ya sauya a kan maganar da ya yi musamman kalmar 'sata' da ya ambata, wa yake ƙoƙarin ya kira barauniya, ta ji ranta ya ɓaci sai dai magana ce wacce bata magantuwa sai dai a barta a ciki.

Jidderh da ta lura da sauyawar yanayin Rumana ta ce, "Koma dai miye tunda an maido maka da Jikkarka a shikenan babu korafi."

Alhaji ya ce, "ka ji min ja'irar yarinya. Ku ci dambu," ya ƙarasa maganar yana tura masu kwanon da ke gabansa.

Har Al'ameen ya kai hannu, Rumana ta janye ta yi kasa da murya ta ce, "Ina ce mu kaɗai ya ce da zaka sako hannuwa kamar wanda ya shekara baiga abinci ba, irinku ne wadanda idan aka baiwa mutum rikonsu kuke kashe aure, to duk yadda mutum zai yi maku sai kun nuna hali kuna abu kamar kingin yunwa."

Yadda ta yi maganar shi kaɗai ne ya ji abun da ta faɗa.

Jidderh da bata san wainar da suke toyawa ta cewa Alhaji, "Zamu ci har muyi guzuri. Fatan akwai fura?"

Ya ce, "Akwai amma ba zan baku ba." Ta yi dariya tana faɗin, "Lokacin da zamu shanyeta baka da labari, sai dai ka duba kaga wayam."

Lura da Rumana bata jin dadin zama a kasan ta ce, "Jama'a ku miƙe mu zauna a kan kujeru har tsalle muyi kuma babu mai tambayar dalili."

A take Rumana ta miƙe ta zauna a kan kujera tana ɗagowa ta kama Al'ameen yana kallonta, ta turo baki ta ce, "Stop staring at me, eyes off me or take a picture, it’ll last longer, then mind your business."

Al'ameen ya kafeta da na mujiyarsa yana mamakinta, ganin za ta ƙara magana ya miƙe da sauri ya fice, Alhaji ya girgiza kai yana murmushinsu irin nasu na manya.

Da muryar gunguni ta ce, "Damn it."

Jidderh da bata san wainar da ake toyawa ba ta ce, "Adda Rumana kici dambun nan da dadi."

Rumana ta ɗan dubeta ta kalli dambun tana waswasin taci ko kada taci sai kuma ta saka hannu ta deba ta saka a bakinta, kuma ya yi mata dadi aiko ta buge da jin hirarsu tana aika dambu nama a baki.

Daga bangaren Alhaji Baffah suka wuce sauran sassan gidan, a sashen Hajiya murja suka tarar da Ammi, da marece gab da almuru Ammi, Imran tare da Islam suka wuce gida, suka bar Rumana da Jidderh a gidan, suka kwana washegari suka koma.

Ranar Litinin wanda ya kama saura kwana biyar bikin, a wannan rana ne Junaid zai shigo garin Katsina ta dikko dakin kara domin ɗaukar Rumana zuwa Kaduna.

Rumana babu zama tana shirye-shiryen ta yi mashi bazatar girki, tunda safe ta shiga kitchen ta girka mashi wainar shinkafa da miya, ta sarrafa mashi dambu wanda ya ji kayan lambu. A tarihin rayuwarta wannan shine girki na farko da ta yi, tana yi Jidderh tana gyara mata, ta gama ta zuba mashi a warmer, ta haɗa zobo ta saka a fridge, sannan ta wuce sama ta fada bandaki ta yi wanka tana fitowa ta tarar da Jidderh.

Ta ce, "Sis ki zaɓa min kayan da zan saka so nike in yi kyau sosai."

Jidderh ta yi jim tana duba kayan da suka zaro sannan ta ce, "Ki saka wannan atamfar da Hajiya ta dinka mamu."

Rumana ta waro idanu ta ce, "Kai, riga da zani ne fa, ke nifa ban iya ɗaura zani ba."

Jidderh ta yi sororo tana kallonta da mamaki da tu'ajji ace tana mace bahausa amma take faɗin bata iya ɗaura zani ba.

Ta ce, "Yaa Junaid bai taɓa ganinki da zani ba, idan kika saka zaki bashi mamaki kuma atamfar za ta yi maki kyau."

Rumana ta yi jim kamar ta ce a'a sai kuma ta ce, "To shikenan mu yi hakan."

Junaid ya kirata akan ya sauka garin Katsina, babu zama ta cancara kwalliya marar hayaniya ta shirya cikin dalleliyar atamfa dinkin riga da zani, sau ukku tana gwada daura zanin amma ta garara a karshe Jidderh ta amsa ta ɗaura mata, ta tsaya a gaban madubi tana ƙarewa kanta kallo, ta zuba sarkar gold mai tsada, ta dauki kallabi ta kashe dauri samfurin ture kaga alheri, ta daura mayafinta a kan kafaɗa, kayan sun dace da ita, sun yi mata matuƙar kyau.

Jidderh ta ce, "Kai, Kai, Kai, Masha Allah. Kinyi kyau sis." Rumana ta murmusa ta ce, "Na gode."

Ƙarar buɗe get suka jiyo, Rumana ta ɗaga labule ta hango motar yaya Junaid tareda motoci guda biyu da sukayi mashi escort, ta zura takalma marassa tudu ta feshe jikinta da turaruka masu saukin kamshi sannan ta fita domin tarbarshi.

Yana tsaye ya jingina motarsa, ta fito, ya zuba mata idanu yana sakar mata murmushi, itama martanin murmurshin ta mayar masa ta kara wa takonta sauri ta haɗa da gudu ta isa inda yake ta faɗa jikinsa, baki ɗaya jikinsa sai da ya amsa, ya lumshe idanu ya buɗe, tunda abun nan ya faru idan ta shige jikinsa sai yake jinsa a wani yanayi, kamar mai raɗa ya ce, "Nayi kewarki Didi, ji nike kamar nayi shekara da shekaru ban ganki ba. Kuma kinyi kyau sosai."

Ya ware idanu ya ce, "Yaushe kika koyi ɗaura zani?" Da wannan don wannan ita fa tunda aka fara ɗaura zanin har aka gama bata fahimci ta inda aka fara ba, ta ce, "Jidderh ce ta ɗaura min, har rikeshi nikeyi ina ganin kamar zai kwance amma kuma har yanzu bai kunce ba."

Ya yi dariyar wautarta ya ce, "Kuma yayi maki kyau."

Ta kama hannunsa ta jashi suka shiga ciki, tana like da shi tana hira suna dariya, ya kalli hannunta da yake riƙe da hannunsa, ji ya yi murmurshi ya suɓuce masa.

Ammi ce kaɗai suka tarar a parlour, ya zauna tare da gaidata ta amsa da sakin fuska.

"Ya shirye-shiryen biki?"

Ya amsa da, "Alhamdulilahi." Kanshi a kasa alamar kunya.

"Allah ya bada zaman lafiya."

"Amin."

"Na girka maka abincin da kafi so, yana a kan teburin cin abinci," Rumana ta faɗa tana murmushi.

Ya dubeta da zaulaya ya ce, "Miye teburin cin abinci kuma?"

Bata gane zaulayarta yake yi ba ta ce, "Dinning table shine teburin cin abinci."

Ya ce, "Wow." Ya kai hannu zai dafa kanta ko mi ya tuna sai kuma ya sauke hannunsa da sauri ya daburce kunyar Ammi ta kamashi.

Rumana da bata san abun da yake wanzuwa a gareshi na kunya ba ta kama hannunsa zuwa dinning table, ya cire hannun ya ce, "Zan bi ki ai."

Ta ɗan dubeshi ta ce, "Miye don na rike hannunka?" ya yi kasa kasa da murya ya ce, "Ammi tana kallo fa."

Da karfinta ta ce, "Ko tana kallo sai mi, ina ce hannun yayana na riƙe, kai fa muharramina ne."

Maganarta ta farko kunya ta sakashi ita ce ta faɗa amma shi ta bari da kunya domin yana da tabbaci a kan Ammi ta jiyota. Sai dai a kan furucin da ta yi daga baya, abun ya dakeshi ba kaɗan ba, ita kuwa ko a jikinta wai an tsikari kakkaura.

Yana gaba tana biye da shi tana murmushi, ya ja kujera ya zauna, ta saka plate a gabansa da fara'arta ta ce, "Dambu ne da wainar shinkafa da miya. Wanne zaka fara ci?"

Ya murmusa yana binta da kallo ya ce, "Wanda Didin Junaid ta zuba man."

Rumana ta yi murmushi, ta zuba mashi dambu wanda ya ji kayan lambu, tunda daga kamshin abincin yasan dole a tashi kansa da wannan girki, ya yi loma ɗaya yayinda yanayin fuskarsa ya sauya ya kafeta da kallo, ta yi tsuru-tsuru da idanu tana tarabbabin ka da abincin ne bai yi ɗaɗi ba kuma tayi wujiga-wujiga idan girkin baiyi ɗaɗi ba sai taja Allah ya isa.

Junaid ya murmusa hakan ya saka hankalinta ya kwanta, abincin ya yi dadi kenan, ya ce, "Kin tabbata da kanki kika girka dambun nan?"

Ta kama hannunsa tana murmushi ta ce, "Da kaina na girka."

Ya ware idanu ya ce, "Kai, Kai, Kai, To Allah ya karo zakin hannu, ya yi dadi sosai, ki saka min waigi kafin in fara santi."

Ya ɗaura hannu a kan hular da ke a kansa ya karyata ya ce, "Didin Junaid abincin nan naki ya yi dadi na karya maki hula."

Rumana ta fashe da dariya, yana santi tana mashi dariya, ya kafeta da idanu yayinda kyawunta yake kara bayyana a gareshi, bai taba mata kallon gane kyawu ba sai a wannan ranar kuma ya yarda ita din mai kyawu ce ajin karshe, kyau maƙurar haɗuwa.

Ta ja kujera ta zauna tare da zuba mashi idanu tana kallon yadda yake cin abincin cike da nutsuwa yana lumshe idanu, yana cin rabi ta kwace farantin sanin ba zai iya cin abun da ya haura plate ɗaya ba, ya dubeta ya ce, "Miye haka?" Ta ce, "Wancen zan zuba maka." Ya waro idanu ya ce, "Amma ban koshi ba kuma ya yi dadi." Ta ce, "Masar zan zuba maka itama ta yi dadi."

Ya lumshe idanu ya buɗe ya ce, "Allah ya yi maki albarka, zuba min inji idan shima ya yi dadin sai inci tunda ba'a san maci tuwo ba sai miya ta ƙare."

Ta zuba wainar shinkafa da miya har da kaza, yana ci yana haɗa wa da naman kazar da ya yi dadi yana mata santi tana dariya, suka lalace a dinning table sai da ya ji babu waje sannan ya kora da zobo.

Rumana ta saka rigimar sai dai ya bata da kansa, sai da ya leka yaga Ammi bata falon sannan ya yarda ya bata abincin sai dai shagwaɓa da ta ke yi yana sakashi a wani yanayi.

Har da Jidderh za su tafi, Ammi ta rakasu har wurin mota, masu aiki suka saka masu kaya a booth, Ammi ta ce, "A kula, Allah ya tsare hanya."

A tare suka amsa da, "Amin."

Jidderh ta buɗe gidan baya ta shiga yayinda Rumana take a bangaren mai zaman hakanan a gefen Junaid, suka kama hanyar airport.

Rumana ta koma sukuku. Ba wai tana jin wani takamaiman ciwo bane amma zuciyarta cike take da wani yanayi da ta kasa fahimta, tana jin kamar akwai abun da ke damunta amma kuma ya ɓuya, ya ƙi bayyana ballantana ta nemi maganin maganceshi. Ta rasa abun da yake mata daɗi, ta kuma rasa abun da ke saka mata damuwa. Komai ya rikice mata.

Junaid da ke zaune a gefenta ya dade yana kallonta, yana lura da yadda ta yi shiru. Ya matsa kusa da ita, ya kirata a hankali, "Didi."

Amma shiru ba ta motsa ba, idanunta a rufe kamar wacce take barci, amma a zahiri ba barcinta ta ke yi ba, hankalinta yana yawo a wani wurin daban.

Ya sake cewa cikin damuwa, "Didi, mi yake damunki ne? Ko hira ma kinki ƙi yi min?"

Ta ɗan motsa lebenta kaɗan, amma ba ta buɗe idanunta ba. Murya a raunane ta ce, "Haka nan nike jina wani iri."

Amsarta ta saka Junaid ya ƙara shiga damuwa. Rumana ƙanwarsa yarinya ce mai fara'a da annashuwa, wacce kullum take cike da dariya da raha. Yanzu kuwa kamar an sauya ta, an ɗauke mata walwalarta an bar mata damuwa.

Jirgin yana ci ga ba da tafiya, amma a gareta kamar lokaci ya tsaya, tunani kala-kala yana yawo a zuciyarta, amma babu ɗaya da take iya kamawa ta fahimta.

Da ƙarfe biyu na rana jirginsu ya sauka a garin Kaduna. Convoy suka tarar motoci masu tsaɗa sai sheƙi su ke yi suka tarbe su.

Rumana ba ta damu da komai ba, ba ta damu da tsaron da ke zagaye da su ba, ba ta damu  da gaisuwar da ake musu ba. Ta kutsa kai cikin mota, convoy din motocin su ka yi escorting dinsu zuwa gida.

Motocin suna parking a harabar gidan, direba bai gama parking ba, ta buɗe murfin motar da sauri ta fito kamar wacce ake bi, kai tsaye ta nufi cikin gidan da gudu tana faman kiran, "Umma! Umma!! Umma!!!"

Muryarta tana rawa, cike da tashin hankali da ita kanta ba ta san dalilinsa ba. Ta shiga falon, idonta na yawo kamar wacce take neman mafaka.

Zuciyarta na ayyana mata watakila idan taga Umma ta samu sassaucin abun dake damunta, watakila ganin Umma ɗin zai iya kawo mata nutsuwa, ya warware mata wannan ɗaurin da ke damunta a zuciya.

Ta rungume Umma tare da fashewa da kuka tana faɗin, "Na yi kewarki Umma."

Umma ta share hawayen da suka zubo mata ta ce, "Nima na yi kewarki Rumana."

Junaid ya shigo tare da Jidderh, Jidderh ta gaishe da Umma, "Umma Ina wuni?"

Umma ta amsa da, "Lafiya lau." Ta dora da faɗin, "Ya hanya?"

Jidderh ta amsa da, "Alhamdulilahi."

"Ya kuka baro mutan gidan?"

"Lafiya lau."

Umma ta maida dubanta akan Rumana ta ce, "Rumana ki wuce da ita dakinki ku yi wanka, zan saka masu aiki su kawo maku abinci." Rumana ta gyaɗa kai.

Umma ta ce, "Ƴata Jidderh, Allah ya huta gajiya." Jidderh ta amsa da, "Amin."

Suka haura sama, Rumana ta fada akan makeken gadonta tare da sakin murmushi ta ce, "Gida, Gida ne, duk wanda ya bar gida, gida ya bar shi."

Sai da Jidderh ta yi wa gidan kallon nutsuwa sannan ta gane mahaukacin girman da ya ke dashi da zunzurutun dukiyar da aka kashe a wajen ginashi, a yadda gidan yake da girman gaske za'a iya dauko gidansu a saka a gidan ba tare da gidan ya rage filin azo a gani ba.

Washegari aka fara gudanar da hidimar biki, gida ya cika makil da ƴan uwa da abokan arziki, kowa na ta hidimarsa, ana kai-komo, ana dariya, mata suna ta rangada guda ana farin ciki amma duk wannan annashuwa ba ta shafi Rumana ba.

Duk irin burin da ta dade tana yi a zuciyarta game da bikin yaya Junaid, duk yadda ta yi mafarkin wannan rana da yadda za ta shiga ta fita ta yi rawa ta nuna farin cikinta amma sai gashi yau komai ya sauya. Wani irin yanayi ne ya lullubeta wanda ita kanta ta kasa fassara shi. Ba ciwo ta ke ji kai tsaye ba, amma zuciyarta cike take da wani nauyi da damuwa marar suna.

Tun da suka iso, ta killace kanta a cikin daki. Hayaniyar waje na shigowa kunnenta, amma kamar tana wani duniyar daban.

Duk kiran da ake yi mata ana ce mata amara kirjin biki tazo ta tarbi baki amma sai ta ki amsawa. Idan aka matsa mata sai ta ce, "Ba ni jin dadi," ta rufe kanta da bargo kamar mai tsananin ciwo.

Sai an tashi tafiya program sai ta yi likimo akan gado ta ce bata da lafiya.

Junaid ya shiga damuwa matuƙa gaya domin bai taba ganin Rumana a cikin irin wannan hali ba, musamman a rana mai muhimmanci irin wannan. Ya shigo dakin da kansa, ya zauna kusa da ita yana dubanta da damuwa a fuskarsa.

"Didi, me yake damunki haka? Ko wani abun ne aka yi maki?" ya tambaya cikin sanyin murya.

Rumana ta juya gefe ba tare da ta kalle shi ba, ta ce da kyar, "Haka kawai nike jin ba na jin dadi."

Bai gamsu ba. Ya daura hannunsa a goshinta ya auna zafin jikinta, amma bai ji wani zafi ba. "Mu je asibiti a duba ki," ya fada da kulawa.

Nan take ta tashi zaune, idanuwanta suka cicciko da hawaye. "A’a, don Allah yaya, ba sai mun je ba, zai wuce," ta fada tana kokarin danne kukanta, amma sai ta kasa, kuka ya kubce mata.

Kukan nata ya kara rikita Junaid. Bai taba ganin ta cikin irin wannan tashin hankali ba. Ya yi kokarin lallashinta, amma duk da haka ta nace akan cewa ba za ta je asibiti ba. Har ta kai ga kuka mai tsanani, wanda ya sa dole ya hakura da maganar, duk da cewa zuciyarsa cike take da damuwa.

Ya fita daga dakin jikinsa a sanyaye, zuciyarsa babu dadi. A waje ana ta shagulgula, ana kiran sunansa, ana bukatarsa a wurare daban-daban, amma hankalinsa gaba daya yana akan Rumana. rashin sukuninta ya dauke masa walwala, ya kasa maida hankali akan komai.

Dukkanin inda ya je, zuciyarsa tana cikin dakin da ta ke. Duk dariyar da yake yi ta tilas ce, ba daga zuciya ba. A ransa tambayoyi ne suka cika masa kai, me yake damun Rumana? Me ya sauya masa ita haka a lokacin farin ciki irin wannan? Farin cikin wannan biki bai cikar masa ba, matukar Rumana tana cikin wannan hali.

Yayinda Junaid yake cikin wannan rudani, hidimar bikin na ci gaba da gudana. Ana ta kiransa daga nan zuwa can, ana tambayarsa shawara, idan ya yi baya sai abokai su ƙara janyoshi suna nuna mashi shi ne ginshikin bikin, amma duk da haka walwalarsa kalilan ce. Idan ya amsa, amsawar ba ta da kuzari, idan ya yi murmushi to na dole ne.

A gefe guda kuma, Rumana na cikin daki tana kokarin danne abun da ke cin zuciyarta. Ta rufe ido tana jin hayaniyar waje tana damunta kamar ana yi ne a karkashin kunnuwanta, tana jin komai ya fice mata daga kai. Ba ta iya fahimtar kanta; ko bakin ciki ne, ko kishi, ko wani abu da bai gama bayyana ba.

Ta mike ta zauna a gefen gado, ta daura hannayenta a kanta. "Me ke damuna haka?" ta tambayi kanta amma ta tuna ta ƙara tunawa amma babu amsa, kanta ya cunkushe ta matsa ta ƙara matsawa amma babu abun da ta tuna tamkar wacce take lalube a inuwa. Babu abun da tunanin ya tsinana mata sai wani nauyi da ya kara mata a kirji.

Bayan lokaci Junaid ya sake dawowa, ya tsaya a bakin kofar dakin na ƴan dakiku kafin ya tura kofa ya shiga. Idanunsa sun cika da gajiya da damuwa, amma ya kokarta ya boye su.

"Rumana," ya kira sunanta yana zama a gefe.

Ta dube shi da idanunta da har lokacin suke dauke da alamun kuka. Bai yi magana ba, ya dauki minti yana kallonta yana neman amsar tambayarsa a fuskarta.

"Rumana ki yi hakuri da duk abun da yake faruwa, na tambayeki kin ce babu komai amma zuciyata bata nutsu da wannan amsar ba, a jikina ina jin kamar kina boye min wani abu. Rumana Idan wani abu ne yake damunki ki fada min, ba zan iya jurar ganin ki a haka ba."

Ta juyar da kanta gefe, muryarta na rawa ta ce, "Babu komai, kawai ba na jin dadi ne."

Junaid ya ja lumfashi mai nauyi. Ya san wannan amsar ba cikakkiya ba ce. Amma kuma ya ga idan ya matsa, za ta sake shiga wani sabon tashin hankalin sai ya mike daga inda yake ya koma kusa da ita sosai, ya rage tazarar da ke tsakaninsu. "Ki dube ni," ya ce cikin sanyi.

Ta yi jinkiri kafin ta daga kai ta kalle shi.

"Na dakatar da komai a waje saboda ke," ya faɗa da gaskiya a muryarsa sannan ya dora da faɗin, "Idan kina cikin damuwa, farin cikina gushewa yake yi. Don Allah ki barni in taimaka maki ko akan me ne ne."

Wadannan kalaman nasa sun motsa zuciyarta. Ta ji wani abu ya tsinke a kirjinta, amma har lokacin ba ta iya bayyana abun da ta ke ji ba domin itama kanta ba ta san miye ba. Hawaye suka sake gangarowa daga idanunta ba tare da izini ba.

"Ni kaina ban san mi yake damuna ba," ta furta a hankali, tana jin kunyar kalaman nata musamman ganin yadda ya damu.

Junaid ya yi shiru na wasu sakanni. Wannan amsar ce ya fi tsoro, domin ba ya da mafita ga abun da ba a iya fassarashi a gareshi ba. Ya kai hannunsa ya shafi kafadarta a hankali ya ce, "Babu komai, tunda baki san abun da yake damunki ba sai mu nemoshi a tare."

A hankali ya fara jera mata tambayoyi, yana ƙoƙarin fahimtar abun yake damunta, ko wani abu ne ya faru da ita, ko kuma wani ne ya ɓata mata rai. Amma duk tambayar da ya yi sai ta yi shiru, kamar wacce aka datse harshenta. Ta ƙi ɗaga kai ta kalle shi, balle ta ba shi amsa.

Da matsa sai ta fara hawaye, ya ɗaga murya cikin ɓacin rai yana faɗin, "Rumana, me yake damunki ne haka? Ki faɗa min yanzu ko kuma ranki yayi mummunan ɓaci," sai kawai ta fashe da kuka mai ƙarfi, tana girgiza kai tana faɗin, "Ka barni kawai… don Allah ka barni," kuka ne da yake fito da ɓacin ranta da nauyin da ke cunkushe a cikin zuciyarta.

Junaid ya ƙara fusata ya ce, "To shikenan, idan ba za ki faɗa ba sai ki ci gaba da kukan naki tunda dai ba zaki daina taurin kai ba."

Ɓacin rai ya bayyana karara akan fuskarsa. Ya miƙe tsaye cikin ɓacin rai, ya juya ba tare da ya sake cewa komai ba, ya fice daga ɗakin. Tun daga wannan ranar bai sake bi ta kanta ba ya tattara lamarinta ya watsar.

RANAR JUMU'AH

Tana kwance a kan gado ta yi lamo, wayarta ce ta yi tsuwwa ta daga kiran ba tareda ta damu da duba wanda ya kira ba.

Daga ɗaya bangaren Abdulmajeed ya yi mata sallama, "As-salāmu ʿalaykum wa raḥmatullāhi wa barakātuh."

Ta amsa, "Wa ʿalaykumus salamu wa raḥmatullāhi wa barakātuh."

Ɗaga ɗaya bangaren ya ce, "Rumana mi yake faruwa ne ko kuma ince waye ya yi maki laifin da har girmansa ya kai ki yi wasarairai da hidimar bikin Junaid, ina lura tunda aka fara hidimar bikin nan babu abun da kika halarta, hakan kuma yana ɓata mashi rai, duk kwanakin nan mun kasa gane kansa, yanzu dai gamu nan zaune shurum mun yi magana har bakinmu yana nema ya yi ciwo amma ya ce ba zai je dinner ba sai a tare da ke."

Ta ja lumfashi idanuwanta cike da gajiya da ruɗani da ba ta gama fahimtarsa ba. Muryarta ta fito a sanyaye, amma akwai nauyin damuwa a cikinta, ta ce, "Shi yaya Junaid ɗin ne ya ce idan babu ni ba zai je dinner ba?"

A dayan bangaren, Abdulmajeed ya yi dariya yana kokarin rage damuwar da ke cikin maganar ya ce, "Eh, ga shi nan a kusa da ni. Ko wanka bai yi ba, yana nan zaune kamar wanda aka tilasta masa zuwa duniya."

Ta lumshe idanu na lokaci. A hankali ta ce, "Ba shi wayar."

For seconds tayi ƙananun maganganun da bata fahimta kafin daga bisani aka ce, "Gashi nan yaki amsa wayar."

Ta saki wani ƙaramin lumfashi mai kama da yanke kauna. Ta gyara zama ta ce, "Okay bara in kira shi da kaina."

Ta tsinke kiran ta lalubo lambarsa ta kira, hannunta yana rawa ba saboda tsoro ba, sai saboda wani yanayi da take ji a zuciyarta wanda har yanzu ba ta iya fassara shi ba. Ta danna lambar idanuwanta na kallon nesa kaɗan daga saman gadon da take inda hotonsa yake manne ta kura masa idanu kamar wacce take neman karfin gwiwa daga can.

Kira ya shigo wayarsa, a karo na farko ya kalli allon wayar sunan DIDI da manyan bakake ya bayyana, ya yi shiru ba tareda ya damu da picking kiran ba.

Abdulmajeed ya kalle shi, ya ce, "Ka ɗaga ita ce fa."

Junaid ya ja lumfashi mai nauyi, ya mike ya taka zuwa gefen taga sannan ya amsa kiran, muryarsa kasa-kasa ya ce, "Hello."

Daga daya bangaren, muryar Rumana ta fito a hankali, ba da karfi sosai ba, amma cike da wani abu da ya saka zuciyarsa tsayawa na dan lokaci. "Yaya Junaid me ya sa baka dauki kirana ba?"

Junaid ya yi shiru na ɗan lokaci, yana kallon gefe yana ƙoƙarin haɗiye haushin da ya taso masa. A takaice ya ce, "Oho."

Ta lumshe ido tana faɗin, "Fisabilillah, aurenka sunkutum da guda amma ka ce ba za ka je dinner ba saboda ni."

Kamar wanda aka yiwa dole ya ce, "Eh, nima I can be disturbing.

Rumana ta nuna kanta da yatsa, idanuwanta cike da hawaye ta ce, "Ba ni ba ce amaryar, ba ni ba ce kirjin biki, Me zai saka ka ce ba za ka je dinner ba sai da ni?"

A wannan lokacin, haushin da ke nukurkusar Junaid ya taru ya kai makura. Ya ɗaga murya yana faɗin, "Saboda na gaji da abun da kike yi wa mutane! Kin koma sukuku da ke, idan aka yi magana sai ki ce baki da lafiya alhali ƙarya ne lafiyarki lau. Idan wani abun ne yake damunki ki fito ki fadawa mutane, ba wai ki ware kanki gefe kina kunci ba."

Ya ɗan yi shiru, sannan ya ci ga ba, "Ke ce ya kamata ki shige gaba a hidimar nan, kece ƙanwata kwaya daya tilo amma sai kika koma gefe kika nade hannuwa. Idan aka yi magana sai ki fake da 'ba ki da lafiya'."

Rumana ta yi shiru kalamansa sun shiga zuciyarta fiye da yadda ta zata. Idanuwanta suka cika da hawaye.

Hawaye na zubowa daga idanunta ta ce, "Why are you doing this to me? Na ce ban da lafiya ka ƙaryatani."

Da karfi ya ce, "Ƙarya kike lafiyarki ƙalau. Yarinyar nan Jidderh ƙanwarki, saboda ke ta zo bikin nan amma sai kika watsar da ita, kika watsar da bikin. Saidai da Farida na haɗata, jiya a gidan Hajjo ta kwana wajen Farida wanda ko na rantse ba zanyi kaffara ba akan cewa ba ki san a can ta kwana ba."

Ta sauke kai kamar yana a gabanta ta ce, "To ka yi haƙuri."

Junaid ya girgiza kai zuciyarsa har lokacin cike take da takaici, "Haƙurin shi ne ki shirya mu wuce dinner, kafarki kafata."

Ta yi shiru na ɗan lokaci kafin daga bisani ta ce, "Gashi kuma ban shirya tafiya cikin gungun maza ba."

Junaid ya ware idanu cikin mamaki da ɗan haushi ya ce, "Kato kike son ki ce min?"

Ta girgiza kai da sauri, cikin sauri ta gyara maganarta da faɗin, "Ba haka na ce ba, anyway tunda ba za ka je ba ka hutar da mutane, sai ka kira ka ce na ce ba zan je ba don haka kaima baka je ba."

Ba tare da jira amsa ba, ta tsinke kiran.

Junaid ya tsaya yana kallon wayar zuciyarsa gaurayen da jin haushi da mamaki da kuma wani irin nauyi da ba ya iya fassara shi.

******

Rumana ta dungure wayar na mintina biyar kafin daga bisani ta kira lambar Abdulmajeed ana picking ta ce, "Yaya Abdulmajeed... ya aka yi? Ya shirya ko har yanzu taurin kan yake nunawa?"

Muryar Junaid ta ji yana faɗin, "Ina nan, ban shirya ba na fiki taurin kai."

Ta sassauta murya ta ce, "To Allah ya huci zuciyar ranka ya daɗe... yanzu zan shirya."

Junaid ya ce, "Da ya fiye maki, haka kawai kina neman mayar min da aure sansanin damuwa ba tareda kwakwakwaran dalili ba."

Da sauri ta ce, "To Allah ya bada haƙuri." Ta tsinke kiran.

Ta miƙe ta rage kayan dake jikinta ta ɗaura towel ta wuce bathroom, ta jima a cikin bathroom ɗin fiye da yadda ta saba, ruwan dake zuba yana saukar mata da nauyin dake zuciyarta, tana ƙoƙarin wanke damuwar da ta kasa fassarawa. Bayan ta gama, ta fito a sanyaye, ta tsaya gaban madubi na lokaci tana kallon kanta, tana son gano wani abu a cikin idanuwanta amma ta kasa.

Ta zaɓi ɗaya daga cikin dinkunan bikin da ta yi, leshi ne mai kyau da aka yi mata ɗinkin doguwar riga wacce ta zauna a jikinta tamkar an halicceta ne domin ita. Launin leshin ya fito da kyawunta, amma duk da haka, babu walwala a fuskarta. Ta yane kanta da kallabi sannan ta ɗora mayafi a saman kafadunta, saida ta tabbata komai ya yi dai-dai kafin ta juya ta fita.

Ba ta bi ta babbar ƙofa ba, ta bi ta backdoor kamar yadda ta saba yi a ƴan kwanakin nan musamman idan tana son gujewa hayaniya ko tambayoyi. Gidan cike yake da mutane da shirye-shiryen biki, yayinda ita kuma a lokacin babu abun da zuciyarta take buƙata da ya wuce nutsuwa.

Ta isa parking space, ta buɗe ɗaya daga cikin motocinta wacce bata taɓa amfani da ita ba, ta shiga ta ja ƙofar, ta kunna motar, amma kafin ta jata sai da ta jingina bayanta da kujera ta lumshe idanu na ƴan daƙiƙu, tana jan lumfashi a hankali.

Sai kuma ta buɗe idanunta, taja motar ta fice daga harabar gidan ta nufi hanyar gidan Aunty Hajjo, zuciyarta cike da tunane-tunane iri-iri, wasu da take ƙoƙarin mantawa, da wasu kuma da suka ƙi barinta.

Akan hanyarta ta buɗe gilashin motar iska mai sanyi yana bugawa a fuskarta amma hakan bai rage mata nauyin da take ji a zuciya ba. Duk da haka akwai wani ƙaramin fata a zuciyarta cewa watakila zuwa gidan Aunty Hajjo zai ba ta nutsuwar da take nema.

Tana tuƙi cikin nutsuwa duk da cunkoson tunanin da ke ranta, ta ɗauki wayarta ta kira Abdulmajeed. Bai jima ba aka ɗaga kiran.

Ta ce, "Waye akan layi?"

Junaid ya ce, "Nine."

Ta murmusa ta ce, "To na shirya yanzu haka ina akan hanyata ta zuwa gidan Anti Hajjo. Ni mace ce don haka tawagar mata zan bi, ba ta maza ba."

Kafin ta ƙara cewa wani abu, ya tsinke kiran, bata kawo komai a ranta ba kasancewar hankalinta baki ɗaya yana akan tuƙin da ta ke yi.

Babu jimawa wayarta ta sake haskawa video call ne daga lambar Yaya Junaid. Ta kalli wayar dake akan phone mount sannan ta ɗaga kiran, ko kallon fuskar wayar bata yi sosai ba, idanuwanta suna manne akan titi, hannuwanta riƙe sitiyari da ƙarfi tana driving.

A can ta ɗayan ɓangaren, Junaid yana ƙoƙarin kallon cikin idanunta amma sam hankalinta baya a kansa, idanuwansa cike da wani irin yanayi da ba zai iya fassara ba, ya ce, "Kinyi kyau, Didi, Didin Junaid."

Ba tare da ta karkata hankalinta daga titi ba, ta amsa da, "Na gode. Tunda na shirya kaima ka daina taurin kai ka shirya ka tafi ayi shagalin bikinka tare da kai."

Ya sauke ajiyar zuciya ya ce, "Didi sai yanzu na san za'ayi biki da za ki je."

Daga nan fuskarsa ta ɗan murtuke, ya ƙara da cewa, "Me kike nufi da tafowa ke kaɗai? Ko har yanzu kina kan bakanki na cewa zakije dinner tareda katon gardi ba?"

Ta girgiza kai har lokacin idanuwanta suna akan hanya ta ce, "A’a, ban ce wa kowa kato ba. Kawai dai bikin mata daban ne da na maza, don haka a matsayina na mace sai na tafi ɓangaren mata."

Ya naɗe hannuwa ya "Idan kuma na ce ba zan je Dinner ɗin ba fa?"

Ta murmusa ta ce, "Sai in je in wakilce ka. Didi ba bakuwar tsanani ba ce ba."

Bai ƙara cewa komai ba, har sai da ta isa gidan, sannan ya tsinke kiran.

Ta fito daga motar tana gyara mayafinta cikin nutsuwa, ta nufi ciki zuwa ɓangaren da amarya Khaleseert take. A hanya ta haɗu da Jidderh tare da Farida.

Ta murmusa ta ce, "Ƴan mata, adon gari."

Farida ta ce, "Sai yau ake ganinki?"

Ta saki murmushi mai ɗauke da gajiya ta ce, "Sai yau na samu sauƙi shi yasa."

Ta juya ta dubi Jidderh da ɗan zolaya a muryarta ta ce, "Shine kikayi mamu kaura aka barni ni kaɗai da hayaniyar ƴan biki?"

Jidderh ta ɗaga kafaɗa ta ce, "To rashin lafiyar da kike kirawa kanki ne ban gane kansa ba, shi yasa na tattaro kayana na taho nan domin in cinye bikin sosai."

Ta ce, "To ai shikenan," sannan ta wuce.

Ta wuce wajen amarya Khaleseert, Leeserh tana ganinta ta faɗaɗa da murmushi, ta ce, "Ga manyan baƙi, ga amara kirjin biki."

Ji tayi kunya ta kamata, ta sunkuyar da kai ta ce, "Rashin lafiya ne ya kawo min tsaiko, yanzu ma yaya Junaid ne ya tattagoni."

Leeserh ta ce, "Aiko ya kyauta da ya saka kika zo. Mutane suna ta tambayarki, wasu idan suka yi wa Jidderh magana ta ce bata ganesu ba, sai suce kece kike masu wulakancin naki."

Rumana ta girgiza kai ta ce, "Ayyerh, to Allah ya ba su haƙuri, ya matsa na zo kuma na ga amarya don haka yanzu dakin Aunty Hajjo zan nufa in yi kwanciyata. Ai dai bazai bini har can ba."

Ba tare da ta tsaya bata lokaci ba, ta juya ta nufi ɓangaren Aunty Hajjo. Da ta shiga parlour, ta samu mata ƴan biki zaune suna hira, ta gaishesu sannan ta wuce ciki, zuwa bedroom ɗin.

A can ta tarar da Aunty Hajjo tare da Hajiya Maamaah zaune. Ta gaishesu, suka amsa da kulawa.

Aunty Hajjo ta ce, "Ya jikin?"

Rumana ta langwaɓe kamar wacce take fama da ciwon gaske, ta ce, "Da sauƙi... yanzu ma yaya Junaid ne ya fatattakoni wai dole in je dinner. Shine na gudu nan, in sha barci a dakin Aunty Hajjonmu."

Aunty Hajjo ta yi murmushi ta ce, "Yi kwanciyarki diyata, Allah ya ƙara lafiya."

Rumana ta cire mayafinta ta ajiye, ta sauke handbag ɗinta gefe, tabi lafiyar gado ta lumshe idanu, babu ɓata lokaci bacci yayi awon gaba da ita.

Can cikin barci, ta ji ana jijjigata, ta buɗe idanu a kasalance, tana ƙoƙarin tantance inda take, idanunta suka sauka a kansa, ta warosu da mamaki ganin Junaid tsaye a gabanta.

Da sauri ta tashi zaune tana dube-dube, amma babu Hajiya Maamaah, babu Aunty Hajjo. Ta sake kallonsa da mamaki ta ce, "Ta ya ka shigo?"

Ya ɗaga gira da murmushin gefen baki ya ce, "Ta yadda kika shigo."

Ta dafe kai tana faɗin, "Nazo nan ma ban tsira ba. Allah tunda nike ban taɓa ganin marar kunyar ango kamar wannan dake gabana ba, ka taho har dakin surukarka."

Ya dage kafaɗa ya ce, "To ai Aunty Hajjo ce. Idan nayi laifi tsaf zata zaneni kuma babu mai tambayar dalili."

Ta jinjina kai da yar dariya tace, "Haka ne."

Ya nuna doguwar rigar da ke ajiye a kan gado ya ce, "Ki watsa ruwa ki shirya mu wuce."

Ta ce, "To shikenan, kaje ina zuwa."

Ya girgiza kai da sauri, "Ai kafarki kafata."

Ta sake waro idanu, "Kana nufin a gabanka zan shirya?"

Ya jinjina kai, "Eh, ai ba yau kika fara shiri a gabana ba. Ko da yake naga yanzu kin mayar da ni bare, har kina neman ki kirani gardin kato."

Ta yi wa bakinta alamar ziff tana harararsa kafin ta miƙe ta nufi bathroom. Bayan lokaci ta fito, ta shirya cikin doguwar rigar da ya ajiye mata, ta zauna a jikinta da kyau, ta ƙara fito da kyawunta.

Junaid ya samu kansa da satar kallonta yayinda take shiryawa. Da ta gama, ta riƙe kugu ta juya, ta ƙara juyawa tana nuna masa, ta ce, "Ya ka ganni?"

Ya tsayar da idanunsa a kanta yana kallonta kafin ya ce, "Kinyi kyau Didin Junaid."

Ya kama hannunta suka fita tare. A parlour sai sunkuyar da kai yake yana gaishe da Aunty Hajjo da sauran matan da ke wajen.

A ranta ta ce, "Daga baya kenan."

Suka fito compound suka tarar har amarya ta shiga mota ana shirin tafiya. Ya buɗe mata ƙofar gefen direba, ta girgiza kai ta ce, "A'a, a motata nazo."

Bai saurareta ba ya ɗauketa cak kamar ƙaramar yarinya ya sakata cikin motar yana faɗin, "Dole ne ki shiga motar mazan da kike rainawa."

Ta juya tana kallon Khaleseert dake hakimce a backseat ta ce, "Aunty Leeserh kin ganni ko, hmmm zuwa yayi har dakin Hajjo ya kwamusoni."

Leeserh ta ce, "Ai ya kyauta, yau ɗaya dai ya kamata ayi hidimar tare da kirjin biki."

Rumana ta ce, "To ai shikenan tunda mijinki kika shigar mawa...nima Allah ya bani nawa mijin ya shigar min..."

Kalmar ta fito daga bakinta ne da wasa, amma nauyinta ya wuce haka.

Junaid ya kalleta da wani irin kallo wanda ya tilasta mata tsayawa cak da maganar.

Ba kallon wasa bane, ba kuma kallon fushi kai tsaye bane, wani irin kallo ne da ya haɗa da mamaki, tuhuma, da kuma wani abu da ta kasa sakawa suna.

Zuciyarta ta buga da ƙarfi, ta kawar da kai tana ƙoƙarin ɓoye yadda kalamanta suka dawo suna yi mata nauyi a zuciya.

Tana ta danna wayarta har suka isa wajen da za a yi dinner ɗin. Ana parking, ya miƙa hannunsa ya amshi purse ɗinta, ya buɗe, sannan ya zaro bandles na kuɗi daga aljihunsa ya saka mata a ciki. Ya kalleta da murmushi mai ɗauke da umarni ya ce, "Here you go, kuma ni kaɗai za ki yi wa liki da su, me and only me, got it?"

Ta gyaɗa kai, aka buɗe masa ƙofa ya fita, sannan ya zagaya zuwa ɓangaren da take, ya buɗe mata ya miƙa hannunsa. Ta riƙa hannun cikin nutsuwa, ta fito a hankali, ƙafafunta masu jan lalle suna haska farar fatarta wacce har yellow take saboda haske.

A tare suke tafiya cikin natsuwa, yana jaye da ita kamar wanda ba ya son ya rabu da ita. Suka nufi ɓangaren da Leeserh take ya buɗe mata ƙofa, ya miƙa hannu amarya ta kama ta fito ta yi kyau ƙwarai da gaske, tana ta baza kamshi.

Ta kalleta da fara’a ta ce, "Didi." Rumana ta amsa da murmushi, "Aunty Leeserh."

Junaid da Leeserh suka jera suna tafiya a gaba yayinda abokan ango da ƙawayen amarya suke biye dasu suna tafiya cike da raha. Duk da haka, Junaid bai saki hannun Rumana ba, yana riƙe da shi gam.

Abdulmajeed ya matsa kusa da shi ya yi masa magana a kunne yayinda suke gab da shiga hall. Sai Junaid ya ɗan kalleta da idanu, ya yi mata magana da idanu sannan ya saki hannunta a hankali.

Ta ja baya kaɗan, ta juya ta shiga ta wata ƙofa daban.

Da suka shiga ciki, kida mai sanyi ya fara tashi. Mutane suka miƙe tsaye, ana kallon shigowar amarya da ango, su a gaba, abokansu a baya suna kwasar rawa cikin farin ciki.

Rumana ta ja kujera ta zauna kusa da Jidderh, wacce take tare da Mariam da Deenerh.

Deenerh ta kalleta ta ce, "Kin gadamar zuwa kenan."

Rumana ta saki murmushi mai ɗauke da gajiya ta ce, "Yanzun ma Yaa Junaid ne ya tiso keyata."

Mariam ta girgiza kai cikin mamaki, "I can’t believe this, duk yadda kika ɗaura buri akan bikin nan amma dinner ce kawai kika yi attending."

Rumana ta ce, "Ba na jin daɗi ne shi yasa."

Amma a zahiri, ba jikin nata kaɗai bane ke damunta, zuciyarta ma na ɗauke da wani abu da take ƙoƙarin ɓoyewa, ko daga kanta ma.

An soma gudanar da hidimar cikin tsari da armashi, amma Rumana kamar ba ta cikin duniyar wajen taja wayarta tana dannawa, idanuwanta akan screen, zuciyarta kuma a wani wuri daban.

Wani ɗan saurayi ya ƙaraso kusa da su yana cewa, "Didi..."

Ta ɗago kai a hankali, ta ce, "Yaa Khaleed..."

Khaleed ya yi murmushi amma a fili akwai damuwa a fuskarsa, ya ce, "Didi ya kike haka ne? Ana hidima amma kin dawo nan kin zauna. Gashi can yace ba zai tashi su yi rawa ba kuma bazai yanka cake ba har sai kin zo, ke kaɗai kika san yadda kuka tsara komai."

Rumana ta ɗaga kai ta kalli inda Junaid yake, idanuwansa a kanta, ba ya ɓoye hakan. Ta yi shiru na wasu daƙiƙu sannan ta ce a hankali, "Alright, mu je."

Khaleed ya juya yana gaba, ita kuma ta bi shi a hankali har suka isa high table. Ta wuce kai tsaye inda Junaid yake, ta tsaya kusa da shi tana ɗan murmushi kaɗan, ta ce, "Smile Yaa Junaid, yau ranarka ce, kayi murmushi."

Ta tsaya a bayansu aka rinƙa ɗaukarta hotuna tare da su. Ba zato ba tsammani, ya saka hannu ya janyota kusa da shi yana faɗin, "Ki rage taurin kai."

Ta ɗan kalleshi sai kuma ta share da maganar ta ce, "Yaa Junaid mu je ka taka rawa."

Nan take ya miƙe, Leeserh ma ta miƙe, suka nufi filin rawa. Ya kama hannun amarya suna takawa a hankali yayin da kiɗa mai sanyi yake tashi ana masu like.

Bayan wani lokaci, aka sauya kiɗa, sautin ya ƙara armashi. Junaid ya saki hannun amarya ya ja baya yana fuskantar Rumana, amma kafin a ankara, su biyun suka shiga taka rawa a tare, step iri ɗaya, suna kwasar salo iri ɗaya, ƙafafunsu na motsawa a tare kasancewar sun daɗe suna horo.

Suna matsowa kusa da juna, wani lokaci suna ja da baya. Sai ga Junaid yana kwasar shoki cikin babbar rigarsa, yana motsawa cikin salo da ya saka kowa ya ɗauka da tafi. Rumana ta biye masa, tana rawar da ta haɗa kyau da nutsuwa.

Daga nan aka matsa zuwa yankan cake. Ya yanka ya miƙa wa amarya, ita kuma ta ɗauka ta bashi. Sai ya sake yanka wani yanki ya nufi bakin Rumana da shi.

Kunya ta rufe ta karkatar da hannunsa cake ɗin ya ɗan shafi kumatunta. Ta ɗauki nata ɓangaren, ta ɗaga hannu tana murmushi ta shafa masa a kumatu.

Hayaniya ta tashi da dariya a wajen, amma a tsakaninsu akwai wani yanayi na daban wanda ba kowa ne zai iya ganewa ba.

Bayan an tashi ta bi su Deenerh suka fita tare cikin rugumtsumin tashi wannan ya saka Junaid bai ankara ba.

Ko akan hanya bata cika magana ba, ta yi shiru tana kallon titi ta cikin gilashin mota, har suka isa gida, tana sauka wayarta ta fara ringing. Ta kalli screen ɗin, Yaya Junaid ne.

Ta yi jim kafin daga bisani ta ɗaga.

Daga can ɓangaren muryarsa ta zo kai tsaye, yana faɗin, "Kina ina?"

Ta amsa a taƙaice, "Yanzu muka sauka gida."

Ya sake tambaya, "With whom?"

Ta lumshe idanu kafin ta ce, "Na biyosu Mariam ne."

Sai ya yi shiru kaɗan, sannan ya ce, "Amma nace ki jirani."

Ta ce, "Naga kana tare da amarya ne shi yasa and barcin nikeji, saida safe, asuba ta gari," kafin ya ƙara cewa wani abu, ta yanke kiran tareda kashe wayar gaba ɗaya.

Ta mayar da wayar a jikka zuciyarta tana bugawa a hankali amma da nauyi. Ba wai saboda abin da ya ce ba, sai dai saboda abin da bata faɗa masa ba.

Washegari, Rumana ba ta tashi da wuri ba, ta yi kwanciyar a daki cikin barci mai nauyi, jikinta a gajiye saboda halin da take ciki, period ɗinta ya ƙara mata kasala da wani irin yanayi da ba za ta iya bayyanawa ba. Ko da rana ta fara nisa, bata damu da tashi ba, ko abinci da aka kawota bata kalla ba, bakinta babu dandano ko kaɗan, beside ko yunwar bata ji sai wani yanayi mai wahalar fassarawa wanda ta gagara gane miye.

Kiran waya ne ya tashe ta. Ta miƙe zaune tana hamma, rabin idanuwanta a buɗe. Ta ɗaga kiran, yaya Junaid ne.

Da murya mai ɗauke da tsantsar farin ciki ya ce, "An ɗaura Leeserh ta zama mallakina."

Wani irin abu ya sauka a zuciyarta lokaci guda. Gabanta ya faɗi, tana ji kamar an cire wani abu daga cikinta an danne kirjinta da shi. Na lokaci ta kasa magana amma sai ta daure ta haɗiye abin da ke maƙogwaronta, ta ce cikin murya mai ƙoƙarin daidaituwa, "Congratulations...ina tayaka murna...Congratulations once again...Zawāj Mubārak..."

Ta tsinke kiran ba tare da ta saurari amsarsa ba, ta saki wayar akan gado tareda fashe da kukan da bata san dalilinsa ba, kuka mai ƙarfi wanda yake fitowa daga zuciya. Hawaye na zubowa babu kakkautawa, ta takure a waje.

Abin mamaki, ita kanta bata san dalilin kukan ba sosai ko kuma tana sane amma tana tsoron faɗa wa kanta gaskiyar.

A ɗaya ɓangaren kuwa, Junaid bai zargi komai ba ganin ta tsinke kiran ya ɗauka wataƙila tana cikin taron ƴan biki ko kuma gajiya ce.

Ya ci gaba da karɓar gaisuwa daga mutanen da ke zagaye da shi suna taya shi murna.

Throughout the day Rumana tana ɗaki, kukan da ta yi da safe ya bar mata gajiya a jiki da zuciya. Duk lokacin da ta ji motsin mutane a waje, sai ta goge fuskarta da sauri, ta mayar da lumfashita kamar babu komai.

Ganin shiru-shirun yayi yawa Umma ta shiga ta dubata, ta kalleta da kulawa ta ce, "Lafiya kuwa?"

Rumana ta yatsine fuska tana ƙoƙarin ɓoye gaskiyar kukan da tasha ta ce, "Kaina ne ya ke ciwo amma na sha magani."

Umma ta tsaya tana kallonta na ɗan lokaci, tana san gano abin da ke ɓoye a bayan maganar har zatayi magana sai kuma ta yi shiru ta ce, "To shikenan."

Rumana ta koma ta kwanta, ta fake da ciwon kai ta cigaba da zama a daki har yamma, ba ta fito ba.

Da marece kuwa, gida ya ƙara ɗaukar hayaniya da shirye-shirye. Aka zo da amarya na gaisuwa kafin daga bisani aka wuce da ita gidan Junaid.

Rumana tana ɗakinta a lokacin, tana jin motsin mutane, dariyar ƴan biki, da kade-kade daga nesa amma bata fito.

WASHEGARI

Karfe takwas na safe, Rumana tana kwance a kan gado, idanunta a lumshe, amma ba bacci take ba, tunani ne kawai yake yawo a zuciyarta.

Umma ta shigo ɗakin ganinta kwance akan gado ta ce, "Aww, bacci takeyi."

Rumana ta buɗe idanu da sauri ta miƙe zaune tana faɗin, "A'a, idona biyu."

Umma ta zauna gefen gadon ta ce, "Ki shirya ku tafi tare da Jidda ku kai masu breakfast. Daga nan sai ku yi masu sallama tunda gobe zaku wuce."

Rumana ta jinjina kai ta ce, "Okay, bari in shirya."

Har Umma ta kai bakin kofa sai kuma ta juyo tana faɗin, "Junaid ya ce yana kiran numbarki amma ba ta shiga."

"Na kashe wayar ne kuma na rasa inda na wullata, amma zan nemota."

Ummy ta dubera da kulawa, "Ki tabbata ki nemota." Sannan ta fice.

Rumana tayi jim sannan ta miƙe ta nufi bathroom. Ta dade a ciki tana wanka, ta fito jikinta yana ɗigar ruwa. Ta shirya cikin riga da skirt na atamfa, ta yane kanta da kallabi, ta janyo veil ta lulluɓa ta ɗauki wayarta dake karkashin pillow sannan ta fito daga ɗakin.

Duk da cewa ta fito da kamannin nutsuwa, a ranta akwai wani abu da har yanzu bai warware ba, wani abu da hatta barcin da tasha bai iya warkar mata da shi ba.

Ta juya ta dubi Jidderh ta ce, "Mu je."

Jidderh na shirin tsayawa ta ɗauki kwandon abincin, Rumana ta ɗaga mata hannu da sauri ta ce, "No, ki barshi, za a biyo mu da shi."

Ba tare da gardama ba suka yi gaba, aka biyo su da kwandon aka buɗe bayan motar aka saka. Suka zauna a gaba, Rumana a bayan sitiyari, Jidderh a gefenta.

Rumana ta kunna motar, ta ja a hankali suka bar harabar gidan.

Ta nufi hanyar gidan yaya Junaid, Jidderh na kallonta lokaci-lokaci tana son tambayarta wani abu amma sai ta fasa.

Motoci biyu ne suke biye da su, ɗaya a gaba yana musu jagora, ɗaya kuma a baya na kariya.

Hannunta na kan sitiyari, idanunta a kan hanya yaynda zuciyarta take bugawa da wani irin nauyi da ke ƙara bayyana da kowane minti da suke ƙara kusantar gidan.

Koda suka isa gidan, zuciyarta ta matse kamar zata fashe kukan da take riƙe da shi tun daga hanya sai ya taso mata, da sauri ta haɗiye shi, ta mayar da komai cikin ƙarfi.

Suka fito daga motar suka nufi ƙofar parlour. Ta tsaya ta daidaita lumfashinta sannan ta danna bell.

Ba jimawa aka buɗe, Junaid ne. Ya ware idanu da mamaki da farin ciki lokaci guda, ya ce, "Didi..."

Sanye yake da riga da guntun wando wanda ya sa ta ji kunya kamata duk da ba yau ne ranar farko da ta ganshi a hakan ba amma ta rasa dalilin da ya saka na yau yayi daban, ta sunkuyar da kai ƙasa tana jin zuciyarta na bugawa da ƙarfi.

Ya buɗe hannuwansa yana murmushi ya ce, "Zo Didi..."

Ta ji wani irin shakku, ta ja baya kaɗan, ta ce cikin ladabi, "Ina kwana, Yaya Junaid?"

Kafin ta ƙara wani step fin baya ya janyota jikinsa yana rungumeta yana mai sauke ajiyar zuciya ya ce, "Na yi kewar Didi."

Rumana ta tsaya cak a jikinsa, ba ta motsa ba, ba ta rungume shi ba. Hannuwanta sun tsaya a gefe, zuciyarta tana bugawa da wani irin rikicewa, a tsakanin abun da take ji, da abun da ya kamata ta ji.

Jidderh ta matso tana murmushi ta ce, "Yaya Junaid, ina kwana?"

Junaid ya amsa da, "Lafiya lau," yana sakin hannun Rumana a hankali, kwata-kwata bai lura da yadda ta rikice ba.

Suka shiga cikin katon falon gidan mai girma da kyau, komai a shirye kamar yadda ake yi wa sabuwar amarya da ango. A daidai lokacin ne ɗaya daga cikin matakan tsaro ta shigo da kwandon abincin ta ajiye.

Junaid ya kalli kwandon, sannan ya jinjina kai da murmushi ya ce, "Mun gode fa."

"Aunty Leeserh fa?" Rumana ta tambaya.

Junaid ya amsa a sauƙaƙe, "Tana barci."

Ta ce, "Barci kuma?"

"Eh," ya sake cewa a taƙaice.

Ta jinjina kai kaɗan tana mai faɗin, "To shikenan."

Junaid ya kalleta da wani irin yanayi, ya ce, "Umma ta ce min gobe zaku wuce... shawarar waye wannan?"

Jidderh ta yi shiru, ta sunkuyar da kai. Idanun Junaid suka dawo akan Rumana, yana mata kallon tuhuma ya ce, "Shawararki ce kenan?"

Ta girgiza kai, "A’a... Abbi ne ya ce haka, kuma hakan ne ya kamata, tunda an gama biki, miye muke jira sai mu koma gida kuma?"

Fuskarsa ta sauya nan take, fushi ya bayyana a bayyane ya ce, "Tunda nan ba gida bane ba, kwanaki kaɗan da suka wuce kike kuka akan baki son zaman gidan can, amma yanzu kina neman hanyar komawa can. What’s wrong with you?"

Ta tsaya a wurin, zuciyarta na bugawa da sauri amma fuskar ta ƙi nuna komai. Ta kalleshi kai tsaye ta ce, "Nothing wrong with me."

Shirun da ya biyo baya ya cika falon ba irin shiru na nutsuwa ba, saidai wanda yake ɗauke da abubuwan da ba'a faɗa ba, kalmomin da suka tsaya a maƙogwaro, da kuma wani abu da ke sauyawa a tsakaninsu ba tare da sun yarda da shi ba.

A fusace Junaid ya cafki hannunta ya jata zuwa balcony, ya juya gare ta ya daka tsawa, "Didi!"

Ta firgita, ta ja baya da sauri, ta ce, "Please stop yelling at me."

Ya matsa kusa da ita, idanuwansa cike da damuwa da fushi a lokaci guda, ya ce, "Tambayarki nikeyi ki faɗa min laifin da nayi miki. Me yasa kike avoiding dina har kina neman hanyar gudu daga garin nan?"

Ta girgiza kai da sauri, tana ƙoƙarin daidaita muryarta ta ce, "Babu abin da kayi min."

Ya ɗaga murya ya ce, "Ƙarya ne! Akwai abun da aka yi miki kike fushi, kina jin haushin kowa har da ni."

Ta kawar da kai ta ce, "Na faɗa maka babu komai."

Junaid ya sassauta murya ya ce, "Please ki faɗa min abun da yake damunki. Yadda kike yi min yana kasheni."

Ta ce, "Na faɗa maka babu komai."

Ya kalleta da wani irin yanayi, muryarsa ɗauke da tuhuma ya ce, "A babu komai ɗin ne kike cewa gobe zaku wuce gida kamar ana tsikararki?"

Ta jinjina kai idanunta suna kallon gefe, ta ce, "Ehh..."

Ya matsa kusa kaɗan, yana son ya tilastata ta fuskance shi, ya ce, "Ki kalleni ki faɗa min amsarki."

Ta girgiza kai da sauri, "A’a."

Ya ce, "Kenan ƙarya kike yi min?"

Nan take ta ɗago ta kalleshi da idanunta da suka cika da ƙwollar da ta daɗe tana riƙewa. Muryarta ta yi rauni, ta ce, "Ya kake son in yi ne? Haba..."

Junaid ya tsaya cak yana kallonta har zaiyi magana sai kuma ya fasa ya ɗaga waya ya kira Ammi, ya gaisheta, ta amsa da kulawa, tana tambayarsa amarya, bayan sun gama gaisawa yace, "Umma ta ce min gobe su Jidderh za su tafi shi ne nike neman alfarma a bani aronsu su ƙara kwanaki, sai in maida su da kaina."

Rumana dake tsaye kusa da shi tana jin dukkanin abun da yake faɗa ta shiga girgiza masa kai, tana roƙonsa ya fasa amma ya yi mata banza, bai ko kalleta ba.

Daga ɗaya ɓangaren, Ammi ta ce, "Abbansu ne ya yanke hukuncin hakan amma babu komai, zan yi musu magana sai su ƙara kwanakin."

Ya sunkuyar da kai kamar tana gabansa, ya ce, "Na gode, Allah ya ƙara girma." Ta amsa da, "Amin."

Ya katse kiran, sannan ya juya ya kalli Rumana ya ce, "Ta ce ku tsaya har sai ranar da na shirya mayar da ku don haka zamanki a Kaduna daram." Ta amsa a taƙaice, "Toh."

Ya matso kusa da ita, idanuwansa na zurfafa cikin nata, ya ce, "Yanzu idan nace zan je Katsina in tayar da fitina in amso ki me za ki ce?"

Ta ce, "Fitina a kwance take, Allah ya la’anci mai tayar da ita shine abun da zan ce."

Ya jinjina kai ya ce, "Haka ne amma akwai wani abu a ranki mma kafin ki bar garin nan sai kin faɗa min domin na fi ki taurin kai."

Ya juya a fusace ya koma ciki ba tare da ya sake kallonta ba.

Rumana ta tsaya a balcony ɗin na ɗan lokaci kamar wacce aka dasa a wurin, daga ƙarshe ta kira maid ta ce, "Kije ki ce na ce Jidderh ta fito mu wuce gida."

Maid ɗin ta tafi. Jim kaɗan sai ta dawo da saƙo amma ba irin wanda Rumana tayi zata ba. Ta ce, "Ranka ya daɗe ba yanzu zata tafi ba, idan kin kagara sai ki juya ki kama hanyar Katsina."

Ba tare da ta ce komai ba, ta juya ta shige motarta ta jata fice daga gidan.

Umma ta kalleta da mamaki, "Ina da Jidderh?"

Rumana ta haɗiye kukan da ke taso mata, ta ce cikin murya mai rawa, "Tana can...nace masa ban ji daɗi mu tafo shine ya ce wai ita babu inda zata je idan na kagara daga nan in wuce Katsina, shine ta tafowata."

Sauran kalmomin suka tsaya a maƙogwaronta. Ba ta iya ƙara riƙe kukan dake tafo mata ba, ta fashe da kuka ta juya da gudu ta nufi saman bene.

Umma ta ɗaga waya cikin damuwa ta kira Junaid. Yana picking ta ce, "Miye yake faruwa tsakaninka da Rumana?"

Daga ɗaya ɓangaren ya ce, "Ni ma ban sani ba, sai fushi take yi, tana avoiding mutane idan aka yi magana ta ce babu komai."

Umma ta yi jim kafin daga bisani ta ce,"To gata nan tana ta kuka akan cewa da kayi idan ta kagara ta wuce Katsina."

Ya ce, "Rabu da ita kafin ta tafi sai na tutsuyeta ta faɗa min abin da aka yi mata take fushi."

Umma ta sauke ajiyar zuciya sannan ta ce, "To shikenan amma ka maido da Jidderh da kanka daga nan sai kayi aikin rarrashin ƙanwar taka."

Junaid ya ce, "To shikenan."

******

Rumana ta kulle kanta a daki ta zauna a gefen gado tana kuka kamar wacce aka kawo mata labarin mutuwa. Hawaye suno zubowa babu ƙaƙƙautawa, kirjinta yayi mata nauyi, lumfashinta yana fita da ƙyar.

Abin da yake damunta ya fi ƙarfin furtawa, wani abu ne da ya tsaya a zuciya, ya kasa fitowa. Ko da za a matsa mata, ko da za a tsoratata, ba za ta iya cewa ga shi ba.

Ta rungume kanta tana girgiza kai, tana zaune a ɗakinta cikin yanayin kuka da tunani, tana jiran Yaya Junaid yazo yayi rarrashi amma shiru babu shi babu alamarsa.

Ta fito daga ɗakin ta sauko ƙasa.

A falo ta tarar da Jidderh, tana zaune kamar ta daɗe da dawowa. Da sauri ta ƙarasa wajenta tana faɗin, "Sis, yaushe kika dawo?"

Jidderh ta ce, "Ɗazu Yaya Junaid ya kawoni."

Rumana tayi mutuwar tsaye idanunta suka cika da ruwan hawaye, suka yi rau-rau kamar zata fashe. Kafin ma ta ƙara cewa wani abu, sai ta saki kukan tana faɗin, "Shi ne Yaya Junaid ya zo har gidan nan amma bai lekani ba?"

Umma da ke kusa ta cika da mamaki, ta ce, "Kina nufin bai lekaki ba bayan kuma saida nace ya shiga ya dubaki, har ya ce min to, ya kuma haura sama."

Rumana ta girgiza kai cikin tashin hankali, muryarta tana rawa ta ce, "Wallahi, ko inuwarsa ban gani ba."

Kukan nata ya ƙaru, zuciyarta na karyewa da wani irin zafi da ba ta iya fassara shi. Ba tare da ta jira wani ya ƙara cewa komai ba, ta juya da sauri ta haura sama, tana kuka mai tsanani, kamar wacce aka cusawa wani sabon rauni a zuciya.

Ta ɗauki waya da hannu mai rawa ta kira lambar Yaya Junaid. Yana ɗaga kiran ta fashe da kuka tana faɗin, "Shine har ka zo gidan nan amma ba ka dubani ba?"

A taƙaice ya ce, "Eh... na fi ki taurin kai."

Cikin rawar murya ta ce, "Shikenan... tunda ka daina sona... to ni ban daina sonka ba... Ina sonka Yaya Junaid... kuma... Kuma kullum da safe sai zan kira in gaisheka... ni ina sonka..."

Kafin ya ce wani ta tsinke kiran.

Daga wannan lokacin, Rumana ta koma sukuku, haka ta wuni a ɗaki ba motsi, ba magana, idanuwanta sun kumbura da kuka.

Washegari tun da asuba ta ɗauki waya ta kira lambarsa. Yana picking ta ce, "Yaya Junaid ina kwana?"

Ya amsa da, "Lafiya lau."

Ta ce, "Da fatan ka tashi lafiya?" Ya ce, "Lafiya lau." Sai ta ce, "A gaida min Aunty Leeserh." Ya ce, "Za ta ji."

Ta share hawayen da suka zubo mata ta ce, "Tunda ka daina sona, ni ina sonka kuma zan ci gaba da kira kullum ina gaisheka."

Wajen karfe bakwai na safe, Umma ta nufi kitchen kamar yadda ta saba, ta fara shirin haɗa breakfast kafin kowa ya farka. Tana shiga sai ga Jidderh ta biyo bayanta da sauri tana faɗin, "Umma, ke da kanki?"

Umma ta juya tana murmushi ta ce, "Eh, zan haɗa muku breakfast ne."

Jidderh ta waro idanu da mamaki, ta ce, "Umma, muna kwance mu bari ke kiyi breakfast ai ba mu kyauta ba, ki je ki zauna kiyi kallo, ni zan girka."

Umma ta tsaya tana kallonta na ɗan lokaci, mamaki ya cika zuciyarta. Ba tare da ta ce komai ba, sai ta juya a hankali ta koma parlour.

Jidderh kuwa ta zage damtse, ta fara aiki cikin ƙwarewa. Ba ta ɓata lokaci ba, ta gama haɗa karin kumallo, ta jera akan dining table. Bayan ta gama, ta samu Ummw a parlour tana kallon news, ta ce, "Umma, an gama."

Fuskar Umma ta haskaka da farin ciki, ta ce, "Allah ya yi albarka." Jidderh ta amsa da ladabi, "Amin."

Daga nan ta haura sama ta kira Rumana, suka sauko suka yi breakfast a tare.

Duk tsawon ranar, Jidderh ba ta bari Umma ta yi wani aiki ba. Ko da Umma ta miƙe za ta yi wani abu, sai Jidderh ta tare ta ce, "A’a Umma, zan yi," kuma sai ta yi shi yadda ya kamata. Abincin rana da na dare ma ita ta girka, tana ta zirga-zirga cikin gida. 

Umma kuwa ta yi ta kallonta, a zuciyarta tana tuna Junaid da Rumana, da yadda ko za ta wuni tana aiki ba su damu da su taimaka mata ba. Ta tuna maganganun mutane da suke mata gyara akan tarbiyyar yaran amma ta watsar, sai yanzu take ganin gaskiyar abin da suke faɗi mata.

A duk lokacin da Jidderh ta kammala wani aiki, sai Umma ta ce da ita, "Allah ya yi albarka." Kuma a kowane lokaci, Jidderh ba ta gajiya da amsawa cikin girmamawa tace, "Amin."

Kullum da safe, Rumana ba ta fasa ɗaukar waya ta kira Yaya Junaid. Da zarar ya ɗaga, cikin murya mai cike damuwa da ɓoyayyen rauni take gaishe dashi daga karshe ta ce, "Yaya Junaid, ka daina sona, to ni ban daina sonka ba, kuma zan ci gaba da kira ina gaisheka." A takaice ya ke amsawa da, "To."

Wannan to din da yake ce mata tana ƙular da ita ba kaɗan ba tana jin kamar ta fasa ihu.  Duk da haka, ba ta fasa ba; kullum tana kira, tana maimaita kalamanta kamar wani wajabin da ta ɗaura wa kanta.

A gefe guda kuwa, tsawon zamansu Jidderh ba ta bari Umma ta yi wani aiki ba. Da zarar ta ga Umma ta miƙe za ta yi abu, sai ta amsa cikin girmamawa tana cewa, "Haba Umma, bai kamata muna zaune kina aiki ba." Sai ta karɓe aikin.

Umma kan tsaya tana kallonta da jin daɗi, zuciyarta na cika da godiya da mamaki a lokaci guda. Amma duk lokacin da ta ɗaga kai ta kalli Rumana wacce take zaune sai wani irin nadama ya ratsa zuciyarta.

A hankali ta fara jin nauyin tarbiyyar da ta yi wa Rumana, tana kwatanta halayen biyu a zuciyarta; Jidderh tana ƙoƙari da ladabi, yayinda Rumana take nuna halin ko-in-kula da rashin taɓuka komai. Wannan tunanin ya tsaya mata a rai, yana yawo tamkar tambayar da ba ta da amsa.

*******

Rumana ta cigaba da kiran Yaya Junaid tana gaishe dashi a kowace safiya, ranar da takaici ya cika zuciyarta ta ji kamar ba za ta iya jure yadda yake wasarairai da ita ba.

Ta kira shi ta ce, "Yaya Junaid gidan can sun yi kyauta da ƙananan kayana, ina buƙatar gown."

A taƙaice ya ce, "To shikenan." Ya tsinke kiran. Bayan kusan awa ɗaya, sai ga Jidderh ta shigo ɗakin ta miƙa mata waya, ta ce, "Gashi, inji Yaya Junaid, yace ki yi shopping ɗin."

A take zuciyar Rumana ta karye, ta ji kamar ta fashe da kuka wato ya fi ƙarfin ya zo ya ganta, sai dai ya aiko mata da wayar, ta ji wani irin ɗaci mai nauyi ya tokare mata ƙirji, ta share hawayen da suka zubo mata a fuska ta karɓi wayar ta fara yin shopping ɗin.

Bayan ta gama da gangan ta riƙe wayar ta ƙi mayar da ita, shi kuma bai sake neman ta ba har marece, tana gani ana kira ta share, da wayar ta isheta da ringing ta sakata a silent.

Da yamma, Jidderh ta sake shigowa ta ce, "Yaya Junaid yace ki bada waya."

Rumana ta yi mata banza, kamar ba ta ji ba.

Jidderh ta koma parlour ta faɗa masa, ya girgiza kai yana murmushi, ya ce, "Didi rigima."

Ya miƙe ya haura sama, ya same ta zaune a ɗaki, fuskar nan a haɗe, alamun ɓacin rai a fili. Ya ce, "Me kike nufi da wayata? Ko shi ma wannan taurin kan duk cikin son ne?"

Ba tare da ta ɗaga kai ba, ta ce a takaice, "Eh."

Ta nuna masa inda wayar take sannan ta miƙe ta shige bathroom ba tare da ta ƙara cewa komai ba.

Ya zauna a gefen yana kallon tarin miss calls da aka yi masa yana jiranta ta fito, amma ta ƙi fitowa. Ta zauna a ciki har sai da ta ji ya fita daga ɗakin.

Saida ta tabbatar ya fita sannan ta buɗe ƙofar ta fito, ta zauna a gefen gado ta yi tagumi zuciyarta cike da takaici, da wani nauyi da take jin ba ta da ikon sauke shi.

Washegari kamar yadda ta saba, tunda asuba ta kira shi. Bayan ya ɗaga takaici ya cika mata zuciya har ya toshe mata baki, ta kasa cewa komai. Shi ma ya yi shiru yana jiran jin muryarta yadda take kira yana jin muryarta ya kasa ya iya jure wannan wasan buyar da sukeyi. Kusan minti biyu babu wanda ya ce uffan, ya zare wayar yaga har lokacin kiran bai tsinke ba, ya ce, "Didi Ina kwana?"

Ta amsa a taƙaice, "Lafiya."

Ya ce, "Kin tashi lafiya?" Ta sake cewa, "Lafiya."

Ya murmusa har tana jiyo sautinsa sannan ya ce, "Tunda kin daina sona, ni ban daina sonki ba. Kuma kullum zan riƙa kira ina gaishe da ke."

Ta amsa da "To," sannan ta tsinke kiran.

Tun daga wannan rana, ya zame masa al’ada kullum da safe sai ya kira ta, ya gaishe ta, sannan ya maimaita kalmar cewa duk da ita ta daina son sa, shi bai daina son ta ba, kuma zai ci gaba da kiranta yana gaishe da ita.

Itama da, 'To' take binsa.

Da daren washegarin ranar da za su wuce Katsina, ya sake kiranta. Da farko kamar ba za ta ɗaga ba, amma daga ƙarshe sai ta amsa.

Daga ɗaya ɓangaren, cikin murya mai nuna damuwa ya ce, "Me yasa kike haka ne?"

Ta ce, "Me nayi kuma nayi?" Ya dafe kai ya ce, "Didi amsa tambaya da tambaya kuma?" Ta ce, "Miye tambayar ma?"

Saida ya murmusa sannan yace, "Cewa nayi Didi Me yasa kike haka ne?"

Ta ce, "Saboda shi ne abin da ka zaɓa mamu. Har ka zo gidan nan amma ka gagara shigowa ka duba ni."

Muryarta ta karye, amma ta ci gaba da daurewa, "Tunda ka daina sona, shikenan. Gobe idan na wuce Katsina...shikenan ka huta da ganin wacce ba ka so."

Ya ware idanu cikin mamaki, ya ce, "Waye ya ce bana sonki?"

Cikin sanyin murya mai ɗauke da ɓacin rai ta ce, "Yadda kake yi min ne ya sa na ce haka."

Ya ce, "To baki fahimce ni daidai ba. Ke ƙanwata ce, kwaya ɗaya tilo, of course ina sonki sosai, kuma na damu da damuwarki shi ya sa ma nike ta ƙoƙarin sanin abin da yake damunki, amma sai kika nuna taurin kai."

Ta ce, "To ai kai ne ka cika bincike-bincike. Na faɗa maka nima ban san abin da yake damuna ba. Sai ka bar tambayar...a bar kaza a cikin gashinta."

Ya yi murmushi ya ce, "To shikenan."

Daga nan hirar ta sauya salo, yana mata hira tana dariya, suka ci gaba da waya na tsayin lokacin, yana ƙoƙarin saka ta cikin farin ciki, yana ba ta labarai, yana zolayarta. A hankali ta fara sakin jikinta tana ta dariya, tana jinta sakayau tamkar an ɗaga wani nauyi mai girma daga zuciyarta.

A haka suka ci gaba da hira har barci ya zo ya sace ba tare da ta ankara ba. Wayar na kunne, muryarsa na ci gaba da ratsa kunnen ta har ta nutse cikin barci mai daɗi irin barcin da ta daɗe ba ta yi irinsa ba.

Junaid ya ce, "Sweet dreams didi," ya tsinke kiran.

Washegari tun da safe, Junaid ya ƙaraso gidan. A lokacin har an riga an saka kayansu a mota, akwai contract da zai saka hannu a kamfaninsa na Abuja a yau wannan yasa ba zai samu damar rakasu har Katsina ba.

A parlour ya tarar da Umma da Jidderh. Ya gaida Umma, Jidderh ta gaishe da shi, ya amsa da murmushi. Sai ya tambaya, "Ina Angel?"

Jidderh ta ce, "Rumana tana bedroom."

Ba tare da ɓata lokaci ba, ya haura sama. Yana saka kai corridor, sai ga Rumana tana fitowa suka kusan cin karo. Da sauri suka ja baya a lokaci guda, sai kuma suka fashe da dariya.

Ya tsaya yana kallonta, yadda take dariya yana ƙara bayyana kyawunta. Ta ɗan tsagaita da dariyar, ta ce, "Ina kwana, Yaa Junaid?"

Ya ce, "Lafiya lau, Angel. Shikenan, tafiya za ki yi ki bar ni?"

Nan take ta ware idanu ta yi masa fuskar tsoro, sai ta fashe da dariya tana cewa, "Na tsoratashi, ya tsorata, hehehhe."

Bai daina kallonta ba, ko ƙiftawa bai yi ba, ta juya ta fara tafiya, tana sanye da leshi dinkin bubu ta tamke kanta da kallabi, da mayafi akan kafaɗarta, ta yi kyau ƙwarai.

Junaid ya bi bayanta da kallo yana murmushi.

A hankali ta ce da kanta, "Kai, ya dame ni fa kwara in koma Katsina in huta da tuhumarsa wacce babu abun da take ƙara min sai fargaba da bugun zuciya."

Junaid ya ƙara sauri ya taddota ya kama hannunta yana faɗin, "Didi ki zauna, kada ki tafi."

Ta ce, "A'a nan da sati guda Umma za ta tafi Dubai. Idan na tsaya, a ina zan zauna?"

Junaid ya ce, "A gidana."

Da sauri ta ce, "Mey?!"

Yana mata kallon tuhuma ya ce, "Mey ya sa kika firgita haka? Mey zai hana ki zauna a gidana?"

Sai ta sake yin fuskar tsoro ta fashe da dariya, tana masa gwalo ta ce, "Kai, na tsoratashi! Ya firgita!"

Ta juya ta sauko ƙasa da sauri, ta sauke ajiyar zuciya tana riƙe ƙirjinta, ta ce, "Alhamdulillah na tsira."

Junaid ya tsaya cak yana tuna fuskarta, murmushi yana yawo a laɓɓansa, ya sauko ƙasa bai tarar da su a parlour ba, sai ya wuce compound. Yana fita, dai-dai lokacin suna shirin shiga mota.

Da ƙarfi ya kira, "Didi!"

Ya buɗe hannuwansa kamar zai rungume ta. Rumana ta ware idanu, sai kuma ta yi masa fuskar tsoro, ta fashe da dariya tana yi masa waving da hannu, ta shige mota ta rufe ƙofa.

Junaid ya saka hannuwansa a aljihun wandonsa, yana kallon motar har sai da ta fice daga gidan.

Suna akan hanya, wayarta ta fara ringing. Ta ɗaga, ta sa a kunne tana cewa, "Wa alaikissalaam, Khairat."

Khairat ta tambaya, "Kina gida?"

Ta ce, "A'a, ina kan hanya zan koma Katsina."

Khairat ta ce, "Da gaske ne abin da nake ji?"

Rumana ta ce, "Me kenan?"

Khairat ta ce, "An ce iyayenki suna Katsina, kuma ba ki da wata alaƙa da Junaid."

Rumana tayi jim sai kuma ta ce, "Eh, iyayena suna Katsina, kuma ba ni da alaƙa da Yaa Junaid."

Khairat ta ce, "Allah sarki har na tuna school lokacin da muke gardamar kuna kama wasu suna cewa hancinku iri ɗaya ne, wasu suna cewa idanunki iri ɗaya, ashe baku da dangantaka, farin fatar ne kawai ya saka mu ganin hakan. Anyway, Allah ya kiyaye hanya."

Rumana ta ce, "Amin. Na gode."

Kai tsaye aka wuce da su airport, suka shiga jirgi suka tashi zuwa Katsina. A cikin jirgin, Rumana ta lumshe idanu tana sake tuna maganar Khairat. Duk lokacin da ta tuna fuskar Yaa Junaid, sai ta ƙara jin wani abu a zuciyarta.

Ta ɗauko hoton da suka ɗauka a wajen dinner, ta rinƙa kallonsa. Throughout tafiyar tana tunani, tana juya maganar a ranta. A ƙarshe ta girgiza kai ta ajiye hoton, tana jin kamar wannan tunanin ba shi da ma'ana.

Karfe goma sha ɗaya suka isa Katsina lafiya.

Rumana ta kutsa kai cikin parlour ɗin sai kuma ta tsaya cak a sanadin ganin Uncle Al'ameen a falon, sukayi kallon-kallo, kallonsa na ɗauke da mamakin sauyawarta yayinda ita kuma nata kallon yake cike da rainin wayo.

Jidderh na ta gaishe shi cikin ladabi da girmamawa, "Ina kwana Uncle?" Ya amsa da, "Lafiya lau daughter."

Ya maida dubansa akan Rumana ya ɗage gira yana faɗin, "Ke baki iya gaisuwa bane?"

Rumana ta karkatar da kai tana mashi kallon tara saura kwata ta ce, "Na iya mana, Ina kwana ko ina wuni ake cewa."

Ya ɗaura kafa ɗaya akan ɗaya yana kallonta da kyau, ya ce, "To, gaida ni."

Ta saki siririyar dariya mai ɗauke da rainin wayo, ta ce, "To sannu, marassa lafiya na gida da na asibiti, Allah ya basu lafiya."

Imran dake gefe ya juyo da sauri, fuskarsa ta cika da ɓacin rai. Ya daka mata tsawa yace, "Hauka kike neman ki manna mashi ko mi. Ki gaidashi tun kafin jikinki ya gaya maki."

Ta turo baki kamar ƙaramar yarinyar da aka yi tsawa, cikin ɗan ja da baya, ta ce, "Aminu ina kwana?"

Uncle Al'ameen ya zaro ido da gaske a wannan karon, mamaki ya bayyana a sararin fuskarsa ya ce, "Aminu kuma?"

Ta jinjina kai babu alamar nadama. "Ehh, shi aka rada maka ai."

Ya girgiza kai murmushi ya bayyana a gefen bakinsa, yana mamakin halin yarinyar. "Uncle Al'ameen za ki ce."

Ta taɓe baki, zuciyarta cike da haushi, amma dole ta bi ko don kada Yaya Imran ya sharara mata mari. Ta gyara murya kaɗan ta ce, "Ina kwana Uncle Al'ameen?"

Ya ɗaura kafa ɗaya kan ɗaya cikin isa, ya ce, "Ban ji ba."

Ta rumtse idanu ta sake maimaita gaisuwar, wannan karon da ɗan ƙarfi, "Ina kwana, Uncle Al'ameen?"

Ya ce, "Lafiya lau, daughter."

Ta juya gefe tana gunguni a ƙasa-ƙasa, muryarta ƙasa sosai har kusan ita kaɗai ke ji, "Daughter my foot."

Ta juya ta nufi staircase ɗin, tana tafiya da irin takun nan na nuna ko oho, sai ta ji muryarsa a bayanta, "Rumana."

Ta tsaya na ɗan lokaci kafin ta juya a hankali. Ta haɗa hannuwanta a kirji, ta ce, "Uncle Al'ameen."

Ya ɗaura kafa ɗaya akan ɗaya yana karkadata a hankali, sannan ya ce, "Dauko min ruwa."

Ta nuna kanta da yatsa, da alamun mamaki a fuskarta ta ce, "Ni zan dauko maka ruwa?"

Bai sauke kallonsa daga kanta ba ya ce, "Eh. Ko ban isa in saka ki yi ba?"

Ta ɗauke ido gefe, tana murmushin rainin wayo ta ce, "Kusan haka."

Bata jira ya sake magana ba. Ta juya da sauri, ta ɗaga murya ta kiran mai aikinsu, "Marka! Dauko bottle water ki ba Uncle Al'ameen."

Da gadara ya ce, "Ke na ce ki dauko min."

Har ta buɗe baki za ta musa, sai kuma ta haɗiye maganar. Ta juya a hankali ta nufi fridge, wani makirin murmushi ya bayyana a gefen bakinta. Ta zaɓi ruwa mai sanyi sosai ta dawo ta dungure masa a gabansa.

Cikin gadara ya kalleta ya ce, "Zuba min a cup."

Ji take kamar ta fasa ihu amma fahimtar so yake ya fusata sai ta shanye fushinta, ta juya ta ɗauko kofin tana kitsa yadda za ta koya masa hankali cikin ruwan sanyi, ba tareda hayaniya ko wallahi tallahi ba.

Ta sunkuya ta cika kofin da ruwan da yake da matuƙar sanyi. Ta rusuna ta miƙa masa cikin ladabi shi kuwa gogan ya miƙa hannu zai karɓa, cikin dabara ta karkatar da nata hannun, ruwan ya zube a jikinsa.

Ya zaro idanu jikinsa yana karkar da sanyi. "Rumana, miye haka?" ya faɗa cikin firgici.

Ita kuwa ta nuna kamar ta firgita da gaske, tana rawar murya tana faɗin, "Sorry Uncle... Ayyah, sorry Uncle!"

Da gayya ta buge bottle water ɗin dake hannunta akan table ya ɓare ya zubo masa a jiki gaba ɗaya. Ta ƙara rikicewar ɓogi tana ta, "Ayyerh! Bari in dauko maka towel."

Ta juya ta ɗauko towel ta dawo ta miƙa masa. Yayin da take miƙawa ta matso kusa, ta sauke murya ƙasa sosai, ta ce a hankali, "Aminu idan kana cin ƙasa ka kiyaye ta suri. Rumana na fi ƙarfinka, idan na fara wasan baƙar wahala zaka sha."

Sai ta ja baya kamar babu abin da ya faru, ta juya ba tare da ta sake kallonsa ba, ta nufi staircase ɗin ta haura sama kamar babu abin da ya faru. Ta barshi a zaune a wajen, shiru cak, cike da mamaki, har ya kasa cewa komai.

*****

Washegari, ita da Jidderh suka je gidan Alhaji Baffah. Da suka isa, saida suka fara shiga sauran sassan gidan suka gaishe dasu kafin daga bisani su nufi bangaren Hajiya Attuwa. A can suka samu Uncle Al'ameen zaune yana kallo.

Rumana ta kalleshi ta taɓe baki tareda kawar da kai.

Jidderh kuwa ta gaishe shi, "Ina kwana, Uncle?" Ya amsa da fara'a, "Lafiya lau, daughter. Allah ya yi albarka."

Kasancewar Hajiya Attuwa a wajen ne ya saka Rumana ta daure ta gaishe shi, ba don ranta ya so ba. Ta ce a taƙaice, "Ina kwana, Uncle?"

Ya kalleta ya ce, "Lafiya lau, daughter. Kina lafiya?"

Ta amsa a takaice, "Lafiya."

Ya gyara murya yana kallonta ya ce, "Lafiya lau ake cewa."

Ta ce, "To, na ji."

Da wata irin gadara ya ce, "Je ki zubo min abinci."

A ranta kuwa ta ce, "Allah ya sa miya ce in ɓarar maka da ita a kaya."

Da zummarta ta nufi kitchen, zuciyarta tana ƙara kitsa mata shirinta na indai miya ce sai ta huce haushinta akan farar shaddar da yake sanye da ita. Tayi sa'a ta samu masa ce da miya, ta zubo miyar da yawa tana ƙara kitsa yadda za ta sakar masa ita a farar shaddar dake jikinsa.

Amma abin da ba ta sani ba shi ne shima yana da nasa shirin a ɓoye.

Ta fito da zummarta tana tafe cikin ƙwazo domin aiwatar da shirinta saidai afin ta ankara, ya saka mata ƙafa, tayi taga-taga ta yi zaman daɓaro a ƙasa kwanon yayi sama ya juye miyar ta watsu a saman kanta da jikinta gaba ɗaya.

A take ta rikide, kai da fuskarta sun ɓaci da miya ta koma kamar wata ƴar cartoon.

Uncle Al'ameen ya fashe da dariya, yana nuna ta da yatsa. Ya sunkuya kaɗan, ya rage murya ya ce, "Na fi ƙarfinki. Ni da ke sai dai ki ci bakar wuya."

Ta cije leɓe, takaici na cin ta a zuciya, amma ba ta iya cewa komai.

Ya miƙe ya fice yana dariya.

Hajiya Attuwa ta bishi da kallo tana faɗin, "Shi wannan lafiyarsa kuwa?"

Jidderh tana dariya a ƙasa-ƙasa ta ce, "Wadannan da kike gani, ko Tom and Jerry basu kai su dirama ba."

Rumana ta rasa abin cewa, zuciyarta cike da takaici da kunya a lokaci guda. Ta miƙe ta bar falon ba tare da ta sake cewa komai ba. Ta wuce dakin da suke sauka, kayanta sun ɓaci gashi bata zo da wasu ba, ta dauki wayarta ta yi order din abaya ta zauna a gefen gado tana kwafa fuskarta kawai ta goge sauran miyar na nan.

Uncle Al'ameen ya turo mata text message, 'Ki tuba kawai don ban sakaki kuka da hawaye ba.'

Tayi mashi reply, 'Wait and see, idan ban rama abun da kayi min ba sunana ba Rumana bane ba.'

Ya turo mata emoji da dariya ta taƙarƙare ta fasa ihu, Jidderh ta shigo da sauri tana faɗin, "Sis lafiya?" Rumana ta murtuƙe fuska ta ce, "Lafiya lau, idan an kawo abayar da nayi order ki ajiye min akan gado."

Ta miƙe ta wuce bathroom, ta sakarwa kanta shower tana wanke miyar da ta ɓata jikinta tana kwafa kamar wacce aka ci wa zarafi. Takaicin da take ciki ya hana ta nutsuwa ko da na ɗan lokaci. Ji take idan bata rama ba ba zata taɓa samun kwanciyar hankali ba.

Ta fito ɗaure da towel ta samu gown akan gado ta ɗauka ta saka, ta zauna tayi tagumi tana kitsa yadda zata rama kafin tabar gidan, ramakon gayya sai muguwar tsadar da sai ya gwammace kida da karatu.

Takaici ya cika mata zuciya har ya hana ta samun sukuni. Ba tare da ɓata lokaci ba ta ɗauki waya ta kira Yaya. Da ya ɗaga, cikin zafin rai ta ce, "Yaya Junaid so nike ka zo garin nan ka ajiye takalma idan Uncle Al'ameen ya tsallaka ka saka security ɗinka su yi masa ɗan banzan duka idan ya so daga baya ka ce baka sanshi bane ba."

Yaya Junaid ya ware idanu cikin mamaki ya ce, "Mi ya faru kuma?"

Ta hura hanci ta ce, "Gadara yake yi min, jiya ya ce in ɗauko masa ruwa har yana da zarrar cewa in zuba masa a kofi sai kace wata boyi-boyinsa, yau kuma yace in kawo masa abinci, sannan ya saka min kafa na zubar da miya a kaina. To wallahi ka kira ka yi masa warning kada inyi masa ɗan banzan duka azo ana wallahi tallahi dani."

Yaya Junaid ya ce, "Amma dai yaro ne ko?"

Ta amsa da sauri, "Saurayi ne."

Nan take ya fashe da dariya yana faɗin, "To amma sai yana barci zakiyi dukan ko?"

Ta yi wani shegen murmushi mai cike da shirin ramuwar gayya, ta ce, "Wait and see… kuma a dawo min da security dina."

Yaya Junaid ya girgiza kai yana dariya, "A'a, ba zan dawo dasu ba. Ki saka su ƙarya kawunki azo ana wallahi tallahi da ni."

Ta ce, "Mantawa zan yi da shi kawuna ne sai na saka sun kirɓeshi kamar sakwara a turmin daka sannan daga baya in ce tuna fuskarsa ke ban yi ba."

Yaya Junaid ya ƙara darawa sannan ya ce, "Allah ya huci zuciyar Didi, sarauniyar zuciyar yayanta."

Ta rausayar da kai ta ce, "Sai na rama tukunna zuciyar zata huce. Wait and see."

Daga nan ta tsinke kiran, zuciyarta na tafarfasa tana kitsa shirye-shiryen yadda zata rama abun da Uncle Al'ameen yayi mata.

Ta yi kwafa ta ce, "Yau a gidan nan zan kwana, gobe in aiwatar da shirina a kansa sai ya gwammace kida da karatu."

Da marece, Jidderh ta fara shirin tafiya gida, amma Rumana kuwa ko a jikinta, zaune take abunta.

Jidderh ta kalleta ta ce, "Mu tafi."

Rumana ta ce, "A'a, ke ki tafi, ni sai na yi ramakon gayya tukunna," ya ƙare maganar tana hararar inda Uncle Al'ameen ke zaune.

Ya ɗago kai ya kalleta. "Akan wa zakiyi ramakon gayya?" Ya tambaya da gyatsali.

Ta ɗaga kafaɗa, ba tare da nuna damuwa ba ta ce, "Oho."

Ya saki murmushi mai cike da raini ya ce, "Ina guje maki reshe ya juye da mujiya."

Ta mayar masa da kallo mai ɗauke da ƙalubalanta ta ce, "Zaifi kyau kayi ta kanka domin ba a raina min wayo a zauna lafiya."

Jidderh ta kalleta tana son ta saka baki amma ta hakura. Rumana ta miƙa mata makullin motarta ta ce, "Ki wuce da ita, idan na gama zan kira a maido min."

Jidderh ta amsa ta fice compound tana jinjina diramar Uncle Al'ameen da Rumana, yayin da ita kuma Rumana ta zauna tana kallon wajen Uncle Al'ameen da wata nutsuwa mai ɗauke da shiri a idanunta.

A wannan dare Rumana ta kwana cikin takaici da haushi, zuciyarta cike da takaicin abun da Uncle Al'ameen ya yi mata a jiya. Duk lokacin da ta rufe ido, sai ta ga fuskarsa yana mata dariya, wannan abun ne yake ƙara rura mata wutar ƙudirin ramako gayya. A ranta ta gama yanke shawara ba za ta bari lamarin ya wuce haka ba.

Washegari da safe, gari ya fara wayewa, Uncle Al'ameen yana zaune a compound yana shan iska, wajen ya yi shiru, sassanyan iska yana kadawa.

A saman balcony, Rumana ta fito ta hangoshi, ba tare da ɓata lokaci ba ta janye kanta da sauri ta koma ciki.

Cikin hanzari ta ciko bokiti da ruwa, ta zuba omo mai yawa yayi kumfa sosai. Ta ɗaga bokitin da ƙarfi tana dariyar mugunta sannan ta nufo balcony ɗin da gaggawa. A ranta tana faɗin, "Zakaga wankan safe ganin idanunka."

Ta ɗaga bokitin ta kwararo ruwan daga sama, ruwan kumfa ya sauka a jikinsa ya jikeshi sharkaf.

Uncle Al'amee ya tsaya cak jikinsa jike sharkaf da sabulu, kumfa na ta malala daga kafadunsa da fuska. Ya lumshe idanu saboda mamaki da sanyi da ya mamaye shi lokaci guda.

Yana ɗagowa yaga ita ce dama kuma yayi zaton hakan, yana kallonta da idanu masu ɗauke da mamaki da ɗan jin haushi a lokaci guda. Ruwan sabulu na ɗiga daga jikinsa, amma duk da haka hankalinsa yana kanta yana mamakin karfin halinta.

Rumana ta fashe da dariya, tana tafa hannuwa ta ce, "Ramakon gayya kenan wacce tafi ta gayya zafi."

Ya nuna kansa da yatsa, murya a tsuke ya ce, "Nifa kawunki ne."

Itama ta nuna kanta cikin ƙwazo da rashin jin tsoro ta ce, "Ni Rumana ce walki daidai kugunka."

Uncle Al'ameen ya saki murmushin gefen baki yana mai girgiza kai ya ce, "Kin ci bashi kuma sai na saka kin biya da muguwar tsaɗa."

Da gadara ta ce, "Ka yi kudi a biya domin daga gidan arziki nike, ban gaji tsiya ba."

Ta fashe da dariya tana rangaɗa guda, "Ayyiriri ahayye nanaye wankan safe promo max."

Uncle Al'ameen ya juya ya nufi cikin gida da jikinsa duk ya jike da kumfa. Yana shiga parlour, Hajiya Attuwa ta dubeshi da mamaki ta ce, "Mi ya faru?"

Ya ce, "Rumana ce kuma sai na rama."

Hajiya ta yi dariya irin tasu ta manya ta ce, "Ai kuwa tayi min daidai. Jiya nan ina gani ka saka mata ƙafa ta kwarawa kanta miya a kai, sannan ka tsaya kana mata dariya."

Ya wuce shiga ɗakinsa zuwa bathroom ya sakarwa kansa shower, tunanin Rumana bai bar shi ba. Yadda ta tsaya a balcony, yadda ta kwararo ruwan kumfa ba tare da tsoro ba, sai ya ji wani murmushi ya subuce masa ba tare da ya sani ba.

Ya girgiza kai yana ƙoƙarin kore tunanin amma duk da haka murmushin ya sake dawowa.

******

RUMANA

Rumana kuwa tana komawa ciki ta fara tattara kayanta, ta ɗauki waya ta kira Ammi. "Ammi, a kawo min mota yau zan dawo."

Ammi ta yi shiru na ɗan lokaci kafin ta ce, "Ki biyo kekenapep mana."

Rumana ta zaro idanu ta ce, "Kekenapep kuma!?"

Daga ɗaya bangaren Ammi ta ce, "Kwarai kuwa ko kin fi ƙarfinta ne."

Rumana ta ce, "Ayyerh Ammi, ni ban iya hawanta ba fa."

Ammi ta ce, "To shikenan. Bari a saka direba ya kawo maki motar."

Rumana ta shiga sassan gidan ta yi bankwana dasu daga nan ta koma bangaren Hajiya, ta ɗauki kayanta, ta yi mata sallama sannan ta fito.

Tana sako ƙafa waje sai ta taka ɓawon ayaba. Kafarta ta sulɓe, ta wuntsula a ƙasa ta yi zaman daɓaro a ƙasa tana faman, "Wayyo kuguna! Wayyo kwankwasona! Wayyo bayana!."

Uncle Al'ameen da ke can gefe ya fashe da dariya yana kallonta da nishaɗi ya ce, "Kaɗan ma kika gani."

Rumana ta ɗago kai a fusace, ta cije leɓe, ta ce, "Tunda har wasan yana maka daɗi, ni kuwa sai na gigita maka hankali da shi."

Ya nuna kansa yana girgiza kai, "Nifa kawunki ne. Have respect."

Itama ta nuna kanta ta ce, "Ni Rumana ce ƴar gidan attajirai. Know your place."

Ya taka har inda take, ya miƙa hannu a hankali yana faɗin, "Zaki iya tashi ko sai an taimaka maki?"

Ta yi masa banza, kamar ba ta ji ba.

Ya saki murmushi ya ce, "Faɗa da aljani ba daɗi."

Ta ce, "Aikuwa zan nuna maka aljani ganin idanunka."

Da ƙyar ta miƙe tana riƙe ƙugu ta koma cikin gidan. Hajiya ta cika mamaki ganin ta dawo ta ce, "Kinyi mantuwa ne?"

Runana ta ce, "A'a, na fasa tafiya yau sai na ƙara kwanaki."

Uncle Al'ameen ya yi dariya yana faɗin, "Ina guje maki baƙar wuya."

Rumana ta murmusa ta gefen baki, ta ɗaga gira tana kallonsa ta ce, "Za ka ga baƙar wuya ganin idanunka. Idan na fara wasan tamola da hankalinta sai ka durƙusa akan gwiwowinka kana roƙona in hakura in barka."

Washegari da safe kamar kowace safiya Rumana ta shiga gaishe da matan gidan. Ta zagaya har ta iso ɓangaren Hajiya Murja, inda ta tarar da Uncle Al'ameen zaune ya ɗaura kafa ɗaya bisa ɗaya kamar wani saraki.

Hajiya Murja ta yi dariya irin tasu ta manya tana lura da kallon takaddama dake wakana a matsayin Uncle Al'ameen da Rumana ta ce, "Rumana ni fa ban gane zaman na. naki ba, yau kice kin fasa tafiya, gobe kice kin fasa komawa. Gashi kina takurawa ɗana Al'ameen. Ko dai sonshi kike mu fito mu yi magana ayi tuwona mai na?"

Kafin Rumana ta ba da amsa, Al'ameen ya ɗago kai ya jingina da kujerarsa, ya ce, "Idan tana so ta yi magana sai a taimaka mata."

Wannan maganar ta saka Rumana ta fashe da dariyar takaici, tana dariya har ta tafa hannuwa tana girgiza kai. "Kai wallahi," ta ce tana dariya, "Ai idan na aureka na cuce ka, baƙar wahalar da zaka sha a hannuna sai ka gwammace baka bari takaddama ta shiga tsakaninmu ba, hanyar jirgi daban da ta mota daban."

Ya ce, "Rumana daina ganina a haka, ba'a banza nike ba, akwai kudin sadakinki a account dina." Ta ce, "Akwai dai kudin sadaki a account dinka amma kuɗin sadakina wala."

Ta miƙe tana gyara mayafinta ta ce, "Kaka a huta lafiya."

Ta fice daga bangaren. Al'ameen ya bi ta da kallo har ta ɓace, murmushi na ƙara bayyana a fuskarsa.

Da rana, Uncle Al'ameen yana zaune a dining table yana kallon bidiyon da ya ɗauki Rumana jiya yana dariya, yana maimaita kallon yadda tayi zaman daɓaro a ƙasa yana dariya kamar wanda yake kallon comedy.

Ya ce, "Wannan comedy da dadin kallon."

Tana mashi kallon gefen idanu ta ce, "Yau zakaga comedy ganin idanunka, idan har ban gigitaka ba ba sunana Rumana, na koma BINTOTO ƘARANGIYA."

Ya ɗaga kai ya ce, "Daughter a zubo min abinci." Kamar da gaske ta rusuna tana fadin, "To, ai dole inyi biyayya inyi kamun kafa ko na samu ka goge bidiyon nan."

Ya fashe da dariya, "Wai har cikin ta kaura yayi la'asar, ashe rashin ramakon gayyar naki na bogi ne."

Cikin ranta ta ce, "Yau zakaga ɓogi ganin idanuwanka."

Ta dauko abincin ta kawo dinning table tana zuba mashi tana leken wayar tana jin takaicin yadda ya mayar da ita comedy ta ce, "Uncle ka goge wannan bidiyon mu zauna lafiya, ko kuma inyi maka wanda ya fi wannan."

Ya yi watsi da maganarta, ya koma kallon wayarsa yana ƙara dariya. "Wannan comedy ɗin daɗin kallo yake," ya ce cikin nishaɗi.

Rumana ta yi murmushi mai ɗauke da mugunta, "Aiko za ka ga comedy ganin idanuwanka," ta ce a hankali.

Ta ja baya ta koma gefe, inda ta gyara wayarta ta saita camera tana jiran abin da ta saka a abincinsa ya fara aiki.

Al'ameen kuwa hakalinsa a kwance yake cin abincin yana kallon bidiyo yana dariya, zuwa can yanayinsa ya fara sauyawa. Cikinsa ya murɗe ba zato ba tsammani, zawo ta tafo masa gadan-gadan. Ya yi ƙoƙarin riƙe kansa, amma abin ya ƙara tsananta.

Bai san lokacin da ya jefar da wayar daga hannunsa ya tashi da sauri yana matse duwawunsa yana ƙoƙarin hana abin da ke tunkaro kugunsa fitowa. Fuskarsa ta sauyax dariyar da ke bakinsa ta ɓace, ta koma tashin hankali.

Rumana ta daidaita camera ɗin wayarta sosai, tana son kada ta rasa ko da dakika ɗaya na abun da ke shirin faruwa, tana jiran ganin sakamakon abun da ta zuba masa a abinci.

A tamanin yayi hanyar staircase, a wahalce ya isa ƙofar ɗakinsa, cikinsa na murɗawa zawo yana tunkudo hanyar fitowarsa sarari. Ya kai hannu ya murda handle ya ji ta a kulle. Wani irin firgici ya kamashi. Ya sake gwadawa da sauri, amma shiru. Lokaci na tafiya, cikinsa kuma na neman ya bashi kunya.

Cikin gaggawa ya juya ya koma parlour, tafiyarsa cike da ɗaurewa da ƙoƙarin riƙe mutuncinsa. Hannunsa ɗaya na bayan duwawunsa yana matsewa da ƙarfi, yana yaƙi da toroson dake son kubuce masa. Fuskar nan tasa ta sauya launi, gumi na keto masa.

Haka ya koma parlour hannunsa a bayan duwawunsa, yana matse kansa da ƙarfi yana kokarin hana zawon dake ragargazarsa duwawunsa tserewa, fuskarsa cike da tashin hankali. Ya rasa inda zai saka kansa.

Rumana kuwa ta kasa ɓoye dariyarta. Ta fashe da dariya tana kallonsa cikin camera ɗinta, ta ce cikin raha, "To ai ga shi nan, diskon zawo."

Wata murɗawa da jikinsa yayi a sukwane ya faɗa kewayen parlour kamar wanda aka jefa, kafin ma ya samu daidaita kansa sai ƙara ta ɓarke, 'fuuuu... fats! fats! papapat! pat!..."

Falon ya ɗauki amo.

Rumana ta riƙe ciki saboda dariya, ta durƙushe tana darita har hawaye na zubo mata. Ta ɗaga waya tana rikewa da ƙyar tana faɗin, "Diskon zawo promo max!!!"

Uncle Al'ameen ya kasa motsawa daga kewayen, kunya da wahala sun haɗar masa. Sai dai ba zai iya tsayawa ba, yanayin ya fi ƙarfinsa. Ya cigaba da zakin zawo mai sauti, Rumana ta cigaba da kyakyata dariya, camerar wayarta akan kofar kewayen domin ta samu ɗaukar yanayin yadda zai fito daga kewayen, ya daɗe kafin komai ya lafa, ya miƙe yana tafiya kamar tsoho mai ciwon ƙafa.

Rumana ta sake saita camera tana binsa da lens ɗin wayar tana dariya kamar wacce ta samu comedy.

Ya zauna da ƙyar yana ƙoƙarin haɗa magana, "Rumana ki.."

Sai cikinsa ya sake murɗawa da ƙarfi.

Idanunsa suka buɗe ƙwarai, bai ma ƙarasa maganar ba ya miƙe da gudu zuwa toilet, har yana tuntube yana kusan faɗuwa.

Rumana ta buga cinya tana rangaɗa guda da ƙarfi, "Ayyiriri ahayye! Nanaye diskon zawo!!! Da Hajiya ta sani da bata je unguwa ba, da ta tsaya tasha kallo kyauta."

Dariyarta ta cika falon yayin da yake faman gudu yana neman ceto mutuncinsa, abun ya koma kamar wasan kwaikwayo na gaske mai citta da tafarnuwa 🤣🤣🤣🤣

Yana zargar toilet cikin gaggawa kamar wanda ake binsa, ƙafafunsa na bugun ƙasa da sauri. Rumana kuwa tana biye da shi da camera tana dariya har tana tangal-tangal, tana ɗaukar komai kamar wani shirin barkwanci.

Cikin wahala ya juya ya kalleta, fuskarsa cike da damuwa da tuhuma ya ce, "Rumana... mi kikayi min haka?"

Kafin ta bada amsa cikinsa ya sake murɗawa da wani irin ƙarfi da ya sa ya riƙe ciki, ya juya da gudu ya shiga toilet ya banke ƙofa, saboda sauri ko kofa bai rufo ba.

Rumana ta cigaba da dariya tana faɗin, "Kaiii Kaiii Kaiii wannan diskon zawo ya wuce misali. Ayyiriri ahayye nanaye. Wooh Rumana ɗiyar Abdurrahman jikar Imran duk wanda ya gina gonarki sai ya girbe da muguwar tsada."

Sai da ya ɗan jima sannan ya fito, jikinsa a sanyaye, yana tafiya a hankali kamar wanda kwai ya fashemawa a ciki. Ya tsaya yana kallonta zai sake tambaya.

A wannan karon ta sauke wayarta kaɗan, ta kafe shi da ido tana murmushi mai ɗauke da raini sannan ta ce, "Abun da kayi man shine nike ramawa. Dama na faɗa maka, ni da kake ganina wandon ƙarfe ce duk wanda ya saka ni babu shi babu zama, gashi kai shaida tunda ka saka zama sai ya baza capacity din zawo kakeyi."

Ta rangaɗa guda kamar wacce take a gidan biki, "Ayyiriri ahayye nanaye a cigaba da diskon zawo, hutu sai ranar suya!"

Uncle Al'ameen yana zaune shurum, ya dafe kai cikin takaici da mamaki, yana tunanin wace irin ramuwar gayya ce wannan da ya faɗa ciki, cikinsa ya ƙara murɗawa da ƙarfi, ya rasa nutsuwarsa gaba ɗaya, jikinsa na nuna masa lokaci ya ƙure masa.

Rumana kuwa ta kasa ɓoye dariyarta, tana kallonsa ta cikin camera ɗinta tana ɗaukar duk abin da ke faruwa, zuciyarta cike da nishaɗi.

Uncle Al'ameen ya shiga tsulla-tsullar zawo yana kokarin riƙe kansa amma abin ya fi ƙarfinsa. A cikin rikicewa da gaggawa, ya fara yawo cikin parlour ɗin yana neman hanyar kewayen wacce rudun toroso ta saka ya mance.

Rumana ta fashe da dariya tana kallonsa, ta ce cikin raha, "Diskon zawo promo max!"

Bayan ɗan lokaci ya fito daga kewayen yana tafiya da ƙyar, ya zauna akan kujera yana ƙoƙarin tattaro kansa amma kafin ya gama magana, ya sake jin cikin ya ƙara motsa masa.

Cikin gaggawa ya miƙe ya nufi toilet, yana tafiya da sauri har yana tangal-tangal saboda rashin nutsuwa. Rumana kuwa ta sake fashewa da dariya tana girgiza kai, tana ci gaba da ɗaukar abin da ke faruwa, tana maimaitawa cikin raha, "Ayyiriri... Nanayen Ayyiriyiri diskon zawo!"

Uncle Al'ameen ya tsaya a bakin toilet yana zazzare idanu cikin takaici yayin da ita kuma take gefe tana ɗaukar bodiyo tana dariya kamar wacce aka yi wa wasa mai daɗi. A wahalce ya ce, "Rumana, mi kikayi min haka?"

Kafin ma ta samu damar amsawa, cikinsa ya riga ya murɗa ya nufi toilet da gudu saboda zawom da ke damunsa ya tafo gadan-gadan yana neman tunkurar boarder ya kunno kai a sararin waje. Ya daɗe a ciki kafin ya fito a sanyaye, fuska cike da kunya da ɓacin rai.

Da ya fito ne ta kalle shi tana dariyar da bata tsaya ba, sannan ta ce masa cikin zolaya, "Rumana aikin yana kyau dama na faɗa makani da ka gan ni wandon karfe ce duk wanda ya saka ni baya da kwanciyar hankali. Ai yau ranar diskon zawo ce, hutu har sai ranar suya! Ko kuma muyi da wajewa ka tsugunna akan kafafunka ka bayar da haƙuri sai in baka makari ko kuma ka huta da wannan zawo mai sauti Fats pat papapat pat fatso."

Ta ƙara bushewa da dariya, sannan ta hau sama tana ci gaba da dariyarta tana barsa a parlour yana mazurai.

Can cikinsa ya murɗa yayi hanyar kewayen a guje garin sauri ya faɗi a dariyar kewayen zawo ya fito tsuuuu, ya zaro idanu yana lalubar kasansa yaga zawo, ya taƙarƙare ya fasa ihu.

Wuni ɗaya Rumana ta shafe tana kwance tana maimaita bidiyon 'diskon zawo' na Uncle Al'ameen, dariya na kwace mata kamar wacce aka tsokano ta da maganar raha mai ban dariya. Duk sanda ya faɗi yana tangal-tangal yana riƙe ciki, sai ta sake fashewa da dariya har hawaye na zuba mata, tana cewa a ranta, "Wannan diskon zawon ba ƙaramin abun dariya bane."

Washegari da safe, ta shiga falon Alhaji Baffah domin gaishe da shi sai ta hango Uncle Al'ameen zaune cikin natsuwa kamar bashi bane jiya yake rawar diskon zawon wancen abun kunya ba.

Idanunta suka sauka a kansa, sai hoton jiya ya dawo mata sabo na tangal-tangal, gudu zuwa toilet, dariya ta kubce mata da ƙarfi.

Uncle Al'ameen ya ɗago kai a hankali, ya zuba mata ido sannan cikin nutsuwa ya ce, "Wutar kyau..." Muryarsa cike da wani irin nishadi. Ya juya ga Alhaji Baffah ya ƙara da cewa, "Alhaji Baffah, wannan jikar taka ta burgeni. Ina so, fatan za a bani aurenta."

Nan take Rumana ta tsuke fuska ta wurga masa harara ta ce, "Careful. Idan na aureka ai na ci baya, ban yi wannan lalacewar ba."

Uncle Al'ameen ya yi murmushi mai cike da nishaɗi, ya ɗan sunkuyar da kai kamar wanda ya karɓi ƙalubale, ya ce, "To ya za a yi? Gashi kuma sonki ya shiga zuciyata har ya rikita min tunani, yayi min kane-kane a zuciya."

Ta saki siririyar dariya mai ɗan kaifi, ta karkatar da kai ta ce, "Tunda diskon da kayi jiya bata saka ka shiga taitayinka ba, to mu je zuwa shege ka fasa ɗan halak sai yanka."

Bata tsaya jiran amsarsa ba, ta juya cikin nutsuwa ta gaishe da Alhaji Baffah, sannan ta fice fuu kamar iska ta barshi a zaune yana kallon bayanta da murmushi mai cike da ma'anoni.

Tun daga wannan rana al'amari ya sauya. Duk inda Uncle Al'ameen ya hango Rumana ko a tsaye ko a zaune, sai ya jefa mata kalmar "Ina sonki." Wani lokaci cikin raha, wani lokaci da murmushi, wani lokaci kuma da wani irin kallo da ke saka tana jin kamar ta fasa ihu. Ya mayar da maganar kamar wasa, amma yawan maimaitawa ya sa ta daina zama wasa a idon mutane.

A hankali labarin ya bazu a gidan kowa ya sani. Wasu na dariya suna ɗauka wasa ne, wasu kuma suna kallon kamar da gaske yake, musamman idan suka ga yadda yake tsayawa yana kallonta kamar akwai wani abu a zuciyarsa da bai faɗa ba.

Rumana kuwa takaici yake bata ba kaɗan ba. Duk sanda ya sake faɗin "ina sonki," sai takaici ya kamata, tana jin kamar ta ci gaba da ball da shi, amma duk da haka bata bari kanta yayi murfi ta rinƙa mayar da raddi, tana bashi amsa mai kaifi, ba zata bari ya samu damar jin ya yi nasara a kanta.

Amma duk da haka akwai wani ɓangare na zuciyarta da ke jin wannan wasan nashi ya fara wuce gona da iri.

Taji zaman gidan ya fita kanta, gashi tana jin daɗin zaman sosai, kasancewar babu takura, babu tsawa, babu wanda zai tashe ta da sassafe ya ce ta shiga kitchen. Sai ta tuna gidan Ammi, inda kullum da safe ake tashi da ita da wuri, a saka ta girki da gyaran gida kamar wata ƴar aiki, nan gidan Alhaji Baffah ya fi mata sauƙi da nutsuwa.

Wasu lokuttan sai ta ji kamar ta tattara kayanta ta koma gida kawai, ta huta da wannan drama ɗin nasa, amma da zarar wannan tunanin ya zo, ta san idan ta tafi, a zuciyarsa zai ɗauka ya yi nasara ne, ya karyatata, watakila yayi gadarar ya koreta daga gidan, wannan tunanin ne yake saka tsayawa.

Ta ce a ranta, "Ni in gudu saboda shi, Never."

Ta cigaba da zama kamar babu abun da ke faruwa.

Ranar tana yawo a compound, kunnenta ya kama hirar Aunty Nauwara da Aunty Anisa. Ta tsaya a gefe ba tare da sun ganta ba, tana sauraro.

Aunty Nauwara ta ce, "Gaskiya Uncle Al'ameen ya dace da ita. Shekaru goma sha biyar kenan da rasuwar Aunty Zeenatu, tun daga lokacin bai ƙara kula wata mace ba sai ita."

Aunty Anisa tayi dariya tana faɗin, "Wannan ƴar girman kan ita a dole sai ta tunawa mutane a London tayi rayuwarta."

Normally bata cika gaishe dasu ba amma don su fahimci tana kusa, sai ta ƙarasa da zummarta, ta ce, "Ina wuni?" Ba tare da ta jira amsa ba, ta wuce fuu kamar iska ta bar su da kallon juna.

Takaici ya kai mata ta ɗauko kofi ta cikashi da ruwan omo ta ajiye tana dakon dawowarsa Uncle Al'ameen, tana jin ƙarar shigowar motarsa tayi wuff ta zuba ruwan omon a kan tiles ɗin da yake shirin takawa.

Da ya taka, sai ya sulale ya faɗi rijib! ya fasa ihu.

Rumana kuwa ta fashe da dariya tana riƙe ciki. Ta ce, "Kaɗan ka gani!"

Duk da yana kwance yana jin jiki amma bai bayar da kai bori ya hau ba, ya ce da ƙyar, "Babu komai... duk cikin sone... MATAR UNCLE..."

Ta fusata ta ce, "MATAR UNCLE my foot," ta miƙe fuu ta wuce sama, ya bita da kallo yana dafe da kugu a lokaci guda yana dariyar yadda ta haye bene fuu.

Washegari tana saukowa daga bene ya biyo bayanta yana mata maɗe, yana son sake tsokanarta.

Ta juya cikin sauri, zuciyarta cike da zafin wasan, ta saka masa ƙafa.

Bai ankara ba sai ya wulwulo ƙasa har kasan bene, ya buga jiki ya fasa ihu.

Fatima, ta fito da gudu tana faɗin, "Wayyo sannu Daddy!"

Rumana ta tsaya cak, idanunta suka faɗaɗa. Ta ce da mamaki, "Ke yanzu wannan yaron kike kira da Daddy?"

Uncle Al'ameen kuwa yana ƙasa yana ta 'wash wash ashhh' da ihu, bai ma iya magana sosai ba.

Fatima ta yi rau-rau da idanu ta ce, "Babana ne."

Rumana ta ɗan karkatar da kai, ta ce da wata irin murya, "Wannan ne babanki? Tab... ashe tsohon kashi ne."

Ta fashe da dariya tana tafa hannu, "Tab amma ɗantahalikin nan ya kasheni, don kuturun wulakanci mutum mai ƴar da ta kusa kai shekaruna yace yana sona, an shani ba kaɗan ba"

Uncle Al'ameen na ƙasa yana dafe da kugu yana faɗin, "Rumana kin kasheni..."

Fatima ta juya ga Rumana da kallon tuhuma ta ce, "Mi kikayi mashi?"

Rumana ta ware hannuwa, ta ce, "Tuntube yayi da kafata."

Kafin a fara tambaya ko rantsuwa, ta riga ta juya ta wuce dakinta.

Washegari da safe ta haɗa meeting a bangaren Alhaji Baffah domin kawo karshen wasan banzan da Uncle Al'ameen yake mata.

"Na lura wasu suna ɗaukar maganar da Uncle yake yi akan cewa yana sona da gaske, to, wasa yake, beside ya yi min tsufa, na yi masa tsaɗa, kudin karatuna kawai sun fi ƙarfin tattalin arzikinsa."

Uncle Al'ameen da yaga jar wuta jiya, ya jinjina kai ya ce, "Haka ne."

Tun jiya yayi wa kansa faɗan fita harkar yarinyar, yadda take ramakon gayya idan ya biye mata sai ta kassarashi, har lokacin kugunsa ciwo yake masa, daƙyar yake takawa, lokacin da ta saka mashi kafa akan bene har wuta ya hango

Rumana ta ɗage gira ganin ta yi nasara.

Aunty Nauwara ta ce, "Dama akan wannan ne kika taramu, ni na saka ko daidaita junanku kukayi." Rumana ta ce, "Daidai juna as in aure," sai kuma ta fashe da dariya ta juya ta ƙara juya ta ce, "Dubeni da kyau ai hanyar jirgi daban da ta mota." Ta fice fuu.

Hajiya Attuwa, Hajiya Murya, Hajiya Rabi, Hajiya Rahama da Alhaji Baffah suka bita da kallon mamaki.

Aunty Anisa ta ce, "Ikon Allah sai kallo."

Rumana ta koma ɗakin da ta sauka, ta fara tattara kayanta, kafin ta gama, wayarta ta fara ringing. Ta duba, Ammi ce.

Tana ɗagawa, muryar Ammi ta zo kai tsaye, babu ɓata lokaci, "Komai kikeyi ki dawo gida yau, wato saboda ki gujewa kitchen da ayyukan gida shine kika tsaya a nan, to a yau ba gobe ba ki kamo hanyar gida. Gobe ƴar uwarki zata fara koya maki girki."

Rumana ta zaro idanu, "Koyon girki kuma? But sati mai zuwa zan koma London makaranta."

Ammi ta ce, "Abbanku ya soke makarantar. Ya ce wanda kikayi ya isa haka."

"Na'am?" Rumana ta faɗa a razane.

Ammi bata ƙara ce mata komai ba sai, "Ki kamo hanyar gida."

Kalmar ta tsaya a kunnenta kamar ƙarar ƙaho. Jikinta ya yi sanyi, ta tattara abun da ya rage, ta yi sallama da mutanen gidan, ta kama hanyar gidan Ammi zuciyarta cike da ruɗani.

Da ta isa gida, kai tsaye ta wuce ɗakinta, ta zauna tana jiran dawowar Abbi. A ranta tana saka ran watakila idan ta same shi cikin nutsuwa ta roƙe shi, zai saurareta, ya barta ta koma London ta ƙarasa karatunta.

Bayan cin abincin dare, ta nufi study room ɗinsa. Ta tsaya a ƙofar ta ce, "Abbi, barka da warhaka."

Ya ɗago ya ce, "Yauwa."

Ta yi shiru na ɗan lokaci, zuciyarta na bugawa. Ya kalle ta ya ce, "Miye?"

Ta haɗiye yawu, ta ce, "Makaranta zan koma London..."

Kafin ta ƙarasa, ya katse ta, "Na soke karatun."

Ta ɗan matsa gaba ta ce, "Amma Abbi..."

Bai jira ba ta furta abun da take furtawa ba, ua nuna mata ƙofa da hannu, "Ki fice na riga na yanke hukunci, bana magana biyu."

Jiki a sanyaye ta juya, ta fita daga ɗakin. Tana isa ɗakinta ta ɗauki waya ta kira Umma. Tana jin muryar Umma ta fashe da kuka.

"Rumana? Miye?" Umma ta tambaya cikin damuwa.

"Abbi ne ya hanani komawa makaranta..." ta faɗa cikin kuka. "Please kiyi masa magana..."

Umma ta yi shiru na ɗan lokaci, kamar tana tunani sai kuma ta ce, "Ki kyaleshi, gobe zan wuce Dubai, udan na dawo kai tsaye Katsina zan nufo, zan kawo dalilin da zai saka zamanki ya koma ƙarƙashin mu amma ba irin wancan zaman zamuyi ba. Dole ki fara koyon girki da ayyukan gida."

Rumana ta shiga gyaɗa kamar kadangaruwa, "Eh, zan yi."

Tun daga wannan ranar ta fara kirga kwanaki, tana ƙididdige lokacin dawowar Umma kamar wata mai jiran ceto, zuciyarta cike da ƙuncin hanata komawa London da Abbi yayi. Shekarun da ta shafe tana karatu, burin da take da shi a rayuwa idan aka katse su a wannan lokacin, ba a yi mata adalci ba.

Amma dole ta jira domin wani lokacin, jiran lokaci shi ne ya fi kowace gardama ƙarfi musamman naci bazai saka ayi mata abun da kake son ba.

***********

Ranar talata wajen ƙarfe tara na safe, Rumana tana baccin safe ringing ɗin waya ya tashe ta. A hankali ta janyo wayar ta sa a kunne ta ce, "Uhmm..."

Wayar na kunnenta tana kwance a gadon idanuwanta a lumshe cikin ragowar barcin da bai ida sakinta ba.

Daga ɗaya bangaren Junaid ya ce, "Kina bacci ne?"

Ta ja numfashi kafin ta amsa da, "Ehhh kiranka ne ya tayar da ni." Ya ce, "Guess what?" Ta juya jikinta a kan gadon ta gyara murya tace, "Ina jinka."

Ji ta yi ya ce, "Yau zan shigo garinku, zan tafo da maki da shopping da kikayi tare da kayan gara."

Jin haka ya saka ta farka sosai. "Car or flight?" Ta tambaya. Ya ce, "Flight, ki yi min girki, na yi kewar girkinki didi, ƙanwata tawa ta kaina."

Murmushi ya subuce mata duk da kasalar jikinta, ta ce, "Anything for you?" Ya yi shiru kamar mai tunani sannan yace, "Alright, let me think... Sunasir... Sakwara da miya..."

A take Rumana ta miƙe zaune ta zaro idanu waje ta ce, "Duk ni ɗaya?" Ya yi dariya a ɗaya bangaren ya ce "Kika ce anything for me... uhmm... Didi..."

Ta ce, "Okay, zanyi."

Ji ta yi ya ce, "Kuma zakiyi min dambun kaza, ki aiko min da shi."

"Yau zaka koma ne?" Ta tambaya. Ya amsa a taƙaice, "Ehh." Tace cikin kulawa, "Safe trip, Allah ya kawoka lafiya." Ya amsa da, "Amin Rumana... Aww Didi..." Ta miƙe zaune tana kallon agogon bango ta ce, "Tab akwai aiki babba a gabana."

A tare sukayi dariya, ta miƙe ta wuce bathroom tayi wanka tare da shiryawa cikin doguwar riga marar nauyi ta rufe kanta da hula ta fito.

Tana saukowa parlour ta ci karo da Uncle Al’ameen, kallo ɗaya tayi mashi ta kawar da kai sai kuma ta juya ta ce, "Ina kwana?"

Uncle Al’ameen ya dubeta da mamaki yace, "Sabon salo, yau kece kike gaidani."

"Naga kana amfani da hakan ne kana shiga harkata shiyasa and I don't want anything that have to do with you."

Uncle Al’ameen ya ware idanu yace, "O really. Alright then. Morning, how are you?"

Tayi murmushi kamar wacce aka yi forcing tace, "I'm fine Baba Aminu." Ya waro idanu ya ce, "Waye Baba Aminu?" Ta ce, "Kai mana, kana da ɗiya wacce ta kai tsayina ai dole in kiraka da Baba, tsohuwa mai ran karfe." Sai kuma ta fashe da dariya.

Ta wuce hanyar kitchen tana tafiya a nutse, kitson guda ɗaya da tayi wa gashinta yana lilo a bayanta. Har ta kai ƙofa sai ta juyo, ta ci karo da shi tsaye yana kallonta.

Ta kanne ido tace, "Kake kallona, are you feeling insecure?"

Ya murmusa ya ce, "Rumana." Ta ce, "Na'am Baba Aminu."

Ya ƙarasa inda take da taku biyu ya fizge wayarta daga hannunta.

Ta zabura ta ce, "Ba ni wayata, na ce ka bani wayata."

Ya ɗaga wayar sama kaɗan ya ce, "Gata kiyi tsalle ki kwata, gajera kawai."

Ta matsa kusa da shi tana miƙa hannu zata kwace, "Bana son wasa fa, ka bani abuna, kuma da kike kirana gajera wannan ƙarya ne, ni Rumana na fi karfin a kirani da gajera domin dukkanin inda doguwar mace ta kai na kai."

Ya ce, "To na ji." Ta miƙa hannu ta ce, "Ba ni wayata."

Ya ja baya kaɗan ya ce, "Yanzu kika gama cewa baki son komai daga danganceni amma gashi kina so na baki wayarki."

Ta harare shi ta ce, "Wayata tawa ce, halak malak don haka a bani abuna ko yanzu inyi maka ihun ɓa mutanen gidan suyi maka rubdugu."

Ya yi dariya ƙasa-ƙasa, sannan ya sauke wayar ya miƙa mata amma bai saki ba, ya matso kusa da ita sosai ya ce, "Kin cika rigima Rumana amma babu komai tunda kina ba ni dariya."

Ta zare wayar da ƙarfi daga hannunsa tace, "Ka daina raina min hankali ko kuma in na tashi ramakon gayya sai ka gwammace diskon zawo aka maimaita akan abun da zan yi."

Kafin ta ankara ya sake fizge wayar daga hannunta, takaici ya kawo mata wuya. A fusace ta matsa kusa da shi tana ƙoƙarin kwace wayarta, ya ja baya yana ɗaga wayar sama yadda ba zata kai ba.

"Relax... Miye haka kika firgita haka kamar na sace miki rayuwa?" ya faɗa rainin wayo.

Ta murtuƙe fuska, ta ce, "Bana son wasan banza, ka bani wayata yanzu."

Ya karkata kai yana kallonta sosai, yana nazarin duk wani motsinta, ya ce, "Interesting... kin ce ba kya son komai nawa, amma yanzu kina son na baki waya?"

Ta cije baki tana jin takaici, ta ce, "Stop being annoying! That’s my phone!"

Ya yi dariya sannan ya rage tsayin hannunsa amma bai miƙa mata ba tukuna ya ce, "Say please..."

Ta waro idanu ta ce, "Excuse me?!"

"Cewa nayi ki ce please cikin mutunci, ba da wannan girman kan naki ba."

Ta ce, "Please." Amma saidai yadda ta faɗa ɗin ya babu ko ɗigon ladabi a ciki.

Ya girgiza kai, "Uh-uh, not convincing."

"Al'ameen!" ta kira sunansa cikin haushi.

Ya matso kusa da ita, ya sunkuyar da kansa kaɗan ya ce "Ki koya yadda ake magana da mutane Rumana, ba kowa bane zai jure wannan halin naki."

A fusace ta ce, "Ban koya, duk wanda yaga bazai iya jurewa ba yaje ya rungumi transformer. Duk wanda ya ji bazai iya jurewa ba that's his own problem."

Ya ce, "Okay then. But start by controlling that temper."

Ta fizgi wayar daga hannunsa, ta shige kitchen ta bamko kofa.

A parlour kuwa, Al’ameen ya tsaya yana kallon bayanta. "Stubborn..." ya furta a hankali.

Tun da Rumana ta shige kitchen, bata sake fitowa ba, ta fara dafa indomie cikin sauri saboda yunwar dake damunta. Tana motsa tukunya zuciyarta na tafarfasa da abun da Uncle Al'ameen yayi mata, yana shiga hancinta da kudundune kuma idan ta tashi faceshi sai ya gwammace kida da karatu.

Bayan ta gama dafa indomie ɗin ta zuba a plate ta zauna a gefe ta ci domin ta samu karfin girkin tarbar Yaya Junaid.

Ta dauki lokaci sosai tana girke-girken ta soya sunasir, ta dafa miyar ja, ta daka sakwara, sannan ta hada zobo mai sanyi da dandano mai kayatarwa. Kitchen din ya cika da kamshi mai daɗi, kafin ta gama ta gaji matuƙa ga shi Jidderh tana makaranta ballantana ta kama mata.

Bayan ta kammala komai, ta gyara komai tsaf, sannan ta fito daga kitchen tana hamma, bacci kwance a idanunta, kafafunta kamar ba nata ba.

Tayi mamakin ganin har lokacin Uncle Al'ameen yana nan, yana zaune tare da Ammi suna hira. Tayi mashi kallo ɗaya ta watsar ta nufi hanyar staircase.

Ya ɗaga murya ya ce, "Daughter, kada dai rowa zakiyi wa kawunki."

Ta yi kamar bata ji shi ba, ta wuce abunta yayinda idanunta suke neman rufewa saboda bacci.

Ammi ta ce, "Ba ki ji yana maki magana ba?" Ta ce, 

"Hankalina yana wurin ne amma zan zuba mashi."

Ta juya ta koma kitchen. Ta zuba abincin ta ɗora zobo da gorar ruwa a gefe. Takaici kamata na yadda yake neman mayar da ita ƴar aikatau dinsa tayi jim tana shawarwarin ɗaukar robar gishiri, yayinda murmushin gefe baki ya ɓullo a fuskarta.

Har zata zuba sai ta dakata. A ranta ta ce, "A'a idan na zuba zai rainani ne ya ce ban iya girki ba."

Ta rufe robar gishirin, ta mayar inda ta ɗauko ta, sannan ta fito da abincin ta ajiye a gabansa ta ce, "Aci daɗi lafiya."

Al’ameen ya ɗan ɗanɗana, ya ɗago kai da sauri ya ce, "Kin tabbata kece kika girka?" Ta ce, "A'a kanwar ƙawar kakar mai aikin gidan makotanmu ce ta girka."

Ta juya ta haura sama, ta gaji sosai, ta rage kayan dake jikinta ta yi wanka, ta kwanta yayindq bacci yayi awon gaba da ita.

Bayan lokaci ta buɗe ido, ta hango Junaid zaune akan cushion yana kallonta. Ta firgita, ta miƙe da sauri ta janyo bargo ta rufe fuskarta.

Junaid ya yi dariya, "Angel, you look scary when you sleep. Baki a buɗe kamar horror."

"What... did you just say?" ta ce tana ɗaga kai kaɗan.

Ta ɗauki pillow ta jefa masa. Ya kauce, ya ruga da gudu yana dariya. Ta bi shi tana jifa da pillow, yana ƙara tsokanarta.

Har parlour ta biyoshi tana jifa da pillow, ya cabe filon yana dariya. Ya zauna akan kujera ya ce, "Kada ki shanyani daga nan Abuja nayi."

Ta juya ta haura sama tayi wanka ta shirya cikin wata expensive Egyptian Abaya mai ɗan karen kyau, ta yane kanta da mayafi, ta kalli kanta a madubi ta juya ta ƙara juyawa sannan ta fice bayan da ta shefe jikinta da designer turaruka masu ƙamshin gaske.

Gidan ya yi shiru, Jidda da Islam suna school, Imran kuma yana Morocco inda yake karatu, Abbi kuma ya fita.

Ta sauko ƙasa a hankali. Kitchen ta wuce ta ɗauko abincin ta jera akan dinning table, Junaid ya ce, "Ki bari masu aiki su jera mana." Ta ce, "A'a haka kawai su ɓarar da shi wahalata ta tashi a banza, barni in ajiye da kaina, ni kadai nasan wahalar da nasha a wajen girkashi."

Da kanta ta yi serving dinsa, yana ci yana santi tana mashi dariya, bayan ya gama ya kora da zobo. Suka tashi suka koma parlour.

A parlour, Ammi ta kalli da kayan da ake ta shigowa da su manyan boxes da katon bakin bucket a gefe.

Rumana ta ce, "Siyayyar da nayi ce bayan biki, wannan kuma garar amarya ne."

Ammi ta yi murmushi kawai ba tareda ta ce komai ba.

Junaid ya miƙe ya ce, "Ammi, zan wuce."

Ammi ta ce, "Tun yanzu? To mun gode sosai, Allah ya kiyaye hanya."

Rumana ta yi shiru tana kallonsa tana jin kamar kada ya tafi. Ta raka shi har wajen mota har ya shiga mota sai kuma ya fito ya kama hannunta ya ce, "Kada ki manta, ki yi min dambun kaza. Zan aiko a amsar min."

Ta jinjina kai ta ce, "To shikenan."

Ya saki hannunta, ya shiga mota. Tana tsaye tana masa waving har motar ta fice daga gate. Ta sauke ajiyar zuciya tana mai dafe saitin zuciyarta ta ce, "Whenever I look into his unique eyes, I feel insecure and confused... he is confusing me."

Ta ja lumfashi a hankali, sannan ta juya ta koma ciki.

Da daddare tana zaune a gefen gado tana jujjuya wayarta, sai kuma ta latsa kiran Yaya Junaid. Bai jima ba ya ɗaga.

"Ka isa gida lafiya?" ta tambaya cikin kulawa.

Ya amsa da, "Lafiya lau."

Ta ce, "A gaida min Aunty Leeserh."

Ya ce, "Zata ji."

Ta gyara zama ta ce, "Gobe ina son zuwa shopping, akwai abubuwan da ban siya ba."

Daga ɗaya bangaren ya ce, "Okay, zan tura maki kuɗin."

Ta ce, "Na gode, Allah ya ƙara arziki."

Ya amsa da, "Amin," sannan ya ƙara da cewa, "Amma tare da Jidderh zaki je ko?"

Ta jinjina kai kamar yana a gabanta sannan ta ce, "Ehh tare zamuje."

Ya ce, "Okay, ki turo min account number ɗinta in tura mata kuɗin siyayya."

Ta ce, "Okay," suka yi sallama.

Jidderh na zaune a parlour tana karatun Alƙur'ani mai girma da kira'arta mai daɗi, hankalinta a tattare akan karatun da take yi, nutsuwa ta sauka a falon.

Wayarta ta yi ƙarar alert. Saida ta kai aya sannan ta tsaya, ta ɗaga wayar tana duba saƙon, idanunta suka faɗaɗa sosai.

"Kai... waye ya tura min waɗannan manyan kuɗaɗen har haka?" ta faɗa cikin mamaki, zuciyarta na bugawa da sauri ganin yawan kuɗin.

Ammi da ke zaune kusa da ita ta ɗago tana kallonta, ta ce, "Waye ya turo maki kuɗin?"

Jidderh ta sake duba sender ɗin da kyau, ta ce, "Yaya Junaid ne ina jin Rumana ya turo mawa."

Rumana ta sauko daga bene, ta iso falon ta tarar da Jidderh zaune da waya a hannu, har lokacin da alamun mamaki a fuskarta.

Jidderh ta ɗago ta ce, "Yaya Junaid ya turo maki kuɗi a account dina."

Rumana ta girgiza kai ta ce, "A'a ba nawa bane ba, naki ne na shopping da zamuje gobe."

Jidderh ta waro idanu sosai, ta ce, "Kuɗin sun yi yawa fa!"

Rumana ta fashe da dariya, ta ce, "Tab! Waɗannan kuɗin ba su yi yawa ba."

Ta ɗauki wayarta ta kira Yaya Junaid tana ringing ɗaya ya ɗaga.

"Yaya Junaid, Jidderh ta ce kuɗin sun yi yawa," Rumana ta faɗa da dariya a muryarta.

Ya ce, "Tana kusa ne?" Ta ce, "Ehh." Ya ce, "Sakata a amsa kuwwa."

Rumana ta saka wayar a handsfree, ta miƙa kusa da Jidderh.

Jidderh ta ce, "Ayyerh Yaya Junaid, kuɗin sun yi yawa."

Daga ɗaya ɓangaren, Yaya Junaid ya ce, "Ni yayanki ne. Duk abin da na baki dole ki amsa, ko kuma in zane mutum," ya ƙarasa maganar tasa ta da dariya.

Ya ɗaure Jidderh da jijiyoyin jikinta, babu damar gardama ta ce, "Toh na gode, Allah ya ƙara arziki." Ya amsa da, "Amin."

Rumana ta ce, "Yaya mun yi suya mun manta da manja, tare da Islam zamuje."

Ya ce, "Babu damuwa, zan tura kuɗinta a account ɗinki."

Ammi ta gyara zama tana kallon Rumana da fuskar kulawa, ta ce, "Rumana, ki daina sakawa yana kashe kuɗaɗe sosai har haka."

Rumana ta yi dariya ta ce, "Ammi kuɗin nan kaɗan ne a cikin arzikin gidanmu. Arzikin gidanmu ya wuce duk yadda kuke tunaninsa. Beside lokacin da Abbanmu yake gargarar mutuwa, sai da ya damƙa hannuna a hannun Yaya Junaid ya bashi amanata sannan ya saka na yi mashi alkawari akan duk abin da Yaya Junaid ya bani ba zan yi gardama ba, zan karɓa, in yi godiya da fatan alheri. Idan na ƙi karɓar abunsa, ko ina so na yi shiru tamkar na karya alkawarin da na yi wa Abbanmu ne."

Ammi ta jinjina kai ta ce, "Toh shikenan. Allah ya ƙara buɗi." Rumana ta amsa, "Amin."

*********

Washegari da misalin ƙarfe biyu na rana, suka kammala shirinsu suka fito, Rumana, Jidderh da Islam.

Jidderh na sanye da dogon hijab wanda saukar mata har ƙasa. Rumana kuma tana sanye da doguwar riga ta yi rolling mayafi a saman kanta.

Basu jima da fita ba, Uncle Al’ameen ya shigo, bayan ya gaisa da Ammi, ya ce, "Rumana fa?"

Ammi ta ce, "Sun tafi shopping."

Ya ce, "Ina?"

Ammi ta faɗa masa inda suka nufa. Ya ce, "Okay, bari in same su a can."

Ammi ta ce, "Toh, shikenan."

Bai ɓata lokaci ba, ya juya ya fita, ya shiga motarsa ya tada ya fice.

Ammi ta tsaya a bakin ƙofa tana kallon hanyar da ya bi, sannan ta jinjina kai a hankali, ta ce, "Allah ya tabbatar da alheri."

Baki ɗaya dangi sun ɗauka soyayya ce tsakanin Rumana da Uncle Al'ameen. Amma gaskiyar lamarin ba haka yake ba. Duk da a zuciyar Uncle Al’ameen akwai wani ɓoyayyen so da yake ɓoye, yana girma a hankali ba tare da ya fito fili ya furta ba. Amma a ɓangaren Rumana ko kaɗan bata kallon lamarin da irin wannan fuskar.

Sun gama shopping an biyosu da ledoji a hannu, akwai tazara tsakaninsu da ma'aikatan dake ɗauke da ledojin wannan ya saka ba lalle a gane shopping dinsu bane ba. Suna tafiya a harabar shopping mall din wani saurayi ya taresu yana ta juya makullin mota a hannunsa domin tabbatar da sunga makullin motar.

Rumana ta kalleshi sau ɗaya tak, nan take ta gane direban Alhaji ne, shi kuwa sai ƙara buɗawa yake yana kaɗa makullin mota, ya ce, "Sunana Alhaji Muttaka, idan kika yarda mu yi soyayya, zan jikaki da kuɗi."

Rumana ta karkatar da kai, ta ce, "Ahh haba..."

Sai ya ƙara jin kansa ya girma ya ce, "Ina kamfanoni da gidajen mai."

Ta sake cewa da salo, "Ahhh... kace na taki sa’a?" Ya ce, "Sosai fa."

A gefe kuwa Jidderh ta dafe baki tana danne dariyar da ke neman kufce mata, ta san halin Rumana sarai. Ta tabbata sai ta yi mashi wankin babban bargo.

Saurayin wanda ya kira kansa da Alhaji  Muttaka ya ce "Mu je in sauke ku a motata, kun huta hawa kekenapep."

Rumana ta ce, "Ai kuwa mun gode."

Suka jera suna tafiya, yana ta rattaba maganganun ƙarya, yana ƙoƙarin nuna irin arzikin da yake da shi, yana ambatar zunzurutun kudin da ko danginsa gaba ɗaya aka siyar ba zasu kai kuɗin ba.

Rumana kuwa tana ta binsa da "Toh... toh..."

Suna zuwa daidai inda ta ajiye motarta ta zaro makullin motarta ta danna, motar ta yi tsuwwa. Ta nuna masa lafiyayyar motarta mai kyau, ta kalleshi ido cikin ido ta ce, "Wannan itace motata, daga yau idan ka tashi yin ƙarya, ka riƙa tantance waɗanda zakayi mawa. Ni Rumana ba'a yi min ƙaryar arziki domin a daula na tashi."

Saurayin ya tsaya jikinsa a mace, kalamansa sun ƙare. Jidderh kuwa ta juya gefe ta fashe da dariya, Islam ma dariyar takeyi.

Ya tsaya yana kallon motar kamar wanda aka dasa a ƙasa. Ya ƙara kallon motar a karo na biyu, zuciyarsa ta soma bugawa da sauri, zufa na keto masa a goshi. Motar ta fi duk wata mota da ya taɓa gani a gidan maigidansa tsaɗa da kyau.

A hankali ya juya yana tafiya sumi-sumi kamar kazar da ƙwai ya fashe mata a ciki, ba ƙarfin gwiwa, ba nutsuwa.

Rumana ta kira shi da murya mai ɗauke da izza, "Dawo ka bani account number ɗinka in saka maka kuɗin shopping."

Ya ƙi juyowa, yana jin kunya kamar ƙasa ta buɗe ya shige ciki.

Ganin bai juyo ta ce, "Kada ka cuci kanka ka dawo kana nadama da dana sani. Kada kayi wa arziki kulli. Ka dawo ka bayar da account number a saka maka kuɗin shopping."

Ya ɗan tsaya yana shawarwari, kamar bazai juyo ba sai kuma ya juyo yana tafiya kansa a sunkuye, kamar wanda aka kama da laifi.

Ya faɗa mata lambar, Rumana na rubutawa cikin wayarta.

Ta ɗago ta ce, "Miye sunan?"

Ya ce, "Danlami Tanko."

Dariya ta kwace mata, Jidderh ta tayata, ta ce, "Toh, Alhaji Muttaka ya koma Danlami kenan?"

Jidderh ta sake fashewa da dariya.

Rumana ta tura masa dubu dari 100k.

A dai lokacin ne Uncle Al’ameen ya iso wajen da motarsa, ya tsaya yana kallon abun da ke faruwa daga nesa, idanunsa akan Rumana cike da tambaya da kuma wani abu da bai iya ɓoyewa ba, musamman da yaga saurayi a kusa da ita.

Ya ƙaraso da sauri ya ce, "Malam, mi kake yi a wajen iyalina?"

Rumana ta juyo ta dubeshi a kaikaice da wani irin kallo na rainin hankali, ta ce, "Waye iyalinka?"

Ya nuna ta da yatsa, "Ke."

Ta kwashe da dariya tana faɗin, "Allah ya sauwake, ai na fi ƙarfinka, zaren ba kalar yadin bane ba."

Ta juya ta shige motarta, yana mata magana ta yi masa banza.

Jidderh ta tsaya ta gaishe shi cikin ladabi kafin ta shiga mota, Islam kuma tuni tana a backseat.

Rumana ta tada motar da ɗan sauri, ta kama hanya tana mita, "Jidderh, ki faɗa wa kawunki idan ma wani abu ne a ransa a kaina, to yayi gaggawar cirewa domin na fi ƙarfinsa."

Jidderh ta yi murmushi kawai, ba ta ce komai ba.

Da suka isa gida, Rumana ta yi parking ta fito kai tsaye ta nufi ciki. Masu aiki suka bi bayanta ɗauke da ledojin siyayya.

Ammi dake parlour ta ce, "Kuna fita, Al’ameen ya shigo nemanku."

Jidderh tayi da dariya, ta ce, "Wajen mutuniyarsa ya je kuma bata kulasa ba."

Ammi ta murmusa ta ce, "Toh Allah dai ya daidaita tsakaninsu mu sha biki."

Rumana ta juyo da sauri, ta ce, "Ayyerh Ammi wannan mugun fata ne, na fi ƙarfin wannan mai katon kan."

Ammi ta ware idanu, ta ce, "Ɗan uwan nawa ne mai katon kai?"

Rumana tana hawa bene ta ce, "Ammi kiyi haƙuri, amma duk inda gaskiya ta zo a faɗeta, na fi ƙarfinsa, sai dai ko Jidderh."

Jidderh ta ɗaga murya tana dariya ta ce, "A'a ni kawuna ne."

Rumana ta amsa daga sama, "Ni ma kawuna ne ai."

Ta shige ɗakinta tana dariyar Alhaji Muttaka dinta ko kuma ta ce Danlami Tanko, ta ɗauki wayarta ta kira Yaya Junaid.

Tana ba shi labarin yadda abin ya faru, tana dariya, "Sai ga Alhaji Muttaka ya koma Danlami Tanko, ni dai na saka masa 100k maganin rage raɗaɗin talauci."

Yaya Junaid ya fashe da dariya a ɗaya ɓangaren, sun jima suna waya cikin nishadi, kafin daga ƙarshe ta gaisa da Leeserh, suka ɗan taba hira.

*****

Tunda ta tashi safiyar ranar zuciyarta take bugawa da wani irin tsoro marar misaltuwa. Gabanta yana faɗuwa ba tare da ta san dalilin hakan ba, ta kasa samun nutsuwa. Duk tsayin ranar haka ta wuni cikin damuwa da rashin walwala, tana jin kamar wani abu mai muni na tafe amma ta kasa tantance miye.

Da marece, suna zaune a parlour, kwatsam wayarta ta fara ringing. Ta ɗaga da sauri, ta kai kunne tana cewa a sanyaye, "Hello..."

Sai suka ga yanayinta ya sauya cikin lokaci kankani. Idanunta suka buɗe sosai, jikinta ya fara rawa. Ba zato ba tsammani ta fasa wani irin ƙara mai firgita zuciya, tana cewa, "What!... Umma ta mutu a gobara..."

Kalmar bata gama fita sosai daga bakinta ba sai suka ga ta saki wayar, ta zube ƙasa sumammiya. Ammi, Abbi, da Jidderh sukayi kanta hankali a matuƙar tashe. Suna kiran sunanta da firgici, amma bata motsa ba kamar rayuwa ta tsaya cak a jikinta.

